[[A teremben lévők felállnak, és ezzel köszöntik a választópolgárok közösségét. Amikor az ülést vezető elnök helyet foglal, a teremben lévők is leülnek.]] Tisztelt Képviselőtársaim! Az Országgyűlés őszi ülésszakának első ülésnapját megnyitom. Tájékoztatom önöket, hogy az ülés vezetésében Szűcs Lajos és Hiszékeny Dezső jegyző urak lesznek segítségemre. Köszöntök mindenkit, aki figyelemmel kíséri munkánkat.Tisztelt Országgyűlés! Szomorú kötelességemnek teszek eleget azzal, hogy bejelentem: az elmúlt időszakban három volt képviselőtársunk hunyt el. Kósáné dr. Kovács Magda az első szabad országgyűlési választásokon az MSZP országos listáján jutott be a parlamentbe, később Józsefváros egyéni választókerületében szerzett mandátumot. 1990-től 2006-ig négy cikluson keresztül volt az MSZP országgyűlési képviselője. 1994-től ’95-ig a Horn-kormány munkaügyi minisztere, majd ’96-tól két éven át az MSZP ügyvezető alelnöke volt. Képviselői megbízatása alatt a Mentelmi bizottság, az Igazságügyi bizottság és a Szociális és családügyi bizottság tagjaként, illetve az Emberi jogi, kisebbségi és vallásügyi bizottság elnökeként dolgozott. Az első, 2004-es választáson került be az Európai Parlamentbe, ahol 2009-ig az Európai Parlament szocialista frakciójának alelnöke volt. Életének 80. évében hunyt el. Keleti György 1992-ben a Komárom-Esztergom megyei 3. számú választókerületben tartott időközi választáson az MSZP színeiben szerzett országgyűlési mandátumot. 2010-ig öt cikluson keresztül volt választókerületének országgyűlési képviselője. 1994 és ’98 között a Horn-kormány honvédelmi minisztere volt. Képviselői megbízatása alatt a Nemzetbiztonsági bizottság, illetve a Honvédelmi bizottság elnöki tisztségét is betöltötte. Életének 74. évében hunyt el. Dr. Somogyi Tamás szintén a rendszerváltás utáni első Országgyűlés tagja, az MDF színeiben Budapest 10. számú választókerületének egyéni képviselője volt. Megbízatása alatt a Szociális, családvédelmi és egészségügyi bizottság munkáját segítette. Politikai-közéleti tevékenysége mellett elismert bőrgyógyász szakorvos, többek között a Szent István Kórház főorvosa, a Heim Pál Gyermekkórház bőrgyógyász szakorvosa, illetve a Magyar Dermatológiai Társaság elnökségi tagja volt. 96 évet élt. Kérem önöket, hogy képviselőtársaink emléke előtt néma felállással tisztelegjünk. [[A jelenlévők néma felállással tisztelegnek az elhunyt képviselők emléke előtt.]] Köszönöm. [[A jelenlévők helyet foglalnak.]] Tisztelt Országgyűlés! A mai napon napirend előtti felszólalásra jelentkezett Orbán Viktor miniszterelnök úr. Miniszterelnök úr, megadom a szót önnek.
Köszönöm szépen a szót, elnök úr. Tisztelt Ház! Tisztelt Képviselőtársaim! Alkotmányos szokásaink szerint az elnök úr engedelmével most beszámolok a két ülésszak közötti időszak fontosabb fejleményeiről; először az európai ügyekről.Színes és mozgékony volt a nyár Európában: választás választást követett. Volt közöttük olyan is, amely komoly következményekkel jár Magyarországra nézve, de most kizárólag a négynapos európai uniós csúcsnak az összegzését szeretném önökkel megosztani. Az Európai Unió 27 miniszterelnöke államaik nevében megegyezésre jutott. A megegyezés tárgya a következő hét, de azt hiszem, inkább tíz év pénzügyi költségvetésének rendszere és konkrét költségvetési tételek. Eltérően a korábbi szokásoktól, a következő hét-tíz év költségvetése két részből áll majd. Van a szokásos költségvetés a szokásos szerkezetben, és van a Következő Generáció névre keresztelt pénzügyi alap, melynek célja a járvány pusztításainak ellensúlyozása. A brüsszeli tárgyalásokat megelőzően az Országgyűlés feladatokat szabott számomra és a kormány számára. Ezeket igyekeztünk legjobb tudásunk szerint teljesíteni. Kiváló csapattal dolgozhattunk; több tucat szakdiplomata dolgozott mögöttünk Brüsszelben és Budapesten egy időben, az ő munkájukat szeretném megköszönni. A parlament első és fontos elvárása volt, hogy a következő évek költségvetésében az azonos helyzetű tagállamok azonos elbánásban részesülhessenek, ezért először a megállapodás pénzügyi részéről mondok néhány szót. Ami Magyarországot illeti, ha mindent összeadunk és kivonunk, akkor azt tudjuk mondani, hogy nettó 31 milliárd euró áramlik majd be a magyar gazdaságba. Ez évente olyan 4-4,5 milliárd eurónyi forrást jelent. Mennyi ez? Sok vagy kevés? A mi megközelítésünk, a kormány megközelítése eltér a szokásostól. Mi a teljes magyar be- és kiáramló pénzügyi egyenleget szoktuk nézni. 2019-ben a Magyarországon működő külföldi vállalatok összességében 9,6 milliárd eurónyi profitot termeltek. Nem mondom, hogy ennyit vittek ki az országból, mert egy részét újra befektették, de ennyit vihettek volna ki: 9,6 milliárd eurót. A magyar cégek külföldön ugyanebben az esztendőben 1,6 milliárd euró profitot termeltek meg. A kettő egyenlege mínusz 8 milliárd euró évente. Ha ebből levonom a Magyarországnak szánt európai uniós forrást, ami 4,5 milliárd euró, akkor a különbözet évi mínusz 3,5 milliárd euró. Ebből a szempontból vizsgálva a dolgokat, ez az összeg, amit Brüsszelben kitárgyaltunk, jelentős mértékben csökkenti a tőkedeficitünket. Nem tárgya ennek a beszámolónak, de megemlítem, hogy 2028-ra bár különböző becslések léteznek, de megkockáztatható: közel kerülünk ahhoz a helyzethez, hogy Magyarország az Európai Unió költségvetésébe nettó befizető legyen. A csehek biztosan, mi és a lengyelek pedig valószínűleg. Tehát 2028-ra ha fönnmarad a 2019-es tőketermelő, profittermelő képessége a magyarországi külföldi tőkének, akkor 2028-ra oda kellene eljutnunk, hogy évente 9,6 milliárd eurónyi profitot állítsunk elő külföldön. Akkor lenne egyensúly. Ebből 1,6 van meg. Végképp nem tárgya ennek a beszámolónak, de megemlítem, hogy ehhez a célhoz kétfajta úton juthatunk el. Az első, hogy kivásároljuk a Magyarországon dolgozó külföldi cégeket tájékoztatom önöket, hogy ez folyik -; a másik, hogy növeljük a magyar befektetéseket külföldön; ezt pedig tesszük. [[13.20]] Tisztelt Hölgyeim és Uraim! Összességében tehát azt mondhatom önöknek, hogy Magyarország eredményesen tudta érvényesíteni az Országgyűlés által kirótt elvárást: azonos helyzetben lévő tagállamok azonos elbánásban részesüljenek. Ehhez persze módosítanunk kellett az eredetileg rendkívül kedvezőtlen javaslatot. Miénk így végül a hatodik legmagasabb összeg, és Litvánia kivételével akik a barátaink, ezért nem kell irigynek lenni rájuk kizárólag olyan országok előznek meg bennünket, amelyeknek nemzeti jövedelme a magyar alatt van. Az objektív számok alapján tehát azt jelenthetem önöknek, hogy a parlament első és második célkitűzését teljesítettem. Az országgyűlési határozatban rögzített mandátumnak megfelelően kezdeményeztem a Magyarország ellen megindított, úgynevezett 7. cikkely szerinti eljárás lezárását, még a német elnökség alatt. Önök is tudják, hogy Magyarországgal szemben az Európai Parlament politikai szempontok alapján, jogilag is vitás döntés eredményeképpen két éve folytat eljárást. Kérdéseket tettek fel nekünk, ezeket mi, úgy érezzük, hogy megválaszoltuk. Mi úgy érezzük, hogy minden kétséget eloszlattunk, minden vádat megcáfoltunk, ami a magyar demokrácia és jogállami intézményrendszer működésével kapcsolatban felmerült. Ezért mi úgy látjuk, semmi akadálya nincs annak, hogy ez az eljárás lezáruljon. A német kormány képviselője visszaigazolta ezt a szándékot, de semmilyen ígéretet nem tett, és semmilyen garanciát sem kaptunk. A kancellár azt mondta, törekedni fog arra, hogy ez megtörténjen. A parlament döntése alapján a miniszterelnökök tanácsának javasoltam, de nem jártam sikerrel a parlament kötelezett engem erre , hogy a politikai pártok és politikai tevékenységet végző, civilnek álcázott szervezetek uniós forrásból történő támogatásának gyakorlata megszűnjön. Éles ellenállást váltott ki a javaslat. Ma, tisztelt elnök úr, annyit vállalhatok a kormány nevében, hogy Magyarország ezt a kérdést napirenden tartja. Nem szabad nekem tanácsokat osztogatnom a parlament számára, de nem lenne talán érdektelen, ha a magyar parlamentben külön munkacsoport foglalkozna ezzel a kérdéssel. Végül tájékoztatom elnök urat és a magyar Országgyűlést, hogy a pénzügyi források politikai és ideológiai feltételekhez kötésének kizárása ügyében is fontos lépést tettünk. A Tanácsban világossá tettük, hogy elkötelezettek vagyunk a jogállamiság mellett ezt írja elő az Alaptörvény , és akkor is azok voltunk, amikor a kommunizmus időszakában a diktatúrával szemben kellett a jogállamiságért küzdenünk. Azonban azt sem rejtettük véka alá, hogy a világos jogi kategóriák nélküli politikai vádak összegyűjtése jogállamiság címszó alá éppen a jogállamiság alapelveit sérti. Amit az európai baloldal rule of law-nak hív, az valójában rule of blackmail, nem jogállami, hanem zsarolási klauzula. [[Dr. Vadai Ágnes közbeszól.]] Lengyelországgal közösen sikerült elérnünk, hogy a zsarolás céljából lefolytatandó uniós eljárások, amelyek Magyarország kohéziós forrásait és pénzügyi érdekeit érintették volna, ezt mégse tehessék meg, ezek a lépések ne veszélyeztessék Magyarország pénzügyi érdekeit. Csütörtökön és pénteken több szempontból is alkalmatlan időpontban, de csütörtökön és pénteken a Tanács rendkívüli ülést tart. Hírek terjedtek el, hogy ezt a kérdést is vitatni fogja, ez nem felel meg a valóságnak. A napirenden a görög-török konfliktus szerepel, ezért hívtak bennünket össze. A járványról. Tisztelt Országgyűlés! Nehéz időszakon vagyunk túl, és nehéz időszak előtt állunk. Egy emberemlékezet óta nem látott világjárvány indult el Ázsiából, amely Európát és csakhamar Magyarországot is elérte. A ma reggeli összesített adatok szerint a világban eddig 31 millió ember fertőződött meg, és kis híján egymillió azok száma, akik életüket vesztették. A mai legfrissebb adatok szerint Oroszországban az új megbetegedések száma 5960, az Egyesült Királyságban 4429, Csehországban 2044, Hollandiában 1916, Németországban 1685, Ausztriában 1637, de ami a leginkább aggasztó, az az, hogy Ausztriában a kórházi ellátásra szoruló, tehát nehéz helyzetbe került emberek száma egyetlen nap alatt 35 százalékkal emelkedett, és miután Ausztriát mi úgy tekintettük eddig és azt hiszem, helyes, ha így járunk el ezután is , hogy egyfajta laboratórium a számunkra, ami ott történik, az meg fog történni valamivel később Magyarországon is, ezt a számot komolyan kell venni. Emlékeztetem a képviselőtársaimat, hogy Magyarországon az első beteget március 4-én regisztráltuk, és mivel vakcina nem létezett mint ahogy ma sincs , és ismeretlen ellenséggel álltunk szemben, nem volt más választásunk, mint hogy a vírus terjedését lelassítsuk. Az volt a stratégiánk lényege, hogy időt nyerjünk, egyfelől, hogy kiismerjük az ellenfelet, másfelől, hogy felkészíthessük az egészségügyet. Az ország tavasszal egyetlen hét alatt egy új, addig ismeretlen működési modellre állt át. A védekezést a legtöbb európai országnál hamarabb kezdtük meg, amikor a vírus még meg sem jelent Magyarországon, mi már január 31-én felállítottuk az operatív törzset, mert tudtuk, hogy aki időt nyer, az életeket nyer. Köszönet Kásler professzor úrnak, aki kellő időben fölismerte az akkor még tőlünk messze tartózkodó vírus veszélyét Magyarországra nézve. Az első hetek sokkolóak voltak, de az ország jól állta a sarat, és az első csatát megnyertük. A tények önmagukért beszélnek: a magyar egészségügyi rendszer, amit oly sokszor szoktak kritizálni, leszólni, igaztalanul bántani, ez az egészségügyi rendszer képes volt megvédeni az embereket. Az első szó éppen ezért a köszöneté. Köszönetet kell mondanunk az erőn felül teljesítő orvosoknak, járványügyi szakembereknek és ápolónőknek. Köszönet illeti Müller Cecília tiszti főorvos asszonyt és az operatív törzset, Kásler és Pintér miniszter urak munkáját pedig külön is köszönöm. [[Taps a kormánypártok soraiban.]] Ez már a múlt. A vírus második hulláma itt van, benne vagyunk, megérkezett, ahogy várható volt, és ahogy vártuk is. Mint az első, ez is külföldről jött, külföldről hurcolták be Magyarországra. Ez egy világjárvány, mi pedig globalizált világban élünk, ezért nemcsak annak jótéteményeiből, hanem a vírushoz hasonló kihívásokból is jut mindenkinek. Arról tájékoztathatom ma az Országgyűlést, hogy most, 2020 őszén felkészültebbek vagyunk, mint 2020 márciusában voltunk, két okból. Először is, mert rendelkezünk a tavaszi védekezés tapasztalataival, másfelől pedig a nyáron kellő időben sikeresen szerveztünk meg egy nemzeti konzultációt. [[Dr. Vadai Ágnes közbeszól.]] A nemzeti konzultációban az emberek egyértelmű üzenetet küldtek a kormánynak: Magyarországnak működnie kell. Az emberek azt várják tőlünk, hogy az emberéleteket és a munkahelyeket is védjük meg, azt várják, hogy védekezés közben a mindennapi életet ne béníthassa le újra a vírus. Ez azt jelenti, hogy a vírus ellen úgy kell most védekeznünk, hogy a veszélyeztetett idősek életét, iskoláink, óvodáink működését és a munkahelyeket egyszerre védjük meg. Ez egy másik taktika, mint a tavaszi volt, más a haditervünk is, másképpen fogunk válaszolni, mint az első hullám során tettük. Ma már nem kell attól tartani, hogy bárki megfelelő ellátás nélkül maradna. A kormány az operatív törzs javaslatára a következő döntéseket hozta. Mivel a vírust külföldről hurcolták be, ezért a beutazási korlátozásokat továbbra is fenntartjuk, hogy elvágjuk az utánpótlás útvonalát. Kötelezővé tesszük a széles körű maszkhasználatot a tömegközlekedés és az üzletek mellett az előadásokon, a mozikban, az egészségügyi és szociális intézményekben, az ügyfélfogadó irodákban és a kormányablakokban. Aki ezt megszegi, a ma kivethető maximális, 50 ezer forint bírságot fizeti, de kezdeményeztem, hogy az erre vonatkozó jogszabályt változtassuk meg, hogy a büntetési tétel emelhető legyen. [[13.30]] Teljes körű látogatási tilalmat tartunk fenn a kórházakban és az idősotthonokban. Kötelező lesz október 1-jétől a testhőmérséklet-mérés az iskolákban a gyerekeknek és a tanároknak, az iskolák épületébe pedig csak az oktatók és a gyerekek léphetnek be, tehát az alsó tagozatosok szülei a mérési pontig. Hatósági árassá tesszük a koronavírusteszteket, a maximált ár 19 500 forint, az influenzaoltást pedig ingyenessé tesszük annak, aki be szeretné oltatni magát. A szórakozóhelyeknek és a vendéglátóhelyeknek este 11 órakor be kell zárniuk. Hölgyeim és Uraim! Tisztelt Elnök Úr! A helyzet úgy áll, hogy az emberélet megmentése nemcsak az orvosok és ápolók, hanem mindenki feladata. A védekezésben minden ember részt vesz, és most valóban mindannyiunkon múlik, hogy ez, mármint a védekezés mennyire lesz sikeres. A fiataloknak tudniuk kell, hogy most ők hordozzák és terjesztik legnagyobb arányban a vírust, még akkor is, ha észre sem veszik, hogy ők maguk fertőzöttek. Azonban, ha nem tartják be a szabályokat, idős és beteg embereket sodorhatnak veszélybe, elsősorban a saját családjukban és környezetükben. Arra kérjük őket, mármint a fiatalokat, hogy ezt ne felejtsék el. Ők könnyen megbirkóznak a vírussal remélem , ám az időseket és a betegeket a fertőzés legyűrheti. Kérjük, legyenek tekintettel szüleikre és nagyszüleikre. Látom, olvasom, hogy sokakat foglalkoztat az a kérdés, hogy vajon mekkora lehet a legnagyobb terhelés, amelyet az egészségügynek ki kell bírnia, és ezt a maximális terhelést vajon kibírja-e. Azt tudom mondani önöknek, hogy a velünk dolgozó matematikusok, kutatóorvosok, gyakorló orvosprofesszorok azt mondják, hogy a legrosszabb esetben 200 ezer ember egyidejű megfertőződésére számíthatunk Magyarországon. Ha egyidejűleg 200 ezer ember fertőződik meg, akkor a nemzetközi példák szerint 16 ezernek lesz szüksége egyidejűleg kórházi ágyra, és 800 embernek lesz szüksége egyidejűleg lélegeztetőgépre. Ízlés kérdése, ki mennyire hisz a matematikusoknak meg az orvosoknak, én a biztonság kedvéért azért ennek a kétszeresével számolok, tehát azt mondom, hogy a magyar egészségügynek ki kell bírnia azt, ha egyszerre 400 ezer ember fertőződik meg, ha nem 16, hanem 32 ezer ágyra van szükségünk, és azt is, ha nem 800, hanem akár többszöröse kell lélegeztetőkészülékből. Tisztelt Hölgyeim és Uraim! A mai napon Magyarországnak 66 ezer kórházi ágya van, és ha kell, akkor további tábori kórházakat tudunk megnyitni. A tavasz folyamán kidolgozott vezénylési terv érvényben van, ennek lényege, hogy ha egy kijelölt kórházban elfogy a kapacitás, akkor egy következő lép be az ellátási körbe, ahová más intézményből irányítanak át egészségügyi dolgozókat, orvosokat, nővéreket és technikusokat. Minden eszköznek és minden azt kezelő egészségügyi szakembernek megvan a helye. Elnök Úr! Tisztelt Ház! Gazdaság. Önök is tudják, hogy a koronavírus nemcsak az egészségünket veszélyezteti, hanem a munkahelyeinket is. Ha munka van, minden van, nem véletlenül tettük már a járvány elején is világossá, hogy annyi munkahelyet hozunk létre, amennyit a vírus tönkretesz. Ezért volt, van és lesz is a fontos ügyek között kiemelt figyelem a magyar emberek munkahelyének védelmére. Ebből nem engedünk. Hol tartunk most? Most ott tartunk, hogy augusztusban többen dolgoztak, mint januárban. Januárban 4 millió 458 ezer ember dolgozott, ma pedig, illetve augusztus végén pedig 4 millió 500 ezer. A különböző támogatásokkal, beruházási és bértámogatásokkal közel egymillió magyar részesülhetett valamilyen munkaerőpiaci vagy képzési támogatásban. Munkahelyvédelmi bértámogatást 15 ezer hazai vállalkozás igényelt, és ez több mint 207 ezer munkavállalót érintett. Munkahelyteremtő bértámogatásra közel 37 ezer vállalkozás adott be kérelmet augusztus 31-éig, és ezekkel vállalták 49 ezer új munkahely létrehozását; tehát nemcsak azt, hogy fenntartják, hanem 49 ezer új munkahelyet fognak létrehozni. 40 százalékos bértámogatást vállaltunk a kutatási-fejlesztési és innovációs szektor magasan képzett munkavállalóinak megtartása érdekében három hónapra. Erre több mint 1100 vállalat adott be kérelmet, és ez 23 ezer embert érintett. Vagyis röviden összefoglalva, van és lesz is munka. De, tisztelt képviselőtársaim, a munka csak az egyik, amit biztonságban szeret tudni ilyenkor az ember, a másik az otthona. Különösen 2008 óta erős ez az érzés, amikor is magyar családok tízezreinek feje fölül vitték el az otthonukat, vitte el otthonát a bank. Nekünk tehát most nemcsak a munkahelyeket, hanem az otthonokat is biztonságba kell helyeznünk. Ezért döntöttünk úgy, hogy fél évvel, július 1-jéig meghosszabbítjuk a hiteltörlesztési moratóriumot a gyermeket nevelő családok, a nyugdíjasok, a munkanélküliek és a közfoglalkoztatottak esetében. A törlesztési moratórium hosszabbítása automatikus, azaz akik már eddig is részt vettek benne, azoknak nincs további teendőjük. A moratórium segítségével 1 millió 600 ezer ember otthonát tudhatjuk biztonságban, nem mellékesen pedig 2000 milliárd forint többletforrást hagytunk a családoknál és a vállalkozásoknál. Ez a hazai GDP, nemzeti össztermék 4,5 százaléka. Szerintem ez óriási fegyvertény. Ha körülnéznek Európában, azt fogják látni, hogy nincs még egy nemzet, amely ilyen típusú és ilyen mértékű szolidaritásról tett volna tanúbizonyságot. Tisztelt Országgyűlés! Munkahelyeket befektetéssel lehet létrehozni, ezért úgy döntöttünk, hogy befektetünk a vállalatainkba. A kormányzati programok nem mentőcsomagok, hanem befektetések, nemcsak a jelennek, hanem a jövőnek is szólnak. Gondoljanak vissza arra, amit az ország profitegyenlegéről mondtam! Azt célozzák, hogy most, amikor mindenki megszorít, mármint minden más ország megszorít és zsugorodik, mi ne csak védekezzünk, hanem fejlődni, növekedni is tudjunk. Ezért indítottunk a magyarországi vállalatok számára egy, a munkahelyeket megvédő beruházásösztönző programot, amelyet a példátlan mértékű érdeklődés miatt szinte rögtön az elején fel kellett bővítenünk: az eredeti 50 milliárdos keretet megháromszorozva 170 milliárd forintot fektettünk a magyarországi vállalatokba. Az eredmény több mint szemmel látható: 904 beruházó jelentkezett, azt vállalva, hogy a következő időszakban 424 milliárd forint értékű befektetést visz véghez, és ezzel megvédi 154 ezer magyar munkavállaló munkahelyét. A magyar kis- és közepes vállalatok fejlesztését szolgáló programra, ilyet is indítottunk, eddig összesen 5,5 ezer támogatási kérelmet nyújtottak be, a vállalt beruházások összege 193 milliárd forint, a megvédett munkahelyek száma pedig 130 ezer. Mélyen tisztelt Elnök Úr! Tisztelt Képviselőtársaim! Összefoglalva a gazdasági intézkedéseink hatásait és eredményeit, azt mondhatom önöknek, hogy sikerült, eddig sikerült megvédenünk a magyar emberek munkahelyeit és otthonait, és úgy tűnik, hogy sikerült vállalatainkat is kellően megerősíteni, vagyis újra tudjuk indítani gazdaságunkat. Emlékezzenek, a baloldal tragikus kormányzása után, 2010-2014 között egyszer már sikerült Magyarországot talpra állítani és a gazdaságot újra beindítani. 2010-től máig közel egymillió munkahelyet teremtettünk, és emlékezhetünk arra is, hogy ez év tavaszán a járvány első hullámát sikeresen kivédtük a magyar emberekkel összefogva, közösen, nem a kormány, nem a miniszterek, hanem Magyarország. Most ugyanezt tesszük. Nehéz ősz elébe nézünk, de egyszer már sikerült. Együtt újra sikerülni fog. Köszönöm megtisztelő figyelmüket. [[Taps a kormánypártok padsoraiból.]] [[13.40]]
Tisztelt Képviselőtársaim! Miután a miniszterelnök úr hozzászólása meghaladta a húsz percet, ezért a képviselőcsoportoknak 8-8 perc áll rendelkezésükre a reagálásra. Elsőként a DK frakcióvezetőjének, Gyurcsány Ferencnek adom meg a szót.
„Az összeomlást gőg előzi meg [[Derültség a kormánypártok soraiban.]] a bukást pedig a felfuvalkodottság.” [[Derültség és közbeszólások a kormánypártok soraiból.]] Ezt mondja az Írás. Ne nevessenek az Íráson, képviselőtársaim! [[Folyamatos közbeszólások a kormánypártok soraiból. Az elnök csenget.]] Önök kereszténynek tekintik magukat és politikájukat, és nyilván őrzői és ismerői a keresztény hitnek, a kultúrkörnek, ennek közvetlen előzményeinek, és gyanítom, hogy önök is ismerik az Írás ezen részét, és gyanítom azt is, hogy épp merthogy ismerik, és tudják, hogy a gőgnek és a felfuvalkodottságnak bukás és összeomlás lesz a vége, önök ezért ilyen gőgösek és felfuvalkodottak. [[Közbeszólások a kormánypártok soraiból, köztük: Jaj, hagyd már abba!]] A kormányfő ma egy végtelenül száraz, csaknem semmitmondó termelési szövegét megelőzően publikált egy kifejezetten hosszú, csaknem unalmas politikai esszét. Önmagában valójában ez nem érne sokat, mert elnézését kérem a kormányfőnek egy plakátműveltségű ember sehova nem vezető téves eszmefuttatásainak rendszerbe foglalt szófüzérét látom, de egy dolog miatt, és csak egy dolog miatt, de szóba kell hogy hozzam. Ebben a beszédben, amit itt hallottunk, a kormányfő önmagát mint sárkányölő Szent Györgyöt mutatja be, ahol ő Szent György, a sárkány pedig az Európai Unió, ahol ő küzd derekasan a magyarokért miközben ma reggel publikált cikkében lényegében azt mondja, hogy mindaz, amit az Európai Unió, az Európai Unió népei képviselnek, az nekünk történelmi, eszmei, politikai, morális ellenfelünk. Mi a csudát keres akkor maga ott közöttük? Miért keveredik velük? Miért nem beszél világosan? A helyzet az, hogy az Európai Unió nem sárkány, de ha végül is az lenne, biztosíthatom, ez a sárkány önt fogja legyőzni. Soha nem lesz olyan az Európai Unió, mint amit ön szeretne látni, mert tudja, soha nem fordulhatna elő, hogy az Európai Unió választás elé kényszeríti polgárait, hogy a reformáció reneszánszát vagy az ellenreformáció barokkját kelle például tisztelnie a polgárainak, mint ahogyan ön teszi. Hallottunk itt száraz tényeket és adatokat, és olvasom a kereszténységről, a nemzetről, a családról alkotott nézeteit, és akkor eszembe jut a Magyarországi Evangéliumi Testvérközösség sorsa. Van itt egy kis keresztény közösség, egy közösség, amely perben, és ahogy látom, haragban áll önökkel most már évek óta, és mint tudjuk, önök jogerős ítélet ellenére évek óta nem fizetik nekik az őket megillető állami támogatást. Ez a közösség most azzal a veszéllyel néz szembe, hogy az önök állami közműszolgáltató cége kikapcsolva energiát, gázt, villanyt, a Jóisten tudja, micsodát, nem tud szállást adni, fedelet adni, ételt adni erre rászoruló embereknek. Én nem tudom, hogy maguk hogyan gondolják a kereszténységet. Szerintem a kereszténység nem a Megváltó Jézus keresztjének a nyakban hordását jelenti, nem az elmormolt imát, nem a templom rendszeres vagy nem rendszeres látogatását. [[Folyamatos közbeszólások a kormánypártok soraiból. Az elnök csenget.]] Azt jelenti, hogy lehajolok, hogy irgalmas vagyok, hogy segítek, hogy látom az emberben Isten teremtményét, és segítek neki. Maguk nem ezt látják az emberben, hanem csak azért, mert Iványi Gáborral szemben a jó ég tudja, honnan hozott gyűlöletet táplálnak, a gyűlölet fontosabb, mint pár embernek az élete. Szégyelljék magukat! Ha van teremtő Isten, és látja, amit önök csinálnak, akkor szégyelli magát, hogy önök rá hivatkoznak, és gyaníthatóan könnyezik is. [[Derültség és közbeszólások a kormánypártok soraiból.]] Az ő könnyei a szegények könnyei. [[Szórványos taps a DK soraiban. Közbeszólások a kormánypártok soraiból, köztük: Gyalázat! Az elnök csenget.]] Ami a Színház- és Filmművészeti Egyetemmel történik, az azt mutatja, hogy valóban, itt egy világ választ el bennünket. [[Közbeszólás a kormánypártok soraiból: Így van, ez igaz.]] Nyilvánvalóan attól függően, hogy mi a világnézetünk, van véleményünk arról, hogy az, amit közvetít a művészet, irodalom, építészet, színházművészet, tetszik vagy nem tetszik, azt gondoljuke, hogy ez hozzátesz közös emberi, nemzeti, európai létezésünkhöz, vagy inkább rombolja. Én is látok ilyet is és olyat is, de egyvalamit biztosan tudok: a művészet lényege, a tudomány lényege, hogy újra és újra a saját szabályai szerint megfogalmazza a világot. Mert nem tudom, hogy mit hoz a holnap, ezért sokfajta irányban keresnek, és ki fog derülni, hogy kinek van igaza. Az, aki egyszínű művészetet, egyívású tudományt akar, az valójában azt veszi el mindettől, amitől az az, ami, és elveszi tőlünk a jövőt és a jövőben való választás lehetőségét. Önök nem építik ezzel Magyarországot, hanem megölik a holnapot. Én nem tudom, hogy milyen eszmék és elvek szellemében teszik, de azt nyugodtan mondhatom, nem látok olyan modern európai konzervatív pártot, nem baloldalit, nem liberálist, nem sorosistát, nem brüsszelitát, aki azt gondolná, hogy lehet ezt csinálni. A művészet, a tudomány szabad. Szabad, mert ez önértéke. Önök ezt megtapossák, és azt tudom mondani a kormányfőnek, hogy nem kétséges, kormányfő úr, hogy maga erről tud, a maga jóváhagyásával történik. Ez nem hiba, ez nem bűn, ez tragédia és dráma. Ez olyan, ami mellett nem lehet hivatkozni nemzeti politikára. Önök itt, mind a 133 gyáva ember, nem merik meghallani a szabad szót, a szabad művészetet, és a maguk képére próbálják azt formálni. Ez dráma! Fölkészültek? Arra nem volt energiájuk, kérem szépen, hogy szeptember 1-jétől legyen lázmérő az iskolában. Hű, de nagy munka! És a kormányfő most büszkén bejelenti, hogy október 1-jétől már lesz. És amikor azt mondja neki egy ügyeletes orvos, hogy lehet, hogy lélegeztetőgép van, de személyzet nincs, akkor ön leállítja, hogy hagyja ezt abba. A probléma az, hogy elment úgy a nyár, hogy önök semmit nem tettek, hogy ha jön a második hullám, akkor arra felkészüljünk. Jachtból volt elegendő természetesen, meg a Jóisten tudja, miből volt elegendő, de valójában, hogy ez az ország készen várja ezt a helyzetet, önök semmit nem tettek. Azt tudom önnek mondani: lopni tudnak rendesen [[Derültség és közbeszólások a kormánypártok soraiból.]] hazudni is kormányozni, azt nem. Köszönöm szépen. [[Taps a DK soraiban.]]
Csendesen, de határozottan szeretnék a figyelmébe ajánlani képviselőtársaimnak néhány szempontot. Először is, a miniszterelnök úr expozéjából kiderült, hogy egy ellenzéki frakcióvezető meghallgatásához képest jóval nagyobb kihívásokkal állunk szemben. Úgyhogy, ha ahhoz elegendőnek érezzük az erőnket, hogy azzal szembenézzünk, akkor ne haladja meg az erőnket itt, hogy végighallgassuk, akármit is mond. A parlamentáris keretek között lehet rá válaszolni, meg is fogja kapni a választ, valószínű, a frakcióvezető.Kettő. Senkinek nem látom az arcát ami engem zavar, önöket lehet, hogy nem , és nem elegáns, ha a maszk mögül kiabálgatunk be. Ezt azért mondom jobbra, hogy balra is értsék a jövőre nézvést. Úgyhogy köszönöm előre is a türelmüket. Most a következő reagálónak adom meg a szót, aki Jakab Péter, a Jobbik részéről.
Köszönöm a szót, elnök úr. Miniszterelnök úr, piszok kemény idők előtt áll ez az ország. Piszok kemény idők előtt áll ez az ország azért, mert nekünk nemcsak a vírussal kell megküzdenünk, de meg kell küzdenünk még önnel is. [[13.50]] Ön imádja a háborús retorikát. Nagyjából most is úgy beszélt, mint valami unalmas vezérlő tábornok, aki különféle haditervek alapján fogja majd legyőzni a vírust meg a válságot. Hozzáteszem, hogy ez engem annyira nem zavar, tehát ha önnek úgy komfortosabb, ha ön úgy jobban érzi magát, hogy tábornoknak képzeli magát, akkor képzelje magát tábornoknak, mindegy, csak ne lopja el a lőszert! [[Derültség a Jobbik soraiban.]] Mert ahogy ön is tudja, a háborúhoz három dolog kell: pénz, pénz és pénz. Az a helyzet, hogy ez az ország temérdek pénzt kapott azért, hogy megvívjuk és sikerrel vívjuk meg a vírus és a válság elleni küzdelmet. Ugye, emlékezhetünk rá, hogy az első körben az Európai Unió felszabadíthatóvá tett 5,6 milliárd eurót azért, hogy ön megvédje a magyar munkahelyeket, megvédje a magyarok pénztárcáját, hogy például gondoskodjon arról, hogy a lélegeztetőgép mellett legyen szakorvos meg szakápoló, és ne fojtsa az orvosba a szót, amikor azt mondja, hogy nincs szakápoló és szakszemélyzet. Aztán tudjuk, ugye, írásban tájékoztatott bennünket a nyár során, hogy az Európai Unió az uniós költségvetésből, illetve az uniós mentőcsomagból biztosított Magyarország számára 40,7 milliárd euró vissza nem térítendő támogatást, ami egy nagyon csinos összeg, de látjuk, hogy a vezérlő tábornok úrnak még ez sem elegendő ahhoz, hogy megvédje és felvirágoztassa a hazát, ezért még devizahitelt is felvesz a kormány. Magyarán: már nem csak a mi pénzüket, de a gyermekeink pénzét is költik. A kérdés az, hogy mire, merthogy látjuk, hogy itt pénz van dögivel, és mégis a vírus és a válság elleni küzdelemben ez az ország bizony vesztésre áll. Hát, mondjuk ki: a gazdasági visszaesés kábé kétszer akkora most, mint 2008-ban volt [[Közbeszólás a kormánypárti sorokból: Nem igaz!]] ; az árak az egész régióban nálunk emelkednek a legjobban; a forint soha nem volt még olyan gyenge, mint most; a munkanélküliek száma egy év alatt kábé 50 százalékkal emelkedett, és még sorolhatnám. Miniszterelnök úr, ez brutális! És ilyen viszonyok közepette az ön luxusminisztere, Szijjártó Péter épp a minap azt nyilatkozta, hogy egész Európában a magyar gazdaság növekszik a legjobban. Hát, én elképzelem, hogy Szijjártó Péternek jó a gazdasági helyzete. Ugye, ő az, aki egy vidéki szalagátvágásra is helikopterrel jár, meg az Adrián napi tízmilliós jachtozáson vesz részt, tehát elhiszem, hogy neki erős a magyar gazdaság. Elhiszem, hogy ön is erősnek látja a magyar gazdaságot akkor, amikor az ön drága lánya svájci magánegyetemre megy továbbtanulni évi 15 millió forintos tandíjjal, mert önöknek már nem jó az önök által szétvert magyar felsőoktatás. Én azt is elhiszem, hogy önök erősnek látják a magyar gazdaságot akkor, amikor Kövér elvtárs 136 millió forintért rendelt nyolc darab gyapjúszőnyeget hát, ez a legfontosabb most, tényleg , vagy a Magyar Nemzeti Bank 326 millió forintért rendelt kettő darab szobrot, hogy aranyba öntsék az úgynevezett szárnyaló magyar gazdaságot, hogy legalább szobor formájában ismerkedjünk már a jelenséggel, mert egyébként nem látunk ilyet. Önök urizálnak, meg jachtoznak, meg repkednek, közben a falusi embernek meg az a gondja, hogy hogyan fog bejárni a napi egy buszjárattal a városba dolgozni; lesze egyáltalán munkája; ha lesz munkája, meg foge élni a 107 ezer forintos minimálbérből; ha megbetegszik, lesze háziorvos, aki ellátja; ki tudjae fizetni a 20 ezer forintos Covid-tesztet; tudjae majd piacképes szakmához juttatni a gyermekét, és még sorolhatnám. Miniszterelnök úr, árulja el már, de őszintén, hogy ön mi a csudáért kezdett el politizálni! Azért, hogy gazdagabb legyen? Hogy nagyobb legyen a hatalma? Hogy a törvények ne vonatkozzanak önre? Mert ezt már, jelentem, elérte. Csak most már jó lenne, ha a munkaköri kötelességét is ellátná, és foglalkozna az ország sorsával! Ha már a vírus meg a válság ellen harcolunk, akkor igenis a magyar kormány biztosítson mindenki számára ingyenes tesztelést, a veszélyeztetett munkahelyek védelme érdekében vállalja át a kormány a bérek 80 százalékát, az álláskeresési járadék idejét és összegét emeljék meg, az átlag alatt kereső magyar munkavállalókat mentesítsék a személyi jövedelemadó megfizetése alól, magyarán: hagyjanak több pénzt a szegényebbeknél, hogy túl tudják élni az előttünk álló válságos időszakot! És nem utolsósorban: ha valaki 60 év felett elveszíti az állását ebben a szerencsétlen helyzetben, akkor könyörgöm, ne közmunkára küldjék, hanem engedjék el nyugdíjba! Az ehhez szükséges pénz, ön is tudja, rendelkezésre áll. A kérdés csak az, hogy ezt megtartja saját magának, hogy legyen miből urizálni, vagy odaadja a magyar embereknek, hogy legyen miből élni meg gyermeket nevelni. Miniszterelnök Úr! Október 10-éig kap időt, hogy eldöntse: ellopja ezt a temérdek eurómilliárdot, vagy érdemi válságkezelésbe kezd, érdemi munkahelyvédelembe, elkezdi rendezni a béreket, elkezdi rendezni az egészségügy helyzetét. Ha október 10-éig ezeken a területeken nincs érdemi előrelépés, helyette továbbra is folytatják a rongyrázást közpénzből, akkor október 11-én, vasárnap már a magyar emberek fognak dönteni a borsodi időközi országgyűlési választáson, és én garantálom, ha a Fidesz nemet mond a magyarokra, akkor a magyarok is nemet fognak mondani a Fideszre. Miniszterelnök Úr! Az okos ember mindig tanul a saját hibáiból. Én nagyon jól tudom, hogy a Németh Szilárdok meg a Farkas Flóriánok nem az eszükről híresek, de azért ön saját magának adjon egy lehetőséget, mert most még van visszaút…
Képviselő úr, mérsékelje magát, legyen szíves…
…október 11e után már nem lesz visszaút!
…mert elveszem öntől a szót! Még egy sértő megjegyzést tesz ebben a Házban valakire, akkor elveszem öntől a szót. Világosan beszéltem?
Értem, elvtárs!
Akkor parancsoljon! Elvettem öntől a szót. Üljön le! [[Az elnök kikapcsolja a képviselő mikrofonját. Taps a Jobbik és a DK soraiban.]] Képviselő Úr! A felszólalása végén mindenképpen figyelmeztettem volna, hogy ez volt az utolsó eset akkor arra vonatkozóan, hogy elengedem a fülem mellett, hogy a levezető elnököt sértegeti [[Jakab Péter: Sértő? Ez igaz!]] de miután megismételte, így nem hagyott nekem más lehetőséget. Legyen szíves egyszer visszanézni a saját felszólalását, és ha van önben még egy csöpp ízlés és jóérzés, akkor el fog borzadni, és többet ilyet nem enged meg magának. Nem a kocsmában van, mert ott megkapná a magáét ezért, itt csak rendre tudom utasítani. [[Taps a kormánypártok soraiban.]] Tóth Bertalan következik, az MSZP részéről.
Köszönöm a szót, elnök úr. Tisztelt Képviselőtársaim! Miniszterelnök Úr! Megpróbálok finoman fogalmazni, bár azért nem könnyű. Miniszterelnök úr, ez így kevés lesz. Amit ma olvashattunk, és amit ma hallhattunk itt a parlamentben, azt ön évadnyitónak nevezte. Két nagyon rémisztő dolgot szeretnék ezekből kiemelni, az egyik rosszabb, mint a másik, az egyik rémisztőbb, mint a másik.Az egyik az, hogy abban, amit ön leírt ebben a hosszú értekezésben én nem kívánom ezt minősíteni, rábízom a választópolgárokra, hogy eldöntsék, ez tetszike nekik vagy sem , van egy nagyon rémisztő dolog: leírja azt, hogy milyen jövőt szán a gyermekeinknek, és ez a jövő nagyon rémisztő. Ön nem kritikus gondolkodásra képes, önálló kezdeményezésekre képes, gondolkodni képes polgárokat szeretne látni ebben az országban, hanem önök hosszú távon alattvalókat akarnak nevelni az iskoláinkban. Minden erőnkkel ez ellen fogunk küzdeni, én személyesen is ötgyermekes gyakorló apukaként, és nem leszünk hajlandók engedni, hogy önök alattvalókat neveljenek a gyermekeinkből. A másik rémisztő dolog már rövid távra szól: kiderült a mai napból is és ebből az esszéből is, vagy nem is tudom, hogy nevezzem, hogy ahogy eddig sem a kormányzással voltak elfoglalva, inkább a kampányolással, a jövőben sem kívánnak a kormányzással törődni, hanem inkább kampányra készülnek. Miniszterelnök úr, miért nem kormányoznak is egy kicsit? Ön azt mondja, hogy Magyarországnak működni kell, de arról nem beszél, hogy Magyarország működik-e. A magyar emberek és mi is úgy látjuk, hogy Magyarország így nem működik. Nem is láthatjuk és nem is láthatják az emberek, hiszen a kormány elkésett és szűkmarkú intézkedése miatt csúcsot döntöttünk a gazdasági visszaesésben, eladósítják az országot, elszabadult az infláció, haladunk a szociális válság felé, 400 ezren munka nélkül, 200 ezer család ellátás nélkül, sok család hitelt vett fel az iskolakezdésre. Több százezer nyugdíjasnak ma dönteni kell, hogy élelmiszert vesz vagy éppen gyógyszert. Több mint félmillióan vannak azok, akiket éppen ki akarnak lökni a térítésmentes egészségügyi ellátórendszerből. Növekszik a szegények száma, és millióknak romlik az élethelyzete. Csapás csapás hátán éri az önkormányzatokat, miközben éppen a kormány helyett is teszik a dolgukat. A propagandával agyondicsért járványkezelés sem a gazdasági, sem a szociális válságot nem kerülte el. Eközben az oligarchákat kifizették, a fideszes eliten kívüli emberek csak nehezen vagy egyáltalán nem jutnak hozzá a megfelelő ellátáshoz. Az az ország nem működik, ahol a hatalom elhallgattatja a szabad hangot, ahol az összes kormánytól független szellemi központot fel akarják számolni, ahol az urizáló fideszes elit helikopterezésére, jachtozására, szállodafelújítására van közpénz, de a munkahelyek megvédésére, a válság idején munkájukat veszített emberek megélhetésének biztosítására, a családi támogatások növelésére, az alacsony összegű nyugdíjak felzárkóztatására viszont nincs. [[14.00]] Az az ország nem működik, ahol a családügyi államtitkárt ezentúl miniszternek fogják hívni és nagyobb fizetést kap, de nem lesz magasabb a családi pótlék, az anyasági támogatás, a gyes és a gyet összege. 2010 óta ezeknek az összege nem változott. Tisztelt Miniszterelnök Úr! Nem hatósági áras tesztekre, hanem széles körű, ingyenes tesztelésre van szükség; nem rendeletre az iskolai hőmérőkről, hanem hőmérőkre az iskolákban, most, azonnal; nem szankciókra, hanem ellátásra és nyílt beszédre lenne szükség; nem látszatokra, hanem kormányzásra. Több pénzt az embereknek, több pénzt az önkormányzatoknak! Tisztelt Képviselőtársaim! Teljesen érthetetlen, hogy ha a nemzetközi piaci helyzetet megfigyeljük, akkor azt látjuk, hogy az energiaárak jelentősen csökkentek, beszakadtak az energiahordozók árai, miért kell a magyar családoknak most többet fizetni az energiáért, mint amennyibe az kerül? Miért államosították az energetikai cégeket, ha ott nyereség termelődik? Önök mondták, hogy nonprofit lesz. Miért nem adják oda ezt a pénzt a magyar családoknak? Miért kell nekik drágán megfizetni a gázt, a villanyt vagy a távfűtést? Tisztelt Képviselőtársaim! Miniszterelnök Úr! A látszatintézkedések sorozata és a propaganda kevés lesz a válságból történő kilábaláshoz. Ez a rendszer, amit önök építenek és építettek, egy önkényuralmi rendszer [[Közbeszólások a kormánypárti padsorokból.]] , amely nagy ívben tesz a demokráciára, az emberek megélhetési gondjaira, és csak egy szűk elit kiszolgálásával vannak elfoglalva, harácsolnak és rombolnak. Éppen ezért kormány- és korszakváltásra van szükség. Mi, akik önökkel szemben ülünk, és akik velünk együtt azon fáradoznak, a változásért, hogy olyan világot építsünk, ahol szabadság és jogbiztonság van; ahonnan nem akarnak elmenni a gyermekeink; ahol mindenkinek esélye van a megélhetésre és jobb életre; ahol nem kell félni a holnaptól, nem kell félni az időskortól, nem kell félni a szegénységtől; ahol a tanulás és a gyógyulás nem luxus; ahol az emberek odafigyelnek egymásra, és ahol van szolidaritás. Békés, nyugodt és biztonságos országban szeretnénk élni. Közös jövőnkért, Magyarországért! Köszönöm szépen.
Most Schmuck Erzsébeté a szó, az LMP részéről. Parancsoljon!
Köszönöm a szót, elnök úr. Tisztelt Ház! Miniszterelnök Úr! Én magam is elolvastam a Magyar Nemzetben megjelent cikkét, és ennek margójára azzal a megjegyzéssel szeretném kezdeni, hogy nagyon fontosak az ideológiai viták, a nézőpontok tisztázása, de ennek nem most van itt az ideje, most az emberek mindennapi problémáival kell foglalkozni. Ha lecseng a járvány második szakasza, akkor készek vagyunk, hogy ebbe a vitába bekapcsolódjunk, lefolytassuk, mert a zöldpolitika, a mai világ igazi kihívásai is más megközelítést igényelnek. Miniszterelnök úr, a beszéde alapján azt kell hinnem, hogy ön egyáltalán nincsen tisztában az emberek mindennapi problémáival, a megélhetési gondokkal, azzal, hogy az elmúlt időszakban például az alapvető élelmiszerek ára a csillagos egekbe emelkedett, zöldséget, gyümölcsöt már lassan kisnyugdíjasok, alacsony jövedelmű családok nem tudnak megvenni. Olyan érzésünk van, mintha önt bezárták volna egy elefántcsonttoronyba, és az információt megszűrve kapja. Az emberek közé kell menni, beszélgetni kell velük, és nem egy PR-t szolgáló nemzeti konzultációs felmérésre kell hivatkozni. Igen, szembesültünk mi is azzal, és szembesülnünk kellett, hogy a járvány második hulláma berobbant az országba. A tavaszi időszakban már attól is megrettentünk, amikor egy nap száz fölé emelkedett a fertőzöttek száma, most pedig már arról van szó, hogy akár az ezret is elérheti, vagy ezer fölé emelkedik. Miniszterelnök úr olyan számokról beszélt, amelynek a kezelését, hogy hogyan fog történni, elképzelni se tudjuk. Hogyan fog ezzel az egészségügy megbirkózni? Talán önt is tájékoztatták erről, vagy talán ön is olvasta, hogy tegnap egy orvos közzétette azt a bejegyzését, hogy az egészségügyben a súlyos betegek gyógyításának nem a lélegeztetőgépek száma szab határt, korlátot, hanem a megfelelő szakszemélyzet alacsony száma. A kérdés az, miniszterelnök úr, hogy honnan lesz szakszemélyzet. A szakszemélyzetet nem lehet csak úgy importálni vagy csak úgy beszerezni, azt képezni kellett volna, és megfelelő bérezéssel, megbecsüléssel megtartani itt őket. Márpedig ki kell mondanunk, miniszterelnök úr, hogy a kormány elmúlt években folytatott egészségpolitikájának mindez a következménye. Az LMP számos alkalommal a költségvetés elfogadásakor módosító indítványokkal élt, hogy a költségvetésre többet fordítsunk. Önök az ellenkezőjét tették: évről évre súlyos milliárdokat vontak ki az egészségügyből, és nem becsülték meg az itt dolgozók munkáját. Sajnos, az első hullámban láthattuk a járvány súlyos gazdasági következményeit, sok tízezer munkahely került veszélybe, sok tízezer ember veszítette el a munkáját és került létbizonytalanságba. A járvány, látjuk az adatok alapján, hogy a gazdaságra nagyon nagy csapást mért, a második negyedévben a GDP 13,5 százalékkal csökkent az előző év azonos időszakához képest. Ugyanakkor azt tapasztaltuk, hogy a kormány semmit nem tanult a járvány első szakaszából, ahelyett, hogy az elmúlt hónapokban takarékosan gazdálkodott volna, és a pénzt az emberek életkörülményeinek a javítására fordította volna, továbbá a gazdaság válságállóbbá, fenntarthatóbbá tételéért, ehelyett ontotta a pénzt a Fidesz holdudvarának. Súlyos milliárdokat kapott továbbra is az autóipar és a luxusszálláshelyek fejlesztése a turizmus támogatása jelszavával. Mészáros Lőrinc, köszöni, jól van, legalábbis a bevételeit illetően, sok milliárd forint állami támogatásban részesült ebben az időszakban. Miniszterelnök úr, ön is említette, hogy az elkövetkezendő években sok pénz fog érkezni, sok támogatás, milliárdok az Európai Uniótól. Ezeket a forrásokat már nem lehet elpocsékolni luxuskiadásokra és a fideszes holdudvar gazdagítására, csak az ország válságálló és fenntartható fejlesztésére lehet költeni. A baj nagy, éppen ezért az LMP azt javasolja a kormánynak, és el is várja, hogy mielőbb terjesszen az Országgyűlés elé egy válságkezelő programot, amely egyidejűleg lesz képes kezelni a jelenlegi szociális, gazdasági válságot és a jövő kihívásait; amely konkrétan bemutatja, hogy milyen lépéseket tesz a kormány a járvány kezelése, az egészségügyi ellátás szűkös keresztmetszeteinek feloldása érdekében, mit tesz a munkahelyek, a jövedelem nélkül maradt emberek megvédése és az elszabadult árak csökkentése érdekében, mit tesz az időskorúakért. Elvárjuk a kormánytól, hogy az alapvető élelmiszerek áfáját 27 százalékról 5 százalékra csökkentse; elvárjuk, hogy a szociális dolgozók is kapják meg az egyszeri 500 ezer forintot; és elvárjuk azt is, hogy a munkanélküli-járadék időtartamát három hónapról kilenc hónapra emelje; és nem utolsósorban a nyugdíjasok pedig azonnal kapják meg a nekik járó pénzt. Engedje meg, miniszterelnök úr, hogy felhívjam a figyelmét és az Országgyűlés figyelmét is a korunk előtt álló igazi nagy kihívásokra, amelyekre ha nem lesznek jó válaszok, akkor az egész emberiség és mi is bajba kerülünk. Az egyik nagy kihívás a mélyülő ökológiai válság kezelése, és nemcsak a klímaváltozás gyorsulása, hanem a biológiai sokféleség drasztikus csökkenése, a vízhiány, a termőtalajok pusztulása, és még hosszan sorolhatnám. A másik nagy kihívás a növekvő mértékű társadalmi igazságtalanság, a társadalmak szétszakadása. És szeretném arra is felhívni a figyelmét, hogy a migrációt is ezeknek az összefüggéseknek a keretében kell megvizsgálni, és arra figyelni, mit lehet tenni, ha a klímamenekültek, környezeti menekültek száma is megsokszorozódik. Ön a megjelent cikkében abszurditásig emelt klímacélnak nevezte Ursula von der Leyen bejelentését arról, hogy 2030-ra az Unió szén-dioxid-kibocsátása csökkentését 40 százalékról 55 százalékra kell emelni. Gondolom, azt is abszurdnak tartja ön, hogy a jövőben a gazdaság vagy zöld lesz, vagy nem lesz. Ezekről kellene igazi vitát az emberekkel és itt az Országgyűlésben is lefolytatni. A konkrét felvetéseimre áfacsökkentés, a nyugdíjasok helyzetének azonnali rendezése szeretném, ha konkrét válaszokat kapnék. Köszönöm a figyelmet.
Most a Párbeszéd frakcióvezetője, Szabó Timea következik. Megadom a szót. [[14.10]]
Miniszterelnök Úr! Hadd kezdjem egy személyes kérdéssel! Ön tudja, ugye, hogy ki az az Iványi Gábor? Azt gondolom, hogy persze hogy tudja, hiszen Iványi Gábor adta össze önt és Lévai Katalint [[Közbeszólások a kormánypártok soraiból.]] sok évvel ezelőtt az egyház kötelékében Lévai Anikót, bocsánat! , és ő keresztelte meg Ráhelt és Gáspárt is. Hadd kérdezzem meg ezek után, hogy akkor hogy süllyedhet idáig, miniszterelnök úr! Hogyan fordulhat az elő, hogy azt az embert, azt a szervezetet, őt és a szervezetét, amely hajléktalantársainkon, a legelesettebbeken segít, és amelyik egy keresztény, evangélikus testvérközösséget működtet, azt ön pitiáner bosszúból el akarja tiporni? El akarja tiporni pusztán azért, mert 2010-ben ő nem állt ki az ön embertelen kormányzása mellett. Csak egyetlen példa, amely pontosan mutatja azt az álkeresztény kormányzást, amelyet ön folytat: miközben Iványi Gábor keresztény egyházában kikapcsoltatja a gázt, és ugyanúgy megvonja a támogatást egyébként a szintén a legelesettebbeket segítő Ámbédkar Iskolától és az Igazgyöngy Alapítványtól, aközben idén 3,5 milliárd forintot ad a központi költségvetésből Orbán Ráhel barátnője divatcégére. Azt gondolom, hogy ez pontosan mutatja az ön prioritásait. Miniszterelnök úr, szégyellje magát!Ön azt állítja hogy rátérjünk egy kicsit a válságkezelésre , hogy az egészségügyet felizmosították, és mindenki meg fog gyógyulni; mondta ezt aznap, amikor nyolc ember meghalt a járvány miatt; mondja ezt akkor, amikor az elmúlt egy évben több mint száz fiatal orvos hagyta el újra az országot azért, mert nem bírták sem azt az erkölcsi, sem azt az anyagi megalázást, amit ön az egészségügyben folytat; és mondja ezt akkor, amikor egy diploma nélküli ápoló, aki negyven éve dolgozik a kórházakban, nettó 120 ezer forintot visz haza negyven év után, egy ugyanennyi ideje dolgozó diplomás ápoló pedig 210 ezer forint nettó fizetést visz haza. Itt van a kezemben a kormány hivatalos bértáblája, sajnos nem én találom ki ezeket a számokat. Aztán ott vannak a luxusjachtozó Szijjártó Péter által sokszoros áron megrendelt lélegeztetőgépek is, amelyekhez csak szakembert felejtettek el kiképezni. Rendhagyó látvány volt az ön videója egyébként, amelyben belefojtotta a szót a Korányi Kórház orvosába, aki pont erről szerette volna önt meggyőzni azt gondolom, hogy ez nem pont az az imázsvideó, amelyet, gondolom, elképzelt magának. Ön hatalmasnak szánt intézkedéseket jelentett be, de az egész már megint csak egy üres blöff, miniszterelnök úr. Bejelentette azt, hogy október 1-jétől lázat kell mérni az iskolákban jelentem, már egy hónappal ezelőtt elkezdődött az iskola, úgyhogy köszönjük szépen, hogy idejében felkelt. De egyébként teljesen egyértelmű, hogy önnek nincsen fogalma a realitásokról. Engedje meg, hogy anyaként azért hadd mondjam azt el, hogy lázasan nem szoktuk beengedni a gyereket az iskolába, tehát ez megint egy pótcselekvés, hogy ott lázat mérjenek. [[Közbeszólások és moraj a kormánypártok soraiban.]] Azt viszont biztosan elérik, hogy majd ősszel és télen az esőben és a hóban, amikor több száz gyerek sorban áll lázat mérni mert mondjuk, hogyha tíz másodpercet számolunk per gyerek, az 90 perc, mire bejutnak a gyerekek az iskolába , ha addig nem voltak lázasak, akkor majd azután lázasak lesznek. Az este 11 órás kocsmazárás is nagyon jó ötletnek tűnik, miniszterelnök úr. Most legalább megtudtuk azt, hogy 11 óra előtt nem fertőz a koronavírus, 22 óra 59-kor viszont mindenki fusson, amerre lát, mert hirtelen elkezdődik a nagy támadás. De ami ennél fontosabb, az az, hogy hogyan tetszettek azt képzelni, hogy az ingyenes, mindenki számára elérhető tesztelés helyett 19 500 forintos árban szabják meg ennek az árát. Önök a Ritz Hotel teraszán, homárt szürcsölgetve valószínűleg nem tudják azt, hogy egy átlagos család nem tudja ezt kifizetni [[Moraj és közbeszólások a kormánypártok soraiban.]] [[Moraj és közbeszólások a kormánypártok soraiban.]] , és nincs olyan, hogy ingyenes teszt, miniszterelnök úr, hadd hívjam fel erre az ön figyelmét! (Moraj és közbeszólások a kormánypártok soraiban.) Vannak olyan, a háziorvostól nagy nehezen kiharcolható ingyenes tesztek, amelyeket, mondjuk, a tünettel rendelkező emberek megkapnak, de sajnos pont azt halljuk egyre több háziorvostól is, hogy a regionális népegészségügyi központ utasította őket, hogy ne rendeljenek most már több tesztet, mert nincsen, tehát még azoknak sem fog jutni lassan, akiket egyébként most már tünettel tesztelni kéne. De vegyünk egy nagyon egyszerű példát, hogy kinek nem jár biztosan az ingyenes tesztelés! Tegyük fel, hogy egy iskolában, egy általános iskolában egy gyerek pozitív tesztet produkál, akkor, ugye, mondjuk, a padtársát is azonnal tesztelni kell, tegyük fel, hogy a padtársának, mondjuk, van egy cukorbeteg édesanyja vagy egy daganatos édesapja, ez mondjuk, akkor egy családban kapásból három ember tesztelését jelenti, ami 60 ezer forint. Hogyan fogja egy átlagos család azt a 60 ezer forintot kifizetni [[Moraj és közbeszólások a kormánypártok soraiban.]] [[Moraj és közbeszólások a kormánypártok soraiban.]] , amikor nekik nem jár ez az ingyenes teszt? És igen, olvastuk az EMMI tegnapi blöffölő bejelentését a 17 szűrőpontról, az pont nem lesz elég semmire, miniszterelnök úr. Ön azt gondolja, hogy most akkor mindenkinek kezet kell csókolnia, hogy nem 30 ezer forint, hanem majd 20 ezer forint lesz az a hatósági ár. (Moraj és közbeszólások a kormánypártok soraiban.) Szégyellje magát emiatt is! Ön a gazdaságról is beszélt, és azt gondolom, hogy a gazdaságnak, ugye, része az emberek megélhetése is, miniszterelnök úr. A KSH szerint júliusban 366 ezer volt a regisztrált álláskeresők száma, ebből 190 ezren most már semmilyen ellátásban nem részesülnek, tehát közel 200 ezer embernek lejárt a három hónapos álláskeresési járadék folyósítása. Ráadásul érdekes módon ez az előző hónaptól, júniusból még 15 ezerrel nőtt, tehát folyamatosan emelkedik azoknak a száma, akik semmilyen ellátásban nem fognak részesülni a három hónapos álláskeresési járadék folyósítása után. Hogyha azt vesszük, hogy a 200 ezer ember között van, mondjuk, néhány családos, akkor félmillió ember marad ellátatlanul. Miniszterelnök úr, ugye, nem gondolja, hogy bárki elhiszi itt, ebben az országban, hogy a második hullámban fognak önök újra munkahelyeket teremteni [[Orbán Viktor és dr. Semjén Zsolt bólogat. Közbeszólások a kormánypártok soraiban.]] , hogy 200 ezer új munkahelyet fognak teremteni pont a második hullámban, amikor örül mindenki, hogy megtartja a saját munkahelyét. Szeretném megkérdezni, hogy mi lesz például azokkal az édesanyákkal, akiknek otthon kell maradniuk, mert mondjuk, a gyerekük megbetegedett, óvodás gyereket nem tudnak egyedül otthon hagyni, és azok mondjuk, legjobb esetben is csak a 60 százalékos táppénzt kapják, vagy kényszerszabadságra kényszerítik őket. Nekik ki segít? Mert úgy tűnik, hogy az ön nagy ívű intézkedéseiben ez nem szerepel. Nagyon szeretnénk megkérni önt, miniszterelnök úr, hogy két luxushajózgatás közben ne csak Mészáros Lőrincre, ne csak Orbán Ráhelre, ne csak Tiborcz Istvánra gondoljon, hanem azokra a milliókra, akik most amiatt szoronganak, hogy mi lesz velük a következő hónapokban. Megy a handabandázás sajnos, miniszterelnök úr, de ön és a kormány a magyar emberek millióit hagyja teljes kétségbeesésben, teljes szorongásban. Amit ön művel, az nem kormányzás, az nem állig felfegyverkezés, hanem a hozzá nem értéssel párosuló embertelenség. A Párbeszéd követeli azt [[Moraj és közbeszólások a kormánypártok soraiban.]] hogy mindenki számára tegyék elérhetővé az ingyenes tesztelést, azonnal emeljék meg az egészségügyi dolgozók bérét 50 százalékkal, és azonnal vezessék be azt a válságkezelő alapjövedelmet, amely minden állását vesztett embernek felemeli a jövedelmét havi 100 ezer forintra. Miniszterelnök úr, itt nagyon-nagyon súlyos gazdasági helyzet lesz, segítsen az embereknek! [[Az elnök csenget.]] Köszönöm.
Most Simicskó István következik, a KDNP frakcióvezetőjeként. Parancsoljon!
Köszönöm szépen a szót. Tisztelt Elnök Úr! Tisztelt Miniszterelnök Úr! Tisztelt Országgyűlés! Hadd kezdjem azzal, hogy a Kereszténydemokrata Néppárt frakciója megköszöni a miniszterelnök úrnak a tájékoztatását és azt a munkát, amit eddig elvégeztek, mind az operatív törzsnek, mind pedig a kormány valamennyi tagjának. Azok a számok, azok a tények, amelyeket hallhattunk a miniszterelnök úrtól, egyértelműek; hogy valóban sikeresen védekezhetett az ország, az annak köszönhető, hogy időben meghozta a kormányzat a szükséges intézkedéseket, és az első és legfontosabb célkitűzés vezérelte, ez pedig a magyar állampolgárok életének, egészségének a megóvása. Ezért köszönettel tartozunk. [[Taps a kormánypártok soraiban.]] Hallgatva az előttem felszólaló frakcióvezetőket és ezt a vitát, jól érzékelhető, hogy szemléletmódbeli különbség és véleménykülönbség is van közöttünk. Ki így, ki úgy, ki amúgy, a saját habitusának megfelelően, jelleméből adódóan hangosabb, erőteljesebb, de mindenképpen kritikus észrevételeket tett. Azt kell hogy mondjam, hogy ez részben fakadhat természetesen a neveltetésünkből adódó különbözőségből, de nyilván fakadhat abból adódóan is, hogy mi másképpen látjuk az állam szerepét, nekünk, kereszténydemokratáknak az államfelfogásunk más, mint az önöké. Mi mindig is az erős állam hívei voltunk, mi mindig is olyan állam mellett tettük le a voksunkat, amely képes, akar és tud is cselekedni az állampolgárok védelme érdekében, legyen az árvíz, legyen az migrációs válság, legyen az Covid-járvány vagy bármilyen veszély. [[14.20]] Azt az óvó-védelmező tevékenységet minden magyar ember jól felfogottan úgy értékeli, hogy ez a hazaszeretetből fakadó tevékeny törődés ami jellemez egy kormányt, egy nemzeti-kereszténydemokrata kormányt a helyes út. Mi ezt várjuk el a kormánytól, és ezt láttuk az elmúlt hónapokban is. Ezzel szemben az önök államfelfogása a gyenge állam, az alvó állam, hogy ne mondjam, a „tanuljunk meg kicsinek lenni” állam létrehozása és fenntartása, vagy egyáltalán az állam elhalása, hiszen ez is az önök által felfogott baloldali vízióban szerepelt, és láthatjuk is ennek a felszólalásaikból tükröződő célkitűzéseit is. S jól érzékelhető ez a különbség a járvány elleni védekezés során is. Összegzésként mindenképpen megállapíthatjuk, hogy az első hullámmal szembeni védekezés sikeres volt. Hozzá kell tennem, hogy a kormány a szükséges intézkedéseket időben meghozta, de szükség volt az állampolgárok segítségére és felelősségteljes magatartására is. Miniszterelnök úr megköszönte a magyar egészségügyben dolgozók munkáját, én hadd köszönjem meg az állampolgárok felelősségteljes hozzáállását is, akik megértették, hogy azok a döntések, azok a szabályok, amelyeket a kormány meghozott az operatív törzs javaslatára, róluk szólnak, értük szólnak, az ő védelmükben hozattak meg. Látnunk kell, hogy annak ellenére voltunk sikeresek és volt sikeres a védekezés az első hullám időszakában, hogy a baloldalra sajnos ebben sem számíthattunk. Hiszen emlékszünk rá, hogy amikor itt a parlamentben vitatkoztunk és a négyötödös házszabálytól való eltérést kértük önöktől, akkor nem nyújtottak segítséget, miközben az ember erre számíthatna ilyenkor. Valamennyi állampolgár jogosan veti fel azt a kérdést, hogy rendben van, többpárti demokráciában élünk, rengeteg vita van a parlament falai között, de hát mégiscsak van egy veszélyhelyzet, mégiscsak van egy soha nem látott járvány, amire fel kell készülnünk, és védenünk kell az embereket, az időseket, a családokat és mindenkit, s akkor önöknek köszönhetően nincs megegyezés. Ez egy szomorú tény. Engedjék meg, hogy néhány szót szóljak a nemzeti konzultációról. Látható a felszólalásokból, hogy önök életszerűtlen példákat hoznak fel, hogy milyen élethelyzetek vannak. A nemzeti konzultáció pont arról szólt, hogy kikérjük az emberek véleményét, hogy ők hogyan látták a védekezést, mit láttak jónak, helyesnek vagy kevésbé vállalhatónak, hogy hogyan járjunk el az elkövetkező időszakban. Mindenki tudta, hogy lesz második hullám, önök mégis arra buzdították az embereket, sőt jó néhányan aktívan részt vettek abban a munkában, hogy hogyan kell széttépni a nemzeti konzultációs íveket, hogyan kell kilopatni őket, és a többi, és a többi. Komolytalanná igyekeztek tenni a védekezés egyik fontos visszajelző monitoringrendszerét, hogy mit kell tennünk, és hogyan készüljünk fel a második hullámra. Igen, az egészségügy felkészült az elmúlt hónapokban, igen, beszereztek sok-sok lélegeztetőgépet. Több mint 10 ezer lélegeztetőgép áll rendelkezésre. Sok millió maszkot szereztek be. Szijjártó külügyminiszter úr hetente adott tájékoztatást arról, hogy milyen beszerzéseket hajtott végre az állampolgáraink védelme érdekében. Önök hol azt mondják, hogy minek ennyi lélegeztetőgép, sok a lélegeztetőgép, majd a másik héten meg azt mondják, hogy ugyan már…! Ha van sapka, ha nincs sapka… Ez úgy sem jó, ha sok van, s úgy sem, ha kevés van, most nincs… S folyamatosan különböző nevezzük így rémhírekkel vagy kamuhírekkel próbálják az embereket lehetetlen helyzetbe hozni, és a kilátástalanság érzetét kelteni, miközben összefogásra lenne szükség, miközben egymásra kéne támaszkodnunk, hogy az emberek lássák, a bajban ott vagyunk mellettük, és nemcsak mellettük vagyunk, hanem óvjuk és védelmezzük őket. Eközben szerintem nem szabad pártpolitikai érdekeket még ha jól is hangzanak itt a parlament falai között felhoznunk. Segíteni kell a védekezést, és mindenkinek megvan ebben a maga helye. Mindenkinek, még az ellenzéki képviselőknek is van felelőssége, mert ők is magyar állampolgárok, sőt a közösséget szolgáló képviselők. Tisztelt Képviselőtársaim! Az elmúlt időszak szerintem minden magyar állampolgárt meggyőzött arról, hogy az emberek számíthatnak a magyar kormányra, és ezt örömmel látjuk. A szabályok betartása mindannyiunk felelőssége. Mi magunk is úgy döntöttünk a Házbizottság ülésén elnök úr vezetésével, hogy magunkra nézve is kötelezőnek fogadjuk el a szabályokat, és maszkot viselünk, kivéve azt, aki beszél. A testhőmérséklet mérése is megtörténik a Házba való belépéskor. Azt hiszem, hogy ezek fontos üzenetek az emberek felé. Miniszterelnök úr szólt a gazdaság helyzetéről. Nem értek egyet Szabó Timeával abban ebben sem, de ebben különösen nem , hogy a második hullám idején nem lehet a gazdaságot újraindítani és munkahelyeket megvédeni. Dehogynem! Ha egy picit belegondol, és egy kicsit kitekint a világba, akkor számos példát lát arra, hogy a veszély egyben lehetőség is, és pont akkor kell egy offenzívát, dinamizmust elindítani a magyar gazdaságban és más vonatkozásban, amikor veszélyek vannak, amikor mások föltartják a kezüket és megadják magukat. A magyar kormány ebben is aktív, közreműködő, tenni akar, s valóban tudja és látja azt, hogy a gazdaság jelenti valamennyi terület, valamennyi szféra megélhetését, és hogy ne mondjam a magyar emberek, a magyar családok védelmét is ezen keresztül tudjuk a jelen helyzetben a leghatékonyabban megőrizni. Természetesen szükség van egyéb családtámogatási rendszer kiépítésére is, de ezen az úton is elindult a kormányzat, és az elmúlt tíz évben számos eredményt tud felmutatni. Tisztelt Képviselőtársaim! Én úgy látom, hogy próbatétel valamennyiünk számára ez az időszak. Úgy látom, hogy a kormányzat döntései egyértelműen azt a célt szolgálják, hogy erősebbé tegyék Magyarországot, erősebbé, mint korábban volt, erősebbé tegyék nemzeti közösségünket, és azon dolgozik, hogy erősebb családok alkossák a magyar társadalmat, a magyar nemzetet. Együtt képesek vagyunk helytállni, megvédeni a magyar családokat, a magyar gazdaságot, a munkahelyeket. S ha már önök, tisztelt baloldal, nem vesznek részt ebben a munkában, legalább ne hátráltassák a munkánkat! Köszönöm szépen, hogy meghallgattak. [[Taps a kormánypártok soraiban.]]
Most a Fidesz frakcióvezetője, Kocsis Máté képviselő úr következik. Megadom a szót.
Köszönöm szépen a szót. Tisztelt Elnök Úr! Tisztelt Országgyűlés! Az ellenzék első felszólalója nyilván az ellenzék vezére volt, ezért engedjenek meg néhány gondolatot. Gyurcsány úr, amikor Jézus negyven napig vándorolt a sivatagban, akkor az ördög is bibliai idézetekkel kísértette, félreértelmezett bibliai idézetekkel. [[Taps a kormánypártok soraiban.]] Ezzel egyből el is jutunk oda, Gyurcsány úr, hogy aki egy elkobzott, milliárdos villában él, és onnan jár mindennap dolgozni, attól nagyon rosszul jön ki a moralizálás, a szegényekért való szolidáris aggódás. A Színház- és Filmművészeti Egyetem kapcsán pedig, ha megengedi: én örülök, hogy szóba hozta, de talán kifejthette volna, hogy hogy értette azt a jogállamilag erősen vitatható gondolatot, hogy mi földönfutók leszünk. Mit jelent az, megüzenve Vidnyánszky Attilán keresztül minden politikai ellenfelének, hogy amikor bukni fognak, akkor földönfutók lesznek? Ha ezt nem ön mondta volna, akkor az ember nyilván besorolná abba a politikai dobozba, amelyet talán csak tekintsünk vagdalkozásnak, de azért az ön kormányzásának vannak tapasztalatai, és mi mégiscsak azért vagyunk itt, hogy ezekkel szembesítsük, amikor ön kioktat bennünket arról, hogy miként kellene kormányozni. Ha már színház, ma van a magyar dráma napja, és ön egészen kivételes színészi átéléssel adta elő nekünk azt, hogy hogyan kellene kormányozni. Csak mi emlékszünk arra, hogy amikor 2006-ban madárinfluenza-járvány volt, akkor ön még egy hattyú boncolására is ellátogatott, majd azt mondta a magyaroknak, hogy egy hónapon belül meglesz a vakcina. Majd amit ön vakcinaként jóval később kihirdetett, arról a Magyar Tudományos Akadémia is megállapította, hogy teljesen hatástalan. [[Derültség, közbeszólások.]] De ha a 2008-as pénzügyi válságra gondolunk, akkor hadd idézzek öntől a 2008. október 8-ai országgyűlési felszólalásából. Hogy kezelt ön válságot? „Az a pénz- és tőkepiaci hatás, amely most megrázza az Egyesült Államokat, jóval kisebb mértékben fogja elérni Európát, Magyarországot pedig nem fogja érinteni.” Amikor ezeket mondta, akkor természetesen hazudott, mert akkor önök már tárgyaltak az IMF-fel. Amikor ezeket mondta, önök már rég döntöttek arról, hogy milyen megszorításokat fognak végrehajtani. Magyarország volt az első, amely az IMF lélegeztetőgépére került akkor. Ez volt az ön válságkezelése a gazdaság tekintetében. Elvettek egyhavi nyugdíjat, elvettek egyhavi bért a tanároktól, szűkítették a családi otthonteremtési kedvezményeket, szűkítették a gyes és a gyed lehetőségeit, kórházakat zártak be, iskolákat zártak be, önkormányzatokat juttattak csődbe, megszüntették az otthonteremtési programot, a gáz és az áram árát pedig a háromszorosára emelték. Ezért is viseljük nagyon nehezen, amikor ön oktat ki bennünket mindezekből. De ha megengedi, menjünk is tovább. [[14.30]] Az, amit ön előadott, egy nagy óriásplakátként hirdeti mindannyiunk számára mindazt a kártételt, amit az önök kormányzása, elsősorban az ön kormányzása alatt ez az ország elszenvedett, és óriásplakátként hirdeti azt is, hogy egy önhitt, hatalomvágytól vezérelt, erőszakos ember miként viszonyul a politikai ellenfeleihez, miként viszonyul a saját országához is, ha a napi politikai érdekei azt kívánják. Azt szeretném önnek mondani, hogy tudom, hogy nem szeret, engem se, de azt meg különösen nem szereti hallgatni, hogy mi politikai ellenfelek vagyunk, és ön rendőrgyakorlóban üldözött bennünket a nyílt utcán, Budapest utcáin, amikor a 2006-os rendőrattakot az ön kormányzása alatt vezényelték, akkor nem volt semmi problémája önnek a jogállami kérdésekkel, nem volt demokráciakérdés, nem feszegette ezeket az ügyeket. Azt is szeretném önnek a figyelmébe ajánlani, hogy azt világosan tudja mindenki ebben a Házban, hogy ha politikai ellenfeleiről vagy az ország érdekeiről van szó, akkor ön semmivel nem fél szembemenni, és azt is világosan tudnia kell, hogy emlékszünk azokra az időkre is, amikor a magyar cigányokat félkatonai milíciáknak provokációként odadobta, és minden olyan módszerét ismerjük, amely egy bűnös, rossz és hazáját nem tisztelő és nem szerető kormányzásról szól. Tekintsünk el attól, hogy csődbe vitte az országot, mert ezt ön is jól tudja, és már sokszor elmondtuk, de mégiscsak a múlt héten volt a 14. évfordulója annak, amikor ön az igazságbeszédnek hívott hazugságbeszédét elmondva és azt nyilvánosságra hozva akár meg is érett volna arra, hogy lemondjon, de ön nem ezt tette, és ezen a 14. évfordulón azért érdemes megemlékeznünk arról is, hogy mit jelentett ez az ország számára. Tisztelt Gyurcsány Úr! Azóta is látom, a közösségi médiában, itt, ott, amott törekszik mind a tragikus, kudarcos kormányzati eredményeit, mind pedig az igazságbeszédnek hazudott hazugságbeszédét megmásítani, másként feltüntetni, és persze igyekszik használni azt a régi jó történelemhamisítási, bolsevista trükköt, amelyik úgy szól, hogy majd meglátjuk, mit hoz a múlt. De ha meglátjuk, mit hoz a múlt, akkor önnek folyamatosan szembesülnie kell majd azzal, hogy a legjobb, függetlenül attól, hogy ön vezeti most a teljes ellenzéket, ha éppen ön nem ad tanácsot kormányzásból, és ha éppen ön nem oktat ki bennünket sem jogállamból, sem demokráciából, sem szabadságból. Azt is szeretném önnek elmondani, hogy amikor önök ingyentesztet követelnek és azért önnek, mert talán önnek van a legnagyobb hatása azon a politikai oldalon , akkor nem tetszenek igazat mondani. Nem ön volt az, aki Magyarországon először fizetőssé tette az egészségügyet? Mit saccol, miniszterelnök úr, mennyi lenne most a kórházi napidíj vagy a vizitdíj, ha ön marad kormányon? A járvány idején mennyi pénzt kérne el az emberektől? Miért mondják azt, hogy nincs ingyenteszt, amikor minden magyar ember tudja, nem csak az, aki itt ül, mindenki, aki a járványban érintett, hogy ha orvos rendeli el a tesztet, nem kell érte fizetni? Miért mondják ennek az ellenkezőjét? [[Közbeszólások az ellenzék soraiból.]] [[Közbeszólások az ellenzék soraiból.]] De miért mondják ennek az ellenkezőjét? (Közbeszólások az ellenzék soraiból.) Kérem önöket, minden egyes álhír és továbbmegyek: önök nem álhíreket terjesztenek a járványról, hanem rémhíreket, sokkal rosszabb a helyzet , minden egyes rémhír növeli a járvány terjedésének a veszélyét. Tavasszal nem számíthattunk önökre, nem szavazták meg a koronavírus elleni törvényt, nem szavazták meg a veszélyhelyzet meghosszabbítását, kamuvideókkal járatták le az egészségügyi dolgozókat, és külföldön rágalmazták hazánkat. Hagyják abba a hazudozást! Ha segíteni nem tudnak, legalább ne ártsanak! [[Az elnök a csengő megkocogtatásával jelzi az időkeret leteltét.]] És végezetül bocsánat, elnök úr , Gyurcsány úr, ízlelgesse nyugodtan a DK szerencsi jelöltjének a szavait! Köszönöm. [[Taps a kormánypártok soraiban.]]
Kérdezem a miniszterelnök urat, hogy kíváne a viszonválasz lehetőségével élni. [[Jelzésre:]] Akkor parancsoljon!
Köszönöm szépen, elnök úr. Újat nem hallottunk, én sem akarok újat mondani, de mégis a parlamentáris udvariasság megköveteli, hogy néhány szóban válaszoljak. Először is, a miniszterelnök úr azt mondta, hogy az összeomlást gőg előzi meg. Ez egy értékes megfigyelés, és nyomatékot ad a személyes példa. Köszönjük szépen a figyelmeztetését. [[Taps a kormánypártok soraiban.]] Hogy sárkánye az Európai Unió: azt hiszem, hogy itt koncepcionális különbség vagy félreértés van, mert az Európai Unió nem Brüsszelben van, ezért mi nem vitatkozunk az Európai Unióval. Az Európai Unió Varsóban van, Budapesten, Berlinben, Párizsban, merthogy Európa a nemzetek szövetsége, az Európai Unió a nemzetek közössége. Nekünk egyes európai intézményekkel lehet vitánk, ön ezt teljesen félreérti, és úgy látom, hogy a baloldal sem tudja ezt a különbséget, a nemzetekből álló Európai Unió és az egyes európai intézmények közötti különbséget megtenni, ezért az intézményekkel fennálló vitáinkat, amelyek kétségkívül vannak, állandóan az Európával fennálló vitaként értik teljes félreértés. Kérem, ezt gondolják át! Amit a tudomány, a művészet és a szabad véleménynyilvánítás szabadságával kapcsolatban elmondott, ezt fontosnak érzem. Emlékszem arra, hogy amikor baloldali kormány volt, akkor a gazdasági miniszter azt mondta, és ennek aztán semmilyen következménye nem lett ennyit a tudomány szabadságáról , hogy ha az Akadémiától pénzt veszünk el, akkor neki az jut eszébe, hogy nem szokták a békákat sem megkérdezni, mielőtt lecsapolják a mocsarat. Én erre emlékszem, úgyhogy szívesen vesszük az észrevételeit tudomány és művészet szabadsága ügyében. A szólásszabadságról pedig nekünk az szokott eszünkbe jutni, ha önt halljuk, hogy önök kilőtték az emberek szemét. Önök lovas rohamot vezényeltek az emberek ellen. Véresre vertek ártatlan embereket az utcán, nőket, asszonyokat, válogatás nélkül. Nem emlékeznek erre? Kedves Jobbik, a maguk újdonsült barátai, nem emlékeznek erre? Ők verték ki az emberek szemét, véresre verték őket! Mindenki látta! Nem emlékeznek erre? Az hagyján, hogy önök most szövetségben vannak velük, de önök megtapsolják annak az embernek a hozzászólását, aki mindezt elrendelte, kedves Jobbik. [[Taps a kormánypártok soraiban.]] Tisztelt Hölgyeim és Uraim! Ami a felkészülést illeti, két dolgot szeretnék mondani. Először is szeretném megköszönni az operatív törzsnek, ami nem néhány emberből áll, hanem sok emberből, mert mögötte számos munkacsoport dolgozik, szeretném megköszönni az operatív törzs minden tagjának, hogy egész nyáron mindennap dolgoztak. Külön köszönöm Pintér miniszterelnök-helyettes úrnak, aki ezt a munkát irányította, és Kásler miniszter úrnak, aki végig segítette ezt a munkát. Akik azt állítják most, hogy az ország nem készült fel, azok nem a kormánnyal vitatkoznak, azok nem a kormány munkáját kérdőjelezik meg. Magyarországon egész nyáron sok ezer ember dolgozott, hogy felkészítse az egészségügyet és az egész országot a második hullámra. Amikor önök megkérdőjelezik az ország felkészültségét, ennek a sok ezer embernek a munkáját kérdőjelezik meg. Mert meg kéne érteniük végre ott a másik oldalon, hogy nem a kormány védekezik, Magyarország védekezik. Nem a kormány van bajban, Magyarország van bajban. Mindannyian védekezünk, persze leszámítva önöket, akik bejelentették, hogy önöknek egyetlen céljuk van ennek a járványnak az idején is, hogy megbuktassák a kormányt. Ennyire futotta. Mindenki védekezik, mindenki az országot segíti, mindenki összefog, leszámítva önöket, akiknek ilyenkor is csak a hatalom és a pénz jár az eszükben. [[Taps a kormánypártok soraiban.]] Tisztelt Hölgyeim és Uraim! Ezt nagyon világosan elmondta most nekünk a Jobbik frakcióvezetője, aki azt mondta, hogy a vírust és a kormányt egyaránt ellenfélnek tekintik. Ez baj. Fel kéne ismerni, hogy lehet, hogy ellenfélnek tekintik a kormányt is, de az másfajta ellenfél, mint a vírus, mert az megöli az embereket. Úgyhogy nagyon szeretném kérni az ellenzéki pártokat, hogy a kormánnyal szembeni ellenérzések ellenére is, legyenek szívesek, tegyenek különbséget a kormány meg az ország között, az irántunk táplált indulatok meg aközött, ahogyan most a vírus idején föl kéne lépni. Ne úgy gyűlöljenek bennünket, mint a vírust! A vírus megöli az embereket. Úgyhogy legyenek kedvesek ezt a gondolatot, miszerint önöknek most egyszerre kell utálniuk és egyszerre kell harcolniuk a vírus és a kormány ellen, tegyék félre, ez káros, hátrányos és erkölcstelen is az ország szempontjából nézve. [[14.40]] Tavasszal azért nem működtek együtt velünk, mert azt mondták, hogy rendkívüli jogrendet vezettünk be, és az nem lehet, ilyen körülmények között nem tudunk együttműködni. Hát, most nincs rendkívüli jogrend. Akkor miért nem működnek velünk együtt? Nincs rendkívüli jogrend. Miért nem vesznek részt a közös védekezésben? Ahelyett, hogy ezt tennék, emlékeztet bennünket a szerencsi választásra a Jobbik frakcióvezetője úgy, hogy közben a szegények nevében szól. Tisztelettel kérem, járjon közbe, hogy a Jobbik szerencsi jelöltje fizesse ki az alkalmazásában álló varrónőket. Ha segíteni akarnak a szegényeken, legalább azokon segítsenek [[Taps a kormánypártok padsoraiból.]] , akiknek az önök jelöltje nem ad fizetést! Szóba hozták a minimálbért is. A Jobbik akkor még nem volt parlamenti párt, ezért nem tudhatja, de elmondom, hogy 2002-ben a minimálbér 50 ezer forint volt. Akkor jöttek vissza a kommunisták. [[Derültség a kormánypárti padsorokban.]] 2010-ben, amikor ismét távoztak, a minimálbér 73 ezer volt. Ötvenezer forintról 73 ezer forintra sikerült emelni. Ha megnézi a mostani számokat, akkor azt fogja látni, hogy ma a minimálbér 161 ezer forint. Érzékelheti a különbséget és láthatja a tendenciát is. Ne akadályozza a munkánkat, inkább segítsen bennünket, hogy tovább emelhessük a minimálbért! Tóth Bertalan frakcióvezető úrnak először is szeretnék gratulálni, hogy az MSZP elnökévé választották. Egyúttal szeretném emlékeztetni arra, hogy valami félreértés lehet közöttünk, amit szívesen oszlatok el egyébként, mert ön azt mondta, hogy a mi oktatáspolitikánk és annak a szellemi alapjai alattvalóvá teszik a gyermekeket. Itt nyilvánvalóan nem gondolom, hogy ezt ön rosszindulattal mondta volna [[Derültség a kormánypárti padsorokban.]] , nyilván félreértésről van szó. A hazafias nevelés szerintem nem teszi a gyermekeket alattvalókká. Mi hazafias nevelést szeretnénk, azt szeretnénk, hogy mindazt, amit az elődeink összeraktak, felépítettek, megalkottak, szellemi értelemben is létrehoztak, azt megértsék és tovább tudják vinni. Ennyit szeretnénk. Ez nem alattvalóság. Hazafiakká szeretnénk nevelni a gyerekeinket. Bonyolult folyamat ez, nem könnyű dolog, családos ember, ön is tudja, hogy ez nem egyszerű dolog, mert a gyerekek nem haptákban állnak és parancsokat fogadnak el. Rávenni őket arra, megértetni velük, hogy hazafinak lenni szép dolog, ez egy komoly pedagógiai teljesítmény, de semmiképpen nem azonos az alattvalóvá neveléssel. Ezt a különbségtételt szerintem ön valahogy félreértette. Beszélt a nyugdíjasokról is a frakcióvezető úr. Ez mindig bánt engem, mert az ember azt hinné, hogy a politikában mégiscsak az idő, a tapasztalat meg a tények számítanak. Amikor önök elkezdenek beszélni a nyugdíjasokról, akkor én csak arra tudok gondolni, hogy de nem önök voltak azok, akik elvettek egyhavi nyugdíjat tőlük? Most dolgozunk azon, hogy ezt visszaadjuk. Éppen most, január 1-jétől kezdjük meg a 13. havi nyugdíj visszaépítését. Azt, amit önök elvettek, most kezdjük visszaadni, és szeretném mondani, hogy vissza is fogjuk adni. [[Taps a kormánypártok padsoraiból.]] Önök állandóan fejünkhöz vágják a családok adósságát, de én úgy emlékszem, hogy a devizahitel vitte a családokat elsősorban csődbe, és nekünk óriási erőfeszítéseket kellett tenni, az egész pénzügyi kormányzatnak, hogy ebből a csapdából kirántsuk őket. Arra is érdemes emlékezni, hogy ha megnézzük a családok támogatásának arányát a magyar költségvetés-politikában kellő szerénységgel mondom, mert nem szeretnék a gőg hibájába esni, jobb elkerülni az olyasmit, mert csúnya vége lesz, igaza van a miniszterelnök úrnak [[Derültség a kormánypárti padsorokból.]] , tehát kellő szerénységgel mondom , akkor látható, hogy arányaiban egész Európában Magyarországon költjük a legtöbbet a költségvetésünkből családtámogatásra. Egész Európában, holott nem vagyunk Európa leggazdagabb országa, és mégis. Tisztelt Elnök Úr! Képviselőtársaim! Gáz- és villanyárcsökkenést követel az MSZP. Derék. De én arra emlékszem, hogy amikor kormányon voltak, a gáz árát háromszorosára emelték, az elektromos áramét meg kétszeresére. Ön szerint ez rendjén van? Mondhatná azt is, hogy mi már elkövettük ezt a hibát, felemeltük az áram és a gáz árát, önök ne kövessék el. És megígérem: nem fogjuk felemelni, mert mi vittük le, mi a rezsicsökkentés pártja vagyunk, önök meg a rezsinövelés pártján álltak mindig is. Ezt a különbséget, kérem, ne felejtse el! Schmuck asszonnyal is több vitám szokott lenni, ezeket nem szeretném megismételni, és viccelődni sem szeretnék, de tetszett, amikor azt mondta, hogy el sem tudja képzelni, hogyan győzzük le ezt a válságot. Az jutott eszembe, hogy milyen szerencse, hogy önök ellenzékben vannak. [[Derültség és taps a kormánypártok padsoraiból.]] Azt a vitát pedig, ami a személyzet kiképzéséhez kapcsolódik, itt a fülem hallatára vívta meg többször már több ellenzéki képviselő Kásler miniszter úrral, aki világosan elmagyarázta, hogyan képeztük ki az embereket, mennyien vannak, a rezidensek képzése hogyan halad. Az az igazság, hogy nemcsak eszköz, hanem ember is van elegendő, hogy az eszközeinket működtessük. Azt nehéz megérteni mindenfajta vita ellenére is, hogy Szabó Timea képviselőtársam miért ellenzi az iskolában a lázmérést. Szerintem az szükséges. Azt nem értem, hogy miért gúnyolódik az operatív törzsön, amikor azt a döntést hozta, hogy 23 óra után zárják be a szórakozóhelyeket. Lehet vitatkozni ezen természetesen, de nekem az a felfogásom, hogy ha ilyen egyszerű ügyekről van szó, akkor legjobb, ha a szakemberekre hallgatunk, akik teljesen világosan a többször megismételt kérdésünkre azt válaszolták, hogy igen, szerintük ez szükséges, és tegyük meg. Azt sem értem egészen, hogy ha 30 ezer forint környékén jár egy vírusteszt, és a kormány hatósági árat vezet be, lecsökkentve a 30 ezret 19 500-ra, miért kellene magunkat ezért szégyellni, ahogy ön tanácsolta. Szerintem ez egy helyes dolog, és nem akarom önt megvádolni, de szeretném hozzátenni vagy megemlíteni, hogy aki ma a hatósági ár ellen érvel, az a tesztspekulánsok mellett érvel. [[Szabó Timea és Kunhalmi Ágnes közbeszól.]] Ami pedig az egészségügyben dolgozók béremelését illeti, ön azt mondta, hogy emeljük meg a bérüket 50 százalékkal. Szeretném mondani, hogy ebben a parlamenti ciklusban, amiben most vagyunk, az ápolónők 72 százalékos béremelést fognak kapni, Kásler és Pintér miniszter urak pedig dolgoznak azon, hogy egy áttörés erejű orvosibér-emelést is meg tudjunk valósítani. Kérem, támogasson ebben bennünket. Tisztelt Elnök Úr! Zárásképpen azt szeretném mondani, hogy a képviselőtársaim egy dologban biztosak lehetnek: mindent meg fogunk tenni, hogy megvédjük Magyarországot, a módszerünkön nem változtatunk, nemzeti összefogással fogunk védekezni, együtt védjük meg Magyarországot, és ha az ellenzéki képviselők meggondolták magukat, akkor csatlakozhatnak ehhez az összefogáshoz. Köszönöm szépen. [[Nagy taps a kormánypártok padsoraiból.]]
Tisztelt Ház! Most az előre bejelentett napirend előtti felszólalások következnek. Elsőként a Párbeszéd frakcióvezetőjének, Szabó Timeának adom meg a szót.
Tisztelt Képviselőtársaim! Az őszi parlamenti ülésszak kezdetén lehetőség van arra, hogy az ember egy kicsit hosszabb távon is megossza gondolatait arról, milyen jövőt is képzel el ennek az országnak. Orbán Viktortól hallottunk most valamiféle fura, a valósággal nem teljesen baráti viszonyban levő előadást, de ami ennél érdekesebb, az az, hogy a miniszterelnök ma megjelentetett a kormány propagandalapjában is egy ennél részletesebb gondolatmenetet, ami a legjobb értelemben is egy teljesen kusza eszmefuttatás volt Európáról és a liberális demokrácia hanyatlásáról.Én nem voltam rest, és megszámoltam, hogy ebben a cikkben a miniszterelnök harminchatszor írta le a „libernyák” vagy a „liberális” szavak valamilyen ragozott formáját. A gondolatmenet sokkal inkább hasonlított egy pszichodrámacsoportban való küzdelemhez, amiben Orbán Viktor még mindig küzd a régi, feldolgozatlan sérelmeivel, mintsem egy államférfi felelős jövőbeli víziójához. Ezen nem is kell csodálkozni, képviselőtársaim: amikor a lopáson kívül Orbán Viktor kormánya évek óta a teljes ötlettelenségben leledzik, akkor nem is várhatunk mást. A válság ugyanis végleg lerántotta a leplet arról a hazugságról, hogy a kormánynak a magyar emberek boldogulása, boldogsága lenne az első. Pont a koronavírus-járvány első hulláma mutatta meg azt, hogy bármelyik ország bármikor kerülhet olyan helyzetbe, akár önhibáján kívül is, hogy kicsúszik a lába alól a talaj. Ezek azok a helyzetek, amikor világossá válik, hogy egy kormány valójában az emberekért, a saját hazájának a boldogulásáért küzd, vagy ehelyett tovább ontja a hazug propagandát és hizlalja saját oligarcháit. [[14.50]] Orbán Viktor ezeket a válságos időket arra használta, hogy Mészáros Lőrincnek 186 milliárd forintot juttasson kamu hotelfelújításokra, miközben félmillió, állását vesztett magyar ember összesen kapott ugyanennyi pénzt. Orbán Viktor ezeket a válságos időket arra használta, hogy 136 millió forintért új szőnyeget vásároljon a Parlamentnek, a legelesettebbekkel viszont kifizetteti a saját sürgősségi ellátásukat. Az eredmény sajnos egy olyan ország képe, ahol egyértelmű: Orbán Viktornak és kormányának csak a kiváltságos kevesek, a saját családtagjaik és barátaik számítanak, milliók pedig küzdjenek meg egyedül a munkahelyvesztéssel, a fizetéscsökkenéssel, az orvoshiánnyal, a létbizonytalansággal és a szorongással. Mi a Párbeszédben viszont egy egészen más országot szeretnénk. Mi egy olyan országot szeretnénk, ahol senkinek nem kell szorongania a holnap miatt; ahol minden gyereknek jut vacsora; ahol az idősek nem fáznak télen az otthonukban, és az állásukat vesztett százezrek bízhatnak az állam segítségében. Egyszóval, olyan országot szeretnénk, ahol jó élni, ahol mindenki otthon érezheti magát. Ezt az otthont pedig csak az alapjövedelem bevezetésével tudjuk megteremteni. Nem véletlen, hogy Ferenc pápától egészen Mark Zuckerbergig most már mindenki az alapjövedelem bevezetését támogatja, beleértve a magyar emberek 80 százalékát is az összes eddig elvégzett kutatás szerint. Az alapjövedelem a felnőtt magyar állampolgárok számára havi 100 ezer forintot, a gyerekeknek pedig havi 50 ezer forintot garantál. Ez a juttatás nemcsak a legelesettebbeket támogatja, hanem a munkájukat vesztett dolgozókat is átlendíti a válságos időszakon, miközben pont a kizsigerelt munkavállalókat becsüli meg, hiszen például egy 120 ezer forintot kereső ápoló is hazaviheti a fizetése mellé az alapjövedelmet. Fontos, hogy a Párbeszéd ezzel együtt a nettó minimálbér összegét is felemeli havi nettó 166 ezer forintra, úgy, hogy a munkaadók terhei nem növekednek. A minimálbér megemelése természetesen válasz arra is, hogy vajon az alapjövedelem ösztönöze a munkára, és a válasz az, hogy igen. Aki választhat a 100 ezer forint vagy a 166 ezer forint között, az teljesen egyértelműen a 166 ezer forintot választja. Az alapjövedelem természetesen nem jár a leggazdagabbaknak, hiszen Mészáros Lőrincnek például semmi szüksége nincs arra, hogy hazavigye ezt az alapjövedelmet, ezért az alapjövedelem a nettó átlagbér körülbelül másfélszerese fölött már nem jár az embereknek. Az utolsó fillérig kiszámolt csomag mindössze egy 3300 milliárd forintos költségvetési átcsoportosítással kigazdálkodható, a költségvetési egyensúly fenntartása mellett. A válság mindannyiunknak megmutatta: vagy teszünk egy valódi lépést az emberek boldogulásáért, vagy sosem fogunk tudni egy olyan országban élni [[Az elnök a csengő megkocogtatásával jelzi az időkeret lejártát.]] amelyik mindenkinek az otthona. Köszönöm.
Schanda Tamás államtitkár úrnak adom meg a szót.
[[A mikrofonja nem szól.]] Köszönöm a szót. Tisztelt Elnök Úr! Tisztelt Országgyűlés! Tisztelt Képviselő Asszony!
Schanda Tamás államtitkár úr mikrofonját legyenek szívesek bekapcsolni. [[Megtörténik.]] Parancsoljon! Köszönöm.
Köszönöm a szót. Tisztelt Elnök Úr! Tisztelt Országgyűlés! Tisztelt Képviselő Asszony! Eddig hihettük azt, hogy erre a parlamenti ülésszakra ön megváltozik, és azt, amit tavasszal láthattunk és hallhattunk öntől azt a felelőtlenséget és hisztériakeltést , újragondolja, és valós kérdésekről, valós tények alapján, valós vitákat lehet folytatni. Tisztelt Képviselő Asszony! Sajnos, minden megy tovább, hazudozás, nagyotmondás, hangoskodás. Úgy látszik, hogy a Párbeszéd azt a feladatot kapta Soros Györgytől, hogy bizonytalanságot és anarchiát szítson a magyarok között, ezt pedig mi nem fogjuk engedni önöknek. [[Szabó Timea és Tordai Bence folyamatosan közbeszól.]] Ön folyamatosan támadja a védekezést, ön folyamatosan támadja a védekezésben részt vevőket, ezzel hitelteleníti és nehezíti a munkájukat, felelőtlenül tovább terhelve őket. Tisztelt Képviselő Asszony! Az a kérésünk továbbra is, hogy ezt ne tegye. Dolgozzon ön is a védekezésért, segítse mindazoknak a munkáját, akik részt vesznek a vírus elleni küzdelemben. Tisztelt Képviselő Asszony! Ön volt az, aki még azt is kifogásolta, azért is bírálta a kormányt, mert néhány ezer védőeszközzel segítette a határon túli magyarokat. Ön lerománozta a határon túli magyarokat, és bírálta a kormányt azért, mert a magyar közösséghez tartozó embereknek is segítünk, és támogatjuk az ő védekezésüket. Tisztelt Képviselő Asszony! Nincsenek illúzióink most már a baloldalt és a módszereit illetően. Ezt már tapasztaltuk egyébként korábban, Gyurcsány Ferenc kormányzása alatt is. [[Az elnöki széket dr. Latorcai János, az Országgyűlés alelnöke foglalja el.]] Látjuk, hogy még vannak ugyan különböző pártlogók az ellenzéki oldalon, néha civódás is hallatszik a sorok közül, de valójában már nincsenek önálló akarattal bíró pártok. Vannak, amelyek azért jöttek létre, mint önök, hogy a Soros-hálózat érdekeit képviseljék, ezért alakultak, ezért kezdtek politikai munkába, és vannak olyanok, amelyek csak nem olyan régen csatlakoztak ehhez a kórushoz. Tisztelt Képviselő Asszony! Az a helyzet, hogy a munkahelyek megvédése kulcskérdés, hiszen a munkahelyek megvédése szükséges ahhoz, hogy Magyarország működni tudjon. Ehhez számtalan intézkedést hoztunk már, ezt ön is jól tudhatja, ha odafigyelt volna az elmúlt órában. Erről szóltak a munkahelyteremtő bértámogatások, a munkahelyvédelmi bértámogatások, amelyek segítségével több százezer ember számára vált lehetővé, hogy megtartsa a munkahelyét, és több tízezer ember számára pedig új munkahelyek jöttek létre. Ennek az eredményei is látszódnak. Ezekre az eredményekre büszkéknek kell lennünk, és ezeket az eredményeket meg kell védenünk, hiszen június közepe óta folyamatosan csökken a regisztrált munkanélküliek száma, és ma már elmondhatjuk azt, hogy többen dolgoznak Magyarországon most, mint az év elején, januárban, a járvány betörése előtti időszakban. Erre az eredményre büszkének kéne lennünk. És szeretnénk, ha a munkahelyteremtésben is mielőbb visszatérhetnénk a régi kerékvágásba, hiszen a célunk változatlan: mindenki dolgozhasson; mindenki munkához jusson, aki akar és tud dolgozni. Engedje meg, tisztelt képviselő asszony, hogy felhívjam arra a figyelmet, hogy ez a kormány már bizonyította, hogy tud munkahelyeket teremteni: 2010-2020 között a foglalkoztatási ráta 54 százalékról 70 százalék fölé emelkedett, a munkanélküliségi ráta pedig a 2010-es 12 százalék fölötti szintről 3,3 százalékra csökkent. Tisztelt képviselő asszony, valóban van közöttünk egy különbség nem is egy , merthogy a mi gondolkodásunk középpontjában a munkahelyek és a munkának a védelme áll, az önök javaslata, az alapjövedelem pedig valójában segélyezést jelentene, egy olyan segélyezést, ahol azért is lehetne pénzt kapni, ha valaki nem dolgozna. Tisztelt Képviselő Asszony! Ráadásul mindez hihetetlen nagyságú összegekbe kerülne, amit a baloldali politikának megfelelően és ezt már láttuk is hitelből [[Az elnök a csengő megkocogtatásával jelzi az időkeret lejártát.]] és adóemelésből akarnának finanszírozni. Mi erre nemet mondunk. Köszönöm megtisztelő figyelmüket. [[Taps a kormánypártok padsoraiból.]]
Köszönöm szépen, államtitkár úr. Szeretettel köszöntöm képviselőtársaimat. „Beszéljünk a tényekről” címmel az LMP képviselőcsoportjából Csárdi Antal képviselő úr jelentkezett napirend előtti felszólalásra. Parancsoljon, képviselő úr, öné a szó.
Tisztelt Elnök Úr! Köszönöm szépen a szót. Igen, azt gondolom, hogy beszéljünk a tényekről, és a tények ma azt mondják, hogy az alapvető élelmiszerek áfája az európai átlag több mint kétszerese. Beszéljünk a tényekről, mert önök sokat beszélnek válságkezelésről, csak azt nem veszik észre, hogy akinek segíteni kellene, az pont a dolgozó ember, a gazdaság motorja. És nekem szent meggyőződésem, hogy nem lehet más a célja semmilyen kormánynak, legyen az bármilyen színű, mint hogy egy igazságos adórendszert alakítson ki. Ma ott tartunk, hogy több adófizetési kötelezettség terheli a kenyér, a zöldség, a gyümölcsök megvásárlását, mint hogyha elmegyünk valamelyik szabadon választott étterembe. [[15.00]] Legyünk őszinték, ez nincs így rendben hogy miniszterelnök urat idézzem. Mert nincs az úgy rendben, hogy ha egy négytagú család elkölt 12 ezer forintot, körülbelül ez az ára ma egy éttermi ebédnek, akkor alig 500 forint adót kell neki ez után fizetnie, míg ha elmegy a piacra, és ugyanezt a 12 ezer forintot elkölti krumplira, hagymára, almára, rizsre, és hosszan sorolhatnám az alapvető élelmiszereket, akkor ugyanezen adófizetési kötelezettsége több mint az ötszörösére, több mint 2500 forintra fog emelkedni. Tisztelt kormánypárti képviselőtársaim, nincs ez rendben így! Egyszerűen döbbenettel tapasztalom napról napra, hogy önök teljesen természetesnek veszik, hogy azok az alapvető élelmiszerek, amelyek Európában 7-12 százalék közötti forgalmiadó-sávba esnek, ez hazánkban 27 százalék. Gyakorlatilag minden eladott kenyéren, minden eladott zöldségen, minden eladott gyümölcsön lassan több nyereségre tesznek szert, mint aki megtermelte, mint aki eladja, és azt gondolom, hogy nincs ez rendben így. Nincs ez rendben így, mert meggyőződésem, hogy az a társadalmi igény, amely megjelenik e mögött a követelés mögött, egy valós problémára hívja fel a figyelmet. Mindannyian tudjuk többször elhangzott miniszterelnök úr napirend előtti felszólalásában , hogy nehéz idők jönnek, és nehéz idők vannak mögöttünk. Tisztelt képviselőtársaim, jó volna, ha ezt önök is észrevennék! Jó volna, ha észrevennék, hogy a dolgozó ember van a legnehezebb helyzetben. Honfitársaink százezrei vesztették el egyik pillanatról a másikra az állásukat. Ugyanezek a honfitársaink részben vagy nem találtak azóta állást, részben pedig vagy nem a szakmájukban, és jellemzően nagyon sokan vannak ebben a helyzetben, sokkal kevesebb pénzért kénytelenek dolgozni. Azt gondolom, hogy ha önök a munkát és a munka eredményét szeretnék fókuszban tartani, akkor nem lehet kérdés az, hogy a dolgozó emberek jövedelme ne az alapvető, az egészséges, mindennapi élethez szükséges alapvető élelmiszerek áfájára folyjon el, hanem azt gondolom, hogy a luxuskiadásokat és ilyennek tekintek egy éttermi ebédet, igen , azokat kellene magasabb adókulccsal adóztatni, ha nincsen rá önök szerint költségvetési forrás, hogy lecsökkentsék az alapvető élelmiszerek áfáját. De szeretném jelezni, hogy van erre költségvetési forrás, mert abban az országban nehezen tudom elképzelni, hogy ne lenne erre költségvetési forrás, ahol van pénzünk vadászati világkiállítás megrendezésére 50 milliárd forintért. Azt gondolom, hogy abban az országban, ahol van pénz motorpálya-építésre 65 milliárdért, ott van pénz arra is, hogy az alapvető élelmiszerek áfáját csökkentsük le egy sokkal méltányosabb mértékre. Azt gondolom, ez egy jogos követelése a teljes magyar társadalomnak, hogy ne tekintsük úgy, hogy luxus az alapvető élelmiszer. Ne tekintsük úgy, hogy luxus egészséges élelmiszerhez hozzájutni, és jó volna, ha nem luxusadóval büntetnék azokat, akik ezt megveszik. Köszönöm szépen.
Köszönöm szépen, képviselő úr. A képviselő úr elhangzott napirend előtti felszólalására a kormány nevében Tállai András államtitkár úr válaszol. Parancsoljon, államtitkár úr, öné a szó.
Köszönöm szépen a szót. Elnök Úr! Tisztelt Országgyűlés! Tisztelt Képviselő Úr! Bizonyára ön is figyelte már 2010 óta a politikát, láthatja, hogy a jelenlegi kormány adópolitikája egy szóban összegezhető: adócsökkentés. Adócsökkentés a személyi jövedelemadóban, a társasági adóban, a szociális hozzájárulási adóban és több más kisebb adófajtában is. Nagyon fontos, hogy a kormány ezt be tudja tartani, és minden évben csökkenteni tudja az adó összegét. Ennek eredményei mutatkoznak a GDP-arányos adóterhelésben, hiszen jelenleg 36,3 százalék, jelentős csökkenést mutat az elmúlt évekhez viszonyítottan. Ugyanakkor pedig el kell mondanom, hogy az önök pártja politikai kétszínűséget mutat az adópolitika tekintetében. Mindezt azért mondom, mert 2018-ban, amikor elindultak egy programmal a választásokon, akkor a következőt javasolták a magyar választópolgároknak: önök felemelik a személyi jövedelemadót, többsávossá teszik; önök visszarendezik a társasági adó kulcsát, kétkulcsossá teszik; önök megszüntetik az adókedvezményt ezt az önök honlapjáról vettük le, amit olvasok , a vagyonadózás területén bevezetik a luxusadót, a nagybirtokadót [[Tordai Bence: Helyes! Nagyon jó!]] , emelik a játékadót; fokozottabb terhelés van a termékdíjban, amit az emberek fizetnek meg, a bányajáradékban, a közterület-használati díjban; a zöldadók emelését szeretnék elérni, és üvegházgázadót vezetnek majd be. Egyszer beszél itt adócsökkentésről, a programjukban egyébként pedig adónövelés van. Ami pedig a konkrét kérdést illeti, hogy önök szeretnék csökkenteni az alapvető élelmiszerek áfakulcsát, ez egy helyes törekvés. Minden kormány erre törekszik, hogy az emberek fogyasztása lehetőleg minél olcsóbb legyen. Azonban amikor a parlamentben cselekedni kell önöknek, a kormány által előterjesztett törvényjavaslatokat, amelyek áfacsökkentéseket tartalmaznak, 2014-től egyetlenegy esetben sem szavazták meg. 2014. január 1-jétől hatályba lépett az élő és félsertés áfájának csökkentése, a szarvasmarha, juh, kecske 2015-től, 2016-tól a sertéshús áfájának csökkentését [[Csárdi Antal: Félsertés?]] 2017. január 1-jétől lépett hatályba, a baromfihús és a tojás, majd a friss tej áfájának csökkentését sem szavazták meg, és sorolhatnám. A parlamentben egyetlenegy, a kormány által előterjesztett áfacsökkentést önök nem szavaztak meg. Most persze ellenzékben, amikor önöknek nincs felelősségük a kormányzás tekintetében, nincs felelősségük a tekintetben, hogy a költségvetés egyensúlyának hiányát 3 százalék alatt kell tartani, hogy az adóbevételeket be kell szedni, nincs felelősségük a tekintetben, hogy a vírus ellen a forrásokat az eszközbeszerzésre, az egészségügy felkészítésére elő kell teremteni, nincs felelősségük a tekintetben, hogy a gazdaságvédelemre, az elvesztett munkahelyek visszaállítására, új munkahelyek létrehozására milyen költségvetési források állnak rendelkezésre [[Dr. Vadai Ágnes: Mészáros Lőrinc!]] éppen ezért nyilvánvaló, hogy önök előálltak egy törvényjavaslattal. Abban a törvényjavaslatban, még egyszer mondom, alapvetően támogatható, hogy az alapvető élelmiszerek áfáját csökkentenék 5 százalékra, azonban önöknek arra nincs felelősségük, hogy ez 200 milliárd forint adóbevétel-kiesést jelent, és hogy ezt hogyan teremtsük elő. [[Arató Gergely: Lopjál kevesebbet! Közbeszólások.]] Az a helyzet, hogy az ellenzéki felelőtlenség persze elvezethet oda, hogy akár minden héten minden adót lehet csökkenteni. Úgy gondolom, hogy ez azért összetettebb feladat, összetettebb olyan tekintetben, hogy először is nagyon meg kell vizsgálni, hogy az áfacsökkentés jelente valóban a fogyasztóknak árcsökkenést és kevesebb kiadást. Sajnos az esetek jelentős részében ez nem történt meg. De természetesen a javaslatokat megfontoljuk, és a kormány meg fogja vizsgálni az áfacsökkentésre vonatkozó javaslatokat. [[Taps a kormánypárti padsorokból.]]
Köszönöm szépen, államtitkár úr. Tisztelt Ház! „Aktuális ügyek” címmel a DK képviselőcsoportjából Gyurcsány Ferenc frakcióvezető úr jelentkezett napirend előtti felszólalásra. Parancsoljon, frakcióvezető úr, öné a szó.
Köszönöm szépen. Rövid és tárgyszerű leszek. Azt a vitát, ami itt a Házban is zajlik, hogy a kormány vajon helyesen kezelie a koronavírus-járványt, nem kívánom folytatni. Láthatólag alapkérdésekben nem értünk egyet. Egyetlen általánosabb megjegyzést tennék. Az önök által kívánt nemzeti egység ebben a fontos ügyben nem tud létrejönni kormányzati diktátumként. Aki nemzeti egységről szeretne beszélni, és ebben megállapodni a parlamenttel, annak be kell vonni a parlament ellenzéki pártjait a vírusválság kezelésének minden egyes szakaszába. [[15.10]] Az elemzések megismertetésébe, az alternatívák megismertetésébe, a lehetséges lépések megismertetésébe; és készen kell állni arra, hogy bizonyos ügyekben kompromisszumot köt. Így van esélye létrehozni a nemzeti egységet. Úgy, hogy azt kéri a kormánytöbbség és a kormányfő, hogy mindenben támogassuk őt, ez őszintén szólva szerintem nem a nemzeti egység, hanem az állampárti gondolat melegágya. De nem akarom ezt folytatni. Egy megjegyzést szeretnék összesen tenni. A vitáinknak van egy nagyon világos pontja. Mi úgy látjuk, hogy jogos az a kérése és követelése nagyon sokaknak, hogy lényegében korlátozás nélkül, bárki számára ingyenesen hozzáférhető legyen a tesztelés. Nagyon sok ország ezt csinálja Európában, tehát azért nem a földtől elrugaszkodott igény ez. Önök ezt nem akarják megérteni. Még elmondhatjuk ezt tízszer itt, ellenzéki képviselők, világos, hogy nem jutunk egyről a kettőre. Azt javaslom, hogy ne nemzeti konzultációt tartsunk ebben a kérdésben, hanem népszavazást. Szerintem azt kell javasolni, ha lehetséges, akkor az ellenzéki pártoknak egyébként közösen is kezdeményezni, hogy rendes, közjogi értelemben kötelező érvényű népszavazási folyamatot indítsunk el annak érdekében, hogy a nép kikövetelje önöktől, hogy ingyenes teszt jár mindenkinek, aki úgy gondolja, hogy veszélyben van. Aztán majd meglátjuk, hogy mit dönt a nép. Önök állítólag a nép barátai, szívesen veszem az önök képviselőinek is a támogatását egy ilyen kezdeményezéshez, nem fogunk előle elfutni. Népszavazást az ingyenes Covid-tesztről! Köszönöm szépen. [[Taps a DK soraiban.]]
Köszönöm szépen, frakcióvezető úr. A frakcióvezető úr elhangzott napirend előtti felszólalására a kormány nevében Dömötör Csaba államtitkár úr válaszol. Parancsoljon, államtitkár úr, öné a szó.
Köszönöm a szót, elnök úr. Tisztelt Frakcióvezető Úr! Ha jól értem, akkor az összefogást hiányolja. Szerintem is szükség van összefogásra egy ilyen helyzetben és minden nehezebb időszakban , csak arra szeretném felhívni a figyelmét, hogy önök minden erejükkel az összefogást gáncsolták az elmúlt hónapokban. Ezernyi példát tudunk erre mondani.Ha egyébként kompromisszumra vágyik egy ilyen hirtelen ötlettől vezérelve, akkor mondjuk, kezdjék ott, hogy nem támadják az egészségügyi vezetőket. Akár egyetlenegy napra próbálják ki, hogy nem támadják azokat az egészségügyi vezetőket, akik most is a frontvonalban harcolnak! Egyébként én teljesen természetesnek tartom, hogy akár nehéz helyzetben, akár kevésbé nehéz helyzetben az ellenzék és a kormánypártok között zajos vita van, főleg itt a parlamentben. De egyetlen elvárásunk azért lenne önökkel szemben, mégpedig az, hogy maradjunk a tények talapzatán. És ez még akkor is így van, ha önnel szemben ez meglehetősen bátor elvárás, és merész. És a mai felszólalásaiban engedje meg, hogy az előzőt is idevegyem ugyanolyan logikát követett, mint a hétvégi, ha jól értelmezem, egy online konferencián tett felszólalásaiban, és nem tudok nem reagálni pár felvetésre. Azt bírták a tegnapi napon mondani, hogy Magyarország az egyetlen állam, amely nem segít a válság alatt. Ez volt a kijelentés, amit önök tettek. Csak így: Magyarország az egyetlen állam, amely nem segít. [[Arató Gergely közbeszól.]] Ön is nagyon jól tudja és akkor most nézzük itt a gazdasági vonatkozásokat , hogy csak az idei évi költségvetésben több száz milliárdos összeget különített el a kormány a válságkezelésre; és ha a jövő évi költségvetést nézem, akkor az életvédelmet szolgáló kiadások 3000 milliárdos keretben vannak, a gazdaságvédelmet szolgáló kiadások pedig 2500 milliárdos keretben. [[Közbeszólások a DK padsoraiból.]] És ezek nem csak elvont költségvetési sorok, mert konkrét támogatási intézkedések következnek belőlük: eszközbeszerzések, pluszjuttatások az egészségügynek, bértámogatások, beruházási támogatások, adócsökkentések, rengeteg olyan támogatás, amely két fő célt szolgál: az élet és az emberélet védelmét. Nos, azt nem várjuk el egy ellenzéki párttól, sem az önökétől, sem a többitől, hogy ajnározzák ezeket az intézkedéseket, de azt igenis, hogy ne állítsanak valótlant ezekkel kapcsolatban. Ha már egészségügy: ha önök lennének most kormányon, ha önök maradtak volna kormányon, akkor most fizetős lenne az egészségügy. Akkor most mindenkinek, aki elkapta a koronavírust vagy kapcsolatba került egy fertőzöttel, fizetnie kellene az ellátásért. [[Arató Gergely: Hazugság! Közbekiáltások a DK padsoraiból. Az elnök csenget.]] Másfelől, amikor ön szólásra emelkedik az egészségüggyel kapcsolatban, legyen szíves, tegye hozzá, hogy az önök kormányzásához képest 915, tehát majdnem 1000 milliárddal többet költünk egészségügyre, a szakorvosok bére a két és félszerese az akkori színvonalnak, az ápolók bére pedig 2022-re éri el a két és félszeres szintet. Ami a teszteket illeti, örülök, hogy felhozta ezt a kérdést. Tegnap tettek egy kijelentést, mégpedig azt, hogy tíz tesztből nyolcat saját zsebből fizetnek ki a magyarok. Megint egy valótlanság, újabb ordas valótlanság. Az állítással szemben a tény az, hogy a tesztek többsége ingyenes, mert protokoll alapján történik. Mindezekből a példákból jól látszik, hogy a baloldal újra csúcsra járatja azt az álhírgenerátort, amit tavasszal beüzemeltek. [[Arató Gergely: Szégyelld magad!]] Álhíreket köröztetnek a statisztikákkal kapcsolatban, az álmentősökkel kapcsolatban, a kórházi ágyak számáról, és amint a példa mutatja, a tesztekről is. Mondjuk ki, ez azért van, mert most is úgy látszik, hogy a most kezdődő második hullámban is a vírusnak szurkolnak. [[Közbeszólások a DK padsoraiban.]] Sokan reméljük, hogy eljön az az idő, amikor egyszer kipróbálják, hogy milyen a magyarok összefogását erősíteni, nem pedig gyengíteni. Legalább olyankor tegyék meg, amikor nehéz időszak van! És egyébként még egy dolog látványos volt a tegnapi felszólalásaikból meg egyébként a maiakból is: az, hogy az idő nagy részét azzal töltötték, hogy a 2022-es választásról beszéljenek. [[Közbeszólások a DK padsoraiban.]] Ilyen lista, olyan lista, ilyen paktum, amolyan paktum, közös indulás, egy jelölt, két jelölt, miniszterelnöki casting. [[Kunhalmi Ágnes közbeszól.]] Aki ezt végighallgatta, világos képet kaphat arról, hogy a baloldalnak most mi fontos [[Arató Gergely közbeszól.]] : csak a hatalmi marakodás. Az egész ország küzd a vírus ellen, maguk pedig a 2022-es pozíciókról beszélnek. Gratulálok! Nem kellene legalább ilyenkor félretenni ezt? Legalább ilyenkor?! Egy dolgot mondhatok: a koncon való marakodással, álhírgyártással és az egészségügyi dolgozók folyamatos támadásával semmit nem fognak hozzátenni a járvány elleni összefogáshoz, és abból, tisztelt frakcióvezető úr, nem lesz kompromisszum. [[Az elnök a csengő megkocogtatásával jelzi az időkeret leteltét.]] Valami nem változik Őszöd óta: a baloldalra most sem lehet számítani. Köszönöm, hogy meghallgatott. [[Közbeszólás a Fidesz padsoraiból: Úgy van! Taps a kormánypárti padsorokban.]]
Köszönöm szépen, államtitkár úr. Tisztelt Képviselőtársaim! „Aktuális kérdésekről” címmel az MSZP képviselőcsoportjából Harangozó Tamás képviselő úr jelentkezett napirend előtti felszólalásra. Parancsoljon, képviselő úr, öné a szó.
Köszönöm a szót, elnök úr. Tisztelt Országgyűlés! Valóban aktuális kérdés, és az imént is nyilvánvalóan erről volt szó: magasröptű ideológiai vitákról vagy annak látszó beszélgetésekről. A miniszterelnöki napirend előttihez képest szeretnék a vírusjárványról, a magyar emberek egészségéről és arról beszélni, hogy valójában mi zajlik ebben az országban. Azt tudom önöknek mondani, hogy hüledezve hallgattam már eddig is a miniszterelnök minden egyes megszólalását. Azt hagyjuk is, hogy katonai zsargonnal adja elő, hogy Magyarország meg a kormány mindenben felkészült a második hullámra. Képviselőtársaim! Ez nincs így. Ne haragudjanak, elhiszem, hogy Dömötör Csaba úr nem vár napokat a mentőre, hogy kijöjjenek hozzá tesztelni. De önök például, fideszes országgyűlési képviselők, ne mondják nekem, hogy hazamenve nincs a családjukban, a baráti körükben ember, aki elmondja, hogy valójában nem a kormány tagjainak, nem kiváltságosoknak hogyan működik ez a rendszer. Tisztelt Képviselőtársaim! Én most személyesen végigcsináltam. Sajnos, egy közvetlen hozzátartozóm egy háztartásban élőm Covid-pozitív, -vírusos lett. A tesztjét önköltséggel, saját magánteszten végezte el, úgyhogy nem tudhatjuk már meg utólag, hogy hány nap múlva jött volna ki a mentő. De azt tudom önöknek mondani, hogy három napjába telt a járványügyi szervezetnek, mire a pozitív teszt után egyáltalán bejelentkeztek nálunk, hogy jó napot kívánok, önökkel mi van. Négy napba tellett, mire meghoztak egy határozatot, hogy karanténba kell vonulnunk. A családom egy közvetlen hozzátartozója egyébként ezzel összefüggésben múlt szombaton kihívta a mentőt, mert rosszul lett. Vasárnap meg is érkeztek. Most szombatig semmilyen eredmény nem jött a tesztről, majd a mentők újra kimentek hozzá; újra, egy hét után. [[15.20]] Ez a fiatalember nappali egyetemista. Mit kellett volna csinálnia? Egyetemre járnia? Emberek közé menni? És a legdurvább, ami miatt igenis akartam ma szólni napirend előtt, az egy közvetlen barátunk, aki csütörtök reggel hívta a mentőket, mert rosszul lett, a felesége pedig péntek reggel lett rosszul. Két pici gyerekkel vannak otthon, a felesége nyolc hónapos terhes. Tudják, mikor ment ki a mentő? Egy órával ezelőtt; négy nappal később. Tudják, mikor lesz abból teszteredmény? Hogy ezek az emberek két pici gyerekkel, terhes asszonnyal négy napja azt se tudják, hogy mit kell csinálni?! Hogy árte a babának?! Hogy valaki foglalkozna velük?! És az az igazság, tudják, hogy amikor minket vasárnap délben ez a szerencsétlen ügyintéző hölgy felhívott, elcsukló hangon, hogy ugye, össze tudjuk írni a kontaktunkat, mert nem győzik, nem tudják megcsinálni, ami a dolguk… le a kalappal előttük, egyébként. De visszatérve a miniszterelnök ferdítésére, hogy most erősebbet ne mondjak: de, a magyar kormány dolga lett volna nyáron, nem jachtozni, meg röpködni magángéppel összevissza, hanem megerősíteni a járványügyi szervezetet, hogy ne egy maroknyi emberre jusson ennyi beteg. A kormány dolga lett volna az egészségügy humán részét megerősíteni. És lehet összevissza beszélni, de január óta csak idén 300, negyven év alatti orvos adta vissza a papírjait, azaz lépett ki a kamarából a Magyar Orvosi Kamara adatai szerint, tehát vagy hagyta el az országot, vagy lépett ki a rendszerből úgy, ahogy van, a járvány közepén. És erre nem tud senki mutogatni, hogy több ezer szakember mit csinál meg mit nem. Meggebednek! Nyilván a mentősök is meggebednek! Az önök felelőssége, hogy legyen elég autó, legyen elég ember, legyen elég ügyintéző. Nincs, tisztelt képviselőtársaim! Önök választották azt a megoldást, a nemzeti konzultációra is hivatkozva, hogy nem zárják az országot. De ebben a helyzetben, tisztelt képviselőtársaim, a járványügyi védekezés az első vonal. Nem telhetnek el napok vagy hetek, hogy az emberek összevissza kóvályogjanak akár fertőző állapotban! Itt napokon, 48 órán belül határozatnak, zárásnak, karanténnak kell lennie. És ha egy mód van rá, akkor valamilyen orvosi tanáccsal illene ellátni az embereket. Ennek a feltételeit, szeretném önöknek nagy tisztelettel jelenteni, önök nem biztosítják. És ma itt vagyunk az Országgyűlésben, és halljuk, büszkén mondja a Fidesz, hogy lám, működik a parlament. Milyen törvényt fogunk ma tárgyalni? Milyen törvényt fog most a kormány a parlament elé behozni? Hogy a magyar televízió még kapjon 10 milliárd forintot a másik 87 mellé? Ne haragudjanak, elment a józan eszük?! Én nem tudok már mást kérdezni. Az a 10 milliárd forint félmillió ingyenes teszt a saját áraik alapján. Tisztelt Képviselőtársaim! Tessék megerősíteni a járványügyi rendszert, tessék megsegíteni azokat a százezreket, akik az emberek életét mentik, vagy tízezreket, és tessék a dolgukat végezni, ne csak mellébeszélni! Köszönöm szépen, hogy meghallgattak.
Köszönöm szépen, képviselő úr. A képviselő úrnak az imént elhangzott napirend előtti felszólalására a kormány nevében Rétvári Bence államtitkár úr válaszol. Parancsoljon, államtitkár úr, öné a szó.
Köszönöm szépen a szót, elnök úr. Tisztelt Képviselő Úr! Tisztelt Ház! Több mindenről beszélt, az egyik a koronavírussal kapcsolatos információk. Ön is láthatta, és egy ország láthatta, hogy az operatív törzs mindennap sajtótájékoztatót tartott a vírusjárvány alatt, amikor a veszélyhelyzet megszűnt, akkor ez felfüggesztésre került, de ön is láthatta, hogy a múlt héten is újabb és újabb, és azóta is rendszeres online sajtótájékoztatók láthatók mindenki számára, az elejétől a végéig, megvágatlanul, élő tudósításban, követhető a Facebookon, követhető a köztévén, és itt minden, ön által most felvetett kérdés is már felmerült a korábbiakban, és pontosan a válaszokat igyekeztek ott megadni, ha kell, többször, ezért üzemeltetjük a koronavirus.gov.hu honlapot, ezért van telefonszám, ezért van e-mail-cím, ezért van ügyeleti központ, hogy mindenkinek minden ilyesfajta kérdését, amit ön itt feltett, ezeket a kérdéseket legyen hol feltenni, és ezeket a kérdéseket meg is válaszoljuk. Én azt kérem öntől is, hogy figyelje ezeket a tájékoztatókat. Nemhiába áll ki szinte mindennap az országos tiszti főorvos, és minden egyes ilyen kérdést, amiket ön itt felsorolt, megválaszolt már az elmúlt hetekben, és ha ezeket a kérdéseket újra és újra felteszik, és újra és újra sokakat érdekel, természetesen újra és újra meg fogja válaszolni. Azt hiszem, hogy információval való ellátásban Magyarországon mindenki azt láthatta, hogy mindennap, ami éppen aktuális, ami éppen fontos, azt az információt mindenki megkaphatja. A tesztelésekkel kapcsolatban Ledia Lazerit tudom önnek idézni a WHO magyarországi vezetője ő , aki azt mondta, hogy elég koronavírustesztet végez el Magyarország. A WHO szerint az lenne az optimális, ha minden egyes kimutatott, igazolt fertőzés mellett 10 tesztet tudnának elvégezni, Magyarországon ez az arány pedig magasabb, 30-34 környékén van, tehát háromszor is több teszt kerül elvégzésre, mint ahogy az a WHO protokolljában előírt. Szó szerint idézem: amit Magyarország tesz, az összhangban van a WHO javaslataival és ajánlásaival. Teljes mértékben úgy járunk el a tesztelés esetén, ahogy azt az ENSZ Egészségügyi Világszervezete javasolja az országok számára, hiszen minden országban fontos kérdés a koronavírus-járvány, ezért adta ki az ENSZ szakosított szerve ezt az ajánlást, és Magyarország is ezt követi. A nyár folyamán, a nyári hónapokban 550 milliárd forint többletforrást biztosítottunk az egészségügy számára, pontosan azért, hogy jobban fel tudjon készülni az őszi várható második hullámra. Ha az utóbbi heteket is hozzászámítjuk, lehet, hogy 600 milliárd forintban is mérhetjük azt az összeget, amivel mindenfajta, akár tesztelésnek, akár más egészségügyi felkészülésnek a fedezetét a kormány biztosítani tudta. Ön is tudja, ön is látja, tisztelt képviselő úr, hogy önök sok kritikával illették a kormányzatot, de ha mégis megnézi ön akár az egymillió lakosra jutó sajnálatos elhunytak számát, Magyarország szerencsére az eredményesebben védekező országok közé tartozik. Ezt ugyan nem az ellenzéknek köszönhetjük, de azért nem rossz, ha önök is tudják, hogy Magyarországon ez a szám mégiscsak harmadannyi, mint Luxemburgban vagy Svájcban, negyedannyi, mint Kanadában, ötödannyi, mint Hollandiában vagy Írországban, hetedannyi, mint Franciaországban, kilencedannyi, mint Angliában vagy Spanyolországban, vagy tizenkettedannyi, mint Belgiumban, márpedig ezen országok többsége jobb anyagi kondíciókkal rendelkezik, mint Magyarország. De ha a fertőzöttek százezer lakosra jutó arányát nézzük, akkor is Magyarország szerencsére a jobbak közé tartozik, mondjuk, feleannyi, mint Törökországban vagy Dániában, harmadannyi, mint Hollandiában, Olaszországban vagy Svájcban, negyedannyi, mint mondjuk, Írországban vagy Svédországban, és hetedannyi, mint Spanyolországban, és tizenegyedannyi, mint az Amerikai Egyesült Államokban, tisztelt képviselő úr. Arra törekedtünk, hogy mindenki számára a tesztelés lehetőségét ingyenesen biztosítsuk. Magyarországon mindenki számára, aki vagy a koronavírus tüneteit mutatja, vagy szoros, közvetlen kapcsolatba került olyan személlyel, aki igazoltan koronavírus-fertőzött, ingyenesen jár a tesztelés. Többféle módja is van ennek az igénybevételének. Mindenki ezt a folyamatot az egészségügyi digitális felületen, az EESZT-ben követheti, tán az a leggyorsabb és legpontosabb információforrás mindenki számára, és a kormányzat azért biztosítja ezeket a forrásokat a későbbiekben is korlátlan mértékben hiszen amennyire szükséges volt, minden kórházi és minden más igényt is a kormányzat kielégített , hogy pontosan elejét vegyük a fertőzésnek. Azt mutatják ezek az eredmények, hogy szerencsére, köszönhetően a mentős dolgozóknak, egészségügyi dolgozóknak és mindenki másnak is, eredményesen tudtuk felvenni a harcot, és úgy gondoljuk, hogy ha ez tavasszal sikerült, akkor idén ősszel is sikerülhet. Sajnáljuk, hogy úgy látjuk, hogy az ellenzékre se tavasszal nem számíthattunk, de ősszel sem számíthatunk. Köszönöm szépen. [[Taps a kormánypártok soraiban.]]
Köszönöm szépen, államtitkár úr. Tisztelt Képviselőtársaim! A Jobbik képviselőcsoportjából Jakab Péter frakcióvezető úr jelentkezett „Jegyezzék meg ezt a napot!” címmel napirend előtti felszólalásra. Parancsoljon, frakcióvezető úr, öné a szó.
Köszönöm a szót, elnök úr. No, képviselőtársak, sikerült kipihenni magukat? Minden jó volt a luxusrepülőgépen? Minden kényelem megvolt a luxusjachton? Gondolom, igen. A nyáron ugyanis a miniszterelnök kedvenc magángépe szinte meg sem állt Budapest és a horvát tengerpart között, úgyhogy gyanítom, hogy a száz-egynéhány legbátrabb magyar kellően kipihenten és újult erővel vághat neki a lopásnak, a hazudozásnak és mindannak, ami az önök kormányzását jellemzi. Bár azért hozzáteszem, hogy olyan sokáig már nem élvezhetik a lopott pénzből vett luxust. Október 11., jegyezzék meg ezt a napot! Ezen a napon ugyanis a borsodi időközi országgyűlési választáson le fogjuk önöket győzni, lebontjuk a kétharmadot, és véget vetünk az önök luxuskormányzásának is. Tíz év nyaralás után végre várja önöket tíz év hűsölés. Önök az elmúlt tíz évben szinte mindent elvettek ettől a nemzettől. Elvették a megélhetését, az egészségét, a szabadságát. [[15.30]] Közben úgy viselkedtek, úgy kezelték ezt az országot, mintha a saját birtokuk lenne. A budai Vár a lakásuk, a Balaton a kerti medencéjük, a magyarok meg az önök szolgái. Hát erről szólt az elmúlt tíz év. Önök gázszerelőből lett arisztokratát játszanak, sötétek, mint az éjszaka, de fénylő csillagot játszanak ott az égen, mert szabadon urizálhatnak, dőzsölhetnek, jachtozhatnak abból a pénzből egyébként, amit elvettek a magyar melósoktól meg a magyar nyugdíjasoktól. Október 11-én jön a viszonválasz, képviselőtársak. Lesz itt csillaghullás! Azon a napon ítéletet fognak mondani az emberek önök felett, és énnekem egy kis öröm, hogy az ország legszegényebb megyéje, Borsod fog ítélkezni önök felett. Azon a napon mi, borsodiak fogjuk elindítani azt a lavinát, ami egyszer s mindenkorra maga alá fogja temetni azt az elmebajt, amit úgy hívnak, hogy Fidesz-kétharmad. Tudom, hogy félnek. Ott van az arcukon a félelem azóta, hogy az ellenzék összefogott. Mert összefogtunk az önkormányzati választáson, és négymillió honfitársunknak lett ellenzéki polgármestere. Összefogtunk Dunaújvárosban, és majdhogynem kétharmaddal vertük meg önöket. És most összefogtunk Borsodban is. Önök gyűlöletet adnak az embereknek, mi pedig összefogást, és ezzel láthatóan nem is tudnak mit kezdeni. Hát, azt sem tudják, mit jelent ez a szó! Világéletükben csak gyűlölködtek, csakhogy ez most már édeskevés a győzelemhez. [[Dr. Rétvári Bence: Mert a Jobbik a béke szigete!]] Itt most már nem elég szavazatot vásárolni, képviselőtársak, meg száraztésztát osztogatni, meg fenyegetni, meg lejáratni, hazudozni, meg független polgármestereket ugráltatni, nem! Valami egészen másra lenne szükség, olyanra, amire az elmúlt tíz évben még nem volt példa. Úgy hívják, hogy kormányzati teljesítmény. Az emberek nem lejárató kampányokat akarnak mindenféle varrónőkről majd biztos fogják mondani , nem, jólétet akarnak az emberek, tisztességes fizetést és nyugdíjat, XXI. századi egészségügyi ellátást, ingyenes tesztelést, szabad oktatást, modern közlekedést, élhető vidéket. Vagyis mindazt, amit önök tízévnyi kétharmaddal a hátuk mögött sem tudtak megadni a magyar nemzetnek. Ehelyett Borsodban már odáig süllyedtek, hogy fehérorosz módszerekkel próbálták megakadályozni az ellenzéket abban, hogy egyáltalán el tudjon indulni egy országgyűlési választáson, és csak azért vallottak kudarcot, mert az ellenzéki összefogás jóval erősebb volt, mint az önök gyűlölködése. Igen, képviselőtársak, önök gyűlölik az ellenzék jelöltjét, Bíró Lászlót, gyűlölik azért, mert nem olyan, mint önök. [[Nacsa Lőrinc: Antiszemita!]] Az emberek meg pontosan épp ezért szeretik, mert közülük való. Ő nem Amerikában, nem Washingtonban élte az életet, hahó, hanem Tarcalon! Ő nem külföldi diplomatákkal foglalkozott, hanem magyar gazdákkal, termelőkkel, ő tudja, hogy milyen a borsodi élet, és tudja, hogy hogyan lehet jobbá tenni. Még a magyar zászlót is ismeri, bocsánat! Ez önöknél azért nem akármi! Képviselőtársak, higgyék el, hogy Bíró László itt a parlamentben sem lesz az önök konkurenciája, ő nem lop, nem csal, nem hazudik, ha hibázik, még arra is képes, hogy bocsánatot kérjen. Ő nem olyan, mint Pócs János, az önök képviselőtársa, aki cigány embert tett a kazánba megégetéssel fenyegetve, és jót röhögött rajta, hogy ez vicces. Ő nem olyan, mint Szijjártó Péter, aki közpénzen felhizlalt üzletembertől fogad el napi tízmilliós jachtozást. Ő nem olyan, mint Mengyi Roland, az önök képviselőtársa, aki most is ott csücsül a börtönben korrupció miatt. Nem! Bíró László nagyon más, mint önök. [[Dr. Brenner Koloman: Nagy csend lett…]] Ő nem elvenni akar, hanem adni, ő nem leépíteni akarja a kórházakat, hanem fejleszteni, ő nem a zöldszüretet támogatja, hanem a Tokajhoz méltó szőlőgazdálkodást. Ő nem segélyt akar adni az embereknek Taktaközben, hanem munkát. Tudom, képviselőtársak, hogy önökön is nagyon nagy a nyomás. Hát, október 11-én bukhatják a kétharmadot, és ezért félnek az ellenzéktől. Mégis arra kérem önöket, hogy legyenek bátrak. Hogyha Mészáros Lőrinc tört magyarságával jobban értik: legyenek bátorak! [[Derültség a Jobbik soraiból.]] Küzdjenek tisztességesen, és október 11-én veszítsék el méltósággal a kétharmadot! Győzzön az ellenzék, hajrá Bíró László! [[Taps a Jobbik soraiból.]]
Frakcióvezető úr elhangzott beszédére Dömötör Csaba államtitkár úr válaszol. Parancsoljon, államtitkár úr!
Köszönöm a szót, elnök úr. Most ez a felszólalás is azt bizonyítja, amiről az előbb beszéltem, hogy itt vagyunk a járvány elleni küzdelemben erre mivel foglalkozik a Jobbik? Egy időközi választással. [[Közbeszólások a Jobbik soraiból.]] Azzal foglalkozik. Ennyit tudnak önök hozzátenni a járvány elleni összefogáshoz. Engedje meg egyébként, hogy mind a kettőre reagáljak!Ami a járvány elleni küzdelmet illeti: az egészségügyet az elmúlt hónapokban fel kellett készíteni a második hullámra, éppen ezért mondhatjuk el, hogy most már elegendő lélegeztetőgép van, van elég kórházi ágy, és vannak kiváló szakembereink, akiket önök állandóan, naphosszat fenyegetnek és megpróbálnak lejáratni. Ami a teszteléseket illeti mert látom, hogy ezt felvetik , továbbra is a WHO-protokollok alapján zajlik a tesztelés, a kormány egyúttal döntött a PCR-tesztek hatósági áráról is, így lehet elkerülni azt, hogy nyerészkedjenek a teszteken. Ezzel együtt is igaz, hogy ha protokoll alapján történik a tesztelés, akkor azért nem kell fizetni. [[Nunkovics Tibor: Hazugság!]] Azoknak kell fizetni, akik saját maguk döntenek úgy, hogy tesztelést kérnek. Ami a gazdasági kérdéseket illeti, ha jól értem, akkor azért érzékenyek a megélhetési ügyek iránt. Itt sok lépés történt, ezeknek is köszönhető, hogy június óta folyamatosan csökkent a regisztrált álláskeresők száma, ennek is köszönhető az, hogy annyian dolgoznak ma Magyarországon, mint januárban, tehát a járvány betörése előtt. De tudjuk azt, hogy ezek a lépések még nem elegendőek, további lépések jönnek, és ezek közül csak az egyik az, amelyet a kormány bejelentett pár nappal ezelőtt, jelesül az, hogy meghosszabbítja a moratóriumot a védelemre szoruló csoportok számára. A hitelmoratóriumról van szó, közéjük tartoznak a gyermeket nevelő családok, a nyugdíjasok és a munkanélküliek is. Biztos lehet benne, hogy ezt még további döntések követik. Most ön utalt röviden uszodákra, ha jól mondom. Nem mi voltunk azok, hanem az önök polgármestere Ózdon, aki privát használta a városi… [[Dr. Gyüre Csaba: Ti voltatok, akik egész napra kivettétek az uszodát!]] A városi uszodát. Úgyhogy erre röviden szerettem volna reagálni. És amikor lesajnálják az ország teljesítményét, akkor arra kérem, hogy vegyék figyelembe, nézzék meg a statisztikákat, hogy mondjuk, mennyien hunynak el százezer főre vetítve. Belgiumban 85-en, Spanyolországban 64-en, Olaszországban 59-en, Franciaországban 47-en, Magyarországon kevesebb mint 7-en. Ez mutatja a magyar védekezés eredményességét. És sajnálom azt, hogy a Jobbik még a második hullám idején is tagja, címeres tagja annak a baloldali kórusnak, amelyik a magyar védekezés és a magyar egészségügyi szakemberek teljesítményét folyamatosan elvitatja. Meddig csinálják még ezt, tisztelt frakcióvezető úr? Meddig támadják még az egészségügyi dolgozókat? Hogyha pedig a szerencsi választás… A jelöltállításukból jól látszik az, hogy bár nyilvánosan már Gyurcsány-kitűzőt hordanak, azért a padok alatt még mindig a kuruc.info-t olvassák. Ha nem így lenne, akkor nem jelöltek volna egy veretes antiszemitát. Az új baloldali szövetségeseik meg tengermélyen hallgatnak. Olyan nagy a csend az antiszemita kijelentések után, mintha a Börzsöny közepén lennénk. Pedig korábban minden bokorrezdülés után petíciók és tüntetések tucatjait szervezték ilyen esetekben. De nem áll meg itt a történet. Azt nem tudom, hogy az önök jelöltje mennyire ismeri Borsodot. [[Jakab Péter: Jobban, mint te!]] De azt tudom, hogy a borsodiak megismerhették őt. Megismerhették őt. Milyen embert jelöltek önök? Egy olyan embert, aki nem fizette ki a varrónőket. Úgy, hogy cége több tíz millió forintot kapott munkahelyteremtésre, majd ezek után a cég bedőlt, ők meg szaladhattak a pénzük után. [[Z. Kárpát Dániel: Elhitted a Magyar Nemzetnek?]] És most megpróbálják az egészet letagadni. És még egy dolgot hadd említsek, ha már szerencsi választás: azzal a Gyurcsány Ferenccel bútoroztak önök össze, akinek az idején bezárták a szerencsi cukorgyárat. Amikor szövetséget kötöttek Gyurcsány Ferenccel, akkor vajon gondoltake rájuk? És majd mit mondanak az ő szemükbe? Mit mondanak az ő szemükbe, hogy kivel kötöttek szövetséget? Ezzel szemben ez a kormány több mint 60 ezer új munkahelyet teremtett ebben a térségben, ami azért nagy különbség. [[Z. Kárpát Dániel: Persze!]] Egy dolog biztos, ilyen agresszív jelöltekkel nem lehet munkahelyeket teremteni, és Gyurcsány Ferenc árnyékából pedig egyenesen lehetetlen. Önök nemzeti pártként indultak, nemzeti pártként indultak, de egy baloldali paktum része lettek. Olyan szintje ez a képmutatásnak, hogy egy külön időszaki kiállítást lehetne ennek nyitni a Terror Házában. Ez a helyzet, sok elismerést ne várjanak tőle! És egyébként, ha ön annyira érzékeny szociálisan, akkor egy dolgot hadd kérjünk: kérdezze meg a szerencsi jelöltjüket, hogy miért nem fizette ki a varrónőket! Találkozunk még itt, úgyhogy várjuk a választ. Köszönöm, hogy meghallgatott. [[Taps a kormánypártok padsoraiból.]]
Köszönöm szépen, államtitkár úr. Tisztelt Ház! Tisztelt Képviselőtársaim! A KDNP képviselőcsoportjából „Aktuális ügyekről” címmel Hollik István képviselő úr jelentkezett napirend előtti felszólalásra. Parancsoljon, képviselő úr, öné a szó.
Köszönöm szépen. Tisztelt Elnök Úr! Tisztelt Képviselőtársaim! Ahogy az kiderült a megelőző beszédekből is, a figyelmünket és a kormány és a Fidesz-KDNP energiáját is egyértelműen a koronavírus elleni védekezés köti le. Ezért én is itt szeretnék köszönetet mondani minden egészségügyben dolgozónak, orvosnak, mentősnek, nővérnek az áldozatos munkájáért. Köszönjük szépen, hogy ápolják mindazokat, akik elkapták a vírust. [[15.40]] A vírus tehát sajnos mindennapjaink részévé vált, azonban mégsem mehetünk el szó nélkül amellett, hogy múlt hét csütörtökön volt a 14. évfordulója az őszödi beszéd kiszivárgásának. Az nyugodtan kijelenthető, hogy az idén harmincéves demokráciánk történetének legnagyobb szégyenfoltja ez. Gyurcsány Ferenc akkori miniszterelnök zárt körben, a baloldali képviselőtársai előtt elmondta, hogy hazugsággal nyertek választást. Idézem őt, azt mondta: „Nyilvánvalóan végighazudtuk az utolsó másfél-két évet. Teljesen világos volt, hogy amit mondunk, az nem igaz.” Ezt a mondatot nem lehet félreérteni, hiába magyarázkodik azóta is Gyurcsány Ferenc. Az őszödi beszéd tehát önmagában is példa nélküli és vérlázító, de ami utána jött, az mutatta meg, hogy Gyurcsány Ferenc és az általa azóta is vezetett baloldal milyen is valójában. Ugyanis a jogosan felháborodott magyar emberek utcára vonultak tizennégy éve. Erre Gyurcsány Ferenc lovasrohammal, vízágyúval, rendőrattakkal és szemkilövetéssel válaszolt. Jó elvtárs lévén nem mulasztotta el dicsekedni sem vele, hogy személyesen ő utasította a rendőrséget. Budapest utcáin akkor folyt a vér, de mégis úgy tűnt, hogy hiába, hiszen minden társadalmi ellenállás ellenére a nyilvánvalóan illegitim kormány, aki a tömegek becsapásával és hazugsággal nyerte meg a választást, nem akart szembenézni a saját tetteivel, ezért nem mondott le. Akkor és ott egész Magyarország megtanulta, hogy a Gyurcsány Ferenc vezette baloldal mindenre képes a hatalomért, semmilyen eszköztől nem riad vissza, és nincs lelkiismerete sem. Gyurcsány Ferenc akkor tulajdonképpen mindenkit átvert, minden magyar embert, de elsősorban azokat, akik bíztak benne és rá szavaztak. De hazudott saját párttársainak is, hiszen a kampányban még előttük is eltitkolta az ország valódi helyzetét, csak utána, zárt körben állította őket kész helyzet elé. Ennek fényében ezúton is sok sikert kívánok a Jobbiknak és a többieknek a Gyurcsány Ferenccel való együttműködéshez. És becsapta Gyurcsány Ferenc Magyarország nemzetközi partnereit is, megtévesztette őket meghamisított költségvetési számokkal, lejáratva ezzel Magyarországot az egész világ előtt. Azt csak zárójeles megjegyzésként említem, hogy érdekes módon akkor szóba sem jött, hogy Magyarországgal szemben jogállamisági eljárás induljon, de ezt írjuk a szokásos brüsszeli kettős mérce számlájára. Tisztelt Képviselőtársaim! Bár az őszödi beszéd tizennégy éve volt, ezt a leckét újra és újra fel kell emlegetnünk, hiszen a baloldal azóta sem változott semmit. Itt vagyunk egy járványügyi válsághelyzet kellős közepén, és azt tapasztaljuk, hogy összefogás helyett a hatalom megszerzése érdekében most is támadják a vírus elleni védekezést. Természetesen az ellenzéknek dolga lenne és dolga lehetne a kritika megfogalmazása, főként, ha az konstruktív, de ilyet a magyar baloldaltól a járvány első hulláma során egyáltalán nem tapasztalhattunk. Emlékezhetünk rá, hogy a baloldal nem szavazta meg a koronavírus-törvényt, a párbeszédes Szabó Timea azt hazudta, hogy Magyarországon haltak meg a legtöbben a világon koronavírusban, aztán pedig az MSZP-s Korózs Lajos forgatta le a baloldali kamuvideót egy álmentőssel. Azóta sem kértek bocsánatot a magyar emberektől. De az az igazság, hogy úgy látszik, lehet ezt még fokozni. Most, a második hullám idején a kamuvideót kamuhírek követik, mindenkit rémisztgetnek hiányzó lélegeztetőgéppel és kórházi személyzettel. Ma már tudjuk, hogy ennek a hírnek sincs semmilyen valóságalapja. Úgy látszik, ennyire telik a magyar baloldaltól válság idején. Éppen ezért érdemes levonni a következtetést. Ugyan tizennégy év telt el az őszödi beszéd kiszivárgása óta, de annak tanulsága máig változatlan: a Gyurcsány vezette baloldal mindenre képes a hatalomért, és rájuk Magyarország megvédésében soha nem számíthatunk. Köszönöm szépen. [[Taps a kormánypártok soraiban.]]
Köszönöm szépen, képviselő úr. Képviselő úr imént elhangzott napirend előtti felszólalására a kormány nevében Rétvári Bence államtitkár úr válaszol. Parancsoljon, államtitkár úr! Öné a szó.
Köszönöm szépen a szót, elnök úr. Tisztelt Képviselő Úr! Tisztelt Ház! Valóban bevégeztetett, az egész magyarországi baloldal felvette a Gyurcsány-maszkot, minden pártelnök teljesítette a házi feladatát, amit Gyurcsány Ferenctől kapott. A Jobbik akár a saját frakcióját is törpe méretűvé hajlandó változtatni csak azért, hogy kizárjon mindenkit a pártból és a frakcióból, aki Gyurcsány Ferencnek nem hajlandó feltétlenül hajbókolni. Azt pedig láthattuk a múlt hét végén az MSZP kongresszusán, hogy ott már a kisgazdásodásnak addig a fokáig jutottak, hogy már a saját párttagjaik tüntettek a saját pártszékházuk előtt a saját pártjuk tisztújítása kapcsán, mert nem értettek egyet azzal a pártvezetéssel, amelyik már csak a saját személyes politikai túlélésével foglalkozik, és már csak arra törekszik, hogy a Gyurcsány-listán pár befutó helyet önmagának megszerezzen.Ez a magyar baloldal tizennégy évvel az őszödi beszéd után azon őszödi beszéd után, amely valóban a demokrácia egyik mélypontja, hiszen Gyurcsány Ferenc elismerte, hogy a választók szemébe hazudott, az Európai Unióban minden magyar gazdasági adatról hazudott, a parlamenti felhatalmazásával, a kormányzásával nem élt, hiszen „nem csináltunk semmit több évig”, mondta, és hazudott reggel, éjjel meg este, a cinizmus csúcsa ezek után pedig, hogy nemhogy nem kért elnézést, hanem még büszke is volt magára, a beszédére, ki is adta külön CD-n, és büszke arra az utána Budapest utcáin elharapódzó rendőri erőszakhullámra Gergényi Péterrel és társaival, aminek a révén olyan jelenetek zajlottak Magyarország utcáin, amiről sokan csak azt gondolnák, hogy egy filmforgatásban történhet meg Budapesten a rendszerváltás után, amikor erőszakkal próbáltak békés megemlékezőkre támadni, lovasrohamot vezényelni, vízágyút bevetni vagy könnygázt dobni békés megemlékezők közé is. Én magam is életemben egyetlenegyszer ízleltem a könnygáz ízét, és ezt Gyurcsány Ferencnek és az ő őszödi beszéde kiszivárgásának köszönhetem én is és sokan mások is. Gyurcsány Ferenc ugyanaz tegnap, ma és holnap. Tegnap az őszödi beszéddel, ma azzal, hogy Vidnyánszky Attilát és minden más olyan embert, aki Vidnyánszky Attilával együtt nem úgy gondolkodik, mint ő a magyar államiságról, a magyar kultúráról, azzal fenyeget, hogy földönfutóvá tesz, és majd akár a határon túlra kell menekülnie. Ez az ő demokráciafelfogása ma, nem különbözik ez különösebben azért az MSZP demokráciafelfogásától sem. Tíz éve mást sem hallunk tőlük, mint hogy kioktatnak minket abból, hogy hogyan működik egy demokrácia, és azt láttuk az elmúlt hetekben, hogy aki nem értett egyet a párton belül azzal, hogy Gyurcsánynak száz százalékig vessék alá magukat, azokat egész egyszerűen a saját pártjukból is kizárták. Kizártak akár több évtizede, akár harminc-negyven éve is a szocialista mozgalomban tevékenykedő embereket, és ültettek a helyükre egy-két éves belső tagsággal rendelkező embereket csak azért, hogy a szűk, pár főből álló pártvezetést támogassák, és a tisztújításnál lehetetlenítsék is el azt, hogy bárki másnak a véleménye vagy jelöltsége megvalósulhasson. De még volt, azt hiszem, 36 ember, akit elfelejtett Tóth Bertalan kizárni, ennyien szavaztak ugyanis ellene, mindenkire ő sem tudott figyelni, és az az ember lesz így újra a Magyar Szocialista Párt elnöke persze, ez az ő bajuk , aki a parlamenti küszöb alá süllyesztette az MSZP-t. A Kunhalmi-Tóth páros sem az ajtón, sem a küszöbön, úgy látszik, nem fog tudni már önállóan átjutni. Ezért bízzák a saját pártjukat is inkább Gyurcsány Ferencre. És itt az egész baloldalról szeretnék beszélni: a Jobbiktól az MSZP-ig olyan politikusok gyűjtőhelye, akik már saját magukban, a saját pártjaikban sem hisznek, és egy olyan kormányzati logikának, kormányzati elvnek is a vivői, amelyik meg az országban nem hisz, abban, hogy az ország tud védekezni akár a koronavírus-járvánnyal szemben, akár hogy rezsit tud csökkenteni, akár hogy munkahelyeket tud teremteni, hanem mindig, minden egyes esetben más országoknak vagy valamilyen felettes szervnek, valamilyen uniónak az iránymutatását, a direktíváját szeretnék követni. Mi úgy tartjuk demokratikusnak és szuverénnek Magyarországot, ha a magyar emberekben bízunk, és velük konzultálunk, amelyet megnyitottunk minden, egyébként baloldali érzelmű ember számára és minden baloldali politikus számára is. Sajnáljuk, hogy ők kilopkodták az íveket a postaládákból, különböző furcsa vagy a jogszerűség határán levő vagy azt átlépő adathalászatra használták ezt a lehetőséget, pedig lett volna a nyáron egy lehetőség arra, hogy közösen döntsük el, hogy hogyan fogjuk megelőzni a járvány terjedését. Mindenkinek adott volt ez a lehetőség. Az a felelőssége a baloldali politikusoknak, mert az ő követőik az ő véleményüket fontosabbnak tartják, mint a mi véleményünket, jobboldali politikusét, hogy nem azt mondták, hogy emberek, igen, itt most ez olyan dolog, ez olyan kérdés, hogy küldjétek vissza, mondjátok el a véleményeteket, fogjunk össze, hanem a baloldali politikusok arra biztatták a baloldali szavazókat, hogy az ország megosztottságát [[Az elnök a csengő megkocogtatásával jelzi az idő leteltét.]] mélyítsék a koronavírus-járvány alatt is. Ez a gyurcsányi örökség, ez a gyurcsányi jövő. Köszönöm szépen. [[Taps a kormánypártok soraiban.]] [[15.50]]
Köszönöm szépen, államtitkár úr. Tisztelt Képviselőtársaim! Ugyancsak „Aktuális ügyeink” címmel a Fidesz képviselőcsoportjából Kósa Lajos képviselő úr jelentkezett napirend előtti felszólalásra. Parancsoljon, képviselő úr, öné a szó.
Elnök Úr! Tisztelt Ház! Kedves Képviselőtársak! Meghallgatva itt a képviselőtársak, főleg az ellenzék hozzászólásait és frakcióvezetőit, az volt az érzésem, hogy olyan rövid az emlékezetük, hogy még az előző napra sem emlékeznek. Ezért most, hogy a koronavírus a legfőbb problémája az országnak, és a legfontosabb baj, ami ellen közösen kell védekeznünk, engedjék meg, hogy emlékeztessem a tisztelt Házat és a választókat arra, hogy az első hullám idején mi is történt az országban. Mert azt, hogy első hullám volt, még az ellenzék sem tagadja le, tehát ott még nem tartunk, és azt, hogy a koronavírus baj, mindenki elfogadta. Régi magyar bölcsesség, hogy bajban ismerszik meg a barát, és bajban derül ki az emberről, hogy mennyit ér. Egy biztos: az első hullám védekezéséhez az ellenzék fake newsok tömegével járult hozzá, semmi mással nem voltak elfoglalva, csak hazugsággal, csúsztatással, félinformációkkal olyan tömegben ezt természetesen megismételte az ellenzékkel szimpatizáló ellenzéki média , ami még azokat az edzett újságolvasókat vagy a híreket figyelőket is meglepte, akik azért már láttak egy-két dolgot. Csak jelzésszerűen néhányat, mert nem egyszerűen egy napirend előtti hozzászólás, hanem egy komplett ülésnap napirendjének kereteit is kimerítené, ha mindegyiket felidéznénk. Valóban, a valaha volt egyik legprimitívebb videós hamisítás volt Korózs Lajosé egy olyan interjúalannyal, aki magát mentősnek hazudta. Mint kiderült aztán, már korábban is mindenfélének kiadta magát, és a szövegét egy picit is figyelő ember vagy egy józanul gondolkozó ember azonnal gyanúsnak tartja. Tehát az teljesen nyilvánvaló, hogy még háborús körülmények között sem visznek ki nyitott hasfallal a műtőből betegeket, nemhogy amiket ez a hölgy mondott. Korózs Lajosnak ez nem volt gyanús, sőt a komplett ellenzéki médiának sem volt gyanús. Aztán emlékezzünk a másik mélyen felháborító esetre: Arató Gergely az ATV műsorában sajnálkozott afölött, hogy Magyarországon kevés a halott a járványban, és azt mondta, hogy ő jobban örülne, ha nem így lenne, de most mit csináljunk, ez van. Tehát nem a kormányt dicsérte, hanem sajnálkozott efölött. Aztán emlékezhetünk rá, az ellenzék semmiben nem támogatta sem a törvényhozás munkáját, sem a vészhelyzet kihirdetését, sőt ezzel kapcsolatban hazugságokat terjesztettek. Nem zavarta őket egyébként, hogy a saját barátaikat is megtévesztik. Hát, emlékezzünk rá! Azt hazudták, hogy a parlament beszüntette a munkát. Ennek kapcsán egyébként a saját baráti újságírók is ennek felültek, mert ők még Amerikában nem tanulták meg, hogy ha az ellenzék állít valamit, azt jobb óvatossággal kezelni. Természetesen beégtek ezzel a sztorival, csak ne feledkezzünk meg róla! Mint ahogy egyébként azt szorgalmazták, hogy kérdezzük meg az emberek véleményét, majd amikor megkérdeztük, akkor mindent megtettek annak érdekében, hogy ezt az ügyet, pont a koronavírus-járvány kapcsáni nemzeti konzultációt lejárassák. Ne felejtsük el, hogy ellenezték azt, hogy mindenki a saját lehetőségei szerint vegyen részt a védekezésben, hiszen akkor, amikor a kormány azt mondta a Fidesz-frakció és a KDNP támogatásával, hogy a költségvetésből egyenlően mindenkitől el kell venni finanszírozást, hogy a koronavírus elleni küzdelemre tudjuk fordítani, akkor az ellenzék azt mondta, hogy lehet, de az általuk vezetett önkormányzatoktól nem, mert az az önkormányzatok sanyargatása; mert ők úgy gondolták, hogy nekik viszont nem kell kivenni a védekezésből a részüket. Emlékezhetünk rá viszont, hogy milyen teljesítményt nyújtottak az általuk vezetett önkormányzatok. Az első koronavírus-hullám idején a Pesti úti idősek otthonában nem volt orvos, nem voltak megfelelőek a feltételek, és a főpolgármester még a tájára sem ment az intézménynek, ellenben bőszen facebookolt arról, hogy milyen rettenetes a helyzet, arról megfeledkezve, hogy ő maga volt a felelős. Elnök Úr! Tisztelt Ház! Kedves Képviselőtársak! Okuljanak az első hullámból! Arra szeretném kérni önöket, hogy támogassák az országot, ne a kormányt, ne a Fideszt, ne a KDNP-t az országot, a magyar embereket a járvány elleni védekezésben. Köszönöm szépen. [[Taps a kormánypártok soraiban.]]
Köszönöm szépen, képviselő úr. Képviselő úr imént elmondott napirend előtti felszólalására a kormány nevében Tállai András államtitkár úr válaszol. Parancsoljon, államtitkár úr, öné a szó.
Köszönöm szépen, elnök úr. Tisztelt Országgyűlés! Tisztelt Képviselő Úr! Valóban, egészen más a helyzet a jelenlegi válság kezelését illetően, és emlékezzünk a 2008-2009-es baloldali válságkezelési módra! Emlékezzünk rá, hogy akkor Magyarország volt az első európai ország, amelyik az IMF-hitelt kénytelen volt felvenni. Most az országban egy teljesen más gazdaságot, költségvetést érintett a 2020 márciusában kezdődő válság: a gazdaságpolitikának köszönhetően egy sokkal ellenállóbb, kiegyensúlyozottabb szerkezetű gazdaságot, amely szembenézett a válsággal. A költségvetésünk stabil, évek óta a 3 százalék alatti maastrichti küszöb alatt tartózkodik. Az államadósság csökkenő pályára került, 66 százalék körül volt az államadósság mértéke, míg a fizetési mérleg egyensúlyközeli állapotban volt, és a devizaadósság-kockázatot is jelentősen sikerült csökkenteni. A gazdaság lendületben volt, a foglalkoztatás a csúcson járt, amikor Magyarországot elérte a válság. Három fontos feladata volt az országnak. Az első: forrást, pénzt biztosítani a védekezéshez. Azt gondolom, ezt a költségvetés megtette, a kormány a megfelelő döntéseket meghozta, a forrás minden tekintetben a védekezéshez rendelkezésre állt és áll most is. Aztán meg kellett védeni az embereket, a családokat. Erre egy jelképes döntést említek meg: a hitelmoratórium bevezetése. A harmadik: a gazdaság megvédése, a munkahelyek megvédése és a gazdaság újraindításához szükséges források, eszközök meghozatala, illetve az ahhoz szükséges döntések kormány általi elfogadása. Most egy második fronttal kell szembenéznünk, szintén jelentős gazdasági döntéseket szükséges hozni, ezért a gazdasági operatív törzs újra felállt, elkezdett működni, és működésének fő célja nem lehet más, mint a gazdaság megvédése, a gazdaság újraindításának továbberősítése. Az első ütemben meghozott döntéseket öt komoly döntés volt: munkahelyek megőrzése, munkahelyteremtés, kiemelt ágazatok támogatása, vállalatok finanszírozása kamat- és garanciatámogatott hitelekkel és a család- és nyugdíjasvédelmi programnak a bevezetése tovább folytatjuk. Ennek nagyon komoly eredményei vannak, miniszterelnök úr által hallhattuk, hogy hány vállalkozást, hány munkahelyet sikerült ezáltal megmenteni, megóvni, és mintegy közel 50 ezer munkahelyet sikerült az új fejlesztésekkel, a beruházásokkal létrehozni. Azt gondolom, hogy a baloldal válságkezelése és a jelenlegi kormány válságkezelése alapvetően eltér egymástól. A baloldal az embereket segélyen tartotta, hosszabb távon nem arra ösztönözte, hogy a válságból munkával, munkahelyszerzéssel lehet kilábalni, hanem valójában elkényelmesítette, és arra ösztönözte őket, hogy az állam majd gondoskodik róluk. A jelenlegi kormány elsősorban a meglévő munkahelyek védelmére összpontosít, és a meglévő munkahelyek mellett ebben a válságban, gazdaságilag nehéz helyzetben is új beruházásokra ösztönöz és ezáltal új munkahelyek létrehozására. [[16.00]] Azt gondolom, hogy a kiemelt ágazatoknak nyújtott közvetlen támogatás is segít a válságból való kijutásban, különösen a turizmus, az egészségipar, az élelmiszeripar, de a mezőgazdaság is kapott közvetlen támogatást. Nagyon fontos a már említett család- és nyugdíjasvédelem, hiszen megkezdjük a 13. havi nyugdíj négy részletben való visszaépítését. Úgy gondolom, ez a helyes válságkezelés, nem az, amit a baloldal több mint tíz évvel ezelőtt véghez vitt. Köszönöm szépen. [[Taps a kormánypártok soraiból.]]
Köszönöm szépen, államtitkár úr. Tisztelt Képviselőtársaim! A napirend előtti felszólalások végére értünk. Arra kérem képviselőtársaimat, hogy foglalják el helyüket. Most felkérem Hiszékeny Dezső jegyző urat, hogy ismertesse a további napirenden kívüli felszólalókat. Parancsoljon, jegyző úr, öné a szó.
Tisztelt Országgyűlés! A mai napon napirend utáni felszólalásra jelentkezett Varju László, DK; Z. Kárpát Dániel, Jobbik; Potocskáné Kőrösi Anita, Jobbik.A holnapi napon napirend előtti felszólalásra jelentkeztek a következő képviselők: Tordai Bence, Párbeszéd; Schmuck Erzsébet, LMP; Sebián-Petrovszki László, DK; Gurmai Zita, MSZP; Z. Kárpát Dániel, Jobbik; Vejkey Imre, KDNP; Halász János, Fidesz. A holnapi napon napirend utáni felszólalásra jelentkezett Keresztes László Lóránt, LMP; Varga-Damm Andrea, független; Z. Kárpát Dániel, Jobbik és Tordai Bence, Párbeszéd.
Köszönöm szépen, jegyző úr. Tisztelt Országgyűlés! Áder János köztársasági elnök úr miniszteri kinevezésről szóló átiratot küldött az Országgyűlésnek. Felkérem Szűcs Lajos jegyző urat, hogy ismertesse a köztársasági elnök úr átiratát. Parancsoljon, jegyző úr!
„Kövér László úr, az Országgyűlés elnöke részére. Tisztelt Elnök Úr! Tájékoztatom az Országgyűlést, hogy az Alaptörvény 9. cikk (4) bekezdés j) pontja, valamint a kormányzati igazgatásról szóló 2018. évi CXXV. törvény 205. §-a alapján a miniszterelnök javaslatára Veresné Novák Katalin Évát, az Emberi Erőforrások Minisztériuma államtitkárát e megbízatása alól 2020. szeptember 30-ai hatállyal felmentettem. Az Alaptörvény 9. cikk (4) bekezdés c) pontja és a 16. cikk (7) bekezdésének alapján a miniszterelnök javaslatára Veresné Novák Katalin Évát 2020. október 1-jei hatállyal tárca nélküli miniszterré kineveztem. Budapest, 2020. szeptember 18. Üdvözlettel: Áder János” [[Taps a kormánypártok soraiból.]] bekezdés j) pontja, valamint a kormányzati igazgatásról szóló 2018. évi CXXV. törvény 205. §-a alapján a miniszterelnök javaslatára Veresné Novák Katalin Évát, az Emberi Erőforrások Minisztériuma államtitkárát e megbízatása alól 2020. szeptember 30-ai hatállyal felmentettem. Az Alaptörvény 9. cikk (4) bekezdés c) pontja és a 16. cikk (7) bekezdésének alapján a miniszterelnök javaslatára Veresné Novák Katalin Évát 2020. október 1-jei hatállyal tárca nélküli miniszterré kineveztem. Budapest, 2020. szeptember 18. Üdvözlettel: Áder János” (Taps a kormánypártok soraiból.)
Köszönöm szépen, jegyző úr. Tisztelt Országgyűlés! Tájékoztatom önöket, hogy a miniszterjelöltet a Népjóléti bizottság meghallgatta, kinevezését támogatta. Most az ünnepélyes eskütétel és az esküokmányok aláírása következik. Tisztelettel felkérem Novák Katalin miniszter asszonyt, hogy fáradjon az ülésterem közepére, és tegye le esküjét. Felkérem Szűcs Lajos jegyző urat, hogy olvassa elő az eskü szövegét. A tisztelt Országgyűlést pedig arra kérem, hogy szokásainknak megfelelően felállva hallgassák meg azt. [[A teremben lévők felállnak. Novák Katalin a terem közepére lép. Dr. Szűcs Lajos előolvassa az eskü szövegét.]]
Én, Novák Katalin fogadom, hogy Magyarországhoz és annak Alaptörvényéhez hű leszek, jogszabályait megtartom és másokkal is megtartatom; miniszteri tisztségemet a magyar nemzet javára gyakorolom. Isten engem úgy segéljen!
Kérem képviselőtársaimat, foglalják el helyüket. Most az esküokmányok aláírására kerül sor. Felkérem Móring József Attila jegyző urat, hogy aláírásra készítse elő az okmányokat, Novák Katalin miniszter asszonyt pedig arra kérem, hogy kézjegyével lássa el az esküokmányokat. [[Megtörténik. Az esküokmányt aláírató Móring József Attila gratulál Novák Katalinnak, és átadja az aláírt esküokmány egyik példányát.]] Tisztelt Országgyűlés! Engedjék meg, hogy Novák Katalin miniszter asszonynak az Országgyűlés és a magam nevében is gratuláljak, munkája ellátásához sok sikert kívánjak. Isten áldását! Tisztelt Országgyűlés! Tájékoztatom önöket, hogy a Házbizottság ülésén megegyezés született a 2020. évi őszi ülésszak javasolt munkarendjéről, melyet képviselőtársaim a futárpostával megkaptak, és a honlapunkon is megismerhettek. Tájékoztatom önöket, hogy a kormány benyújtotta az őszi ülésszak törvényalkotási programját, amelyet az érdeklődők az informatikai hálózaton keresztül megismerhettek. Az Állami Számvevőszék ehhez előterjesztette ajánlását, amely ugyancsak az informatikai hálózaton elérhető. Tájékoztatom önöket, hogy az Állami Számvevőszék alelnökének, Warvasovszky Tihamér úrnak a megbízatása a 2020. július 19-ei napon megszűnt. Domokos László úr, az Állami Számvevőszék elnöke 2020. július 20-ától Holman Magdolna Julianna asszonyt nevezte ki az Állami Számvevőszék alelnökének. Engedjék meg, hogy az Országgyűlés és a magam nevében is Warvasovszky Tihamér úrnak megköszönjem eddigi munkáját, Holman Magdolna Julianna alelnök asszonynak pedig gratuláljak kinevezéséhez. [[Taps a kormánypártok soraiból.]] Tisztelt Országgyűlés! Áder János köztársasági elnök úr további átiratokat küldött az Országgyűlés részére. Felkérem Hiszékeny Dezső és Szűcs Lajos jegyző urakat, hogy ismertessék a köztársasági elnök úr átiratait. Parancsoljanak, jegyző urak! [[16.10]]
„Kövér László úr, az Országgyűlés elnöke részére. Tisztelt Elnök Úr! Tájékoztatom az Országgyűlést, hogy az Alaptörvény 9. cikk (4) bekezdés j) pontja, valamint a választási eljárásról szóló 2013. évi XXXVI. törvény 60. § (1) bekezdés b) pontja és (2) bekezdése alapján megállapítottam, hogy dr. Pálffy Ilonának, a Nemzeti Választási Iroda elnökének e megbízatása a miniszterelnök útján tett lemondására tekintettel a lemondásban megjelölt időponttal, 2020. augusztus 31-ei hatállyal megszűnik. Budapest, 2020. augusztus 20. Üdvözlettel: Áder János köztársasági elnök”
„Kövér László úr, az Országgyűlés elnöke részére. Tisztelt Elnök Úr! Tájékoztatom az Országgyűlést, hogy az Alaptörvény 9. cikk (4) bekezdés j) pontja, valamint a választási eljárásról szóló 2013. évi XXXVI. törvény 55. §-a és 60. § (8) bekezdése alapján a miniszterelnök javaslatára dr. Nagy Attila Mihályt 2020. szeptember 15-ei hatállyal kilenc évig terjedő időtartamra a Nemzeti Választási Iroda elnökévé kineveztem. Budapest, 2020. szeptember 14. Üdvözlettel: Áder János köztársasági elnök”
„Kövér László úr, az Országgyűlés elnöke részére. Tisztelt Elnök Úr! Tájékoztatom az Országgyűlést, hogy az Alaptörvény 9. cikk (4) bekezdés j) pontja, valamint a kormányzati igazgatásról szóló 2018. évi CXXV. törvény 202. § (2) bekezdése alapján a miniszterelnök javaslatára dr. Ágostházy Szabolcs Imrét 2020. október 1-jei hatállyal az Innovációs és Technológiai Minisztérium államtitkárává kineveztem. Budapest, 2020. szeptember 18. Üdvözlettel: Áder János”
Köszönöm szépen, jegyző urak. Tisztelt Országgyűlés! Engedjék meg, hogy az Országgyűlés és a magam nevében is megköszönjem dr. Pálffy Ilona asszony eddigi munkáját, és gratuláljak dr. Nagy Attila Mihály elnök úrnak és dr. Ágostházy Szabolcs Imre államtitkár úrnak! [[Taps a kormánypártok soraiban.]] Tisztelt Országgyűlés! Soron következik ma kezdődő ülésünk napirendjének megállapítása. A napirendre, az ülés időtartamára, a felszólalási időkeretekre az elnöki jogkörben előterjesztett javaslat alapján döntünk. Tisztelt Országgyűlés! Mielőtt megkezdjük a szavazási eljárást, a szavazógépek működőképességének ellenőrzése érdekében jelenlét-ellenőrzést tartunk. Kérem, nyomják meg a szavazógépük valamelyik gombját. [[Jelenlét-ellenőrzés. Gulyás Gergely felemeli a kezét.]] Köszönöm. A gép szerint jelen van 168 képviselő, és távol van 30, viszont a patkóban vannak olyan helyek, ahol a miniszteri átkapcsolás nem történt meg az államtitkári átváltáskor. Kérem a technikai személyzetet, hogy szíveskedjék ezt Gulyás Gergely miniszter úrnál megtenni. [[Megtörténik.]] Tisztelt Országgyűlés! Most házszabálytól való eltérésre tett javaslatokról döntünk. A Házbizottság az azonnali kérdések tárgyalási rendjével kapcsolatban házszabálytól eltérésre tett javaslatot kezdeményezett. A házszabálytól eltérésre tett javaslat H/12958. számon a honlapon valamennyiünk számára megismerhető. Felkérem Szűcs Lajos jegyző urat, ismertesse ennek szövegét. Parancsoljon, jegyző úr!
A Házbizottság az egyes házszabályi rendelkezésekről szóló 10/2014. országgyűlési határozat a továbbiakban: HHSZ 65. § (1) bekezdésében foglalt jogköre alapján az alábbiakat javasolja az Országgyűlésnek:Az Országgyűlés a 2020. június 18-ától elrendelt egészségügyi válsághelyzetre tekintettel az Országgyűlés 2021. évi tavaszi ülésszakának kezdetéig ha az Országgyűlés ezen idő alatt a jelen lévő országgyűlési képviselők több mint felének a szavazatával a határozati házszabályi rendelkezésektől való eltérés hatályát nem szünteti meg úgy térjen el a határozati házszabályi rendelkezésektől, hogy az azonnali kérdések bejelentésére azon az ülésnapon, amelynek napirendjén vagy tervezett napirendjén az azonnali kérdések órája szerepel, az ülés első hetében legkésőbb az ülésnap megnyitása előtt három órával, az ülés második hetében legkésőbb az ülésnap megnyitása előtt két órával legyen lehetőség; a fenti határidőben a független képviselő is kérhesse, hogy az azonnali kérdések órájának keretében kérdést tehessen fel azzal, hogy az ülésnapra csak egy ilyen szándékot jelenthet be; az azonnali kérdések órájában a független képviselők ülésenként összesen egy kérdést tehessenek fel azzal, hogy a kérdéseik sorrendjét a bejelentés időpontját is figyelembe véve úgy kell megállapítani, hogy az azonnali kérdést bejelentő független képviselők közül mindig más képviselő kerüljön sorra, előnyben részesítve azt a képviselőt, akinek a 2020. évi őszi ülésszakban még nem hangzott el azonnali kérdése; a független képviselő az azonnali kérdését akkor tehesse fel, ha valamennyi képviselőcsoportból egy felszólaló lehetőséget kapott azonnali kérdés elmondására; a független képviselő azonnali kérdése tekintetében a határozati házszabály 126. § (2) bekezdését azzal kelljen alkalmazni, hogy az a)-c) pont szerinti esetekben el nem hangzott kérdést visszavontnak kell tekinteni, és az ülést vezető elnök a szót a soron következő, kérdést feltenni kívánó független képviselőnek adja meg; az azonnali kérdések tárgyalása során a hatvanadik percet követően a miniszterelnök és a miniszter az azonnali kérdéseket nem köteles személyesen megválaszolni.
Köszönöm szépen, jegyző úr. Tisztelt Országgyűlés! Felhívom szíves figyelmüket, hogy a házszabálytól való eltéréshez a jelen lévő képviselők négyötödének igen szavazata szükséges. Kérdezem ezért a tisztelt Országgyűlést, hozzájárule a házszabálytól való eltéréshez. Kérem, gombnyomással most szavazzanak! [[Szavazás.]] Kimondom a határozatot: az Országgyűlés a házszabálytól való eltérést 168 igen szavazattal, ellenszavazat és tartózkodás nélkül elfogadta. Tisztelt Országgyűlés! A Házbizottság a miniszteri napirend előtti felszólalással kapcsolatban is házszabálytól való eltérést kezdeményezett. A házszabálytól eltérésre tett javaslatot H/12957. számon a honlapunkon megismerhetik. Most felkérem Hiszékeny Dezső jegyző urat, hogy ismertesse ennek a szövegét. Parancsoljon, jegyző úr!
A Házbizottság az egyes házszabályi rendelkezésekről szóló 10/2014. országgyűlési határozat a továbbiakban: HHSZ 65. § (1) bekezdésében foglalt jogköre alapján az alábbiakat javasolja az Országgyűlésnek: az Országgyűlés az Országgyűlés 2021. évi tavaszi rendes ülésszakának kezdetéig úgy térjen el a határozati házszabályi rendelkezésektől, hogy a miniszter 10 percben szólalhasson fel napirenden kívül, ezen felszólalásra a képviselőcsoport vezetője vagy a képviselőcsoport általa felkért tagja 5 percben tehessen észrevételt, és a minisztert 5 perces viszonválasz illesse meg.
Köszönöm szépen, jegyző úr. Tisztelt Országgyűlés! Felhívom szíves figyelmüket, hogy a házszabálytól való eltéréshez a jelen lévő képviselők négyötödének igen szavazata szükséges. Kérdezem a tisztelt Országgyűlést, hozzájárule a házszabálytól való eltéréshez. Kérem, szavazzanak! [[Szavazás.]] Kimondom a határozatot: az Országgyűlés a házszabálytól való eltérést 170 igen szavazattal, 2 nem szavazattal, tartózkodás nélkül elfogadta. Tisztelt Országgyűlés! A Házbizottság a tárgysorozatba vételek tárgyalásával kapcsolatban is házszabálytól való eltérést kezdeményezett. A házszabálytól eltérésre tett javaslatot H/12956. számon ugyancsak a honlapunkról ismerhették meg képviselőtársaim. Most felkérem Szűcs Lajos jegyző urat, hogy ismertesse ennek szövegét. Parancsoljon, jegyző úr! [[16.20]]
A Házbizottság az egyes házszabályi rendelkezésekről szóló 10/2014. országgyűlési határozat a továbbiakban: HHSZ 65. § (1) bekezdésében foglalt jogköre alapján az alábbiakat javasolja az Országgyűlésnek:Az Országgyűlés a 2020. június 18-ától elrendelt egészségügyi válsághelyzetre tekintettel úgy térjen el a határozati házszabályi rendelkezésektől, hogy a határozati házszabályi rendelkezésektől való eltérés elfogadása napján folyamatban lévő vagy azt követően induló tárgysorozatba-vételi eljárásokban a HHSZ 58. § (2) bekezdése, az (5) és (6) bekezdése szerinti határidő a 2021. évi tavaszi rendes ülésszak első napján kezdődjön újra azzal, hogy a tárgysorozatba vételre kijelölt bizottság és a Törvényalkotási bizottság a 2020. évi őszi rendes ülésszak alatt tárgysorozatba vételre irányuló eljárást abban az esetben folytat le, ha a tárgysorozatba vételről való döntést a Törvényalkotási bizottság döntése esetében a tárgysorozatba-vételi kérelem benyújtását követően – képviselőcsoport vezetője írásban kezdeményezi, a képviselőcsoport-vezető által a tárgysorozatba vételre kijelölt bizottság elnökéhez intézett írásbeli kezdeményezés alapján a tárgysorozatba vételre kijelölt bizottság, a tárgysorozatba-vételi kérelem benyújtását követően a Törvényalkotási bizottság elnökéhez intézett írásbeli kezdeményezés alapján a Törvényalkotási bizottság a kezdeményezés benyújtásától számított 30 napon belül határoz az önálló indítvány tárgysorozatba vételéről.
Köszönöm szépen, jegyző úr. Tisztelt Országgyűlés! Felhívom szíves figyelmüket, hogy a házszabálytól való eltéréshez a jelen lévő képviselők négyötödének igen szavazata szükséges. Kérdezem ezért a tisztelt Országgyűlést, hozzájárule a házszabálytól való eltéréshez. Kérem, gombnyomással szavazzanak! [[Szavazás.]] Kimondom a határozatot: az Országgyűlés a házszabálytól való eltérést 163 igen szavazattal, 8 nem ellenében, tartózkodás nélkül elfogadta. Tisztelt Országgyűlés! Most az elnöki jogkörben előterjesztett napirendi javaslatról döntünk. Kérdezem a tisztelt Országgyűlést, hogy elfogadjae a napirendi ajánlást az előbbiekben elfogadott módosításokkal. Kérem, kézfelemeléssel szavazzanak! [[Szavazás.]] Ez látható többség. Megállapítom, hogy az Országgyűlés látható többsége a napirendet elfogadta. Tisztelt Országgyűlés! A Kereszténydemokrata Néppárt és a Jobbik Magyarországért Mozgalom frakciói tagjai számának egyezővé válása miatt a jegyzők június 8-án sorsolással döntöttek a felszólalások sorrendjéről. A határozati házszabály 17/B. § (2) és (3) bekezdései alapján a felszólalások sorrendje rendes ülésszakonként akként változik, hogy az addig utolsóként felszólalásra jogosult képviselőcsoport kap elsőként szót, a másik képviselőcsoport pedig eggyel hátrébb sorolódik. Tekintettel arra, hogy a létszámegyezés az érintett képviselőcsoportok között jelenleg is fennáll, a 2020. évi őszi ülésszakban az interpellációk, szóbeli és azonnali kérdések elhangzása során a felszólalás sorrendjében a KDNP képviselőcsoportja megelőzi a Jobbik képviselőcsoportját. [[Taps a KDNP soraiban. Közbeszólások.]] és (3) bekezdései alapján a felszólalások sorrendje rendes ülésszakonként akként változik, hogy az addig utolsóként felszólalásra jogosult képviselőcsoport kap elsőként szót, a másik képviselőcsoport pedig eggyel hátrébb sorolódik. Tekintettel arra, hogy a létszámegyezés az érintett képviselőcsoportok között jelenleg is fennáll, a 2020. évi őszi ülésszakban az interpellációk, szóbeli és azonnali kérdések elhangzása során a felszólalás sorrendjében a KDNP képviselőcsoportja megelőzi a Jobbik képviselőcsoportját. (Taps a KDNP soraiban. Közbeszólások.) Tisztelt Ház! Ne komolytalankodjunk! Házbizottsági egyetértés hiányában az elnöki jogkörben előterjesztett indítvány alapján most előterjesztések bizottsági megtárgyalásáról és döntéshozataláról határozunk. Kérdezem a tisztelt Országgyűlést, hogy felkérie a kijelölt Fenntartható fejlődés bizottságot a „Beszámoló az Országgyűlés részére a Nemzeti Fenntartható Fejlődési Tanács 2013-2015. évi működéséről” című, B/11383. számú előterjesztés határozathozatalára. Kérem, szavazzanak! [[Szavazás.]] Kimondom a határozatot: az Országgyűlés a kijelölt bizottságot 117 igen szavazattal, 51 nem ellenében, tartózkodás nélkül a határozathozatalra felkérte. Tisztelt Országgyűlés! Kérdezem a tisztelt Országgyűlést, hogy felkérie a kijelölt Fenntartható fejlődés bizottságot a „Beszámoló az Országgyűlés részére a Nemzeti Fenntartható Fejlődési Tanács 2016. évi működéséről” című, B/11384. számú előterjesztés határozathozatalára. Kérem, szavazzanak! [[Szavazás.]] Kimondom a határozatot: az Országgyűlés a kijelölt bizottságot 116 igen szavazattal, 51 nem ellenében, tartózkodás nélkül a határozathozatalra felkérte. Tisztelt Országgyűlés! Kérdezem a tisztelt Országgyűlést, hogy felkérie a kijelölt Fenntartható fejlődés bizottságot a „Beszámoló az Országgyűlés részére a Nemzeti Fenntartható Fejlődési Tanács 2017. évi működéséről” című, B/11385. számú előterjesztés határozathozatalára. Kérem, szavazzanak! [[Szavazás.]] Kimondom a határozatot: az Országgyűlés a kijelölt bizottságot 116 igen szavazattal, 50 nem ellenében, tartózkodás nélkül a határozathozatalra felkérte. Most kérdezem a tisztelt Országgyűlést, hogy felkérie a kijelölt Fentartható fejlődés bizottságot a „Beszámoló az Országgyűlés részére a Nemzeti Fenntartható Fejlődési Tanács 2018. évi működéséről” című, B/11386. számú előterjesztés határozathozatalára. Kérem, szavazzanak! [[Szavazás.]] Kimondom a határozatot: az Országgyűlés a kijelölt bizottságot 115 igen szavazattal, 51 nem ellenében, tartózkodás nélkül a határozathozatalra felkérte. Kérdezem a tisztelt Országgyűlést, hogy felkérie a kijelölt Fenntartható fejlődés bizottságot a „Beszámoló az Országgyűlés részére a Nemzeti Fenntartható Fejlődési Tanács 2019. évi működéséről” című, B/11387. számú előterjesztés határozathozatalára. Kérem, szavazzanak! [[Szavazás.]] Kimondom a határozatot: az Országgyűlés a kijelölt bizottságot 117 igen szavazattal, 50 nem ellenében, tartózkodás nélkül a határozathozatalra felkérte. Kérdezem a tisztelt Országgyűlést, hogy felkérie a kijelölt Mezőgazdasági bizottságot „Az élelmiszerlánc-biztonságról és az élelmiszerlánc-felügyeleti díj felhasználásáról” című, B/12882. számú előterjesztés határozathozatalára. Kérem, szavazzanak! [[Szavazás.]] Kimondom a határozatot: az Országgyűlés a kijelölt bizottságot 119 igen szavazattal, 48 nem ellenében, tartózkodás nélkül a határozathozatalra felkérte. Megkérdezem a tisztelt Országgyűlést, hogy felkérie a kijelölt Nemzeti összetartozás bizottságát „A Bethlen Gábor Alap 2019. évi tevékenységéről és működéséről” című, B/12893. számú előterjesztés határozathozatalára. Kérem, szavazzanak! [[Szavazás.]] Kimondom a határozatot: az Országgyűlés a kijelölt bizottságot 115 igen szavazattal, 51 nem ellenében, tartózkodás nélkül a határozathozatalra felkérte. Soron következik a „Tájékoztató az Állami Számvevőszék 2019. évi szakmai tevékenységéről és beszámoló az intézmény működéséről az Országgyűlés részére” című beszámoló elfogadásáról szóló H/10624. számú határozati javaslat zárószavazása. Mivel az előterjesztéshez összegző módosító javaslat nem érkezett, most a határozati javaslat benyújtott szövegéről határozunk. Kérdezem a tisztelt Országgyűlést, elfogadjae a H/10624. számú határozati javaslatot. Kérem, szavazzanak! [[Szavazás.]] Kimondom a határozatot: az Országgyűlés a határozati javaslatot 115 igen szavazattal, 52 nem ellenében, tartózkodás nélkül elfogadta. Soron következik az Országgyűlés bizottságainak létrehozásáról, tisztségviselőinek és tagjainak megválasztásáról szóló 5/2018. számú országgyűlési határozat módosításáról történő határozathozatal. Az elnöki jogkörben előterjesztett S/12945. számú javaslatot a honlapon valamennyien megismerhettük. Most felkérem Hiszékeny Dezső jegyző urat, hogy ismertesse az elnöki jogkörben előterjesztett személyi javaslat tartalmát. Parancsoljon, jegyző úr!
Az Országgyűlés bizottságainak létrehozásáról, tisztségviselőinek és tagjainak megválasztásáról szóló 5/2018. számú országgyűlési határozat 1. pontja a következők szerint módosul. [[16.30]] Az Országgyűlés a Külügyi bizottságba dr. Lukács László György, Jobbik, korábban megüresedett tagsági helyére Dudás Róbertet, Jobbik, a bizottság tagjává megválasztja. Ez a határozat az elfogadásakor lép hatályba.
Köszönöm szépen, jegyző úr. Tisztelt Országgyűlés! Most a határozathozatal következik. Kérdezem a tisztelt Országgyűlést, hogy elfogadjae az S/12945. számú személyi javaslatot. Kérem, szavazzanak! [[Szavazás.]] Kimondom a határozatot: az Országgyűlés a személyi javaslatot 164 igen szavazattal, 1 nem ellenében és 2 tartózkodás mellett elfogadta. Most soron következik a mentelmi ügy megtárgyalása és határozathozatala. Tájékoztatom önöket, hogy Hadházy Ákos független országgyűlési képviselő mentelmi jogának felfüggesztésére irányuló indítvány érkezett 2020. július 27-én 14.B.563/2020/2. számon a Pécsi Járásbíróságtól rágalmazás vétsége miatt indított magánvádas ügyben. Ezt az Országgyűlés elnöke megvizsgálásra átadta a Mentelmi bizottságnak. A Mentelmi bizottság H/12955. számon határozati javaslatot terjesztett elő Hadházy Ákos országgyűlési képviselő mentelmi jogával kapcsolatban. Erről az Országgyűlés vita nélkül határoz. A határozathozatal előtt megadom a szót Hargitai Jánosnak, a bizottság elnökének, aki a bizottság javaslatát szóban is meg kívánja indokolni ötperces időkeretben. Parancsoljon!
Köszönöm a szót, elnök úr. Tisztelt Országgyűlés! A Mentelmi bizottság ma újra Hadházy Ákos képviselőtársunk miatt ülésezett. Azért mondom, hogy újra, mert hasonló ügyben már ezt többször tettük, és azt is tudom, hogy más ilyen eljárás ugyanebben a tényállási körben érkezni fog a Mentelmi bizottság elé. Pár perces mondandóm végén megértik, hogy ezt miért hoztam szóba, de először a szűken vett tényekről. Hadházy képviselő úr és egy társa 2019. november 8-án egy Facebook-bejegyzést tett közzé, amit egy magánszemély aljas célzatúnak minősített, megállapította, hogy az nagy nyilvánosság előtt történt, és neki jelentős érdeksérelmet is okozott, ezért rágalmazás vétsége miatt őt feljelentette, és így a Pécsi Járásbíróság egy átiratában az Országgyűléshez fordult, és kérte a képviselő mentelmi jogának felfüggesztését. A Mentelmi bizottság előtt szóba hoztam és megteszem itt az Országgyűlés előtt is, hogy a ránk vonatkozó jogszabály mindössze annyit mond, hogy büntetőeljárás egy országgyűlési képviselő ellen csak akkor indítható, ha az Országgyűlés a képviselő mentelmi jogát felfüggeszti. Ennyi a jogszabály, ennek kapcsán a Mentelmi bizottság és az Országgyűlés, azt mondhatom, következetesen kialakított egy gyakorlatot. A gyakorlat lényege röviden annyi, hogy közvád esetén mindig kiadjuk a képviselőt, magánvád esetén pedig megvédjük a képviselőt. Igen ám, de itt most már egy olyan esettel találkozunk, amikor egy képviselő viszonylag rendszeresen, a képviselői munkáját ami nyilvánvalóan politikailag értékelhető munka, ezt természetesnek tekintem úgy gyakorolja, hogy magánszemélyeknek joghátrányt okoz, ahogy a feljelentő is állítja, és ez a magánszemély nem egy közszereplő. Tehát én azt mondom önöknek, és ezt mondtam a képviselőtársaimnak, hogy majd amikor az Országgyűlésnek lesz egy ihletett pillanata, szakmai vitákat folytatunk esetleg a mentelmi jog továbbfejlesztéséről, akkor az ilyen kérdéseket azért árnyaltabban közelíthetnénk meg, mint ahogy tettük eddig, mert ha mindenáron, konokul mindenféle képviselői megszólalást, ami magánszemélyek ellen is irányul, az Országgyűlés mindig azzal jutalmaz, hogy mindenáron megvédi a képviselőt, ezzel előbb-utóbb az Országgyűlés a saját tekintélyét rombolja. Nem tartunk itt, hogy ezt a kérdést újragondolnánk, ezért én azt is fontosnak gondoltam, hogy a Mentelmi bizottság elé ne tegyek egyoldalúan egy olyan indítványt, amivel az eddigi gyakorlatot felül akarnánk írni. Olyan kevés kérdés van a Ház falai között, amiben a kormányoldal és a baloldal többé-kevésbé még ugyanazt gondolja, talán bizonyos mentelmi kérdések ilyenek, és ezt is fontosnak gondolom, ezért ebben a helyzetben a Mentelmi bizottság követte az eddig kialakult gyakorlatát, és többségi döntéssel úgy döntött, hogy az adott ügyben a képviselő úr mentelmi jogát ne függessze fel a Ház. Köszönöm a figyelmüket. [[Taps a kormánypártok soraiban.]]
Köszönöm szépen, képviselő úr. Most megkérdezem Hadházy Ákos képviselő urat, amennyiben jelen van, kíváne élni a felszólalás lehetőségével. [[Közbeszólások.]] Úgy látom, hogy nincs jelen, tehát nem kíván élni a felszólalás lehetőségével. Tisztelt Országgyűlés! Most a határozathozatal következik. Emlékeztetem önöket, a bizottság úgy foglalt állást, hogy a képviselő mentelmi jogát az Országgyűlés ne függessze fel. Felhívom a szíves figyelmüket arra, hogy a mentelmi jog felfüggesztéséhez a jelen lévő országgyűlési képviselők kétharmadának igen szavazata szükséges. Kérdezem a tisztelt Országgyűlést, hogy felfüggesztie Hadházy Ákos országgyűlési képviselő mentelmi jogát. Kérem, szavazzanak! [[Szavazás.]] Kimondom a határozatot: az Országgyűlés Hadházy Ákos mentelmi jogát 13 igen szavazattal, 127 nem ellenében, 8 tartózkodás mellett nem függesztette fel. Tisztelt Országgyűlés! Tekintettel arra, hogy egyetlen frakció sem kért elhangzásra sem interpellációt, sem kérdést, ezen napirendi pontok tárgyalására nem kerül sor. Most azonnali kérdések tárgyalásával folytatjuk a munkánkat. 16 óra 36 perc van. Felhívom szíves figyelmüket arra, hogy amennyiben el kívánják hagyni az üléstermet, először a hátsó szektorokban szélen ülők, majd ezt követően a középső, majd az első sorokban ülők a szektorok szélétől megkezdve hagyják el a termet, egymás között megfelelő távolságot tartva. Emlékeztetem önöket arra, hogy a mai ülésnapon elfogadott H/12958. számú határozati házszabályi rendelkezésektől való eltérés értelmében az azonnali kérdések tárgyalása során a 60. percet követően a miniszterelnök úr és a miniszterek az azonnali kérdéseket nem kötelesek személyesen megválaszolni. Tisztelt Országgyűlés! Jakab Péter és Nunkovics Tibor jobbikos képviselők, frakcióvezető úr és képviselő úr azonnali kérdést kívánnak feltenni a miniszterelnök úrnak: „Mit gondol erről, Miniszterelnök úr?” címmel. Jakab Péter frakcióvezető úré a szó. Parancsoljon!
Köszönöm a szót. Tisztelt Ház! Tisztelt Miniszterelnök Úr! Az elmúlt két évben mi már számtalan csörtét megvívtunk itt a parlamentben. Én mindig feltettem önnek egy kérdést, ön pedig mindig válaszolt egy másikra. Mintha nem is ugyanabban a világban élnénk. És valóban. Tudja, az én világomban a magyar emberek nyugati életszínvonalat szeretnének, nyugati egészségügyi ellátást, jólétet, szabadságot. Az ön világában egészen más a helyzet. Az ön világában idén nyáron megtudhattuk a magyarok számára a Nyugat már nem vonzó, de mondjuk, a fehérorosz rezsim igen. Sőt, korábban mondott olyat is ez a kedvencem , hogy nekünk, magyaroknak hamarosan az lesz a problémánk, hogy mihez is kezdjünk a Nyugat-Európából hozzánk érkező munkavállalókkal. Úgy elképzelem, ahogy Jürgennek a szeme felcsillan, amikor meghallja, hogy Magyarországon már akár nettó 200 ezer forintot is haza lehet vinni havonta, és azon nyomban rohan Münchenből Miskolcra munkát vállalni. Miniszterelnök úr, ön tényleg egy egészen más filmet néz ott a fejében, egy mesét, Viktor Csodaországban, vagy nem tudom, micsodát. Vagy ön komolyan azt gondolja, hogy egy holland kipróbálná, hogyan lehet egy hónapra beosztani a 107 ezres minimálbért vagy a 28 500 forintos minimálnyugdíjat? Ön szerint egy nyugat-európai szeretne olyan országban élni, ahol a kormány a súlyosabb betegségeket tízparancsolattal orvosolná, a többieknek meg gyűjtene kupakokat? Ne nevettessen már! Ide maximum azok fognak jönni, akik hallották már a kis magyar gázszerelő történetét, aki úgy lett dollármilliárdos, hogy okosabbnak hitte magát a Facebook alapítójánál, közben pedig csak az ön barátja. Miniszterelnök úr, kabaré, amit ön ezzel az országgal művel, és tudja, csak azért nem tudunk rajta nevetni, mert mi nem Nyugat-Európából jöttünk ide, hanem itt születtünk, és jó eséllyel itt is fogunk meghalni ha önökön múlik, hamarabb, mint gondolnánk. Miniszterelnök úr, a mesének vége, térjen vissza közénk a valóságba! Nézzen rám! Menni fog? Várom a válaszát. [[Taps a Jobbik soraiban. Közbeszólás a kormánypártok soraiból: Mi a kérdés?]]
Köszönöm. A válaszadásra megadom a szót Orbán Viktor miniszterelnök úrnak. Parancsoljon, miniszterelnök úr, öné a szó. [[16.40]]
Köszönöm szépen, elnök úr. Rendre azzal a kihívással kell szembenéznem, hogy értelmetlen kérdésre kell értelmes választ adnom [[Dr. Rétvári Bence: Nincs is kérdés!]] de megpróbálom.Valóban azt gondolom, hogy folytatódni fog a már megkezdődött tendencia. Ha ön elmegy jó néhány helyre Magyarországon, látni fogja, hogy megérkeztek és sokan jönnek Nyugat-Európából. Sok helyen az a problémánk, különösen kisebb településeken, hogy nemcsak megérkeznek, hanem egész kistelepüléseket vásárolnak fel. Tehát javaslom, hogy készüljünk fel gondolatban erre a helyzetre, de nem az életszínvonal miatt, ezt ön félreérti, hanem az életminőség miatt, ami több a jövedelemnél, beleértendő a migráció, a keresztény kultúra esélye, a közbiztonság, a terrormentes élet, és így tovább, készüljünk fel rá. Sőt, gondoljuk meg, hogy nem érdemese erről bátrabban gondolkodnunk, hogy igen, Magyarországra még a mi életünkben nagy számban fognak érkezni keresztények Nyugat-Európából. Köszönöm szépen. [[Taps a kormánypártok padsoraiból.]]
Köszönöm szépen, miniszterelnök úr. Egyperces viszonválaszra frakcióvezető úré a szó. Parancsoljon!
Miniszterelnök úr, egyelőre én azt tapasztalom, hogy Ukrajnából meg Törökországból érkeznek hozzánk vendégmunkások igen nagy számban. Úgyhogy mintha ön továbbra is alukálna. Azt tudom mondani, hogy ébresztő. Ébredjen fel, vagy majd Borsod október 11-én önt is fel fogja ébreszteni és el fogjuk önnek magyarázni az ország legkeményebb megyéjében, hogy mi nem kérünk a fehérorosz módszerekből, nem kérünk abból, hogy önök listázzák az ellenzéki aktivistákat, nem kérünk abból, hogy ugráltassák a független polgármestereket, nem kérünk a fenyegetésből, a lejáratásból és a hazudozásból.A magyarok nem keleti rezsimet akarnak, hanem nyugati jólétet, azt, amit önök egyébként harminc évvel ezelőtt megígértek ennek az országnak. Tudja, Borsod az elmúlt harminc évben szinte mindig csak vesztett. Na, most, október 11-én győzni fog. Le fogjuk győzni a kétharmadot és ezzel minden magyar ember nyerni fog. Most pedig, ha gondolja, olvassa fel a rágalmakat, a hazugságokat, amelyeket nyilván megírtak önnek. Október 11-én az igazság győzni fog a hazugság felett. Most is csak azt tudom mondani: győzzön az ellenzék, hajrá Bíró László! [[Taps a Jobbik padsoraiból.]]
Egyperces viszonválasz illeti meg a miniszterelnök urat. Parancsoljon, miniszterelnök úr!
Kétségkívül a választási joganyag nem könnyű olvasmány. De mégis, ha kis figyelmet szentel a frakcióvezető úr ennek a joganyagnak, akkor látni fogja, hogy önöknek nincs jelöltje Borsodban. [[Jakab Péter közbeszól. Z. Kárpát Dániel: Nem erre vonatkozott a kérdés!]] Jogi értelemben nincs jelöltjük. Megköszönhetik a Jóistennek és Gyurcsány Ferencnek, hogy megtette azt a szívességet, hogy elindította a szóban forgó jelöltet. Egyébként önöknek nem lenne jelöltje.De ha már a „Borsodnak miből van elege” című bekezdést hallhattuk öntől, akkor szeretném az ország nyilvánossága előtt is elmondani, hogy a baloldal jobbikos jelöltje ’14 és ’16 között egy szociális szövetkezetet vezetett, 50 millió forintos támogatást kapott azért, hogy munkahelyeket teremtsen. A céget végül bedöntötték, a varrónők munkabérét ki sem fizették, futhattak a bérük után. Na, ennek kell véget vetni Borsodban. [[Taps a kormánypártok padsoraiból.]]
Köszönöm szépen, miniszterelnök úr. Kunhalmi Ágnes képviselő asszony, az MSZP képviselője, azonnali kérdést kíván feltenni a miniszterelnök úrnak: „Hova vezet ez?” címmel. Kunhalmi Ágnes képviselő asszonyt illeti a szó. Parancsoljon!
Tisztelt Miniszterelnök Úr! A kormány a háziorvosi, a kórházi vagy a hatósági döntés alapján elrendelt tesztelés esetében biztosítja az ingyenességet elméletileg. Amennyiben azonban valaki külföldről tért vissza és mentesülni szeretne a karantén alól, vagy saját elhatározása alapján kívánja magát teszteltetni, 19 500 forintos hatósági ár alapján teheti ezt meg, melyből 2500 a mintavétel díja, 17 000 forint pedig a vizsgálaté. A kormány érzékelte, hogy a kezdeti 30-40 ezer forintos tesztárak rendkívül magasak, nagyon nagy terhet rónak a társadalom tagjainak döntő többségére. A hatósági ár bevezetése ebben az esetben viszont nem jelent megoldást. Ez az ár továbbra is magas a magukat teszteltetni kívánók számára. A jelen helyzetben viszont a korábbiaknál sokkal több tesztelésre lenne szükség egyfelől azért, mert meredeken emelkedik az új fertőzöttek száma, másfelől pedig, a tavaszi első hullámmal ellentétben nincsenek jól azonosítható gócpontok. Ebben a helyzetben azok viselkednek felelős polgárként Magyarországon, akik önként vállalják a tesztelést, és utána akarnak járni annak, hogy ha adott esetben rosszul érzik magukat, tesztelhessék, de nincs rá pénzük vagy félnek attól, hogy a munkahelyről kirúgják őket, és sorolhatnánk ezeket az anomáliákat, amelyek mindennaposak. Azt sem hagyhatjuk figyelmen kívül, hogy a járulékok befizetése formájában a magukat teszteltetni akarók tulajdonképpen már megfizették ezeket a vizsgálatokat egyszer. Egészségügyi közgazdászok számításai szerint az ingyenes tesztelés nem jelentene jelentős megterhelést az államháztartásnak sem. Továbbá én azt gondolom, miniszterelnök úr, hogy ha a gazdaságot továbbra is működtetni akarjuk, akkor a tesztelésnek lenne itt az ideje, mert azzal tudnánk nemcsak a vírust kontroll alatt tartani, vagyis mindannyian meg a kormány, hanem bizony akkor működtetni is tudnánk a gazdaságot, mert a munkahelyekről időben ki lehetne szedni azokat az embereket, ki tudnának kerülni azok, akik körbefertőznek. Kérdezem miniszterelnök urat, nem gondoltae meg magát az ingyenes teszteléssel kapcsolatban.
Köszönöm szépen, képviselő asszony. A válaszra megadom a szót Orbán Viktor miniszterelnök úrnak. Parancsoljon, miniszterelnök úr!
Köszönöm szépen, elnök úr. A magyar kormány álláspontja az operatív törzs javaslatára az, hogy kövessük a WHO-protokollt. Ez vonatkozik a tesztelésre: ha orvos vagy hatóság rendeli el a tesztelést, akkor az ingyenes. Tájékoztatom a képviselő asszonyt, hogy eddig 580 ezer tesztet végeztünk el, melyek többsége ingyenes volt. A tesztelés értelméről megoszlanak a vélemények. Én annak vagyok a híve, hogy mindenki teszteltesse magát, aki ennek szükségét érzi. Ezért a tesztelés profitarányát szükséges volt leszorítani, és úgy döntöttünk, hogy a 30, időnként 40 ezer forintos piaci tesztár helyett legyen 19 500 forint, amely egy korrekt ár. Köszönöm szépen. [[Taps a kormánypártok padsoraiból.]]
Köszönöm szépen, miniszterelnök úr. Egyperces viszonválaszra Kunhalmi Ágnes képviselő asszonyé a szó. Parancsoljon!
Tisztelt Miniszterelnök Úr! A valóság az sajnos, hogy aki kontaktszemély és nagyon sokan most már sajnos mindannyiunk környezetében, az én környezetemben is kontaktszemélyek közvetlen családtagok és nincs tünete, annak nem ingyenes a tesztelés. Továbbá fontolja meg, kérem, azt, amit a gazdasággal kapcsolatban mondtam. Önnek és mindannyiunknak az érdeke az, hogy a gazdaság ne álljon le, amennyire lehet, működőképes legyen. A tesztelés ebben segíteni tud. Továbbá, bár velem kapcsolatban és a nekem adott válaszában nem említette, hogy víruspárti lennék, de a kollégái és kedves politikustársai ezt mindig el szokták mondani, ezért kérdezem, hogy az támogatjae a vírust, aki nem akadályozza meg egy meghatározott gócpontok nélküli gyors terjedés idején teszteléssel a második hullám elhatalmasodását, vagy az, aki felhívja a figyelmet arra, hogy ingyenesnek kellene lennie. Lenne rá pénz, miniszterelnök úr, egyszer már ezt kifizették az emberek, ön ezt megvette az adóforintokból, és most még egyszer ki akarja velük fizettetni, ez a nem korrekt.
Köszönöm. Egyperces viszonválasz illeti meg miniszterelnök urat is. Parancsoljon, miniszterelnök úr!
Az okfejtés alapvetésével egyetértek, a következtetéssel nem. Valóban, miután tb-járulékot fizetnek az emberek, nagyon helyes, hogy a tesztelés ingyenes, amikor az orvos vagy hatóság elrendeli azt.A gazdasággal kapcsolatban elmondott véleményét fontosnak tartom, de azért megemlítem, hogy a világjárvány kellős közepén ma Magyarországon 900 ezerrel dolgoznak többen, mint amikor önök kormányoztak. [[Taps a kormánypártok padsoraiból.]]
Köszönöm szépen, miniszterelnök úr. Tisztelt Országgyűlés! Varju László képviselő úr, a DK képviselője, azonnali kérdést kíván feltenni a miniszterelnök úrnak: „Miért nem teszi ingyenessé a koronavírus-teszteket a kormány?” címmel. Varju László képviselő úré a szó, parancsoljon!
Köszönöm szépen. Ismétlés a tudás anyja, épp ezért szeretném, tisztelt miniszterelnök úr, önt kérdezni. De hadd kezdjem a felszólalásomat két találós kérdéssel! Az első: ki mondta, hogy az egészség nem lehet üzlet? A második pedig az: ki a miniszterelnök abban az országban, ahol csak az tudhatja meg magáról, hogy koronavírusose, akinek van erre a saját zsebéből 40 ezer forintja? Igen, mindkét kérdésre az a helyes válasz, hogy Orbán Viktor, azaz ön, miniszterelnök úr.Ez mindent elmond arról, hogy a Fidesz hogyan hagyta az embereket az árok szélén, hogyan távolodott el a magyaroktól, az országtól és hogyan lett a közpénzből urizáló milliárdos, jachtkeresztény kormány, az, amit önök csinálnak. Az egészség ma üzlet, ahogy üzlet a koronavírus-tesztelés is. Az önök kormánya tette azzá. Egész Európában lassan ingyenes a tesztelés, és az európai államok kifejezetten biztatják az embereket, hogy éljenek az ingyenteszttel. Önöknek van képük azt mondani, hogy két tesztért fizessenek 40 ezer forintot. Hadd emlékeztessem önt arra, hogy mit mondott korábban Gulyás Gergely kancelláriaminiszter a hatósági áras koronavírustesztekről! [[16.50]] Azt mondta, hogy 6-8 ezer forintnál nem fognak többe kerülni, ne legyenek négy-ötszörösen túlárazva. Akkor ebből az következik, hogy a jelenlegi árazásuk szerint ez most már csak kétszeresére-háromszorosára van túlárazva. Kérdezem tehát, hol van az a pénz, amit mi, magyarok már befizettünk az államkasszába egészségügyi hozzájárulás címén, ha most nem tudják a koronavírus-tesztelést mindenkinek, akinek erre szüksége van és kéri, ingyenessé tenni. Úgyhogy most még tisztelettel kérem miniszterelnök urat, az embereknek adják meg azt, ami nekik jár, azt, hogy legyen módjuk ingyenesen tesztelni. Várom válaszát, köszönöm szépen. [[Szórványos taps az ellenzéki pártok padsoraiból.]]
Köszönöm szépen. A válaszra megadom a szót Orbán Viktor miniszterelnök úrnak. Parancsoljon, miniszterelnök úr!
Nehéz ez. Megpróbálom saját logikám szerint elmondani önnek. Tehát ha azt akarjuk, hogy a tesztelésből ne legyen üzlet, akkor be kell vezetni hatósági árat. Ezért be is vezettük. [[Taps a kormánypártok padsoraiból.]]
Köszönöm szépen. Egyperces viszonválaszra Varju László képviselő úré a szó, parancsoljon!
Köszönöm szépen. Bár ebből könnyen következik, miniszterelnök úr, hogy az, amit csinálnak, éppen az önök által oda biztatott vállalkozók, akik most biztos piacot kaptak önöktől, és ezzel odaküldik, odaterelik az embereket, és 40 ezer forintot fizettetnek minimum minden családdal. És akkor még nem beszéltünk az apukáról, az anyukáról, a gyerekekről, hiszen egy családnak akár 100 ezer forintjába is kerülhet mindez. A gond csak az, tisztelt miniszterelnök úr, hogy az emberek már megfizették ennek az árát, és önök most még egyszer ki akarják fizettetni, sokszorosan, egymás után. A kormány egészen példátlan módon a fizetések több mint harmadát egyébként valamilyen járulékokkal elvonja, önök ezt felhasználják, és most mégis újra kifizettetik az emberekkel ezt a tesztet. Tisztelt Miniszterelnök Úr! Hol van az a pénz, amit erre befizettünk, és miért nem tesztelnek abból a pénzből? Miért másként teszik, miért a családokkal fizettetik meg? [[Zaj és derültség a kormányzó pártok padsoraiból. Taps a DK padsoraiból.]]
Köszönöm. Egyperces viszonválasz illeti meg miniszterelnök urat is. Parancsoljon, miniszterelnök úr!
Isten látja lelkem, én megpróbáltam [[Derültség a kormányzó pártok padsoraiból.]] de hát, ha nem megy, nem megy. Próbálkozzunk másik irányból!Ön mégiscsak egy szocialista kormányban dolgozott. Na, nézzük, mit csináltak! Elvettek egyhavi nyugdíjat az emberektől; felemelték a nyugdíjkorhatárt; elvettek egyhavi bért a közigazgatásban dolgozóktól és a tanároktól; lecsökkentették a gyes időtartamát; be akarták vezetni az ingatlanvagyon-adót; felemelték a társasági adót; felemelték az áfát; háromszorosára emelték a gáz, kétszeresére az áram árát. Ami az egészségügyet illeti, ingyenesség helyett vizitdíjat és kórházi napidíjat vezettek be. És most ön von felelősségre a hatósági ár miatt? [[Taps a kormánypártok padsoraiból.]]
Köszönöm szépen, miniszterelnök úr. Tisztelt Országgyűlés! Schmuck Erzsébet képviselő asszony, az LMP képviselője, azonnali kérdést kíván feltenni a miniszterelnök úrnak: „Ki vállalja a felelősséget Miniszterelnök úr?” címmel. Schmuck Erzsébet képviselő asszonyé a szó, parancsoljon!
Köszönöm szépen. Tisztelt Miniszterelnök Úr! Ma, a mai nap kezdetén az ön expozéjához való hozzászólásomban több konkrét kérdést tettem fel önnek, amire nem kaptam választ. Most néhányat megismétlek. Remélem, nem veszi zokon, és bízom abban, hogy most választ fogok kapni.Az első kérdésem, illetve a javaslatunk az volt, hogy egy válságkezelő programra lenne szükség. Ön, azt gondolom, nagyon jól ecsetelte, hogy milyen komoly egészségügyi következmények, helyzet várható, akár 400 ezer ember fertőzötté válhat. Nyilván ennek a problémának a kezelése egyrészt sok pénzt, másrészt pedig nagyon sok komoly intézkedést igényel. Ugyancsak tudjuk, hogy a gazdasággal is gondok vannak. Már az első hullámnak a következményeképpen 13,5 százalékkal csökkent a GDP. A második hullám, tudjuk azt, hogy sokkal súlyosabb. Igaz, hogy önök azt mondják, hogy most a gazdaságot nem állítjuk le, de nem tudjuk, hogy mi következhet. Tehát megítélésünk, hogy egy pótköltségvetés elkészítésével párhuzamosan szükség lenne egy ilyen válságkezelő programra. És négy konkrét kérdést tettem fel, amit mi nagyon szeretnénk, ha ennek a részeként ezt tartalmazná. A kérdésem az, hogy megfontoljáke azt, hogy a 27 százalékos, tényleg világmagas áfa az alapvető élelmiszereken 5 százalékra csökkenjen. A másik kérdésem pedig az, hogy a szociális dolgozók előbb vagy utóbb megkapjáke az egyszeri 500 ezer forintos juttatást. A harmadik kérdés, vajon készeke arra, hogy a munkanélküli-járadékot 3 hónapról 9 hónapra emeljék, és hogy a nyugdíjasok helyzetén most, azonnal és gyorsan javítsanak.
Köszönöm szépen, képviselő asszony. A válaszra Orbán Viktor miniszterelnök úrnak megadom a szót. Parancsoljon, miniszterelnök úr, annak ellenére, hogy ez négy kérdés volt legalább.
Kérdésözön, tisztelt képviselő asszony. Az egészségügyi matematikusok és az orvosprofesszorok azt mondják, hogy a 200 ezer egyidejű megbetegedés az a csúcs, ameddig elfuthat Magyarországon a vírus. Az a helyes, hogyha ennek a kétszeresével számolunk, az nyújt elegendő biztonságot. Ehhez a 200 ezer egyidejű fertőzötthöz kell nekünk 16 ezer ágy; ha 400 ezerrel számolunk, akkor kell 32 ezer ágy, és ma 66 ezer ágyunk van. Van egy vezénylési tervünk, tehát jó lelkiismerettel mondom azt, higgadtan, nyugodtan, mert a védekezéshez higgadtság és nyugodtság kell, hogy felkészültünk, az ország felkészült a védekezésre.A nemzeti konzultációból egyértelműen következik, hogy az emberek azt szeretnék, ha a védekezés során a gazdaságot nem állítanánk le, ezért úgy fogunk védekezni, hogy a gazdaságot ne kelljen leállítani. Költségvetést módosítani most nem szükséges, mert bölcsen, amikor a költségvetés először szembesült a járvánnyal, akkor olyan keretben alkottuk azt meg, járványügyi és Gazdaságvédelmi Alapot hozva létre, amely elég nagy mozgásteret ad. Ha ezen túllendülnénk, akkor vissza fogunk jönni a Ház elé, de ezzel nem számolok. Az alapvető élelmiszerek egy részének az áfája 5 százaléknál van, és ezt meg is fogjuk tartani. A nyugdíjasok számíthatnak a nyugdíjaknak az inflációval az ő fogyasztási kosaruk alapján kiszámított korrekciójával; és a 13. havi nyugdíj visszaépítését, amit az önök szövetségesei elvettek, január 1-jétől megindítjuk. Köszönöm szépen a figyelmet. [[Taps a kormánypártok padsoraiból.]]
Köszönöm, miniszterelnök úr. Egyperces viszonválaszra képviselő asszonyé a szó. Parancsoljon! [[A mikrofonját igazgató képviselő felé:]] Tegye csak föl nyugodtan, képviselő asszony!
Köszönöm szépen. Miniszterelnök úr, az emberek nagyon komoly napi megélhetési gondokkal küzdenek. Akármerre megyünk, például találkozunk országjáráson az emberekkel, ezzel a problémával küzdenek, az árak tényleg nagyon elszaladtak. Nem tudom, miniszterelnök úr néha elmegye a piacra, de ha elmegy a piacra vagy elmegy a boltba, akkor láthatja azt, hogy például az almának az ára Magyarország egy almatermelő ország volt 1000 forint, 1000 forint fölött van. Nagyon sok embernek nem jut egészséges élelmiszer, az alapvető élelmiszerekből megfelelő mennyiség az asztalára. Ezen változtatni kell. Mi egyébként másképpen látjuk az időskorúak helyzetének a kezelését. 2,8 százalékos emelkedés volt az év elején. Az infláció azóta 4 százalék fölött van, és még rohan felfelé. Egész évben a kormány ingyenesen használta a nyugdíjasok pénzét, ez nem megengedhető! Tehát hogyha 1 százaléknál nagyobb a különbözet, akkor azonnal kellene például a [[Az elnök a csengő megkocogtatásával jelzi az időkeret lejártát.]] nyugdíjakat emelni. Sok gond van!
Köszönöm szépen. Egyperces viszonválasz illeti meg miniszterelnök urat is, parancsoljon!
Régóta várok egy kormánypártot meghazudtoló ellenzéki hozzászólásra, most végre ezt megkaptam! Pontosan azt fogjuk csinálni, amit ön követel, tehát megnézzük, hogy mennyi az infláció. Ha a nyugdíjak emelése kevesebb volt, mint az infláció, akkor év végén azt visszaemeljük úgy, hogy egyébként az időközben beazonosított különbségre járó kamatot is oda fogjuk adni. Pontos elszámolás, hosszú barátság.Ami a béreket illeti, mindig lehetne több, és nem sok, ami most van, de az ön szövetségeseinek időszakában… [[Schmuck Erzsébet széttárja a karját.]] az apróért is le kell hajolni, tetszik tudni, tehát ezt mindig el fogom mondani [[Derültség a kormányzó pártok padsoraiból.]] , tehát az a helyzet, hogy az ön szövetségeseinek időszakában [[Schmuck Erzsébet ismét széttárja a karját.]] az átlagbér 198 ezer forint volt, most pedig 400 ezer forint. Kérem, ezt méltányolja! [[Taps a kormánypártok padsoraiból.]]
Köszönöm szépen, miniszterelnök úr. Tisztelt Országgyűlés! Kocsis-Cake Olivio képviselő úr, a Párbeszéd képviselője, azonnali kérdést kíván feltenni a miniszterelnök úrnak: „Mikor lesz ingyenes a tesztelés?” címmel. [[Derültség a kormányzó pártok padsoraiból. Közbeszólás ugyanonnan: Óh! Az elnök csenget.]] Képviselőtársaim! Kocsis-Cake Olivio képviselő úré a szó, parancsoljon!
Köszönöm a szót. Tisztelt Elnök Úr! Tisztelt Országgyűlés! Tisztelt Miniszterelnök Úr! Én nem tudom egyébként, hogy mi a vicces azon, hogy rászoruló embereknek ingyenes tesztelést követel az ellenzék, hogy miért röhögnek ezen a fideszes képviselők. [[Zaj a kormányzó pártok padsoraiból.]] [[17.00]] Miniszterelnök úr, ön tavasszal itt a parlamentben azt nyilatkozta, hogy nincs felső gátja a járvány elleni védekezésnek. Akkor nem értem, hogy miért sajnálják a pénzt az ingyenes tesztelésre. Abban egyetértünk, hogy az elsőrendű cél az egészség megőrzése, a halálesetek, megbetegedések megakadályozása, másodrangú cél az, hogy a gazdasági leállást elkerüljük. Miniszterelnök úr, ön szerint mi az olcsóbb: tömegesen tesztelni, és ezzel megakadályozni, hogy gócpontok alakuljanak ki, akár gazdasági városokban, Esztergomban, Szentgotthárdon, Győrben vagy Budapesten, ezzel meggátolni azt, hogy a vírus elterjedjen, vagy leállítani a gazdaságot? Énszerintem biztos az az olcsóbb, hogy tömegesen teszteljünk. Tisztelt Miniszterelnök Úr! Korábban mi mondtuk itt először, hogy mindenki viseljen maszkot, mert ez véd a vírus ellen. Önök ezt lesöpörték, azt mondták, hogy fölösleges maszkot viselni. Az önök tisztiorvosa azt mondta, hogy egészséges ember ne is viseljen maszkot. Most már mindenki viseli a maszkot, most már elfogadták, belátták, hogy ez valóban egy hatékony módszer. Korábban mi hangsúlyoztuk azt, hogy a területi adatokat is hozzák nyilvánosságra, megyénként tudjuk azt, hogy hol, mennyi megbetegedés van. Azt is lesöpörték kezdetben az asztalról, azt mondták, fölösleges. Most már ezeket is nyilvánosságra hozzák, belátják, hogy tévedtek. Korábban azt mondtuk, hogy tesztelni kell. Akkor is azt mondták, hogy fölösleges a teszt, meg hogy a WHO protokollját követik. Az biztos, hogy nem az a protokoll, hogy 6-7 napot kell várni addig, hogy megjöjjön a teszt, ez biztos, hogy nincs benne a protokollban. Most pedig az ingyenes tesztet követeljük. Legyenek kedvesek átgondolni azt, hogy ezzel hogyan tudjuk megakadályozni azt, hogy ez a vírus elterjedjen. Kérdésem az, hogy mikor lesz ingyenes a teszt minden egyes állampolgárnak. Köszönöm szépen. [[Dr. Szűcs Lajost a jegyzői székben dr. Vinnai Győző váltja fel.]]
Köszönöm szépen, képviselő úr. A válaszra megadom a szót Orbán Viktor miniszterelnök úrnak.
Köszönöm a javaslatokat, amelyek azt célozzák, hogy a gócok kialakulását megakadályozzuk, de szeretném jelezni, hogy nem gócok vannak, hanem tömeges fertőzés. Ez egy másik ügy. A WHO által javasolt tesztelési gyakorlatot fogjuk folytatni, és ha orvos vagy hatóság rendeli el, akkor a tesztelés ingyenes.Ha már a pénzt hozta szóba, az önök pártelnöke vezeti Budapestet, ahol több mint százmilliárd forint áll szabad felhasználású összegként rendelkezésre. Nézem, London, Prága, Bécs, mindenhol segítik a városok a saját költségvetésükből a turisztikai vállalkozásokat, Budapest az egyetlen kivétel, habár ez sem egészen igaz. Először azt hittem, rosszul hallok, de aztán kiderült, hogy nem, ugyanis önök azért annyiban segítik a turisztikai iparágat Budapesten, hogy három új rovarhotelt állítottak föl. [[Derültség, taps a kormánypártok soraiban.]] Így most már öt rovarhotel van Budapesten. Gratulálok! A rovarok fontosak, és a rovarok is számítanak, de talán a sorrendet szerencsésebben kéne megállapítani. Úgyhogy javaslom, forduljon a főpolgármester pártelnökéhez. [[Taps a kormánypártok soraiból.]]
Köszönöm szépen, miniszterelnök úr. Egyperces viszonválaszra képviselő úré a szó. Parancsoljon!
Köszönöm a szót. Miniszterelnök úr, miközben önök nem támogatják a rászorulókat, elvárják, hogy kifizessék ezt a drága tesztet. Egy négytagú családnál ez kétszer 80 ezer forint, 160 ezer forintra is rúghat. A 3 hónapos álláskeresési járadékot nem hajlandóak meghosszabbítani, de ők fizessék a drága tesztet. A bérkiegészítéseket azoknak, akiknek csökkent a fizetése, vagy akik elveszítik az állásukat, minimálisra csökkentették, de azért ők fizessék a drága tesztet. A turizmusban, a vendéglátásban dolgozókat, a filmgyártásban dolgozókat magukra hagyták, de azért ők fizessék a drága tesztet. A Párbeszéd alapjövedelem-javaslatát lesöprik az asztalról, de azért fizessék az emberek a drága tesztet.Tudom, hogy ön most próbálja elterelni itt az ingyenes tesztről a figyelmet, de felhívnám a figyelmét, ha már Párizzsal, Béccsel és nem tudom, hogy milyen városokkal példálózik, ott a miniszterelnök nem vont el többmilliárdos támogatást az adott várostól, csak azért, hogy a saját hatalmát bebiztosítsa. Budapestnek adják vissza azt a pénzt, és Budapest akkor biztosan jobban be tud szállni a járvány elleni védekezésbe, nem úgy, mint önök. [[Felzúdulás a kormánypártok soraiban. Szórványos taps a Párbeszéd, a DK soraiból.]]
Viszonválasz illeti meg miniszterelnök urat is. Parancsoljon, miniszterelnök úr!
Megértem, hogy a pénzből sosem elég [[Kunhalmi Ágnes közbeszól.]] és hogy az ország leggazdagabb városa szeretné, ha még pénzt kapna, de itt ülnek más városokból és településekről jövő képviselők, akiknek nem áll rendelkezésre megközelítőleg sem ez az összeg. Tehát ha döntést kell hozni, akkor szemben a rovarhoteles sorrenddel, itt először a rászorulók kapjanak majd támogatást, és csak utána a gazdagok, ez a helyes eljárás. A tesztelés esetében pedig úgy fest a dolog, hogy ha valaki úgy érzi, hogy baj van, elmegy a háziorvoshoz, a háziorvos elrendeli a tesztelést, és akkor nem kell fizetnie. Ezt a módszert javaslom mindenkinek. [[Taps a kormánypártok soraiból.]]
Köszönöm szépen, miniszterelnök úr. [[Közbeszólás: Milyen kár! Milyen kár!]] isztelt Országgyűlés! Kovács József képviselő úr, a Fidesz képviselője, azonnali kérdést kíván feltenni az emberi erőforrások miniszterének: „Miben lesz más a vírus elleni védekezés?” címmel. Tisztelt képviselő úr, miniszter úr távolléte miatt a válaszadásra Rétvári Bence államtitkár urat jogosította fel. Tisztelettel kérdezem önt, hogy elfogadjae a válaszadó személyét, vagy a miniszter úrtól személyesen kéri a választ. [[Jelzésre:]] Képviselő úr jelzi, hogy elfogadja a válaszadó személyét. [[Zaj. Számos képviselő távozik az ülésteremből.]] Kovács József képviselő úré a szó. Parancsoljon, képviselő úr!
Köszönöm a szót, elnök úr. Tisztelt Államtitkár Úr! Tisztelt Képviselőtársaim! A járvány első hullámában Magyarország sikeresen védekezett, a vírus szinte teljesen eltűnt az országban. Ennek köszönhetően nyáron a korlátozásokon is enyhíthettünk, azonban ősszel a járvány újra felütötte a fejét, jelenleg a második hullám elején járunk, ami várhatóan december-januárban tetőzik. Tavasszal még egy ismeretlen ellenség ellen védekeztünk, a második hullámra már számítottunk, így a vírus előtt járunk, ma már többet tudunk, mi felkészültebbek vagyunk. Sajnos azonban még mindig nincs tömegesen használható vakcina. A vírust komolyan kell venni. Meg kell tanulnunk együtt élni a járvánnyal, úgy, hogy közben az országnak is működnie kell. Ez nem lesz kis feladat sem a kormánynak, sem a magyar embereknek. Ezekben a nehéz időkben nemzeti összefogásra van, illetve lenne szükség, és ezt minden magyar ember tudja. Az ellenzéki pártok rosszindulatú pánikkeltése helyett fegyelmezetten követni kellene az utasításokat, a kormányzati ajánlásokat. A nemzeti konzultációt 1 millió 800 ezer ember aláírta, elküldte, és elmondta véleményét a koronavírus-járványról. A járvány kezdete óta a baloldal napról napra bizonyítja, hogy nem lehet rájuk számítani. Támadnak bennünket, támadják a védelmi intézkedéseket, a pénzügyi forrásokat sem voltak hajlandók megszavazni. Tevékenységük célja valójában az, hogy alaptalan álhírekkel félrevezessék az embereket, politikai előnyökre tegyenek szert. Külföldön rágalmaznak bennünket, kamuvideókat, kamuhíreket gyártanak. Pár napja például azzal riogatott a baloldal, hogy nincs elegendő lélegeztetőgép, és nincs elegendő személyzet, mindezt egy téves sajtóhírre alapozták. A járvány elleni védekezés nagyon kemény munka. Tisztelettel kérdezem államtitkár urat, hogy most hogyan nő a koronavírusos betegek száma, s a kormány milyen újabb intézkedésekkel készül, miben lesz más a védekezés, mint tavasszal. Várom megtisztelő válaszát. [[Taps a kormánypártok soraiból.]]
Köszönöm szépen, képviselő úr. Most megadom a szót Rétvári Bence államtitkár úrnak. Parancsoljon, államtitkár úr!
Köszönöm szépen a szót, elnök úr. Tisztelt Képviselő Úr! Tisztelt Ház! Az első hullámnál valóban megtapasztalhattuk, hogy a magyar emberek nem számíthatnak a magyar ellenzékre, s itt a parlamentben nem szavaztak meg semmit, ami a védekezés szempontjából fontos lett volna, mondjuk azt, hogy a veszélyhelyzetet hosszabbítsuk meg, és ezáltal a védekezés jogi lehetőségeit hosszabb távon teremtsük meg, sem pedig abban nem számíthattak a baloldalra, hogy valós híreket mondjanak. Kamuvideók, álhírek özöne volt akár annak kapcsán, amit Németh Athina kapcsán említett az ellenzék, itt a parlamentben Szabó Timea, a mentőszolgálat székháza előtt Korózs Lajos, és mindegyikről kiderült, hogy álhír. De beszélhetünk arról is, hogy még a parlament működését is tagadták, miközben hétről hétre bejártak ide a parlamentbe.Nagyon fontos betartani a mostani vírusmegelőző intézkedéseket, mert ezzel tudjuk megvédeni a munkahelyeket, ezzel tudjuk megvédeni az iskolák működését. Mint az közismert, a maszk használata most már üzletekben, tömegközlekedési eszközökön, mozikban, színházakban, egészségügyi és szociális intézményekben, ügyfélfogadási irodákban egyaránt kötelező, a szórakozóhelyeknek 23 órakor be kell zárni, és a beutazási korlátozások továbbra is érvényben vannak, hiszen mind az első hullámban, mind a második hullámban a koronavírust külföldről hozták be, határainkon keresztül érkezett Magyarországra, éppen ezért fenn kell tartanunk ezt a védelmet is. A kórházakban egy nagyon pontosan kidolgozott terv szerint ápolják azokat a betegeket, akiknek kórházi kezelésre van szüksége. [[17.10]] Hiszen először koncentráltan, egyes intézményekbe kerülnek a betegek, ha pedig jóval több beteg lesz, akkor lépésről lépésre meg van határozva, hogy mely kórházak után milyen mennyiségben, milyen számban lépnek be további kórházak további ágyakkal, és hova, hogyan lehet vezényelni azokat az egészségügyi dolgozókat, akik ellátják a koronavírusos betegeket. Ezért nagyon veszélyes az ellenzék jelen magatartása, mert a védekezés eredményességét próbálják kikezdeni, de a magyar emberek megmutatták idén tavasszal [[Az elnök a csengő megkocogtatásával jelzi az időkeret leteltét.]] hogy összefogva igenis sikeresen tudtunk védekezni a járvánnyal szemben. Köszönöm szépen. [[Taps a kormánypárti padsorokban.]]
Köszönöm szépen, államtitkár úr. Egyperces viszonválaszra a képviselő úré a szó. Parancsoljon, képviselő úr!
Köszönöm a szót. Miután néhány perccel az előbb túlléptem az időt, próbálom a viszonválaszban ezt kompenzálni. Nagyon köszönöm államtitkár úr válaszát. A járvány elleni védekezés igen kemény munka, ezt testközelből is látom. Nagyon fontos lenne, hogy mind a kormány, mind az egészségügyi kormányzat, az egészségügy kapjon meg minden támogatást, és mindenki próbálja az alaptalan támadásokat mellőzni. Az emberi életek megvédése mellett a gazdaságot, az országot is működőképes állapotban kell tartani. A magam részéről a viszonválaszban nagyon szeretném mindenkinek, az operatív törzsnek, az egészségügyben dolgozóknak és mindenkinek, aki a tavaszi időszakban tett ezért, megköszönni az áldozatos munkáját. Ugyanezt várjuk a jövőben is, amihez mi a magunk részéről minden segítséget meg fogunk adni. Köszönöm szépen. [[Taps a Fidesz padsoraiban.]]
Köszönöm szépen, képviselő úr. Egyperces viszonválasz illeti meg államtitkár urat is, parancsoljon, államtitkár úr!
Köszönöm szépen a szót, elnök úr. Tisztelt Képviselő Úr! Tisztelt Ház! Itt van az ősz, közelít az influenzaszezon, nagyon fontos döntése volt a kormánynak, pontosan azért, hogy a komolyabb szövődményeket elkerüljük vagy a fokozottan veszélyeztetettek számára egy nagyon fontos kockázatot kiiktassunk az immunrendszer legyengülésével kapcsolatban, így a kormány nemcsak a korábbi, fokozottan veszélyeztetett célcsoportoknak, hanem minden magyar embernek ingyenessé tette idén az influenza elleni védőoltást, így bárki, aki be akarja adatni magának, nemcsak az idősek, nemcsak az egészségügyben dolgozók vagy pedagógusok, hanem mindenki számára ez ingyenes. Ez nagyon fontos lépése volt a kormányzatnak, hiszen sokkal inkább fel vagyunk vértezve, a szervezetünk is sokkal jobban fel van vértezve a koronavírussal szembeni ellenállásra akkor, ha az influenza nem gyengíti le. S ezen túlmenően természetesen nem lehet elégszer elismételni, hogy mindenki számára a koronavírus-tesztelés is teljes mértékben ingyenes, akit a háziorvos vagy a kórház vagy a járványügyi hatóság utal be, mert indokoltnak tartja a tesztelését. Köszönöm szépen. [[Taps a kormánypárti padsorokban.]]
Köszönöm szépen, államtitkár úr. Tisztelt Országgyűlés! Szászfalvi László képviselő úr, a KDNP képviselője, azonnali kérdést kíván feltenni az emberi erőforrások miniszterének: „Fel tudnake készülni az iskolák az október 1-jén bevezetésre kerülő kötelező testhőmérséklet-mérésre?” címmel. Tisztelt Képviselő Úr! Miniszter úr távolléte miatt válaszadásra Rétvári Bence államtitkár urat jogosította föl. Tisztelettel megkérdezem önt, hogy elfogadjae a válaszadó személyét, vagy a miniszter úrtól személyesen kéri a választ. [[Szászfalvi László jelzésére:]] Köszönöm, látom, hogy a képviselő úr jelzi, hogy elfogadja a válaszadó személyét. Szászfalvi László képviselő úré a szó, parancsoljon!
Köszönöm szépen. Tisztelt Elnök Úr! Tisztelt Államtitkár Úr! A koronavírus-járvány első hulláma elleni harcot sikeresen megvívtuk. A nemzetközi elemzések szerint Magyarország egyike a világ 25 legjobban védekező országának. A védekezés sikerét az emberéletekben kell mérni; összehasonlításképp a hasonló lélekszámú Svédországban tízszer annyian haltak meg, mint hazánkban. Az első hullámot követően hazánkat sem kerülte el a vírus második hulláma, amely ellen természetesen folytatnunk kell ezt a védekezést. Továbbra is nélkülözhetetlen a védőintézkedések betartása, kötelező a maszkhasználat a tömegközlekedés során, a boltokban, a mozikban, a színházakban, az egészségügyi és szociális intézményekben, valamint az ügyfélfogadási irodákban is. Fennmarad továbbra is a teljes körű látogatási tilalom a kórházakban és az idősotthonokban, valamint érvényben marad a határainkon a beutazási korlátozás is. Tisztelt Államtitkár Úr! Szeptember 1-jén hagyományos munkarendben, de szigorú biztonsági intézkedések mellett kezdődött el a tanév csaknem 6 ezer köznevelési intézmény több mint 13 ezer feladatellátási helyén. Az óvodák, iskolák betartják a biztonsági ajánlásokat, az Emberi Erőforrások Minisztériuma, az Oktatási Hivatal a Tisztiorvosi Szolgálattal közreműködve folyamatosan figyelemmel kíséri a járványügyi folyamatokat. A múlt héten döntött a kormány, hogy az iskolákban a vírus terjedésének megakadályozása érdekében október 1-jétől bevezetésre kerül a kötelező testhőmérséklet-mérés. A fentiek alapján kérdezem a tisztelt államtitkár urat: fel tudnake készülni az iskolák, a köznevelési intézmények az október 1-jén bevezetésre kerülő kötelező testhőmérséklet-mérésre? Várom az államtitkár úr megtisztelő válaszát. [[Taps a kormánypárti padsorokban.]]
Köszönöm szépen, képviselő úr. A válaszra megadom a szót Rétvári Bence államtitkár úrnak. Parancsoljon, államtitkár úr, öné a szó.
Köszönöm szépen a szót, elnök úr. Tisztelt Képviselő Úr! Tisztelt Ház! A járvány idején teljesen más az iskolákban is az élet rendje. Tavasszal tapasztalhattuk azt, hogy teljes mértékben leállt az oktatás, a köznevelés. Szeretnénk, hogyha ez a mostani időszakban nem történne meg, ezért igyekszünk ott lépni, ahol a vírus is felbukkan, a többi intézményben pedig tovább folytatni az oktatást és a nevelést. Ehhez szükséges a személyes találkozás. Nem ugyanaz a digitális oktatás, mint a személyes oktatás-nevelés. Személyes jelenlét szükséges ahhoz, hogy az iskola a teljes funkcióját be tudja tölteni, illetőleg fontos a szülők számára is, hogy valószínűleg a szülők többségének elfogyott a szabadsága, tehát hogy a gyermeküket napközben óvodában, iskolában el tudják helyezni, ott felügyeljék őket, megkapják az ingyenes étkezést is az arra rászorulók, és az oktatási tevékenységet tovább tudják folytatni. Emlékszünk tavasszal az ellenzék hozzáállására. Ha rájuk hallgattunk volna, több mint 80 ezer diáknak ma nem lenne érettségije, illetőleg a PDSZ és más szervezetek is akkor ezt követelték, de akkor be tudtuk bizonyítani, hogy meg tudjuk tartani biztonságosan az érettségit Magyarországon. Nem alakult ki ezután semmiféle járványügyi felfutás. A hőmérőzés, az iskolába érkezéskor való testhőmérséklet-mérés kapcsán az egész ellenzék körülbelül olyan helyzetben volt, mint most itt Kunhalmi Ágnes, aki 60 másodpercen belül követelte és ellenezte is, pontosabban látszatintézkedésnek tartotta az iskola kapujában a testhőmérséklet-vizsgálatot; körülbelül az egész ellenzék állapotát jól mutatja ez a 60 másodperc. De nem tett mást a PDSZ sem, amely augusztusban követelte, majd miután a kormány bejelentette, hogy be fogja vezetni a testhőmérséklet-mérést az iskolák kapujában, utána hangulatjavító álintézkedésnek, látszatintézkedésnek nevezte. Ebből is látszódik az ellenzék komolytalansága. Mi viszont arra készülünk, hogy a kormányhivatalokon keresztül, tanulóarányosan ezeket a hónap végéig megkapják az intézmények. Egyébként mi is nyilván sok intézményt ismerünk szerintem személyesen. Van, ahol ez már napi gyakorlatként működik is, de október 1-jétől minden iskolában, minden óvodában egységesen működni is fog. Köszönöm szépen. [[Taps a kormánypárti padsorokban.]]
Köszönöm szépen, államtitkár úr. Egyperces viszonválaszra megadom a szót Szászfalvi László képviselő úrnak, parancsoljon!
Köszönöm szépen a szót, elnök úr. Egyúttal köszönöm államtitkár úrnak a válaszát is. Azt gondolom, hogy ez az intézkedés tovább fogja erősíteni az iskoláink biztonságát, és egyúttal természetesen megköszönöm, megköszönhetjük a köznevelési intézményekben dolgozóknak is a munkáját, akik mindent megtettek és megtesznek annak érdekében, hogy az intézményeink biztonságos körülmények között működhessenek. Számunkra a legfontosabb, hogy a járvány második hullámában is Magyarország működjön, ennek pedig az az alapfeltétele, hogy az iskolák, illetve a köznevelési intézményeink is biztonságosan tudjanak működni, mindent meg kell tehát tennünk annak érdekében és meg is fogunk tenni annak érdekében , hogy megteremtsük és fenntartsuk továbbra is az intézményeinkben a biztonságot és ennek a feltételrendszerét. Ez óriási feladat lesz, de meg kell tudnunk felelni ennek a kihívásnak. Köszönöm szépen. [[Taps a kormánypárti padsorokban.]]
Köszönöm szépen, képviselő úr. Egyperces viszonválasz illeti meg Rétvári Bence államtitkár urat is. Parancsoljon, államtitkár úr, öné a szó.
Köszönöm szépen a szót, elnök úr. Tisztelt Képviselő Úr! Tisztelt Ház! A nyár folyamán, pontosan azért, hogy minden iskola és óvoda fel tudjon készülni, részletes ajánlást kaptak a köznevelési intézmények, hogy hogyan készüljenek az őszre, így volt lehetőség a felkészülésre távolságtartási és egyéb szabályok kapcsán. Fontos, hogy ahol fölbukkan a vírus, ott védekezzünk ellene, ahol viszont nincs vírus, ahol nem bukkant föl, ott emiatt nem kell most ősszel korlátozó intézkedést bevezetni. Ha megnézzük a pillanatnyi állapotot, azt látjuk, hogy az óvodák 0,67 százalékában kellett rendkívüli szünetet elrendelni, az iskoláknak pedig 0,19 százalékában kellett ilyen intézkedést hozni. Az iskolák körülbelül 5 százalékában van olyan osztály, amelyik áttért digitális munkarendre, és az iskolák 0,29 százaléka esetében rendelték el a teljes intézményre a digitális munkarendet. [[17.20]] Tehát láthatóan folyamatos ezek vizsgálata, folyamatos a döntések meghozatala, de ezáltal az iskolák elsöprő többségében viszont nyugodtan tud tovább folyni az oktató-nevelő munka. Köszönöm szépen. [[Taps a kormánypártok soraiban.]]
Köszönöm szépen, államtitkár úr. Tisztelt Országgyűlés! Szilágyi György képviselő úr, a Jobbik képviselője, az azonnali kérdését visszavonta. Ennek megfelelően Csányi Tamás és Lukács László György képviselő urak, a Jobbik képviselői, azonnali kérdést kívánnak feltenni az emberi erőforrások miniszterének: „Mit gondol erről, Miniszter úr?” címmel. Tisztelt Képviselő Urak, illetve tisztelt Csányi Tamás Képviselő Úr! Miniszter úr, távolléte miatt, válaszadásra Rétvári Bence államtitkár urat jogosította fel. Tisztelettel kérdezem, hogy elfogadjae a válaszadó személyét, vagy személyesen miniszter úrtól kéri a választ.
Örömmel beszélgetek államtitkár úrral, de megvárnánk miniszter urat, köszönettel. [[Taps a Jobbik soraiban.]]
Köszönöm szépen. Tájékoztatom önt, képviselő úr, és az Országgyűlést is, hogy miniszter úrnak a második soron következő azonnali kérdések órájában kell válaszolnia. Tisztelt Országgyűlés! Ander Balázs képviselő úr, a Jobbik képviselője, azonnali kérdést kíván feltenni a Miniszterelnökséget vezető miniszternek: „Innen menekülni kell?” címmel. Tisztelt Képviselő Úr! Miniszter úr, távolléte miatt, válaszadásra Soltész Miklós államtitkár urat jelölte ki. Tisztelettel kérdezem önt, hogy elfogadjae a válaszadó személyét, vagy személyesen miniszter úrtól kéri a választ. [[Jelzésre:]] Elfogadja. Köszönöm szépen, képviselő úr. Ander Balázs képviselő úré a szó. Parancsoljon!
Köszönöm a szót, elnök úr. Tisztelt Képviselőtársaim! Tisztelt Államtitkár Úr! Önöknek volt tíz évük és kétharmaduk arra, hogy bizonyítsanak. Bizonyítsanak az olyan embert próbáló nehéz terepen is, mint például Borsod, és különösen az olyan halmozottan hátrányos helyzetűvé nyomorodott perifériákon, mint amiből ott is található néhány. 2015-ben egy interjúban Lakatos Attila borsodi cigányvajda Taktaközt nevezte meg azon területként, ahol aztán minden problémával találkozhatunk, és itt vannak a legsúlyosabb gondok. Azóta eltelt öt év, a problémák azóta sem változtak. Merem állítani, hogy az elmúlt időszakban a jobbikos képviselőtársaimhoz hasonlóan több időt töltöttem ott, az ott élő emberekkel beszélgetve azok valós problémáiról, mint az önök Amerikából hazahozott, és nem túl sok élet- meg munkatapasztalattal rendelkező jelöltje, akinek édesanyja, minő véletlen, annak a Mészáros Lőrincnek az egyik cégének a vezetője, amelyik Mészáros Lőrinc közpénzmilliárdokból gyarapodik. Tudják, mit mondanak ott nagyon sokan az ilyen területeken? Azt, hogy innét menekülni kell. Mondják sajnos az ott élő emberek közül nagyon sokan. A világból kiesettség érzete mellbe vágja az odatévedő utazót. Az a helyzet, hogy a taktaközi utakon már ha annak nevezhető az ilyen förmedvény bizony jó, ha előveszik a helikoptert, mert a narancsos urak bizony nem biztos, hogy autóval azt meg tudják járni. Romos, széthordott házak, és tapintható mélyszegénység. Tarolt itt is az uzsorás, a szocpol, valamint a végrehajtói maffia. Mi azonban nem ezekkel akarunk szövetséget kötni, azokkal, akik ikszelni terelik az ott élő embereket, és ígérgetésekkel, fenyegetéssel meg címzett csomagokkal leszállítják az elvárt szavazatmennyiséget, hanem azokkal a becsületes emberekkel és hozzátenném, származásra való tekintet nélkül akarunk ott is szövetséget kötni [[Nacsa Lőrinc: Bíró László nem így gondolja!]] , akik bizony ott szeretnének élni, és tisztességes munkából tisztességes bért kapva ott boldogulni. Várom válaszát, mi lesz ezekkel a régiókkal, államtitkár úr. Nem hiányzik a közpénz onnét? [[Taps a Jobbik soraiban.]]
Köszönöm szépen, képviselő úr. Válaszadásra megadom a szót Soltész Miklós államtitkár úrnak. Parancsoljon, államtitkár úr! [[Nincs hangosítás.]] Nem tudom, át vane állítva a miniszter-államtitkár gép. Kérem a technikai személyzetet, segítsenek ebben, hogy államtitkár úr szóhoz tudjon jutni. [[Megtörténik.]] Köszönöm.
Köszönöm a szót, elnök úr. Tisztelt Országgyűlés! Megpróbálom képviselő urat lenyugtatni. Amikor olyat kérdez, hogy innen menekülni kelle, akkor tulajdonképpen ön egy mély Jobbik-válságot idéz fel abban a tekintetben, hogy egyik oldalról évtizedekig önök voltak a legcigányellenesebb, legantiszemitább párt, most pedig megpróbálják mindezt azzal eltussolni, hogy összeállnak a baloldallal, így már baloldali párttá avanzsálják magukat volt szélsőjobboldali pártként, és egy olyan embert indítanak el egyébként közösen a baloldali pártokkal, akinek a múltja, és nemcsak a múltja, hanem a megnyilatkozásai is enyhén szólva kétséget vonnak maguk után. Antiszemita kijelentései, amikor Budapestet Judapestnek említi. Amikor olyanokat mond, hogy mennyire gyűlöli azokat az embereket, akik a háza előtt mennek el, utalva a zsidóság embereire vagy képviselőire, akik azt a térséget meglátogatják. És ugyanez igaz a cigányellenes megnyilvánulásra is, illetve az összes többi olyan dologra, amit az önök jelöltje kérdez. Tehát itt tulajdonképpen nyugodtan kérdezze meg, hogy innen menekülni kelle, és kérdezze meg a jelöltjét, hogy ezt így gondoljae, avagy sem. Mi tudjuk, hogy így. Mindamellett pedig ön, amikor Borsod-Abaúj-Zemplén gazdasági, szociális helyzetét kérdezi, hogy menekülni kelle, akkor én azt a kérdést tenném fel önnek, hogy ön olyan koalíciós partnereket szerzett most, akiknek a kormányzása alatt bezárták az iskolákat, akiknek a kormányzása alatt segélyt osztottak munka helyett, akiknek a kormányzása alatt a rezsicsökkentés helyett gázár-, villanyáramár- és minden más emelés volt. Ezek után én inkább tükörbe néznék az ön helyében, de tudom, hogy ezt sosem fogják megtenni. Köszönöm szépen. [[Taps a kormánypártok soraiban.]]
Köszönöm szépen, államtitkár úr. Egyperces viszonválaszra Ander Balázs képviselő úré a szó.
Megértem azt, hogy féltik egyébként a kétharmadukat, féltik ezt a korrupcióra, megfélemlítésre és hűbériségre épülő rendszert [[Nacsa Lőrinc közbeszól.]] ami ott október 11-én bizony egy hatalmas nagy gyomrost kaphat Bíró László győzelme által. Az a helyzet, hogy azzal kapcsolatosan, amit fölvetettem, nem volt egy szava sem. Bíró László személyét támadják folyamatosan, ahelyett egyébként, hogy a saját portájukon sepregetnének Pócs János ügyét azért hadd hozzam már ide. Viszont, államtitkár úr, olyan vidéki régióból jöttem én is, ahol az elmúlt tíz évben nagyobb volt a népességcsökkenés, mint Magyarországon a II. világháború alatt. Tízszázalékos népességcsökkenés a 7 százalékkal szemben. Ezzel szemben önök nem tudnak mit mondani azzal kapcsolatosan, hogy ezekből a vidéki válságrégiókból hiányzike a haveroknak ömlesztett sok-sok közpénzmilliárd. Erre lettem volna kíváncsi, mert a borsodi emberek meg a somogyi emberek, meg az ilyen vidéki nyomorrégiókban élő emberek bizony úgy érzik, hogy ezek a pénzek onnét nagyon-nagyon hiányoznak, ami elmegy luxusjachtra, meg a fene tudja, hogy mire. Köszönöm. [[Taps a Jobbik soraiban.]]
Köszönöm szépen, képviselő úr. Egyperces viszonválasz illeti meg Soltész Miklós államtitkár urat, és Nacsa Lőrinc képviselő urat arra kérem, hogy legyen szíves nem közbekiabálni.
Szokták mondani, hogy aki így ordibál, az fél egyedül. Én nem tudom, mitől fél a tisztelt képviselő úr. Talán attól a szégyentől fél, hogy az ön jelöltjük egyébként baloldali jelöltként, jobbikos volt emberként vagy talán most is az nem fizeti ki azokat a legszerencsétlenebb sorsú embereket, akik egyébként megkapták volna a támogatást, hiszen ő mint cégvezető vagy pedig közvetett módon megkapta a támogatást, de nem fizette ki a legszegényebb sorsú embereket. Egyébként még egyszer hangsúlyozom, önök itt nagy szóval, hanggal voltak 4-5 évig a parlamentben, szidták a DK-t, Gyurcsány Ferencet, MSZP-t, mindenkit. Most ezekkel az emberekkel bútoroznak össze, bújnak össze. Egyértelmű az önök politikája, csak a hatalom, csak a pénz és semmi más, miközben pedig nem szavazták meg a rezsicsökkentést, nem szavazták meg a munkahelyteremtést, nem szavazták meg azokat a szociális- és egészségügyitámogatás-emeléseket, amelyek igazából egyébként azért a térségért, Borsod-Abaúj-Zemplénért is sokat tettek az elmúlt tíz évben. Innentől kezdve kár hangoskodni, kedves képviselő úr. Köszönöm szépen a kérdését. [[Taps a kormánypártok soraiban.]]
Köszönöm szépen, államtitkár úr. Tisztelt Országgyűlés! Bangóné Borbély Ildikó képviselő asszony, az MSZP képviselője, azonnali kérdést kíván feltenni az emberi erőforrások miniszterének: „Ugye miniszter úr mindig vannak kivételek?” címmel. [[17.30]] Tisztelt Képviselő Asszony! A miniszter úr távolléte miatt válaszadásra Rétvári Bence államtitkár urat jelölte ki. Tisztelettel kérdezem, hogy elfogadjae a válaszadó személyét. [[Bangóné Borbély Ildikó bólogat.]] Köszönöm, nem kell végigmondanom a szöveget, képviselő asszony jelzi, hogy elfogadja Rétvári Bence államtitkár urat válaszadónak. Bangóné Borbély Ildikó képviselő asszonyé a szó. Parancsoljon!
Köszönöm szépen, elnök úr. Tisztelt Államtitkár Úr! A mai nap folyamán Orbán Viktor és ön is elmondta már többször, hogy a koronavírust a nyáron külföldről hurcolták be, és ezért fenntartjuk a határzárat és a szigorú beutazási korlátozásokat. Ezt mind a ketten megerősítették. Sőt, Orbán Viktor ma egy egészen elképesztő járványügyi helyzetről is beszámolt, hogy ő mire számít, hogy milyen rossz lehet majd a helyzet, akár 400 ezer vírusos megbetegedést is prognosztizál.Egyetlenegy dolog nem hangzott el a mai nap folyamán, hogy 24-én, csütörtökön megrendezésre kerül Magyarországon a Szuperkupa, úgy, hogy több ezer külföldi szurkolót engednek be az arénába, és 14 ezer magyar szurkolót fognak beengedni a stadionba. Igaz, hogy már most a Bayern edzője is azt mondta, hogy ez egy olyan dolog, amit az ember nem teljesen ért, de nem mi hozzuk a döntéseket, hanem mások. A bajor miniszterelnök egyszerűen ki van akadva a mai hírek szerint. Olvasnék egy nyilatkozatot. Az UEFA saját nyilatkozata szerint erre a rendezvényre azért van szükség, hogy tesztelni tudják a szurkolók visszatérésének többek között egészségügyi hatásait. A tesztelni kívánt protokoll több tételes egészségügyi rendelkezést is tartalmaz, a teszteléstől, a tesztelések eredményeinek feldolgozásán át a helyszínen jelentkező tünetek kezelésével bezárólag. Tehát elismerték, hogy kísérleti nyúlnak használják a húszezer szurkolót, aki ide fog látogatni erre a meccsre. Az egészségügyről szóló 1997. évi törvény nagyon szigorúan szabályozza, hogy hogyan lehet emberen végzett orvostudományi kutatást végezni. Erre Müller Cecília adhat engedélyt, és az Egészségügyi Tudományos Tanács tudományos és kutatásetikai bizottságának elnöke kivételes esetekben. Államtitkár úr, megkaptáke az engedélyt emberkísérletre a 24-ei Szuperkupára? Kiadtae az engedélyt Müller Cecília vagy a tudományos és kutatásetikai bizottság elnöke? Szeretném tudni, hogy kaptake ilyen engedélyt, és ha megkapták az engedélyt, ki fogja vállalni a felelősséget, ha tömeges megbetegedés fog a meccsen kitörni. Várom megtisztelő válaszát.
Köszönöm szépen, képviselő asszony. A válaszra Rétvári Bence államtitkár úrnak adok szót. Parancsoljon, államtitkár úr!
Köszönöm szépen a szót, elnök úr. Tisztelt Képviselő Asszony! Tisztelt Ház! A baloldalra a védekezésnek talán egyetlen pillanatában sem lehetett számítani Magyarországon a járvány kitörésétől kezdve. Amikor itt a parlamentben kellett döntéseket hozni, önök nem támogatták semelyik javaslatunkat, nem támogatták a koronavírus-törvény elfogadását, amikor nemzeti konzultációról volt szó, akkor az embereket arra biztatták, hogy ne legyenek részesei a közös védekezésnek, ne mondják el a véleményüket. És utána pedig az ön képviselőtársai, akár Szabó Timea, akár Korózs Lajos, akár jobbikos képviselők pedig álhírt álhírre halmoztak Németh Athinával vagy külön személyenként igénylő 500 ezer forintos egészségügyi többletjuttatással és sok minden mással. Soha nem abban segítettek, hogy az embereket jobban meg lehessen védeni. Emlékezhetünk, hogy mindennel kapcsolatban csak az ellenkezés volt az önök hangja. Itt már említettem, hogy akár az iskolai testhőmérséklet-mérés kapcsán is azt követelik, majd amikor a kormány erről döntést hoz, utána azt mondják, hogy ez látszatintézkedés. Az érettséginél szintén igyekeztek pánikot kelteni a szülők körében. De az érettségit is sikerült úgy lebonyolítani Magyarországon, betartva a védelmi intézkedéseket, a jól előre meghatározott, teljesen tiszta és szakmai alapon álló védelmi intézkedéseket, hogy utána az érettségi következtében nem történtek tömeges megbetegedések, nem alakult ki gócpont Magyarországon. Arra törekszünk, hogy ezen rendezvény kapcsán is a lehető legszigorúbb védelmi intézkedéseket mindenki tartsa be. Nyilván, ha bármifajta betegség jele mutatkozik, akkor sem ide, sem egyébként az iskolába, sem semmilyen más közösségbe vagy óvodába nem lehet bemenni. Ön is láthatja, hogy szinte mindenhová, ahová az ember zárt térbe lép be, akár itt a Parlament épületébe is, amikor bejöttünk, testhőmérséklet-vizsgálatra került sor, éppen ezért igyekszünk mindenkinek a testi épségét, az egészségét megóvni, és ezért van számtalan fertőtlenítéssel, megelőzéssel kapcsolatos biztonsági intézkedés. Köszönöm szépen. [[Taps a kormánypártok padsoraiból.]]
Köszönöm szépen, államtitkár úr. Egyperces viszonválaszra Bangóné Borbély Ildikó képviselő asszonyé a szó. Parancsoljon!
Egyszerű kérdést tettem fel, államtitkár úr: kaptak engedélyt a kutatásra, emberkísérletre, vagy nem kaptak? Adott Müller Cecília engedélyt, vagy nem adott? Nem válaszolt. Végig a két perc alatt egészen másról beszélt. Akkor idéznék önnek a Btk. 171. §-ából, és remélem, hogy a 132 bátor ember ezt nagyon jól megjegyzi: „Aki emberen orvostudományi kutatást engedély nélkül vagy az engedélytől eltérően végez, bűntett miatt egy évtől öt évig terjedő szabadságvesztéssel büntetendő.” Államtitkár úr, öt év mindannyiuknak, ha tömeges járvány tör ki a meccs után. És, államtitkár úr, már mindenki fél ettől a meccstől, és önök úgy szabadítják rá a vírust Budapestre, majd Magyarországra, hogy önök ehhez asszisztálnak. És bejönnek ide a parlamentbe, és azt mondják, hogy önök meg akarják védeni a magyar embereket?! Államtitkár úr, egy évtől öt évig, ha nem adtak erre engedélyt! Nagyon remélem, hogy legalább ezt a jogszabályt betartották. Köszönöm szépen, elnök úr.
Köszönöm szépen, képviselő asszony. Egyperces viszonválasz illeti meg Rétvári Bence államtitkár urat is. Parancsoljon!
Köszönöm szépen a szót, elnök úr. Tisztelt Képviselő Asszony! Tisztelt Ház! Kérem, azt a részét is forgassa a Btk.-nak, amelyik arról szól, hogy ha valaki, mondjuk, közveszély helyszínén rémhíreket terjeszt, akkor arra vonatkozóan a Btk. milyen további rendelkezéseket tartalmaz. [[Csárdi Antal: Fenyegetőzöl?]] Mert önök mással sem foglalkoznak a járvány megjelenése óta, mással sem foglalkoznak, vagy rémhíreket terjesztenek, vagy álhíreket terjesztenek, vagy kamuvideókat gyártanak, vagy álmentősökre hivatkozva a parlamentben riogatják az embereket ahelyett, hogy ebben az egy ügyben, ebben az évtizedben, 2010 és 2020 között ebben az egyetlenegy ügyben képesek lennének a napi politikai adok-kapok mezejéből kilépni és megpróbálni normálisan viselkedni. Nálunk sokkal megosztottabb nemzetiségi vagy más viszonyokkal rendelkező országokban is ezt meg tudták tenni az ellenzék képviselői, és nem feljelentgetni a saját országukat külföldön, mindenféle fórumokon, valótlanságok alapján, és ezzel próbálván ártani a saját országuknak. Azt viszont önnek is látnia kell, és szerintem, bár lehet, hogy ennek Arató képviselő úr nem örül, de talán ön még tud ennek örülni, hogy Magyarország a világ legjobban védekező országai között szerepel, mert időben meghoztuk a védekező intézkedéseket, és sokan fogtunk ebben össze. [[Balczó Zoltán: Szeretnénk sorra kerülni, államtitkár úr!]] Köszönöm szépen. [[Taps a kormánypártok padsoraiból.]]
Köszönöm szépen, államtitkár úr. Tisztelt Országgyűlés! 17 óra 38 perc van, tehát most már két perccel túl vagyunk az azonnali kérdések első óráján. Emlékeztetem önöket, hogy az elfogadott házszabálytól eltérés értelmében az azonnali kérdések tárgyalása során a hatvanadik percet követően a miniszterelnök és a miniszter az azonnali kérdéseket nem köteles személyesen megválaszolni. [[Arató Gergely: Nincs benne, nincs benne!]] És arról is tájékoztatom önöket, hogy ha a képviselő nem teszi fel a kérdést, akkor az azonnali kérdését visszavontnak kell minősíteni az Országgyűlés elfogadott döntése értelmében. Tisztelt Országgyűlés! Arató Gergely képviselő úr, a DK képviselője, azonnali kérdést kíván feltenni az innovációért és technológiáért felelős miniszternek: „Valóban a minisztérium államtitkára nyert az OTKA-pályázaton?” címmel. Tájékoztatom önt, képviselő úr, hogy Schanda Tamás államtitkár úr fog önnek válaszolni a miniszter úr feljogosítása alapján. Parancsoljon!
Tisztelt Ház! Hadd kezdjem azzal, hogy egészen megdöbbentőnek tartom, hogy Rétvári államtitkár úr már büntetőjogi felelősséggel fenyegeti az ellenzéki képviselőket azért, mert kérdéseket mernek feltenni. [[Dr. Rétvári Bence: Rémhíreket terjesztenek!]] Szeretném önnek mondani, hogy nem fog minket ezzel elrettenteni, és én is föl fogom tenni természetesen a kérdésemet ugyanúgy, ahogy terveztem. De ezt elképesztőnek tartom, ez csak az önök haverjainál Belorussziában és Törökországban divat. [[17.40]] No, tisztelt államtitkár úr, akkor térjünk is rá egy szintén kevéssé kellemes kérdésre! [[Dr. Rétvári Bence közbeszól.]] Tudjuk, hogy a teljes magyar tudományos világ föl van háborodva amiatt, hogy az Innovációs és Technológiai Minisztérium felülbírálta az OTKA-pályázatokat, belenyúlt a szakmai elbírálásba, és politikai döntést hozott tudományos pályázatokról. [[Dr. Rétvári Bence: Könnygázos demokrata.]] Van azonban ennek az ügynek egy, az eddigieknél is pikánsabb részlete. A minisztérium által győztesnek kihirdetett pályázatok közül a győztes kutatócsoport vezetőjét pont úgy hívják, mint a minisztérium egyik államtitkárát. Csütörtökön megkérdeztük a minisztériumot, hogy ez véletlen egybeesés vagy nem. Sajnos nem válaszoltak, most megkérdezem itt is. Az a Boros Anita, aki a győztes pályázók között szerepel, ugyanaz a Boros Anitae, aki az Innovációs és Technológiai Minisztérium építésgazdaságért, infrastrukturális környezetért és fenntarthatóságért felelős államtitkára, vagy csak névazonosságról van szó? [[Dr. Rétvári Bence közbeszól.]] Valóban a minisztérium államtitkára által vezetett kutatócsoport kap közel 36 millió forintot a saját minisztériumától, a munkahelyétől? És választ várunk arra is: azért írták át az OTKA-pályázatok elbírálását, hogy a saját államtitkárukat hozzák ki győztesen? Kérem, hogy most egyenesen, nyíltan és egyértelműen válaszoljon erre a három kérdésre.
Köszönöm szépen. Schanda Tamás János államtitkár úr válaszol az elhangzott azonnali kérdésre.
Köszönöm szépen a szót. Tisztelt Elnök Úr! Tisztelt Országgyűlés! Tisztelt Képviselő Úr! „Az MTA azon területeit, amelyek nem szolgálják közvetlenül a versenyképességet, a földdel kell egyenlővé tenni, mert csak porosodó iratokat gyártanak. A magyar tudósokkal az a gond, hogy akik meghatározók, vagy alkottak valami maradandót, már nem élnek.” Emlékszik ezekre a mondatokra, képviselő úr? Emlékszik rá? Segítek: Kóka János, a Gyurcsány-kormány gazdasági minisztere mondta ezt a magyar tudományos életről. Emlékszik, amikor Gyurcsány Ferenc nemcsak a tudományt, hanem a magyar demokráciát, a szabad magyar embereket akarta a magyar földdel egyenlővé tenni? Ez az önök kormányzása, ez az önök közössége, ez az önök valódi véleménye a tudományról és a tudomány szabadságáról.Tisztelt Képviselő Úr! A kormánynak az a határozott célja, és ezt többször elmondtuk, hogy több pénzből több kutatás valósuljon meg. Ezt sem ön, sem az ön pártja, sem egyébként a komplett baloldal nem támogatta, amikor erre lehetőségük nyílt. Az Innovációs és Technológiai Minisztérium létrehozásával pedig a történelmünk során először jött létre az innováció és a tudománypolitika számára dedikált minisztérium, ez jól mutatja az elköteleződésünket. Tisztelt Képviselő Úr! Az ön által hivatkozott pályázatnak semmi köze nincsen ahhoz, amiről ön itt most beszélt. Valóban néhány pályázat esetében, és ezt el is mondtuk az első perctől fogva, a tudománymetrikai szempontok miatt volt néhány változtatás a javaslatokban, amelyeket a bírálóbizottság tett. Erre joga és lehetősége van a mindenkori döntéshozónak, hiszen a bizottság csak javaslatokat tesz. Amire ön utal, az pedig egy egészen más keretből megvalósuló pályázat. Innen folytatom majd a viszonválasz során. Köszönöm megtisztelő figyelmét. [[Taps a kormánypártok soraiban.]]
Köszönöm szépen. Egyperces viszonválasz illeti meg Arató Gergely képviselő urat. Parancsoljon!
Tisztelt Államtitkár Úr! Kóka János miniszter úr ezért a kijelentéséért utána kénytelen volt bocsánatot kérni, várjuk az ön bocsánatkérését ezért a válaszért, és várjuk egyébként miniszter úrnak a bocsánatkérését is mindazért, amit a magyar tudomány ellen tett az elmúlt években.Ugyanakkor a kérdésre, ha jól értem, nem válaszolt. Majd lehet, hogy a második körben megpróbálja, amikor már nem lehet viszonválaszolni. Sajnos az a helyzet, hogy így első ránézésre ez alapján úgy tűnik, hogy önök a tudományos célra szánt közpénzeket korrupt, összeférhetetlen és politikailag vezérelt módon hordják szét. Különösen azért, mert úgy halljuk szakmai körökből ezt nem tudjuk, hogy igaze , hogy egyébként államtitkár asszony pályázatát a két szakmai bíráló nem támogatta. De ezt nagyon könnyen meg tudják cáfolni, és arra kérem, hogy erre is válaszoljon, hozzák nyilvánosságra a pályázatot és a pályázat bírálatait, és akkor el fogjuk tudni dönteni, hogy ez a gyanú alapos vagy nem, de amíg ezt nem teszik meg, addig az a véleményünk, hogy önök a saját munkatársaiknak juttatják a tudományra szánt közpénzeket.
Köszönöm szépen, képviselő úr. Egyperces viszonválasz illeti meg Schanda Tamás államtitkár urat. Parancsoljon!
Köszönöm szépen a szót. Tisztelt Elnök Úr! Tisztelt Országgyűlés! Tisztelt Képviselő Úr! Folytatom, ahol az előbb abbahagytam. Mi büszkék vagyunk arra, hogy az Innovációs és Technológiai Minisztérium egy államtitkára, egy állami vezetője a közigazgatáson túl fontos tudományos tapasztalattal is rendelkezik, és az ő tudományos tevékenységét az állami vezetői megbízatása alatt is gyakorolja. S még egyszer elismétlen önnek, hogy államtitkár asszony pályázatát, azt a kutatócsoportot, amelyben is ő részt vesz, nem abból a keretből támogattuk, de valóban támogattuk, mert egy fontos kutatás, amely fontos kutatásra pedig szükség van, és büszkék vagyunk arra, hogy tudományos tevékenységet végeznek Magyarországon állami vezetők, nem pedig úgy nyilatkoznak a tudomány világáról, ahogyan azt az előbb említettem önnek.Boros Anita államtitkár asszony egyébként is, ezt szögezzük le, ezt a sajtóban is nyilvánossá tettük, kutatócsoporttal pályázott, kutatói tiszteletdíjáról [[Arató Gergely közbeszól.]] és kutatásvezetői tisztségéről korábban lemondott, így összeférhetetlenség semmiképpen nem áll fenn, a kutatói tiszteletdíját a kutatócsoport fiatal kutatói számára ajánlotta föl. Ez példaértékű tevékenység, nem támadni, hanem segíteni kellene államtitkár asszony munkáját. Köszönöm megtisztelő figyelmét. [[Taps a kormánypártok soraiban.]]
Köszönöm szépen, államtitkár úr. Tisztelt Ház! Csárdi Antal képviselő úr, az LMP képviselője, azonnali kérdést kíván feltenni az emberi erőforrások miniszterének: „Mikor veszi észre a kormányzat, hogy a XXI. században élünk?” címmel. Tisztelt Képviselő Úr! Miniszter úr távolléte miatt válaszadásra Rétvári Bence államtitkár urat jogosította föl, tehát amennyiben elhangzik öntől az azonnali kérdés, ő fog erre válaszolni. Parancsoljon!
Tisztelt Ház! Az én emlékeim szerint a házszabályt akként módosítottuk, hogy nem visszavont kérdésként kell tekinteni arra a kérdésre, amellyel szeretném megvárni miniszter úr válaszát.
Köszönöm szépen. Nem tudok mást, mint a forgatókönyvre és az elfogadott határozatra hivatkozni, hogy ebben az esetben, mivel ön nem tette föl a kérdést, az azonnali kérdését visszavontnak kell minősítenem az Országgyűlés elfogadott döntése értelmében.Viszont elnöki jóvoltomból ismét önt szólítom. Tisztelt Országgyűlés! Csárdi Antal képviselő úr, az LMP képviselője, azonnali kérdést kíván feltenni a pénzügyminiszternek: „Mikor csökkentik az alapvető élelmiszerek áfáját?” címmel. Tisztelt Képviselő Úr! Tájékoztatom önt, hogy miniszter úr távolléte miatt válaszadásra Tállai András államtitkár urat jogosította föl, tehát amennyiben fölteszi a kérdését, ő fog erre válaszolni. Különben parancsoljon, öné a szó.
Tisztelt Ház! Tisztelt Elnök Úr! Köszönöm szépen. Mindannyian tudjuk, hogy a koronavírus által okozott gazdasági helyzet nemcsak az ország számára, hanem mindannyiunk számára és a dolgozó emberek számára is rendkívül nehéz helyzetet teremtett. Azt látjuk, hogy ma családok tízezreinek és százezreinek nehézséget okoz olyan alapvető élelmiszerek megvásárlása, mint a zöldség vagy a gyümölcs. Egy év alatt a gyümölcsök ára átlagosan több mint 40 százalékkal drágult meg, míg a zöldségek árnövekedése is 17 százalék körüli volt egy év alatt. Azt látjuk, hogy az áfatörvény végtelenül igazságtalan. Ma, ha valaki elmegy egy étterembe, akkor ötödannyi áfát kell fizetnie, mint annak, aki bevásárol a piacon. Ma annak, aki elmegy nyaralni a Balaton-partra, ötödannyi áfát kell fizetnie, mint ha elmenne és vásárolna magának rizst vagy bármilyen más gyümölcsöt. Azt gondolom, hogy mindannyiunknak, minden itt élő állampolgárnak joga és a kormánynak pedig felelőssége, hogy elérhetővé tegye azokat az alapvető élelmiszereket, amelyek ma 27 százalékkal adóznak, éppen ezért elérhetetlen az emberek többségének a számára. [[17.50]] Minthogy ez a vita már viszonylag régóta folyik köztünk, sejtem, hogy azt próbálja majd államtitkár úr elmagyarázni nekem, hogy már eddig is csökkentettek néhány alapvető élelmiszeráfát az elmúlt időszakban, de ezt ilyen hasraütésszerűen. Államtitkár úr, ha ezzel akarna érvelni, akkor szeretném kérdezni, hogy ön mikor vitt haza féldisznót vásárláskor, aminek eredetileg az áfája 5 százalékra csökkent. Az én tiszteletteljes kérdésem az, hogy mikor veszik észre, hogy a társadalomnak jogos igénye az, hogy csökkenjen az általános forgalmi adója az alapvető élelmiszereknek. Köszönöm szépen. [[Taps a Jobbik soraiban.]]
Köszönöm szépen. A választ Tállai András államtitkár úr fogja megadni. Parancsoljon, államtitkár úr, öné a szó.
Köszönöm szépen, elnök úr. Tisztelt Országgyűlés! Tisztelt Képviselő Úr! Ma már az LMP részéről immár a harmadik alkalommal kerül szóba az áfacsökkentés kérdése. Nagyon érdekes volt a felszólalás újra, mert a képviselő úr azt nem mondta el, hogy milyen termékeknek, alapvető élelmiszereknek az áfakulcsát kéri csökkenteni, ugyanis a következő a helyzet: a sertéshús áfája 5 százalékos, kedvezményes, a halhús áfája 5 százalékos, a baromfihús áfája 5 százalékos, a tojás áfája 5 százalékos, mindenféle tej, friss tej, egyéb tej áfája, 5 százalékos. Csak egy probléma van: minden évben a kormány valamilyen élelmiszernek az áfáját csökkentette; igen, egyébként ebbe beletartozik a vendéglátóhelyeken elfogyasztott étel áfája is, mert azt is elő kell állítani, értékesíteni kell, és abból meg kell élnie nyilván a vendéglátóhelyeknek. Ezzel csak egy probléma van, képviselő úr: mivel ön is elmondta ugyanazt a kérdést még egyszer, én pedig ugyanazt felvetem önnek újra, hogy mi volt ezzel önöknek a problémája. A 2014. évtől egyik évben sem szavazták meg egyik áfacsökkentést sem; nem szavazták meg, maximum tartózkodtak, de igen gombot egyszer se nyomtak. És amikor most ön jön ezzel a vírus kellős közepén, a gazdasági válság kellős közepén, ahol azért küzd a kormány és az egész ország, hogy ezt a válságot túlélje gazdasági értelemben vett válságról beszélek most , hogy az embereknek a munkahelyük, a jövedelmük megmaradjon, akkor, azt gondolom, fontos kérdés az áfacsökkentés, de ha megengedi, képviselő úr, most nem ez a legfontosabb. [[Taps a kormánypártok soraiban.]]
Köszönöm szépen, államtitkár úr. Egyperces viszonválaszra Csárdi Antal képviselő urat illeti a szó. Parancsoljon, képviselő úr!
Köszönöm szépen a szót. Államtitkár Úr! A helyzet az, hogy önök különböző lobbiérdekek alapján véletlenszerűen, hasra ütve választották ki azokat az egyes termékeket, amelyeket egyébként kedvezményes áfakulcs alá soroltak. Mi akkor is és most is azt képviseljük, hogy az alapvető élelmiszerek összességét kell kedvezményes áfakulcs alá sorolni. Ha gazdasági válsággal küzd a kormány, akkor azt kezdje az áfacsökkentéssel, mint ahogy azt tették a németek is, mert nem csökkentette az áfáját a Fidesz-kormány sem a répának, sem a szőlőnek, sem az almának, sem a rizsnek, sem a cukornak, sem a lisztnek, sem a szilvának. Azt gondolom, hosszan sorolhatnám, de nem fog beleférni az egyperces viszonválaszra rendelkezésre álló időmbe.Úgyhogy ne legyen cinikus, államtitkár úr, hanem válaszoljon a kérdésre, mert erre törvény kötelezi! Mikor fogják csökkenteni az alapvető élelmiszerek összességének az áfáját? Köszönöm szépen. [[Taps a Jobbik soraiban.]]
Köszönöm szépen, képviselő úr. Egyperces viszonválasz illeti meg az államtitkár urat is. Parancsoljon, államtitkár úr!
Meg kell hogy ismételjem az előző válaszom egy részét. Tehát még egyszer: a sertéshús, a tej, a baromfihús, a tojás, a tej. [[Szabó Timea: Az már volt! Csárdi Antal: A tej kétszer, mert van az UHT tej meg a többi.]] Nem, mindenféle tej 2019-től. Az UHT tejnek is 5 százalékos az áfája. De, tisztelt képviselő úr, ön elkezdte sorolni, hogy mik az alapvető élelmiszerek. Megtisztel engem, hogy a szőlőt meg a szilvát, tehát a gyümölcsöt annak nevezi. Igaza van, csökkentsük ennek az áfáját, de akkor csökkentsük az áfáját, amikor a költségvetés teherbíró képessége ezt lehetővé teszi. [[Csárdi Antal: 10 000 milliárd forint áll rendelkezésre!]] [[Csárdi Antal: 10 000 milliárd forint áll rendelkezésre!]] Egyébként az önök által korábban beadott törvényjavaslat 170-200 milliárd forint kiesést okoz a költségvetésnek (Csárdi Antal: 10 000 milliárd forint áll rendelkezésre!), ezt most nem tudjuk előteremteni máshonnan. Köszönöm szépen a figyelmét. [[Taps a kormánypártok soraiban.]]
Köszönöm szépen, államtitkár úr. Tisztelt Országgyűlés! Szabó Timea frakcióvezető asszony, a Párbeszéd képviselője, azonnali kérdést kíván feltenni a Miniszterelnökséget vezető miniszternek: „Mi folyik itt?” címmel. Tisztelt Frakcióvezető Asszony! A miniszter úr távolléte miatt válaszadásra Soltész Miklós államtitkár urat jogosította fel. Most pedig öné a szó, parancsoljon!
Köszönöm a szót. Nem tudom, hogy államtitkár úr tude erre a kérdésemre válaszolni, nagyon egyszerű lesz, azt megígérem. Július 30-án Gulyás Gergely miniszter úr bejelentette azt, hogy a kormány semmilyen beruházást nem támogat a Hajógyári-szigeten, ehhez képest nem láttuk azt, hogy visszavonta volna a tervezett mobilgát építésének az engedélyezését, illetve az erről szóló kormányhatározatot. Ugyan nagy hercehurca és nyomás után, miután én miniszter úrnak küldtem külön erről írásbeli kérdést, illetve egy országgyűlési határozati javaslatot is benyújtottam, a kormány meghozott egy olyan határozatot, hogy a kajak-kenu központot helyezi át a Hajógyári-szigetről Sukoróra, de nem vonta vissza továbbra sem a mobilgát építésének engedélyezését, azaz elvileg a kormány még mindig azt tervezi, hogy kivág 3 hektárnyi erdőt, azaz több mint 3 ezer fát. Óbuda és a főváros is tiltakozott, a lakosok is tiltakoztak. Nagyon egyszerű lesz a kérdésem, államtitkár úr. Mikor vonja vissza a kormány a 302/2019. számú határozatot az Óbudai-, Hajógyári-sziget árvízvédelmi rendszere megvalósításának előkészítéséhez szükséges forrás biztosításáról? Hogy még egyszerűbben fogalmazzak: megerősítie most Gulyás Gergely szavait, hogy a kormány semmilyen beruházást nem támogat a Hajógyári-szigeten, azaz nem fog megtörténni 3 ezer fa kivágása, és nem fog megépülni a pusztító, körülbelül 20 milliárd forintba kerülő mobilgát? Várom válaszát. Köszönöm szépen.
Köszönöm szépen, frakcióvezető asszony. A válaszra megadom a szót Soltész Miklós államtitkár úrnak. Parancsoljon!
Kedves Képviselő Asszony! Köszönöm a szót, elnök úr. Persze sokat segítene, ha néha azért leírná rendesen, hogy mire gondol a kérdésénél, így elég egyszerű a válaszom. Az egyik oldalról az, hogy nyilván, amit miniszter úr mondott, azt megmondta és kész, tehát nekem nem kell megerősíteni. Egy dolgot viszont meg tudok erősíteni: az önök ármánykodásának következtében bármilyen budapesti nagyberuházás, amire egyébként máshol szükség volt, és Budapest fényét emeli, vagy bukik, vagy csúszik, és egyébként azok a beruházások is, amelyek Budapest zöldfelületének növelését szolgálják vagy szolgálták volna, köszönhető az egész baloldalnak. Azt is hozzáteszem, hogy miután a baloldal nagyon nagy többsége gyűlöli, rühelli, nem szereti a sportot, éppen ezért Kovács Katalin olimpiai bajnoknak azt a kajak-kenu akadémiáját is, amit oda terveztek volna, elüldözték sikerrel. Hála istennek, jó helyet sikerült találni, és az nem más, mint valóban a Velencei-tó. Egyébként, ha önök maradtak volna kormányon annak idején, a 2010 előtti időszakról beszélek, az a partner, akikkel most már összeálltak, a Jobbiktól egészen önökig, azt a területet már rég eltüntette volna, hiszen oda akarták azt a sukorói kaszinóprojektet és -programot, amelyből mindenkit kizártak volna, és se zöld nem maradt volna, se vízfelület nem maradt volna, semmi nem maradt volna. Ezek után köszönöm szépen az önök aggódását úgy általában a természetért, a környezetért, a Dunáért vagy bármiért, teljesen hiteltelen, amit önök csinálnak. Köszönöm szépen. [[Taps a kormánypártok soraiban.]]
Köszönöm szépen, államtitkár úr. Egyperces viszonválaszra frakcióvezető asszonyé a szó. Parancsoljon, frakcióvezető asszony!
Államtitkár Úr! Magyarul beszéltem? Magyarul beszéltem. Feltettem egy egyszerű kérdést? Feltettem egy egyszerű kérdést. Válaszolt a kérdésre? [[Nacsa Lőrinc: Igen.]] Nem válaszolt. Az a kérdés, hogy visszavonjae a kormány a 302/2019. kormányhatározatot egy.Kettő: tervezie továbbra is a kormány azt, hogy az Óbudai-, Hajógyári-szigeten megépíti a mobilgátat? [[18.00]] Az a 3 ezer fa, amit önök kivágni készülnek a Hajógyári-szigeten, jelenleg évi 40 tonna szén-dioxidot köt meg a levegőben [[Dr. Rétvári Bence: Karácsony Gergő fakivágásaival mi van? Nem akarja?]] , nem elhanyagolható a légszennyezettség elleni küzdelemben. Az, hogy mi emeli önök szerint Budapest fényét és mi nem: szerintünk a fák emelik Budapest fényét, önök szerint pedig a lopás. Erről valóban masszívan különbözik a véleményünk. Ne hozzuk ide Sukorót, semmi közünk hozzá, önöknek se, nekünk se. Nekem az első sajtótájékoztatóm pont az Óbudai-sziget beépítése ellen zajlott. Ne hozzuk ezt ide! Válaszoljon a kérdésre, önnek az a dolga, semmi más! Köszönöm.
Köszönöm szépen, frakcióvezető asszony. Egyperces viszonválaszra államtitkár úrnak adok szót. Parancsoljon, államtitkár úr!
Köszönöm szépen. Elképesztő ez a kétoldalúság, amit ön is, a pártja is és egyébként az egész baloldal visz. Egyik oldalról, ha megnézzük, az ön párttársa, főpolgármester Karácsony Gergely úr, aki annyira szereti a természetet, hogy közben polgármesterként is és most főpolgármesterként is fák tucatjait vágatta ki. Köszönjük szépen. [[Nacsa Lőrinc: Így van! Hoppá!]] Másik oldalról meg elképesztő az a kétszínűség, amit önök visznek és képviselnek a politikában, mert egyik oldalról próbálják védeni a természetet [[Szabó Timea: Soha nem tud egy kérdésre válaszolni!]] másik oldalról beállnak egy olyan embernek a háta mögé, itt volt napközben Gyurcsány Ferenc… [[Szabó Timea: Válaszoljon a kérdésre!]] Ne óbégasson, legyen szíves, hanem hallgasson meg, jó?! [[Szabó Timea: Azért van itt!]] Tehát beálltak egy olyan ember mögé, Gyurcsány Ferenc mögé [[Szabó Timea: Nem erről szól az azonnali kérdések órája, hanem arról, hogy válaszol a kérdésre!]] aki el akarta lopni a fél Velencei-tavat, oda olyan dolgot akart vinni, ami nem odaillő volt [[Menczer Tamás Szabó Timeához: Nyugodjon meg egy kicsit már!]] , most…
Köszönöm szépen, államtitkár úr. Tisztelt Frakcióvezető Asszony! Ez nem a korlátlan diskurzus órája, hanem ez az azonnali kérdések órája. [[Szabó Timea: Én is azt mondom, azonnali kérdések! A válasz…]] Úgyhogy önt azért figyelmeztetem, mert folyamatosan közbekiabált, államtitkár úrnak meg azért hívom fel a szíves figyelmét, hogy bizonyos hangnemet méltóztasson megtartani. Parancsoljon!
Köszönöm szépen. Elnök Úr! Csak annyit szeretnék mondani, hogy valóban tesztelni kellene, kedves képviselő asszony. Köszönöm szépen a kérdést. [[Taps a kormánypártok soraiból.]]
Köszönöm szépen. Tisztelt Országgyűlés! Csöbör Katalin képviselő asszony, a Fidesz képviselője, azonnali kérdést kíván feltenni a Miniszterelnökséget vezető miniszternek: „Miként védhető meg az emberi méltósághoz fűződő alapvető jog?” Tisztelt Képviselő Asszony! Miniszter úr távolléte miatt válaszadásra Soltész Miklós államtitkár urat jogosította fel, innentől kezdve tőle fogja kapni majd a kérdésére a választ. Csöbör Katalin képviselő asszonyt illeti a szó. Parancsoljon!
Köszönöm a szót. Tisztelt Elnök Úr! Tisztelt Államtitkár Úr! Október 11-én időközi országgyűlési választást tartanak a tiszaújvárosi választókerületben, azonban aggodalomra ad okot, hogy a szociálliberálisok álszentsége nem ismer határokat. Pont ők, akik naponta kígyót-békát összehordva siratják a demokráciát és a jogállamiságot, most egy olyan jelöltet indítanak, aki nyíltan rasszista kijelentéseket tett. Ráadásul Gyurcsány Ferenc, a baloldal vezére igyekezett védelmébe is venni ezt a személyt. A baloldali jelöltről nagyon súlyos dolgok derültek ki. Kezdődött mindez a judapestező és a „tetűcsúszdások” címszó alatt futó antiszemita kijelentésekkel, ezekhez hasonló cigányellenes megnyilvánulásokkal, majd folytatódott a homályos cégügyekkel, kisemmizett dolgozókkal és a fegyverrel való fenyegetéssel. A kormánypártok számos kérdéssel keresték meg a baloldali, jobbikos Bíró Lászlót, ám ő érdemben nem válaszolt a kérdésekre, hanem perrel fenyegetőzött. Ugyanakkor most új helyzet állt elő, hiszen a sajtóban is megjelent, hogy több irat igazolja, Bíró visszatartotta az alkalmazottai bérét. Vajon hány embert nem fizettek ki a Bíró által vezetett cégből? Vajon hány család megélhetése került veszélybe? Elég most már a lapításból és a mellébeszélésből, az emberek egyenes válaszokat várnak a sumákság helyett. Valljon színt a baloldal, hogy a vállalhatatlan kiszólásai és az emberek életének tönkretétele ellenére továbbra is támogatjae Bíró Lászlót. Vajon tényleg egy olyan jelöltet tartanak alkalmasnak az ott lakók képviseletére, aki mások emberi méltóságát szemrebbenés nélkül megsérti? Az elhangzottakra tekintettel kérdezem miniszter, illetve államtitkár urat, miként védhető meg az emberi méltósághoz fűződő alapvető jog, ha a baloldal egy ilyen jelöltet képes kiállítani, illetve felvállalni. Köszönöm szépen. [[Taps a kormánypártok soraiból. Nunkovics Tibor: Legalább felolvasni úgy-ahogy sikerült! Nacsa Lőrinc: Attól még igaz!]]
A válaszra Soltész Miklós államtitkár úrnak adok szót. Parancsoljon, államtitkár úr!
Képviselő asszony, köszönöm a kérdést. Tisztelt Elnök Úr! Tisztelt Országgyűlés! Hogy mennyire igazságot mondott el, azt mi sem bizonyítja jobban, hogy megint elkezdtek ordibálni, kiabálni a jobbikos képviselők. Mennyire nem viselik el az igazságot! Kétféle igazságot: az egyik az, amely kimondottan Bíró László személyére vonatkozik, a másik, amely szorosan kapcsolódik, hogy hogyan fűződtek össze a baloldallal, és most már immáron egy szélsőjobboldali pártból baloldali párttá avanzsálták magukat, és így indulnak közösen a választáson, Gyurcsány Ferenc háta mögé bebújva. Amire kérdezett képviselő asszony: tipikus kettős mércét találunk a baloldali pártok és azok háttere szempontjából, és tipikus kettős mérce az, amit látunk a külföldi sajtó, illetve politika, baloldal szempontjából. Miért? Mert amikor kiderül erről az emberről, hogy rasszista kijelentéseket tesz vagy tett, amikor kiderül róla, hogy egyértelműen a zsidóság ellen vagy a cigányság ellen szólal fel, akkor mi a válasz? Vagy hallgatnak, elmenekülnek a kérdések elől, vagy pedig lapítanak és nem mondanak rá semmit, de azért összebújnak szépen és egy koalícióban indulnak el. Ezt látjuk az országban; hála istennek, a választók is látják. Másik oldalról pedig még azt is hozzá kell tenni, hogy szerintem az a legaljasabb dolog, amit abban a tekintetben tett a jelölt, miszerint van egy olyan cég, amely állami juttatást kapott, és utána pedig, mondhatni így, a legszegényebb foglalkoztatottakat nem fizeti ki. Ezt, aki meg meri tenni, ’14 és ’16 között működtet egy céget, amelyből nyilván bevétele volt, majd utána a munkásokat úgy bocsátja el, hogy nem ad nekik fizetést, ez teljes mértékben elfogadhatatlan. [[Közbeszólások a Jobbik soraiból. Szilágyi György: Ez nem igaz!]] És e mögé az ember mögé állt be az a társaság, amelyik most is kiabál, csak hát rajtuk van az álarc, aztán így nem lehet most teljesen kivenni, hogy mit mondanak. [[Szilágyi György: Ez nem igaz! Hazugság!]] Köszönöm szépen. [[Taps a kormánypártok soraiból.]]
Köszönöm szépen, államtitkár úr. Egyperces viszonválaszra megadom a szót Csöbör Katalin képviselő asszonynak. Parancsoljon, képviselő asszony!
Köszönöm szépen, államtitkár úr. Én büszke vagyok arra, hogy olyan közösséghez tartozom, amely ebben a kérdésben zéró toleranciát hirdet. [[Közbeszólás a Jobbik soraiból: Pócs!]] És bízom benne [[Közbeszólás a Jobbik soraiból: Pócs János! Az elnök csenget.]] hogy október 11-én a Borsod-Abaúj-Zemplén megyei választópolgárok a 6-os választókerületben helyesen fognak dönteni, és olyan jelöltre fognak szavazni, aki méltó módon tudja képviselni az ott élőket, és méltó módon tudja folytatni a hirtelen, tragikus körülmények között elhunyt Koncz Ferenc képviselőtársunk munkáját. Köszönöm szépen. [[Taps a kormánypártok soraiból.]]
Köszönöm szépen, képviselő asszony. Egyperces viszonválaszra Soltész Miklós államtitkár urat illeti a szó. Parancsoljon!
Tisztelt Képviselő Asszony! Az elmúlt tíz év, azt hiszem, mindent bizonyít Borsod-Abaúj-Zemplén megyében is: iskolabezárások voltak azelőtt, most pedig megmentettük az iskolákat; munkahelyeket teremtettünk, illetve vittük át azokat az embereket, akiket addig a baloldali gondolkodás, mentalitás segélyre rendeztette be, az egész életük nem állt semmiből, mint hogy segélyre rendezkedtek be. Érdekes különben kilenc évvel ezelőtti nyilatkozatát megnézni a Jobbiknak, akkor még ők is ugyanezt az álláspontot hangoztatták. Most már leálltak erről a dologról, és hirtelen beálltak Gyurcsány Ferenc mögé. És nem szavazták meg ők sem meg a többi baloldali párt sem, hogy mind az oktatásra, így például 1,2 millió tanuló ingyenes tankönyvellátására, mind az ingyenes vagy kedvezményes étkeztetésre háromszoros emelést vittünk végbe tíz év alatt. Ezeket mind nem szavazták meg. Magyarán, a legszegényebb emberek vagy a legjobban rászorultak mellé nem álltak ki. Azt hiszem, ez dönti el a mostani választást is, hogy kik mellé állnak oda, azok mellé, akik szociális segélyt akarnak csak osztani, vagy pedig akik tisztességes munkával akarják segíteni a rászorultakat. Köszönöm szépen a kérdését. [[Taps a kormánypártok soraiból.]] [[18.10]]
Köszönöm szépen, államtitkár úr. Tisztelt Országgyűlés! Nacsa Lőrinc képviselő úr, a KDNP képviselője, azonnali kérdést kíván feltenni az emberi erőforrások miniszterének: „Elegendő lélegeztetőgép álle rendelkezésre a kórházakban, avagy mi a helyzet az álhírekkel?” címmel. Tisztelt képviselő úr, a miniszter úr távolléte miatt válaszadásra Rétvári Bence államtitkár urat jogosította fel, a kérdésére ő fog válaszolni. Nacsa Lőrinc képviselő urat illeti a szó. Parancsoljon!
Köszönöm szépen a szót. Tisztelt Elnök Úr! Tisztelt Országgyűlés! Tisztelt Államtitkár Úr! Az elmúlt néhány hónapban a koronavírus-járvány átalakította mindannyiunk életét, az egész világ életét, így természetesen Magyarország életét is, hazánk a rendszerváltás óta talán az egyik legnagyobb kihívásával szembesül, ennek kell megfelelnünk a következő időszakban is. A koronavírus-járvány első hulláma elleni harcot sikeresen megvívtuk, és mi, Fidesz-KDNP-s képviselők reménykedünk abban, hogy a második hullám beköszöntével a baloldal viselkedése is meg fog változni, és ezúttal nem fogják akadályozni a védekezést bár ma is csak annyira futotta tőlük, hogy egy antiszemita jelölt mellett kampányoltak itt a parlamentben. Azonban az első adandó alkalommal kiderült, hogy ez nem így van, a baloldal újra és újra bebizonyítja, hogy rájuk a védekezésben nem lehet számítani. Pontosan ott folytatják, ahol a járvány első hullámakor abbahagyták: akkor kamuvideókat gyártottak, most kamuhíreket. A múlt héten egy baloldali médium közölt hazugságot, hogy nincs elég lélegeztetőgép két kórházban, és baloldali politikusok azonnal rácsatlakoztak, és terjesztették a kamuhírt. Természetesen az álhírterjesztésben élen járt a Gyurcsány-párt, Szabó Timea és persze Gyurcsányék segédcsapata, a Jobbik is. Tisztelt Államtitkár Úr! Öntsünk tiszta vizet a pohárba! Kérdezem a tisztelt államtitkár urat, hogy elegendő lélegeztetőgép álle rendelkezésre a kórházakban, avagy mi a helyzet az álhírekkel, hiszen nagyon fontos, hogy megfelelő eszközökkel, megfelelően felkészítve várja a második hullámot az egészségügy. Ezért kérdezem ezeket az államtitkár úrtól. Köszönöm szépen. [[Taps a kormánypártok soraiban.]]
Köszönöm szépen, képviselő úr. Rétvári Bence államtitkár úrnak adok szót a válaszra. Parancsoljon!
Köszönöm szépen a szót, elnök úr. Tisztelt Képviselő Úr! Tisztelt Ház! Álhírgyártásban a kórházi védőfelszerelés, eszközök kapcsán nem fukarkodott a baloldal már az első hullám idején sem. Emlékezhetünk arra, amikor egy exjobbikos képviselő tiltott belépési módon, megszegve a belépési szabályokat, bejutott egy kórházba, és megpróbált, nem megpróbált, be is mutatott a látogatók számára rendszeresített védőfelszerelést úgy, mintha az az orvosoké lenne. Emlékezhetünk Szél Bernadettre, aki az autója hátsó csomagtartójából pakolva elmondta a német közszolgálati tévének, hogy Magyarországon nincsenek a kórházakban maszkok, ezért neki kell a kórházakba és az egészségügyi intézményekbe maszkot szállítania. Ezt folytatja az ellenzék láthatóan ősszel is, igyekezett azt bizonyítani, minthogyha szeptember elején problémák lettek volna a betegek ellátásával vagy a lélegeztetőgépekkel kapcsolatban. Nézzük, hogyan álltunk tavasszal, és hogy állunk most! Maszkunk márciusban 1,6 millió volt, most több mint százmillió van; vizsgálókesztyűből volt 20 millió, most 95 millió pár gumikesztyű van; lélegeztetőgépből akkor volt 2560, most jóval-jóval több mint tízezer áll a rendelkezésünkre, jobban felkészültek vagyunk. Magyarországon szerencsére az ezer lakosra jutó kórházi ágyak száma is magasnak mondható, 7, ezzel az ezer lakosra jutó harmadik legtöbb kórházi ágy Magyarországon van, csak Ausztria és Németország előzi meg Magyarországot, utánunk Csehország, Lengyelország és a többi európai uniós tagállam következik. Láthattuk ugyanazt és ugyanannak az ellenkezőjét is a magyar baloldaltól. Tavasszal azzal támadta a kormányt, hogy túl kevés a lélegeztetőgép, ősszel azzal támadja a kormányt, hogy túl sok a lélegeztetőgép Magyarországon. Járványügyi szakembereket támadnak, álhíreket gyártanak; a magyar emberek nem számíthatnak a baloldalra a járványügyi védekezésben [[Az elnök csenget.]] mint ahogy nem számíthattak tavasszal sem. Köszönöm szépen. [[Taps a kormánypártok soraiban.]]
Köszönöm szépen, államtitkár úr. Egyperces viszonválasz illeti meg Nacsa Lőrinc képviselő urat. Parancsoljon!
Köszönöm szépen. Tisztelt Elnök Úr! Tisztelt Államtitkár Úr! Köszönöm a választ, megnyugtató hallani, hogy elegendő mennyiségű védőfelszerelés, illetve kórházi ágy, lélegeztetőgép áll rendelkezésre most, amikor a második hullám elején vagyunk, és a miniszterelnök úrtól is meghallgattuk, hogy mi lehet a legrosszabb forgatókönyv, és mire kell az egészségügyi rendszernek és a járványban védekező szakembereknek felkészülniük. Én azon csodálkozom csak, hogy annyira elvtelen a baloldal, hogy hat hónapon belül kétszer tudták megváltoztatni a teljes retorikájukat ezzel talán Menczer államtitkár úr is szembesült , hiszen márciusban azt mondták, hogy nincs elég lélegeztetőgép, júniusban azt mondták, hogy túl sok lélegeztetőgép van, most, szeptemberben megint azt mondják, hogy nincs elég lélegeztetőgép. Hát, ember legyen a talpán, aki kiigazodik a baloldali kommunikáción! De természetesen nem új ez tőlük, ha megnézzük a Jobbik Facebook-oldalát, folyamatosan álhírterjesztésekkel foglalkoznak, folyamatosan terjesztik az olyan álhíreket, amelyeket rendre cáfolnak a kórházak, rendre cáfol a minisztérium, hogy nem igazak. Mi csak arra kérjük őket, hogy ezt fejezzék be, ezt hagyják abba, és ne nehezítsék a járványügyi védekezést; ha már részt vállalni nem kívánnak benne, legalább ne akadályozzanak bennünket! Köszönöm szépen. [[Taps a kormánypártok soraiban. Közbeszólások a Jobbik soraiban. Dr. Varga-Damm Andrea közbeszól.]]
Köszönöm szépen. Egyperces viszonválasz illeti meg Rétvári Bence államtitkár urat is. Parancsoljon! [[Dr. Varga-Damm Andrea közbeszól.]]
Belső baloldali vita zajlik a patkó bal oldalán, szerintem ne avatkozzunk bele, de kétségtelenül kipróbálhatta volna a magyar baloldal egyszer, 1919 óta egyszer, hogy egy nemzeti ügy mellé odaáll de úgy látszik, hogy ez nem sikerült egyetlenegyszer sem, most sem. Ami a védekezés fokozatosságát illeti, már tavasszal is azon általános protokollok szerint jártunk el, hogy amikor még viszonylag kevesebb a beteg, akkor azok koncentrálva, egyes intézményekben kerüljenek ellátásra, és ahogy nő a betegszám, úgy újabb és újabb intézmények vonhatók be. Jelenleg is tízezer kórházi ágy áll rendelkezésre koronavírusos betegek potenciális gyógyítására, most kijelölt intézményekben, egy szűkebb körű intézménybe szállítják a betegeket, de ha szükség van rá, akkor a második körben akár 22 újabb kórház is bekerülhet azon kórházak közé, ahova a koronavírusos betegeket szállítják, és ahol őket kezelik és gyógyítják. Nagyon fontos, hogy ezekben az intézményekben a korábbiakban kiépítésre került mindaz a környezet, amelyben a lélegeztetőgépek [[Az elnök csenget.]] működni tudnak, hiszen itt speciális bekötésekre van szükség; ezeket is kiépítettük, minden ehhez szükséges költséget biztosított a kormány. Köszönöm szépen. [[Taps a kormánypártok soraiban.]]
Köszönöm szépen, államtitkár úr. Tisztelt Képviselőtársaim! Balczó Zoltán képviselő úr, a Jobbik képviselője, azonnali kérdést kíván feltenni Semjén Zsolt nemzetpolitikáért, egyházi ügyekért és nemzetiségekért felelős miniszterelnök-helyettesnek: „Miért beszéli le a Miniszterelnök-helyettes Úr a szabad választás lehetőségéről az erdélyi magyarokat?” Tisztelt képviselő úr, a miniszterelnök-helyettes úr távolléte miatt válaszadásra Potápi Árpád János államtitkár urat jogosította fel, így a kérdésére a választ ő fogja megadni. Parancsoljon, öné a szó.
Elfogadom. [[Nacsa Lőrinc: Nem kell!]] Tisztelt Államtitkár Úr! Szeptember 27-én, vasárnap önkormányzati választások lesznek Romániában. Ennek kapcsán Semjén Zsolt miniszterelnök-helyettes egy videoüzenetet küldött, amelyben kifejezi azt az egyértelmű álláspontját, hogy csak az RMDSZ az egyetlen olyan politikai szervezet, amely képes a magyar érdek védelmére. A felmerülő kérdés: önök szerint a Magyar Polgári Párt, tiszteletbeli elnöke Kövér László, az Erdélyi Magyar Néppárt, védnöke Tőkés László, alkalmatlan a romániai magyarság képviseletére? A tömbmagyar területen, ahol a magyar győzelem biztos, ott sem lehet verseny az RMDSZ és az említett politikai pártok és független jelöltek között, akkor sem, ha ők előzőleg kiválóan teljesítettek? Ahol indokolt csak egy magyar párt vagy jelölt indulása, automatikus, hogy minden egyeztetés nélkül csak az RMDSZ lehet az?Tőkés László hozzám is eljuttatott nyilatkozatában megrökönyödését fejezte ki Semjén Zsolt közvetlen beavatkozása miatt, amellyel esélytelennek és elvetendőnek minősíti a nem RMDSZ-es magyar jelölteket, és a következőt mondja, pontosan idézem: „A Sapientia online évnyitója alkalmából elhangzott beszédében Potápi államtitkár pedig már egészen a régi időkre emlékeztető antidemokratikus egypártrendszer propagálásáig megy el, amikor kijelenti: ’Egy külhoni magyar közösség nem bír el több etnikai pártot, csak egy magyar pártban tudjuk erőinket összpontosítani.’” Nem kívánok eltántorítani senkit az RMDSZ-re való szavazástól, de ezt a durva magyar kormányzati beavatkozást elutasítom. Ezt Tőkés László úgy fogalmazta meg: „Hiszem azt, hogy a romániai magyaroknak nemcsak szavazni, hanem választani is joguk van.” Miért propagálják az ezzel ellentétes álláspontot [[Az elnök csenget.]] miért veszik el a lehetőséget? Köszönöm. [[Taps a Jobbik soraiban.]]
Köszönöm szépen, képviselő úr. A válaszra megadom a szót Potápi Árpád János államtitkár úrnak. Parancsoljon! [[18.20]]
Köszönöm szépen, elnök úr. Tisztelt Elnök Úr! Tisztelt Képviselő Úr! Tisztelt Képviselőtársaim! A kérdés pontosan úgy hangzott, hogy miért beszéli le a miniszterelnök-helyettes úr a szabad választás lehetőségéről az erdélyi magyarokat. Ilyenről természetesen szó sincs. Az erdélyi magyarok, akik román állampolgárok is vagy csak román állampolgárok, részt vehetnek a hétvégi, szeptember 27-ei önkormányzati választáson, és természetesen mindenkire saját magára van bízva, hogy kire szavaz, kit választ meg a helyhatóságokba. Mi arra hívtuk fel a figyelmet, hogy szerintünk akkor választanak jól az erdélyi magyarok, ha az RMDSZ-re szavaznak. Az elmúlt választásokon ha megnézzük csak az önkormányzati választásokat az eredmények önmagukért beszélnek. 2016-ban 195 polgármestert választottak meg az RMDSZ színeiből, 9 polgármestert pedig az MPP és az EMNP adott összesen. Ahol tanácselnöki, tehát magyarra lefordítva közgyűlési elnöki széket adtunk, ott az öt megyében mind az ötöt az RMDSZ adta. Mi azt gondoljuk, ha ebben a helyzetben, főleg kiélezett helyzeteknél, mint Szatmárban vagy Biharban a magyar esélyesebb jelöltre, amit az RMDSZ jelent, ráindítanak egy magyar jelöltet, azáltal a magyarságnak az esélyeit csökkentik, illetve a magyarság ellen való lépést tesznek meg. Én azt gondolom, hogy esélytelen helyzetben semmi értelme ráindítani más jelöltet az RMDSZ jelöltjeire. Mi csupán ezt mondtuk, a számok ezt bizonyítják. [[Taps a kormánypártok soraiban.]]
Köszönöm szépen, államtitkár úr. Egyperces viszonválaszra Balczó Zoltán képviselő úré a szó. Parancsoljon, képviselő úr!
Államtitkár úr, nincs időm, de tudnám mondani, hogy hol vannak független, MPP-s és EMNP-s tanácsnokok és jelöltek. Ön azt mondja, ha van egy erősebb párt, a többi tűnjön el. Világos, hogy ön ott is ezt mondja a megegyezés szükségessége helyett, ahol tömbmagyar terület van, ahol mindenképpen magyar képviselőt választanak meg. Ez beleillik az önök elmúlt időszakban mutatott versenyellenes politikájába. Közbeszerzések? Csak menjenek a NER-oligarchák irányába. Sajtó? Legyen KESMA. Index? Vegyük el a lehetőséget. És az idén átléptek egy határt, mert Borsodban azt akarták, hogy ne indulhasson jobbikos jelölt. Ezt hamiskás mosollyal, büszkén mondta Orbán Viktor. De elindult, mert jobbikos, és támogatja a többi párt. És most továbblépnek, és az erdélyi magyarokat arra inspirálják, hogy ne válasszanak, csak az önök által megnevezett pártra szavazzanak. Azt hiszem, hogy Tőkés László idézete azért volt jó, hogy nem értelmezem félre az önök beavatkozását.
Köszönöm szépen, képviselő úr. Egyperces viszonválasz illeti meg Potápi Árpád államtitkár urat.
Köszönöm szépen. Bár magyar-történelem szakos tanár vagyok, és egész délután a borsodi választásokról volt szó, de csak hogy helyben legyünk, Zemplénben lesz ez a választás, mielőtt másfelé indulnak el a szavazópolgárok. De rátérve a kérdésre: mi valóban úgy látjuk s akkor csak két területet mondok , hogy Biharban és Szatmárban az RMDSZ jelöltjeire ráindítani egy magyar jelöltet más pártból, ez nemzetárulás. Ezt nem lehet másképp megfogalmazni. Itt nincs szó sem NER-ről, sem másról, egyszerűen: aki veszélyezteti ezeknek az elnökjelölteknek az eredményességét a hétvégi választásokon, az nemzetárulást követ el. [[Taps a kormánypártok soraiban. Balczó Zoltán: És ki az áruló? Tőkés László?]]
Köszönöm szépen, államtitkár úr. Arra kérem képviselőtársaimat, tegyék lehetővé, hogy Bangóné Borbély Ildikó képviselő asszony nyugodtan el tudja mondani az azonnali kérdését. Tisztelt Ház! Bangóné Borbély Ildikó képviselő asszony, az MSZP képviselője, azonnali kérdést kíván feltenni az emberi erőforrások miniszterének: „Hogyan tovább?” címmel. Tisztelt Képviselő Asszony! Mint azt már tapasztalta, miniszter úr távolléte miatt válaszadásra Rétvári Bence államtitkár urat jelölte ki, tőle fogja kapni a választ. Parancsoljon, öné a szó.
Köszönöm szépen, elnök úr. Az Emberi Erőforrások Minisztériumának augusztus végi nyilatkozata alapján bizonyos, hogy Magyarországon a vírus második hulláma a külföldről behurcolt fertőzések miatt indult el. Az Emberi Erőforrások Minisztériumának nyilatkozata alapján az is megállapítható, hogy egy fertőzött átlagosan 8-10 másik embernek adja tovább a fertőzést. Akkor megpróbáljuk megint, amit az imént elkezdtem, államtitkár úr. Önök folyamatosan azzal vádolják az ellenzéki oldalt, hogy mi csak annak drukkolunk, hogy ne tudjon a kormány védekezni, minden eszközt bevetettünk annak érdekében, hogy ez ne működjön. Államtitkár úr, 20 ezer ember fog 24-én, csütörtökön a Puskás Arénába bemenni, kísérleti jelleggel. Azért kísérleti jelleggel, mert ezt maga az UEFA is elismerte. Már mindenki nyilatkozik, a bajor miniszterelnöktől kezdve a csapat edzőjéig, hogy nem értik, miért engedi ezt Magyarország, mert a legnagyobb veszélynek teszik ki nemcsak a szurkolókat, a játékosokat, hanem Budapest lakosságát vagy akár Magyarország lakosságát is. A bajor miniszterelnök bejelentette, hogy nagyon szigorú szankciókkal fognak élni a szurkolókkal szemben, akik vissza fognak térni Németországba. Államtitkár úr, állandóan hivatkoznak arra, hogy önök ismerik a magyar nép véleményét. Tudjae, államtitkár úr, hogy miről beszélnek az emberek a fodrászatban, a piacon, a boltban? Hogy miért nem tesznek szigorúbb intézkedéseket ma Magyarországon, pedig rekordot dönt mindennap az esetek száma, és nő a halálozások száma. Azért, mert Orbán Viktornak fontos a csütörtöki meccs. Arról beszélnek otthon, vidéken, a városokban, hogy semmi mást nem vár Orbán Viktor és kormánya, csak azt, hogy ez a meccs megrendezésre kerüljön. És jövő héten majd jönnek a szigorítások, csak, kedves képviselő asszony, ezt a meccset Magyarországon mindenféleképpen meg kell rendezni, mert Orbán Viktornak fontosabb a meccs, mint a magyar emberek védelme. Szeretném megtudni, államtitkár úr, hogy kaptake engedélyt Müller Cecíliától a meccs megrendezésére, vagy sem.
Köszönöm szépen. Rétvári Bence államtitkár úrnak adok szót a válaszadásra. Parancsoljon!
Köszönöm szépen a szót, elnök úr. Tisztelt Képviselő Asszony! Tisztelt Ház! Két kérdés után ön harmadszor is ugyanazt kérdezi, tisztelt képviselő asszony. Ugyanakkor az emberek véleményének fontossága szerintem rendkívül lényeges. Ha ön úgy gondolja, hogy egy kormányzatnak azt az utat kell követni, amit az emberek mondanak ön azt mondta, amit hall a fodrásznál meg a boltban , akkor itt a parlamentben miért tépte szét mégis a nemzeti konzultációs ívet, amikor a családok védelméről szóló nemzeti konzultáció volt? Azoknak az embereknek nem volt fontos a véleménye az ön számára, akik visszaküldték azt a nemzeti konzultációt? Az széttéphető itt a parlamentben, az lényegtelen? Akkor miért biztatta a koronavírus-járvány elleni védekezéssel kapcsolatos nemzeti konzultáció során arra a baloldal követőit, támogatóit, hogy ne küldjék vissza, biztos, ami biztos, önöknek adják le, semmisítsék meg? Vagy egyes aktivistáik akár még ki is lopkodták a postaládákból a nemzeti konzultációs íveket. Most fontos az emberek véleménye vagy nem fontos? A mi számunkra egyértelműen fontos. Kiszámítható körülményeket kell teremteni, és a lehető legmagasabb szintű biztonsági körülményeket ahhoz, hogy minden helyzetben, bármilyen kulturális és sporteseményen, a boltban, az ügyfélszolgálaton, a kórházban, a szociális intézményben, mindenhol máshol, szórakozóhelyeken megteremtsük az emberek számára az egészség megőrzésének a feltételeit. Ezt tettük, és ehhez indítottuk el a nemzeti konzultációt. Az emberek azt mondták, hogy a vírussal szemben valóban védekezni kell, de Magyarországnak működnie kell. Ezért egy olyan szabályozási rendszer lépett életbe, pontosan a mai naptól, amely megteremti a lehetőséget arra, hogy védekezzünk, elsősorban a kórházakban, az idősek érdekében, a krónikus betegek érdekében, de ugyanakkor a munkahelyeken a munka tovább tudjon folyni, senki se érezze veszélyben az állását, az iskolákban a tanítás, nyilván kicsit másként, mint máskor, bejövetelkor testhőmérséklet-méréssel, a folyosókon kevesebb találkozással, a tanórán kívüli foglalkozások átszervezésével vagy eltörlésével, későbbre halasztásával, de ott is tovább folyjon az élet. Mi pontosan ezért indítottuk a nemzeti konzultációt. Pontosan ezért lényeges, és pontosan ezért lett volna fontos, hogy ebben önök is részt vegyenek, és ne próbálják meg ellehetetleníteni. Az emberek milliószámra küldték vissza az íveket, amivel az önök hozzáállásáról is elmondták a véleményüket. [[Taps a kormánypártok soraiban.]] [[18.30]]
Köszönöm szépen. Egyperces viszonválaszra képviselő asszonyé a szó. Parancsoljon!
Államtitkár úr, én feltettem egy egyszerű kérdést: kapott Müller Cecíliától engedélyt ez a meccs, vagy nem? Harmadjára sem válaszolt rá államtitkár úr. Amúgy a konzultációban én nem olvastam ezt a kérdést, hogy a Szuperkupa-döntőt kísérleti jelleggel, úgy, hogy a magyar embereket kísérleti nyúlnak használják, engednéke a magyar emberek, hogy megrendezésre kerüljön a járvány kellős közepén, vagy sem. Lehet, hogy meglepődne államtitkár úr, hogy még az önök szavazói is azt írnák, hogy nem, tisztelt államtitkár úr. És tudjae, tisztelt államtitkár úr, tényleg arról beszélnek mindenhol az emberek, hogy csak azért nem vonják vissza, mert Orbán Viktornak ez a mániája, hogy ha már egyszer bevállaltuk, akkor csináljuk meg, tök mindegy, hogy mi lesz a következménye.Államtitkár úr, egy mondat: aki emberen orvostudományi kutatást engedély nélkül vagy az engedélytől eltérően végez, bűntett miatt 1-5 évig terjedő szabadságvesztéssel büntetendő. De ettől van súlyosabb, államtitkár úr, az engedélyen kívül: hogyha ott ki fog törni a járvány, ki vállalja a felelősséget azért, hogy ott a járvány kitört, és netalántán halálesetek is előfordulhatnak? Államtitkár úr, ha önöknek fontos a magyar emberek egészsége, állítsák le, van még néhány nap, nem éri meg, higgye el. Köszönöm szépen. [[Szórványos taps az ellenzéki sorokból.]]
Köszönöm szépen, képviselő asszony. Egyperces viszonválasz illeti meg államtitkár urat is. Parancsoljon!
Köszönöm szépen a szót, elnök úr. Tisztelt Képviselő Asszony! Tisztelt Ház! Minden rendezvényre, minden eseményre vonatkoznak ugyanazok a szigorú jogszabályok Magyarországon. Erre az eseményre még speciálisabb, még szigorúbb jogszabályi előírások vonatkoznak, pontosan azért, hogy a vírus terjedésének a kockázatát minden esetben a minimumra szállítsuk le. Iskolai oktatásra is vannak speciális szabályok, mától a szórakozóhelyekre is speciális szabályok vonatkoznak, és minden más esetben is, ahol a vírus terjedhet, speciális szabályok vannak érvényben.Úgy látom, hogy a hétvégi digitális MSZP-kongresszus nem múlt el nyomtalanul önnél sem, és ezt a fajta csalódottságát itt a parlamentben éli ki, tisztelt képviselő asszony. De én azt kérem, hogy leginkább ne arra biztassák az embereket, mint amit tavasszal tettek például az érettségi kapcsán, sőt az önök egyik szatellitszervezete egész polgári engedetlenséget is hirdetett, ne azt tegyék, mint akkor, amikor azt mondták, hogy ne legyen érettségi, ne szerezhessék meg a középiskolai végzettségüket a diákok, hanem igyekezzenek önök is ezekhez a kérdésekhez felelősen állni. Mindenki számára fontos a jogszabályok betartása, amelyek mindenki számára ismertek. Köszönöm szépen.
Köszönöm szépen, államtitkár úr. Tisztelt Országgyűlés! Bősz Anett képviselő asszony, a DK képviselője, azonnali kérdést kíván feltenni a Magyar Nemzeti Bank elnökének: „Mi van a visszapattanással?” címmel. Tisztelt Képviselő Asszony! A Magyar Nemzeti Bank elnöke távolléte miatt válaszadásra Virág Barnabás alelnököt jogosította föl. Mivel a miniszterelnökön és a minisztereken kívül olyan szabályt nem hoztunk, hogy helyettesíthetők, tehát ilyen értelemben meg kell önt kérdeznem, hogy elfogadjae a válaszadó személyét, vagy személyesen a Magyar Nemzeti Bank elnökétől kéri a választ.
Köszönöm, elnök úr, elfogadom az alelnök úr válaszát.
Köszönöm szépen. Bősz Anett képviselő asszonyé a szó. Parancsoljon! [[A jegyzői székben Hiszékeny Dezsőt Szabó Sándor váltja fel.]]
Köszönöm a szót, elnök úr. Tisztelt Képviselőtársaim! Tisztelt Alelnök Úr! Tavasszal a kormány és a jegybank rendkívül optimista becsléseket adott ki arról, hogy a magyar gazdaság milyen ütemben tud talpra állni. A legoptimistábbnak Matolcsy György, a Nemzeti Bank elnöke tűnt. Május közepén is 2-3 százalékos idei növekedésről és a válság V alakú lefolyásáról beszélt. Történt mindez akkor, amikor nem volt komolyan vehető gazdasági tényező Európában, aki az úgynevezett gyors visszapattanásra számított volna. Ekkor már a magyar kormány is 3 százalékos visszaeséssel számolt konvergenciaprogramjában, az Európai Bizottság pedig 7 százalékos recessziót jelzett előre. Ebből lett a második negyedévre hazánkban 14,5 százalékos visszaesés.Ideje szembesülni tehát azzal, hogy a korábbi évek monetáris politikája után a jegybanknak alig maradt eszköze a gazdasági növekedés támogatására, emiatt csak az államháztartási hiányt lehet elengedni. Ez meg is történt: július végén a hiány az eredeti tervezett hatszorosa volt, év végére akár a GDP 10 százalékát is elérheti. Év végére az államadósság a Fitch Ratings várakozása szerint 78,3 százalék lesz, ezek szerint pedig a 2010-es, Orbán Viktor által akkor szörnyűségesnek tekintett 80,6 százalékos adósságot tíz év alatt sikerült kemény munkával 2,3 százalékponttal csökkenteni. Hasonlóan eredményes gazdaságstratégiai tervezéssel az Alaptörvényben célul kitűzött 50 százalékos adósságrátát 133 év alatt, tehát 2143-ra sikerülhet elérni. Az így megmaradt pénz sem olyan gazdasági szektorokba vándorolt a tapasztalatok szerint, amely a gazdaság megmentését, vállalkozások, munkahelyek megteremtését szolgálja. Tisztelettel kérdezem tehát az alelnök urat, hogy hol marad a visszapattanás. Várom megtisztelő válaszát.
Köszönöm szépen, képviselő asszony. A válaszra Virág Barnabás alelnök úrnak adok szó. Parancsoljon, alelnök úr! Gondolom, ez lesz most a szűzbeszéde itt a parlamentben. Gratulálok!
Tisztelt Elnök Úr! Tisztelt Képviselő Asszony! Tisztelt Országgyűlés! A kérdéssel kapcsolatban szeretném hangsúlyozni, hogy a tavaszi prognózisok mögött három alapvető feltevés volt a jegybank részéről, három alapvető állítás volt a jegybank részéről. Az első állításunk az volt, hogy a magyar gazdaság erős immunrendszerrel, erős fundamentumokkal rendelkezik. A második állításunk az volt, hogy a magyar gazdaság egy sikeres járványkezelést tudhat majd maga mögött az első hullám kapcsán. A harmadik állításunk vagy a harmadik felvetésünk pedig az volt, hogy a járvány második hulláma nem következik be, és a világ és azon belül Európa nem szembesül még egyszer egy hasonló vagy még akár nagyobb kihívással, mint az első hullám kapcsán láttunk. A kérdésére a válasz egyértelműen az, hogy a második hullám az, ami a növekedési kilátásokat jelen pillanatban a világon mindenütt mozgatja. Engedje meg, hogy nagyon röviden értékeljem az első félévet gazdasági szempontból is, hiszen gazdasági szakemberként azt mondom, a számokat kell értékelnünk. Az első félévben a magyar gazdaság közel 6 százalékos visszaesést tud maga mögött. Ezzel abszolút egy ligában mozog a régió országaival. Csak emlékeztetőként szeretném mondani, hogy 2009 hasonló időszakában ezt nem mondhattuk el. Akkor abszolút kilógott Magyarország a régióból, nem is említettek minket egy lapon. Még néhány adatot hadd említsek meg ezzel kapcsolatban. A munkaerőpiacunk esetében azt látjuk, hogy a munkanélküliségi ráta továbbra is stabilan alacsony, közben a bérek két számjegyű növekedést mutattak ebben az időszakban. Tehát látható, hogy az a járványkezelés, ami egészségügyi szempontból Magyarországot a 25 legsikeresebb ország közé helyezte a világ térképén, gazdasági hatásaiban is pozitív eredményeket hozott. Köszönöm szépen a kérdését. [[Taps a kormánypárti sorokból.]]
Köszönöm szépen, államtitkár úr. Egyperces viszonválasz illeti meg Bősz Anett képviselő asszonyt. Parancsoljon! [[Dr. Varga-Damm Andrea: Bontsunk pezsgőt?]]
Köszönöm, elnök úr. Alelnök úr válaszát is köszönöm. Én arra szeretném felhívni a figyelmet, hogy Európában mindenütt azt szolgálták a válságkezelő csomagok, és ebben kérném is alelnök úr mint szakmabeli segítségét, hogy azt gondolom, hogy a Nemzeti Bank, illetve a nemzeti kormány együttműködése most kivételesen fontos lesz a válságkezelésben.Nagyon sokszor hangsúlyoztuk az ellenzéki kollégákkal azt, hogy amennyiben hagyjuk a pénz útját kiszáradni, merthogy egy olyan válsággal találjuk szembe magunkat, amilyennel még nem találkoztunk, bizonyos szektorokban a kereslet, másutt a kínálat tűnt el, ezért tehát azt tartjuk jónak, hogyha a pénz útját segítjük pótolni adott esetben, amit nyugat-európai társaktól látunk, 200-300 milliárd eurós mentőcsomagokkal. Nyilván a gazdaság méreteire vetítve ez kisebb lesz, ugyanakkor arányait tekintve lehet egy hasonló mentőcsomagot meghatározni. Szeretném az ön figyelmét is felhívni arra, hogy a gazdaságnak, hasonlóképpen a koronavírusos betegek helyzetéhez, lélegeztetőgépre van szüksége. A haldokló felgyógyulhat, a halottakat föltámasztani nem lehet. Amennyiben halott cégek, illetve megszűnt munkahelyek maradnak a válság után, nem lesz esélyünk visszapattanásra, de még fölkapaszkodni is csak nagyon lassan. Köszönöm.
Köszönöm szépen, képviselő asszony. Egyperces viszonválasz illeti meg alelnök urat is. Parancsoljon!
Köszönöm a kérdést. Tényleg néhány tényadatot szeretnék csak ideidézni. Az első félévben Magyarországon a lakossági fogyasztás, ami, azt gondolom, a jólétnek egy nagyon fontos mérőszáma, 1,6 százalékkal csökkent. Ez Európában az első öt legjobb adat között van. Tehát a családokat, a munkahelyeket Magyarország sikeresen védte meg az első félévben.Mit tettünk a vállalkozásokért? Engedje meg, hogy néhány számot mondjak jegybanki oldalról! Elindult a növekedési hitelprogram hajrája. Ennek keretében március óta vagy április óta 600 milliárd forint hitelkihelyezés, olcsó, hosszú forinthitel-kihelyezés történt meg. [[18.40]] Emellett a jegybank több mint 350 milliárd forint értékben vásárolt állampapírokat, hogy támogassa az állampapírpiaci stabilitást, és további 1834 milliárd forintot biztosított hosszú futamidejű eszközök formájában a bankrendszer számára, aminek egy része szintén az állampapírpiacon csapódott le, ezzel ismét csak Magyarország stabilitását erősítve. Köszönöm szépen. [[Taps a Fidesz soraiból.]]
Köszönöm szépen, államtitkár úr. Tisztelt Képviselőtársaim! 18 óra 40 perc van, az azonnali kérdések végére értünk. Most megköszönve eddigi együttműködésüket az elnöklést átadom dr. Brenner Koloman alelnök úrnak. [[Az elnöki széket dr. Brenner Koloman, az Országgyűlés alelnöke foglalja el.]]
Tisztelt Országgyűlés! [[Taps a Jobbik soraiból.]] Soron következik a hozzátartozók sérelmére elkövetett súlyos személy elleni erőszakos bűncselekmények áldozatainak fokozottabb védelme érdekében egyes törvények módosításáról szóló törvényjavaslat általános vitája a lezárásig. A kormány-előterjesztés T/10953. számon a parlamenti informatikai hálózaton elérhető volt. Elsőként megadom a szót Völner Pál úrnak, az Igazságügyi Minisztérium államtitkárának, a napirendi pont előterjesztőjének.
Köszönöm a szót, elnök úr. Tisztelt Elnök Úr! Tisztelt Ház! A közelmúltban több olyan tragikus és teljes mértékben elfogadhatatlan esemény történt, amely a büntető jogszabályok szigorításának szükségességére hívta fel a figyelmet. 2019 telén egy korábban a felesége sérelmére elkövetett személy elleni erőszakos bűncselekményt elkövető, feltételes szabadságon lévő elítélt végzett két kiskorú gyermekével. 2020 tavaszán egy korábban hozzátartozója sérelmére elkövetett személy elleni erőszakos bűncselekmény elkövetése miatt felfüggesztett szabadságvesztés büntetését töltő személy végzett édesapjával.Tisztelt Képviselőtársaim! A kormány zéró toleranciát hirdetett az erőszak ellen. A Varga Judit igazságügyi miniszter által a győri kettős gyilkosság körülményeinek feltárására elrendelt átfogó kormányzati vizsgálat és az Igazságügyi Minisztérium által felállított családjogi munkacsoport szakmai munkájának tapasztalatai is alátámasztották, hogy hatékonyabb, szigorúbb fellépés szükséges a személy elleni erőszakos bűncselekményt elkövető személyek ellen. Tisztelt Képviselőtársaim! Az önök előtt lévő T/10953. számú törvényjavaslat a büntetőjog területén egy olyan társadalmi problémára igyekszik megoldást találni, amely családokat szakít szét, embereket taszít kilátástalanságba és rettegésbe, miközben az érintettek egymáshoz fűződő kapcsolatai miatt a cselekmény gyakran csak akkor kerül a figyelem középpontjába, amikor már vissza nem fordítható, tragikus következményekkel jár. Bár a probléma minden szegmensét kezelni meglehetősen nehézkes, meglátásom szerint jelen törvényjavaslat a kormány 2010 óta folytatott büntetőpolitikájának újabb állomásaként jelentős lépést tesz annak érdekében, hogy a hozzátartozók sérelmére elkövetett bűncselekmények megelőzhetők, illetve a már kialakult veszélyhelyzetek kezelhetők legyenek. A 2010-től kezdődő igazságügyi reform keretében elvégzett kodifikációs munkálatok során a kormány következetesen törekedett arra, hogy a bűnözéssel, különösen az erőszakos jellegű bűncselekményekkel szemben hatékony, kellően szigorú és visszatartó erejű szabályozást dolgozzon ki, amely megfelelően képes reagálni a kriminalitás új kihívásaira is. E munkafolyamat során kiemelt cél volt az áldozatok fokozott védelme, a bűncselekmény sértettjeinek, károsultjainak minél hathatósabb rehabilitálása, kompenzálása, illetve az újbóli áldozattá válás megelőzése. Ezen célkitűzések megvalósításában fontos állomás volt a kapcsolati erőszak tényállásának megalkotása, amely az egymással párkapcsolatban levő vagy korábban ilyen kapcsolatban volt személyek emberi méltóságát, egzisztenciális biztonságát, önrendelkezését, személyi szabadságát és testi épségét hivatott védeni, erőszaktól való mentességét igyekszik biztosítani. A bűnügyi statisztikák a bűncselekmények számának folyamatos csökkenését mutatják, ideértve az élet elleni bűncselekményeket is, amelyek szintén szerencsésen csökkenő tendenciát mutatnak. Mindez igazolja, hogy a büntető törvénykönyv szabályai az erőszakos bűncselekmények szigorú büntetésével, a hozzátartozó, így különösen a gyermek sérelmére elkövetett bűncselekmények minősített esetként történő súlyos szankcionálásával, valamint a kapcsolati erőszak cizellált tényállásával helyes irányt szabtak az erőszakkal szembeni fellépéshez. A közelmúlt tragikus eseményei ugyanakkor rávilágítottak, hogy a megkezdett úton kérlelhetetlenül tovább kell haladni, a tapasztalatok tükrében a még hatékonyabb fellépés a jogi környezet felülvizsgálatát teszi szükségessé. Tisztelt Ház! A 2010 óta formált, mindig is az áldozatok védelmét középpontba állító büntetőjogi rendszert olyan eszköztárral kell szélesíteni, amely az egyéni körülményekre is fogékony módon a súlyos károsodások megelőzését és kiküszöbölését eredményesebben szolgáló struktúrát hoz létre. A megfelelő lépések kidolgozása érdekében átfogó kormányzati felülvizsgálatra került sor, amely a jogi szabályozást és a joggyakorlatot is górcső alá vette. Mindezek alapján a jelen törvényjavaslat egy olyan többrétegű jogszabályi megoldást kíván kialakítani, amely elsősorban a megelőzést szem előtt tartva egy fokozatosságon alapuló rendszert hoz létre. A kidolgozott törvényjavaslat első pillére a feltételes szabadságra bocsátás szabályozásának szigorítását irányozza elő. A módosítás révén a legsúlyosabb, az emberi életet szándékosan támadó bűncselekmények elkövetőjénél határozott ideig tartó szabadságvesztés esetén a törvény erejénél fogva kizárt a feltételes szabadságra bocsátás lehetősége. Aki tehát szándékosan más életére tör, nem bocsátható feltételesen szabadságra, és e rendelkezés nem tűr kivételt. Ezen abszolút kizárási körbe tartozik továbbá a felsorolt, kiemelt tárgyi súlyú bűncselekmények kísérlete is. A felsorolt bűncselekmények, valamint az elkövetők e megmagyarázhatatlan cselekményekben testet öltő kirívó társadalomra veszélyessége miatt ilyen esetekben a büntetőjog teljes szigorával kell fellépni. Nem lehet helye a törvényben előírt jogkövetkezmények mérlegelésen alapuló enyhítésének sem. Az abszolút kizárással érintett kör mellett a közel ilyen tárgyi súlyú személy elleni erőszakos bűncselekmények esetén is indokolt a szigorítás, annak törvényi rendelkezésekkel történő biztosítása, hogy a feltételes szabadság lehetőségének kizárása főszabályként érvényesüljön. A törvényjavaslat alapján e bűncselekményi körbe tartoznak az abszolút kizárással érintett bűncselekmények elkövetésében részesként részt vevő vagy az ilyen bűncselekmények előkészületét megvalósító személyek, továbbá a hozzátartozók sérelmére végrehajtott súlyos, legalább 8 évi szabadságvesztéssel fenyegetett személy elleni erőszakos bűncselekményt elkövetők. Ugyanakkor e körben már biztosítható az egyéniesítés lehetősége, ezért a bíróság az elkövetés körülményei és az elkövető személyében rejlő veszélyesség értékelését, valamint az ezekkel összefüggő, különös méltánylást érdemlő körülmények vizsgálatát követően szigorú szabályok betartása mellett egyedileg mérlegelheti a feltételes szabadságra bocsátást. Annak érdekében, hogy ez utóbbi esetkör, azaz a feltételes szabadságra bocsátás kivételes engedélyezése esetén is biztosított legyen a hozzátartozók fokozott védelme, a törvényjavaslat második pilléreként kötelező garanciális szabályok bevezetésére is sor kerül. E körben kiemelten fontos egyrészt a pártfogó felügyelet kötelező elrendelése, amely garantálja az elkövető magatartásának, jogkövetésének ellenőrzését azon időszak teljes időtartama alatt is, amikor az engedélyezett feltételes szabadság révén az elítélt a büntetés-végrehajtás közvetlen felügyelete alól kikerül. Másrészt az áldozatok védelmét, nyugodt, biztonságos életvitelét segíti a távoltartási célú külön magatartási szabály kötelező előírása és ennek az elítélt mozgását nyomon követő technikai eszközzel való felügyelete. E szabályok gondoskodnak arról, hogy a feltételes szabadság ideje alatt se legyen lehetősége az elítéltnek a sértett megközelítésére, vagy vele szemben testi, lelki bántalmazás, veszélyeztető vagy akár csak zaklató jellegű magatartás kifejtésére. [[18.50]] Tisztelt Képviselőtársaim! A törvényjavaslat harmadik pillére abban az esetben kívánja fokozni a hozzátartozók védelmét, ha a sérelmükre elkövetett, személy elleni erőszakos bűncselekmény miatt szabtak ki végrehajtásában próbaidőre felfüggesztett szabadságvesztést. A feltételes szabadságra bocsátáshoz hasonlóan a szabadságvesztés felfüggesztése esetén is hiányzik az elítélt közvetlen büntetés-végrehajtási intézményben történő ellenőrzése, felügyelete. Ezért ebben az esetben is indokolt a hozzátartozóktól történő távoltartás előírása és a pártfogó felügyelet kötelező elrendelése. A törvényjavaslat által bevezetett intézkedésekkel egyrészt biztosított lesz az elítéltek folyamatos szemmel tartása, másrészt a sértettek nyugalma is. E szabályok megtartását nem csupán az újabb bűncselekmény elkövetése esetén várható szigorú büntetés, hanem annak tudata is fokozza, hogy a magatartási szabályok súlyos megszegése a szabadságvesztés fennmaradó részének, illetve a felfüggesztett szabadságvesztésnek a végrehajtását eredményezheti. További nagyon fontos része a törvényjavaslatnak a negyedik pillér, amely a korábbinál kiterjedtebb információáramlást, a büntetés egyéniesítését jobban szolgáló döntéshozatali és ellenőrzési rendszert épít ki. Ennek elősegítésére a bíróság a feltételes szabadságról való döntés megalapozása érdekében több szakterület bevonását írhatja elő. Így például a mentális állapot tisztázása érdekében szakorvosi, pszichológusi vélemény, az elítélt kiskorú gyermekével kapcsolatos gyámhatósági vélemény beszerzését is elrendelheti. A döntést támogató szabályozás tekintetében ki kell emelni, hogy ahhoz szorosan kapcsolódnak a gyermekvédelmi jelzőrendszer részei közötti hatékony információáramlást biztosító új szabályok. A büntetőeljárásról szóló törvény és más kapcsolódó törvények módosításáról szóló 2020. évi XLIII. törvény tavasszal elfogadott szabályait vezettük be a büntetés-végrehajtási szabályokba, hogy a fogvatartott szabadulásáról, amennyiben kiskorú gyermeke van, a gyámhatóságot megfelelő időpontokban értesíteni kell. Végezetül a törvényjavaslat a pszichiátriai betegek büntetőeljárással összefüggő intézeti gyógykezelésének elrendelésére vonatkozó szabályok teljességét is biztosítani kívánja az egészségügyről szóló 1997. évi CLIV. törvény módosításával. A hatályos szabályok alapján az intézeti ellátás szabályozása csupán abban az esetben volt rendezett, ha az elkövető kényszergyógykezelését rendelték el, vagy ha a kényszergyógykezelés elrendelésére csupán azért nem kerülhetett sor, mert az elkövető büntethetősége esetén egyévi szabadságvesztésnél nem súlyosabb büntetést kellene kiszabni. A törvényjavaslat ugyanakkor biztosítja, hogy a személy elleni erőszakos vagy közveszélyt okozó bűncselekmény miatt elítélt terhelt esetében a pszichiátriai intézetben történő ellátás feltételeit akkor is vizsgálják, ha az elítélt korlátozott beszámítási képességű volt. A szakértői vélemények beszerzése, a pártfogó felügyelők hathatósabb közreműködése, valamint a pszichiátriai intézeti gyógykezelés kötelező esetköreinek kibővítése együttesen alkalmas lehet arra, hogy az elítéltek mentális problémái, jellembeli torzulásai időben, még az esetleges tragikus következményeket megelőzően felismerhetők legyenek. A szabályozással kialakított együttműködési és információáramlási csatornák az eljárási kötelezettségnek megfelelően biztosítják, hogy az illetékes büntetés-végrehajtási, gyermekvédelmi vagy egészségügyi szervek a hatáskörükbe tartozó intézkedéseket, döntéseket hozhassanak, amelyekhez minden szükséges információ rendelkezésükre áll. Tisztelt Ház! Túlzó optimizmusra vallana annak kijelentése, hogy az önök előtt fekvő törvényjavaslat a győri gyermekgyilkossághoz vagy a tavaszi tragédiához hasonló összes eset megakadályozására alkalmas lenne. Sajnos semmilyen büntetés, intézkedés, törvény vagy szabályozás nem képes kiküszöbölni az előre nem látható tragédiákat. Emellett az eljáró szervek közötti együttműködés és információáramlás rendszerszinten válik hatékonyabbá, a szankciórendszer pedig a korábbiakhoz képest lényegesen jobban igazodik majd az elkövető személyiségjegyeihez, mentális állapotához és az elkövetett bűncselekmény súlyához, jellegéhez. A javaslat ugyan nem nagy terjedelmű, mégis koncepcionális újdonságokat vezet be a személy elleni erőszakos, illetve a hozzátartozók sérelmére elkövetett bűncselekmények vonatkozásában. Ezzel pedig biztosítható, hogy nem csupán a két sajnálatos tragédia, de az azokhoz hasonló más esetek is jó eséllyel még szélesebb körben lesznek elkerülhetők, megelőzhetők. A törvényjavaslat társadalmi egyeztetése során benyújtott állampolgári észrevételek jelentős része egyetértett a javaslattal, annak tervezett intézkedéseivel, irányával. Mindez jól mutatja, hogy a kormány mellett a társadalom is elkötelezett a súlyos bűncselekményt elkövetők szigorú felelősségre vonása és az áldozatvédelem szélesítése mellett. A törvényjavaslat is e követelmények szellemében született. Emellett a választott megoldási irányokat a bírói kar és az ügyészség is támogatta, amely további bizonyossággal szolgál arra, hogy a törvényjavaslat kidolgozásának alapjául szolgáló problémák kezelésére a gyakorlatban is alkalmas lesz. Mindezekre tekintettel kérem a tisztelt Országgyűlést, támogassa a törvényjavaslatot. Köszönöm figyelmüket. [[Taps a kormánypártok padsoraiból.]]
Köszönöm. Tisztelt Országgyűlés! Most a vezérszónoki felszólalásokra kerül sor. Megadom a szót Budai Gyulának, a Fidesz képviselőcsoportja vezérszónokának. Parancsoljon!
Köszönöm szépen. Tisztelt Elnök Úr! Tisztelt Képviselőtársaim! Az érzelmeket alaposan felkorbácsoló és lelkiekben szörnyen megrázkódtató tragédia történt 2019 decemberében. Nem akadt olyan ember az országban, akit a győri kettős gyermekgyilkosság néven ismertté vált brutális bűncselekmény ne töltött volna el ijedtséggel. Személy szerint nekem, két leánygyermek édesapjának is borzasztó élményt nyújtott ez az egész eset. A hozzátartozók sérelmére elkövetett, kirívóan súlyos, élet elleni, valamint más, az életet, a testi épséget súlyosan sértő vagy veszélyeztető bűncselekmények olyan kegyetlen és borzasztó tragédiák, amelyek vonatkozásában a jogalkotó köteles vizsgálni, hogy miként előzhetők meg és zárhatók ki a tragédiához vezető okok.Tisztelt Képviselőtársaim! A fent említett súlyos bűncselekményt feltehetően a feltételes szabadságra bocsátott apa követte el. Felmerül tehát a gyanúja annak, hogy talán ez a jogintézmény nem működik megfelelően az igazságszolgáltatási rendszer keretein belül. Varga Judit miniszter asszony az esetet követően rögvest átfogó kormányzati vizsgálatot kezdeményezett, amelynek eredményeképpen megszületett egy olyan jelentés, amely értelmében az Igazságügyi Minisztérium feladata lett a feltételes szabadságra bocsátás szabályozásának, valamint a büntető törvénykönyv és az egyéb jogszabályok esetleges szigorításának felülvizsgálata. A tárca ezen feladatának maradéktalanul eleget tett. Nem elhanyagolható azt sem megemlíteni, hogy a szakmai munka segítése gyanánt a Kúrián joggyakorlat-elemző csoport is alakult. Szeretnék az elhangzottakkal párhuzamba állítani egy külföldi példát is, ha megengedik. 2019 novemberében és 2020 februárjában a londoni késes merényletek elkövetői szintén feltételes szabadlábra helyezett elítéltek voltak, ezért a brit kormány kezdeményezte a terrorista jellegű bűncselekmény elkövetőire vonatkozó ítélkezési és végrehajtási szabályok szigorítását. Tehát láthatjuk, hogy egyáltalán nem minősül idegennek a szigorúbb büntetőpolitika irányába való elmozdulás. A Ház asztalán fekvő javaslat által kilátásba helyezett módosítások olyan büntetőjogi megoldásokat vezetnek be, amelyek önmagukban is komplex módon, ugyanakkor a fokozatosság elvének figyelembevételével, a veszélyeztetettség mértékétől függő arányos válasszal zárják ki a veszélyhelyzetek kialakulását. Egy olyan helyzetet kell tehát teremteni a jogalkotónak, amely során a már nevezett jogintézmény társadalompolitikai szerepe és a társadalmi igazságosság kérdése kerül egymással szembe. Ha csak a börtönbiznisznek megálljt parancsoló törvényekre gondolunk, világosan látszik, hogy a jelenlegi nemzeti kormány egyértelműen az emberek igazságérzetének a helyreállítása mellett tört lándzsát. Tisztelt Ház! A feltételes szabadság jogintézményét már a Csemegi-kódex is szabályozta a magyar jogban. A feltételes szabadságra bocsátás tulajdonképpen egy kedvezmény, amelynek célja, hogy a tényleges fogva tartás ideje az ítéletben kiszabott büntetés időtartamánál rövidebb legyen, mely által csökkenthetővé válnak a szabadságvesztésnek az elítélt személyére gyakorolt káros hatásai, a társadalomba történő visszailleszkedése pedig minél gördülékenyebben valósuljon meg. Persze, objektív és szubjektív kritériumok egyaránt vannak a feltételes szabadságra bocsátásban. [[19.00]] Amikor arról beszélünk, hogy a társadalom igazság- és biztonságérzetét kívánjuk előtérbe helyezni, akkor szót kell ejteni a tettel arányos büntetés elvéről is. Ennek a lényege az, hogy a kiszabott büntetésnek az elkövetett cselekmény következményének súlyával kell arányban állnia. Ez egy megfontolandó elv lehet, a hozzátartozók sérelmére elkövetett súlyos személy elleni erőszakos bűncselekmények vonatkozásában is. Tisztelt Országgyűlés! Államtitkár úr expozéjában maximálisan és alaposan tájékoztatott bennünket, de kérem, engedjék meg, hogy jómagam is rávilágítsak a javaslat főbb pontjaira. A javasolt módosítások irányvonalainak vezérfonala, hogy a legsúlyosabb, az emberi életet vagy testi épséget sértő, valamint a hozzátartozó sérelmére elkövetett jelentős tárgyi súlyú, személy elleni erőszakos bűncselekmények miatt kiszabott határozott tartamú szabadságvesztésből a feltételes szabadságra bocsátás lehetősége kizárásra kerül, ily módon ezeket az esetköröket rendező jogszabályi hely, vagyis a Btk. 38. §-a szorul kiegészítésre. Látnunk kell, hogy egy kétfokozatú szabályozással kell számolnunk, és a jogalkotó is így számol, ugyanis a legsúlyosabb, a más emberek életének szándékos kioltásával járó bűncselekmény esetében semmilyen különös méltánylást érdemlő körülmény nem oldhatja föl a törvényi tilalmat. Ez az abszolút kizárási tilalom. Ezen túlmenően azonban a társadalmi veszélyességhez hasonlóan magas foka miatt a hozzátartozók sérelmére elkövetett súlyos, legalább 8 évi szabadságvesztéssel fenyegetett, személy elleni erőszakos bűncselekmény elkövetőivel szemben is indokolt, hogy érvényesüljön a feltételes szabadságra bocsátás lehetőségét kizáró főszabály. Aláhúzandó ugyanakkor, hogy a méltánytalan helyzetek elkerülése érdekében indokolt megteremteni az egyéni körülmények értékelésének a lehetőségét. Az elkövetés körülményei és az elkövető személyében rejlő veszélyesség értékelését követően a Btk. 38. §-ának (4) bekezdése új E) pontjában meghatározott, abszolút kizárt bűncselekményi körbe tartozó, valamely cselekmény előkészületét megvalósító, vagy abban részesként részt vevő, továbbá a hozzátartozók sérelmére végrehajtott súlyos, legalább 8 évi szabadságvesztéssel fenyegetett személy elleni erőszakos bűncselekmény elkövetőjével szemben a bíróság kivételes jelleggel és szigorú kritériumok mellett feloldást adhat a törvény tilalom alól. Ez a relatív kizárási tilalom. Viszont erre csak és kizárólag akkor van lehetőség, ha a büntetési célok, a pártfogói felügyelet és külön magatartási szabályok elrendelésével megfelelően biztosítható. Tisztelt Képviselőtársaim! A törvénytervezet bővíti azoknak az eseteknek a körét, amelyekben az ügyészség az egészségügyről szóló törvény 200. §-ában meghatározott kötelező pszichiátriai intézeti gyógykezelést köteles kezdeményezni. Szintén kiemelendő, hogy a normaszöveg szélesebb körben kívánja meghatározni a hozzátartozó fogalmát, vagyis kiterjeszti azt az elkövető gyermekének szülőjére, a volt házastársra, a volt élettársra, gondnokára, gondnokoltjára, gyámjára és gyámoltjára is. Az ilyen jellegű, mély nyomot hagyó bűncselekmények esetében nélkülözhetetlen a sértett háboríthatatlanságának megfelelő biztosítása is. Éppen ezért a javaslat kiterjeszti azt az alanyi kört, akire nézve a pártfogói felügyelet, külön magatartási szabályként a távoltartás elrendelhető. Továbbá rögzítésre kerül, hogy a távoltartással érintett személy tényleges lakóhelye, az életvitelszerű tartózkodásra szolgáló ingatlan annak jogi sorsától, tulajdonviszonyaitól, tartós vagy átmeneti jellegétől függetlenül védelem alá helyezhető annak érdekében, hogy a sértett nyugalma megfelelően biztosítható legyen. Így lehetőség nyílik arra, hogy a menedékként, lakhatásként szolgáló gyermekjóléti, gyermekvédelmi intézmények, illetve áldozatsegítő otthonok vonatkozásában is megvalósuljon a pártfogás alatt álló személytől történő távoltartás. Tisztelt Képviselőtársaim! Nem hagyható figyelmen kívül persze, ha valakinek a fent említett típusú bűncselekmények elkövetése miatt kiszabott szabadságvesztését felfüggesztik. A hatályos büntetőjog értelmében maximum két év lehet. Ilyenkor talán szükségtelennek és aránytalannak bizonyulhat a kivétel, nem elegendő korlátozások bevezetése, például a távoltartás indokolt esetben mellőzhető. Ám az áldozatok fokozottabb védelmének biztosítása érdekében szükséges rendelkezni arról, hogy az egyébként kapcsolattartásra jogosult elkövető a kiskorú gyermekével csakis akkor tarthat kapcsolatot, ha erre a felügyelt kapcsolattartás keretében kerül is. Itt jegyezném meg, hogy a javaslat végig, nagyon következetesen úgy rendelkezik, hogy a pártfogó felügyelet során az elítélt magatartását technikai eszközökkel ellenőrizni kell. Sajnos, mivel az ilyen bűncselekmény elkövetője fiatalkorú is lehet, ezért rendelkezni kell arról, hogy a rá vonatkozó feltételes szabadságra bocsátást érintő kizárások csak akkor legyenek alkalmazhatók, ha a 16. életévét betöltötte, és 10 évig vagy annál súlyosabb szabadságvesztést szabtak ki vele szemben. Arra való tekintettel fogalmaz így a normaszöveg, hogy a fiatalkorúak esetén a büntetési cél elsődlegesen az, hogy a fiatalkorú helyes irányban fejlődjék, a szabadságelvonás pedig csak a végső eszköz lehet a fiatalkorúakkal szemben. Tisztelt Ház! A győri esetből is látszik, hogy elfogadhatatlan és tűrhetetlen volt az igazságszolgáltatási szervek azon eljárása, amikor alapos felülvizsgálat nélkül feltételesen szabadlábra helyezték az elkövetőt. Ilyen mértékű súlyos hibák egyszerűen megengedhetetlenek. Üdvözlendőnek tartom, hogy a kormány meghallja ebben a kérdésben az emberek hangját. A jogalkotás útján is meg kell mutatni, hogy Magyarországon az elkövetőknek nem jutalom, hanem büntetés jár. Az elhangzottakra tekintettel a Fidesz képviselőcsoportja nevében támogatom a benyújtott törvényjavaslatot. Köszönöm szépen. [[Taps a kormánypártok soraiból.]]
Köszönöm. Megadom a szót Gyüre Csabának, a Jobbik képviselőcsoportja vezérszónokának. Parancsoljon!
Köszönöm a szót, elnök úr. Tisztelt Elnök Úr! Tisztelt Képviselőtársaim! Tisztelt Országgyűlés! A Jobbik már több mint tíz éve van itt a parlamentben, és ez alatt az idő alatt jó néhányszor tárgyaltunk már olyan témát, amely a családon belüli erőszakkal foglalkozott, és sajnos az a tapasztalat, hogy itt az elmúlt tíz évben azért nem túl sokat léptünk előre ezen a területen. Én azt gondolom, hogy elég nagy ebben az Országgyűlés elmaradása, és sok mindent kellene tennünk azért, hogy a családon belüli erőszak megszűnjön Magyarországon. Igen, így van, ahogy az előttem felszólalók is jelezték és említették már, hogy nagyon szörnyű dolog az, amikor azt halljuk, hogy gyermek, gyermekek sérelmére követnek el bűncselekményeket, és bizony nagyon gyakori az, amikor sajnos az emberi élet kioltásával járó bűncselekmény történik, és ez gyermek rovására. Ezenkívül meg kell említeni, hogy nagyon gyakori ezen a területen a gyermekek ellen a szexuális bűncselekmények elkövetése is, és míg az emberölés napvilágot lát, a szexuális bűncselekmények túlnyomó része valahol ott lappang a társadalom mélyén, és a 90 százalékáról nem tudunk, és sokszor még a család sem tud, hogy milyen bűnelkövetések vannak, s hogy ez milyen hatással lesz majd a fiatalkorú, a gyermek fiatalkorában, majd felnőttkorában az életére. Nyilván ezen elsősorban mi tudunk változtatni, nekünk kell megadni azokat a válaszokat ezekre a kérdésekre, nekünk kell irányt mutatni, és nekünk kell meghatározni azt az irányt, hogy hogyan tudjuk ezt csökkenteni. És igen, úgy van, valóban, ez a győri gyermekgyilkosság volt az, amelyik kiverte a magyar társadalomban a biztosítékot, és megdöbbentett minden embert, én azt gondolom, hogy mindenkit, még azokat is, akik adott esetben éppen a büntetés-végrehajtási intézetben ültek, hiszen azt gondolom, hogy minden ember számára a legfontosabb alapérték a család, a családon belül pedig a gyermekek, hiszen a gyermekek hordozzák a család jövőjét, a gyermekek hordozzák a nemzet jövőjét is. [[19.10]] Nagy szavak ezek, nekünk viszont kötelességünk van. Kötelességünk van megvédeni a gyermekeket, és mindent megtenni azért, hogy egészséges körülmények között tudjanak felnőni, és itt értjük ez alatt a pszichés, a mentális és az egyéb egészségügyi állapotot is. Ehhez pedig valóban arra volt szükség erre mutatott rá a győri kettős gyermekgyilkosság , hogy változtatni kell valamit a jogszabályon. Szigorítanunk kell, további feltételeket kell meghatározni, hiszen ráadásul éppen egy olyan elkövető volt, aki nem olyan régen szabadult a büntetés-végrehajtási intézetből, ahol is a jól megérdemelt börtönbüntetését töltötte. Bizony, az is kiderült, hogy az illetőt feltételesen bocsátották szabadságra, és az is kiderült, hogy sok esetben a feltételesen szabadságra bocsátott bűnelkövetők újabb bűncselekményeket fognak elkövetni. Ezzel kapcsolatban azért szeretném azt elmondani, hogy ez már egy jó 150 éves jogintézmény, vagy több is, mint 150 éves. A XIX. században találták fel a feltételes szabadságra bocsátást, vagy nevezték szabadlábra helyezésnek is ezt az intézményt valamikor, aminek a célja az volt, hogy visszavezessék az elítéltet a társadalomban, hiszen azzal, ha meghatároztak számára egy elérhető célt, hogy ha jó magaviselete lesz, akkor hamarabb szabadul, akkor nyilván a bv-intézetnek is sokkal könnyebb dolga volt az elítélttel; hiszen nyilván, ha harmadolásról volt szó vagy negyedelésről vagy ötödölésről, amiket régebben ismert a jogszabály, akkor az is számított neki, hogy ennyivel hamarabb szabaduljon, hiszen ez sok esetben akár éveket is jelenthetett számára, amennyivel kevesebbet kellett eltölteni a büntetés-végrehajtási intézetben, és bizony, ennek a szabadulásnak az ígérete sokszor arra késztette a rabokat, hogy a magatartásukat megváltoztassák, jó magaviseletük legyen, legalábbis hitessék el a bv-intézetnek az arra szakosított dolgozóival, hogy igenis, ők vissza tudnak illeszkedni a társadalomba, és igenis, a társadalom hasznos tagjai lesznek ők a szabadulás után. És lám, hogy ez mennyire nem igaz, ezt a statisztika támasztja alá, amely azt mondja, hogy például 2011-ben 12 028 elítéltből 6576 esett vissza, aki kikerült a büntetés-végrehajtási intézetből. 2012-ben 11 981 esetből 6533 esett vissza. 2013-ban is 12 391-ből 7060 visszaesőről beszélünk. Ez sokkal több mint 50 százalék. Ez egy döbbenetes arány, döbbenetes szám, és akkor megkérdőjelezhető, hogy a feltételes szabadság jogintézménye vajon betöltie egyáltalán a célját valamilyen formában, jóe ez a jogintézmény. És erre nem most kellene rájönni, hanem erre már a statisztikai adatok alapján legkésőbb 2013-ban rá kellett volna jönni, és végig kellett volna gondolni, hogy jóe ez a jogintézmény. És mi történt? Sajnos azt láttuk, hogy a Fidesz ezt még liberalizálta a 2010-es kormányzás kezdeti időszakában, amikor eltörölte azt a lehetőséget, hogy akár négyötödös kitöltés után szabaduljanak rabok, hanem náluk is az egyharmadra adott lehetőséget, meg az 50 százalékra, kivételes esetben a büntetés 50 százalékának a kitöltése után is lehetett élni a feltételes szabadságra kerülés, bocsátás intézményével. Tehát éppen fordítva kezelték a jogszabályt, mint ahogy kellett volna, vagy változtatták ezt a jogszabályt. Én most kicsit hasonlóságot érzek, és Budai Gyula képviselőtársam már említette a börtönbiznisz problémáját, ahol végül maga a kormánypárt jogalkotása is hibás volt abban, hogy a börtönbiznisz kialakult, és a feltételes szabadságra bocsátás esetén is nyilván van felelőssége a kormányzatnak ezen a területen, és hamarabb észre kellett volna venni, és nem liberalizálni, hanem éppen hogy szigorítani kellett volna ezeket a szabályozásokat. Igenis, meg kell említeni ezeket a problémákat. A 2012-es Btk.-módosítás csak egyetlenegy esetben volt szigorúbb a régi Btk.-nál a feltételes szabadságra bocsátás esetén, ez pedig a visszaesők esetében hozott néminemű szigorítást, de elsősorban könnyítést és liberalizációt jelentett. A feltételes szabadságra bocsátás alkalmazásánál nyilván vizsgálni kell az elítéltnek a büntetés-végrehajtási intézetben betöltött, ottani magatartását, a bv-intézetbe kerülés előtti, a bűncselekmény elkövetése előtti előéletét, milyen életet élt, elsősorban milyen jövedelme volt, normális munkából tartotta el magát vagy bűnözői életmódot folytatott és abból szerzett jövedelmeket; aztán vizsgálni kellett, hogy milyen részvétele volt az elkövetőnek az adott bűncselekményben, bűnsegéd volt vagy ő volt az egésznek a szervezője és kitalálója; aztán szándékos vagy gondatlan bűncselekményről vane szó, mekkora a visszaesés kockázata, mekkora az esélye annak, hogy törvénytisztelő életmódot fog folytatni, ha kiengedik a feltételesen szabadságra bocsátott elkövetőt. Nagyon sokrétű volt eddig is ez a vizsgálat, és azt gondolom, hogy akkor, amikor ebben szigorítunk, és a kormány elénk terjeszt egy olyan javaslatot, amelyben ezeken a területeken szigorítunk, akkor az nagyon helyes, és a Jobbik Magyarországért Mozgalom is támogatni fogja. A Jobbik is gyakorlatilag minden észszerű Btk.-módosítást, amely arra irányult, hogy megelőzzük a bűncselekmények elkövetését, gyakorlatilag mióta bent vagyunk a parlamentben, mindig támogattuk, és ígérhetem, hogy mi a jövőben is támogatni fogjuk ezeket. Így például itt is nagyon fontos tényező az, hogy aki elveszi más ember életét egy erőszakos bűncselekmény esetén, ne legyen feltételesen szabadságra bocsátható. Ne azt nézzék, hogy esetleg jó magaviselete van a büntetés-végrehajtási intézetben, hanem ott igenis érvényesülni kell az állam büntető szerepének, annak, hogy valóban az, ha valaki a legsúlyosabb bűncselekményt követi el nem beszélve arról, hogy a győri esetben gyermekek sérelmére elkövetett bűncselekményről beszélünk , akkor ezt a feltételes szabadságra bocsátást ne lehessen alkalmazni, teljes mértékben egyetértünk; illetve azzal is, hogy a hozzátartozók esetében is szigorításra van szükség, és külön szempontokat kell bevezetni, amit még vizsgálnia kell a hatóságoknak ahhoz, hogy speciálisan egy ilyen bűnelkövető szabadlábra kerülhessen feltételesen. És bizony, nagyon is fontos az, hogy azokat a vizsgálatokat megfelelő pontossággal, megfelelő szakemberekkel és megfelelő alapossággal végezzék el, hogy nehogy újra olyanok kerüljenek feltételesen szabadságra, akik potenciális bűnelkövetők lehetnek, olyanok, akik ilyen súlyú bűncselekményeket követnének el. Azt gondolom, hogy a pártfogói felügyeletnek a kiszélesítése is fontos lépés ezen a területen. Igenis fontos az, hogy nyomon kövessék a feltételesen szabadságra helyezett személyt, az életútját, azt, hogy milyen életmódot folytat, azt, hogy milyen társaságba keveredik bele, azt, hogy milyen munkahelye van, hasznos tagjae a társadalomnak, mert ennek a továbbfolytatása, az életének a megfigyelése ezen a téren véleményem szerint nagyon fontos. Az áldozatvédelem kérdését mindig is hangsúlyoztuk, hogy mennyire fontosnak tartjuk, és itt a börtönbiznisznél is elég sokat beszéltem erről, hogy mennyire fontosnak tartja a Jobbik az áldozatvédelmet. És itt is azt gondolom, hogy ebben a jogszabályban igen, az helyes, hogy az áldozatvédelem is fölmerült fontos szempontként ennek a jogszabálytervezetnek a megalkotásánál, és igenis a távolságtartásra szükség van sok esetben. Szükség van arra, hogy nyomkövető kerüljön elhelyezésre a feltételesen szabadlábra bocsátott elítéltre, hogy ezzel is tudjuk követni, tudja követni a megfelelő hatóság, hogy valóban betartjae az illető azokat az előírásokat. És amennyiben ezt érzékeli, értékeli a rendőrség, hogy megszegte ezeket az előírásokat, a pártfogói felügyelet szabályait, abban az esetben az elkövető azonnal kerüljön újra vissza a büntetés-végrehajtási intézetbe, és szűnjön meg a feltételes szabadságra bocsátása. Tehát ezen a téren a nyomkövető eszköz elhelyezése, a távolságtartás is olyan fontos eszköz, amire mindenféleképpen szükség van. Azt is nagyon fontosnak tartjuk, hogy a szakorvosi, a pszichológusi vélemény is készüljön el akkor, amikor ilyen kérdésekben kell dönteni, és a gyámhatóság véleménye is fontos lehet. De gyakran arra hívja fel a figyelmünket az élet, hogy ezek nagyon gyakran kevesek, hiszen az elhíresült győri kettős gyermekgyilkosság ügyében is kérdezték az anyát, kikérdezte a bíróság, és ő azt nyilatkozta, hogy hiányzik az apjuk a gyerekeknek, és borzasztóan várják haza a gyermekek az édesapjukat. [[19.20]] Az anya testvérét is meghallgatták, aki azt mondta, hogy az elítéltnek jó a kapcsolata a gyerekeivel, mindig is foglalkozott velük, sőt az anya még a perbe is beavatkozott az apa jövendőbeli láthatása ügyében. Pedagógiai véleményt is beszerzett a bíróság, azt gondolom, elég széleskörűen eljárt. Maga a bűncselekmény mégis elkövetésre került. Egy biztos, nem állhat minden gyermek mellett rendőr Magyarországon. Nekünk az a kötelességünk, hogy mindent megtegyünk azért, hogy ezeket a bűncselekményeket a jövőben elkerüljük. Nekünk is, akik a jogalkotói oldalon ülünk, az a feladatunk, és a rendőrségnek is, az ügyészségnek is, a gyámhatóságnak is, a büntetés-végrehajtási ügyintézőknek is az a feladata, hogy ezeket minden formában kerüljük el. Tehát önmagában a törvényjavaslat jó, támogatandó és támogatjuk is. Kicsit kevésnek tartjuk, és több területen kellene a hozzátartozói erőszakba belenyúlni, és még szigorúbb eszközökkel fellépni. Mire szeretném még itt felhívni a figyelmet? Itt általánosságban nemcsak a hozzátartozók esetén, de a nők védelme esetén, a lex Kaleta, amit a Jobbik javasolt, amely az lenne, hogy nyilvánossá tegyük a pedofil bűnelkövetők személyét, ami nagyon fontos lenne, és amivel szintén a megelőzést tudnánk elősegíteni, illetve a szexuális bűnelkövetőkkel kapcsolatban a megfelelő gyógyszerek, kényszer használata szükség esetén, hiszen egyértelműen bizonyítják az adatok, hogy olyan európai országban, ahol ezt bevezették a szexuális bűnelkövetők esetében, 3 százalék alá csökken a visszaesés azoknál a személyeknél, akiknél ezeket a gyógyszereket alkalmazták. A szexuális bűncselekmény ismételt elkövetése 3 százalék alatt volt, míg az általános, akiknél ezt nem alkalmazták, ott pedig 40 százalék fölött volt a szexuális bűnelkövetők aránya. Azt gondolom, hogy ez a mi felelősségünk, hogy ezt minél alacsonyabb szintre vigyük le. Köszönöm szépen a megtisztelő figyelmüket. [[Taps a Jobbik soraiban.]]
Köszönjük. Megadom a szót Vejkey Imrének, a KDNP képviselőcsoportja vezérszónokának. Parancsoljon!
Tisztelt Elnök Úr! Köszönöm a szót. Tisztelt Ház! Tisztelt Képviselőtársaim! Sajnos, tényként kell megállapítanunk, hogy a családon belüli deviancia egyre szélesebb körben történő terjedésével egyre-másra szaporodnak a hozzátartozók sérelmére elkövetett súlyos személy elleni erőszakos bűncselekmények. Ezért fontos ezen bűncselekmények áldozatait még fokozottabb védelemben részesíteni.Elengedhetetlen, hogy vissza tudjuk szorítani a hozzátartozók sérelmére elkövetett bűncselekményeket. Kereszténydemokrataként fontosnak tartom, hogy elkötelezettek legyünk a hozzátartozók sérelmére elkövetett bűncselekmények áldozatainak, különösen gyermek- és fiatalkorú áldozatainak utógondozása tekintetében is. Köszönöm ezért a kormány ez irányú intézkedését is. Tisztelt Hölgyeim és Uraim! A győri kettős gyermekgyilkossági eset kapcsán átfogó kormányzati felülvizsgálat vette kezdetét, melynek alapján benyújtásra került a T/10953. számú törvényjavaslat. A törvényjavaslat mindenekelőtt a feltételes szabadságra bocsátás szabályozásának szigorítását irányozta elő. A módosítás révén ugyanis abszolút kizárt lenne annak az elkövetőnek a feltételes szabadságra bocsátása, aki a legsúlyosabb, emberi életet vagy testi épséget sértő bűncselekményt követte el, így például emberölést, emberrablást vagy terrorcselekményt. Relatíve kizárt lenne a feltételes szabadságra bocsátása azon elkövetőknek, akik a hozzátartozóik sérelmére súlyos, legalább 8 évi szabadságvesztéssel fenyegetett személy elleni erőszakos bűncselekményt követtek el. Tisztelt Hölgyeim és Uraim! Amennyiben a relatív kizárást eredményező súlyos személy elleni erőszakos bűncselekmények esetén a feltételes szabadságra bocsátást a bíróság mégis engedélyezné, akkor egyidejűleg a törvényjavaslat alapján kötelező lenne a pártfogó felügyelet elrendelése, továbbá ugyancsak kötelező lenne az elítélt mozgását nyomon követő technikai eszközzel történő ellenőrzés mellett az áldozatok védelmét szolgáló külön magatartási szabályok megállapítása is. Ezek a rendelkezések a súlyos személy elleni erőszakos bűncselekmények miatt kiszabott szabadságvesztés felfüggesztése esetén is alkalmazandók lennének. Tisztelt Hölgyeim és Uraim! A törvényjavaslat kiterjeszti azon személyi kört, akire nézve külön magatartási szabályként a távoltartás elrendelhető. A fentieken túl a törvényjavaslat egyértelművé teszi, hogy a távoltartással érintett személy életvitelszerű tartózkodására szolgáló ingatlan, annak jogi sorsától függetlenül, tehát tulajdonosi vagy birtokosi tényállástól függetlenül védelem alá helyezendő. Amennyiben az elkövető fiatalkorú, úgy az elsődleges büntetési cél nem a megtorlás, hanem az, hogy a fiatalkorú helyes irányba fejlődjön, így az ő tekintetében a törvényjavaslat az enyhébb szabályozást irányozza elő. Tisztelt Hölgyeim és Uraim! A törvényjavaslat bővíti azon nevesített esetek körét, amelyekben az ügyészség az egészségügyről szóló törvényben meghatározott kötelező intézeti gyógykezelést köteles kezdeményezni. Ezen módosítás által akkor is kötelező lenne az intézeti gyógykezelés kezdeményezése, ha a személy elleni erőszakos bűncselekmény kóros elmeállapotú elkövetőjének a büntethetősége nem kizárt, és ezért a terhelttel szemben büntetést vagy intézkedést szabnak ki. Tisztelt Hölgyeim és Uraim! A kereszténydemokraták mindezek alapján támogatják a T/10953. számú törvényjavaslatot, amely a fentiekben elmondott módosításokat a büntető törvénykönyvről szóló 2012. évi C. törvény vonatkozásában, a büntetések, az intézkedések, egyes kényszerintézkedések és a szabálysértési elzárás végrehajtásáról szóló 2013. évi CCXL. törvény vonatkozásában, továbbá az egészségügyről szóló ’97. évi CLIV. törvény vonatkozásában hajtatja végre. Kérem, támogassák önök is a törvényjavaslatot. Köszönöm megtisztelő figyelmüket. [[Taps a kormánypártok soraiban.]]
Köszönjük. Megadom a szót Bangóné Borbély Ildikónak, az MSZP képviselőcsoportja vezérszónokának. Parancsoljon!
Köszönöm szépen, elnök úr. Tisztelt Államtitkár Úr! Tisztelt Képviselőtársak! Már nem akarom ismételni, hogy milyen pontokat módosít a kormány ezzel a törvénnyel, de azért mégiscsak én is elmondom, hogy mi miatt történt ez. A javaslat apropója az a tragédia, amely Győrben történt, amelyet a börtönből feltételes szabadságon lévő apa követett el saját édes és nevelt gyermeke sérelmére. A férfi megfojtotta 13 éves nevelt lányát és 10 éves saját fiát, majd másnap reggel, miután legkisebb gyermekét ellátta, az épület mellékhelyiségében előbb fel akarta vágni az ereit, ám miután ez nem sikerült, felakasztotta magát. Az önakasztás következtében az elkövető meghalt. A férfi azért volt börtönben, mert 2016-ban egy kalapáccsal többször fejbe ütötte az alvó házastársát, majd a védekező sértettet egy szikével többször megvágta az arcán, a nyakán és a mellkasán. Az elmeszakértő megállapította, hogy az elkövetéskor a vádlott beszámítási képessége súlyos fokban korlátozott volt a cselekmény elkövetésekor. A feltételes szabadság intézményét már akkor sokat támadta a Fidesz, azonnali szigorítást követelve. Az Igazságügyi Minisztérium felülvizsgálta a jogintézményt, és ezek alapján kiválasztotta azokat a tényállásokat, ahol szándékosan akart halált okozni az elkövető, ezen esetekben a feltételes szabadság lehetősége kizárt lesz. [[19.30]] A feltételes szabadság jogintézményének kettős célja van: egyrészt nagyban érdekeltté teszi az elítéltet a jó magaviseletre a büntetés-végrehajtási intézetben, hiszen kihágás esetén a feltételes lehetőségét akár el is veszítheti. A másik cél az, hogy a feltételes szabadságon lévő elítéltet visszatartja újabb bűncselekmény elkövetésétől, hiszen az azt jelentené, hogy azonnal folytatni kell a büntetést. Ha a feltételes szabadságra bocsátás lehetősége nem kizárt, annak legkorábbi időpontja a büntetés kétharmad, visszaeső esetén háromnegyed részének letöltése után lehetséges. A javaslat által megállapított bűncselekmények köre akár még indokolttá is teheti a feltételes kizárását. Egyedül az emberölés alapesete lehet kivétel, ebbe ugyanis a legváltozatosabb szituációk is beletartoznak. Az egyes szándéktól kezdve azt akarja, hogy meghaljon az eshetőleges szándékig nem feltétlenül akarja, hogy meghaljon, de belenyugodott a lehetőségbe, tankönyvi példa a részeg ember házból való kirakása, aki utóbb a hideg éjszaka miatt kihűl, és életét veszíti bezárólag. Sok problémát fog okozni az is, hogy egy-egy esetet emberölésként vagy halált okozó testi sértésként fog értékelni a bíróság, hiszen előbbinél a feltételes lehetősége kizárt lesz, míg a másiknál nem. Ha az elmúlt éveket vizsgáljuk, sokszor láttuk azt, hogy valamilyen nagyon-nagyon borzalmas, úgymond családon belüli erőszak történik, ahol elveszíti az édesanya vagy akár gyermek és gyerekek az életüket. Nagyon sok esetben azért beszélünk erről, mert legtöbb esetben nők és gyermekek kárára történik a bűncselekmény. És erre a politika reagál, ami talán helyes is, meg kell is reagáljon. De nem vagyunk következetesek, azért nézzünk magunkba! Nem egy-egy esetre kellene reagálni, és akkor törvényeket módosítani, hanem komplexen kellene vizsgálni, hogy mi is történik, hogy miről is beszélünk, és hogyan lehetne hatékonyabban fellépni azzal szemben, hogy ilyenek ne fordulhassanak elő. Engedjék meg, képviselőtársaim, hogy egy másik esettel példálózzak, hogy miért nincs ez rendben. Orosz Bernadettről beszélek. Egy hatgyermekes édesanya, nagymama, akit majdnem agyonvert volt barátja 2019 novemberében Bujákon, egy védett katonai objektumban; egy egykori alezredes. Csak azért nem tette meg, mert rajtakapták. 2020. augusztus 26-án tíz órakor polgári peres tárgyalás lett volna a Miskolci Törvényszéken, ahol becsületsértés miatt indított pert az elkövető az áldozattal szemben, azért, mert ő kiposztolta a képeket, leírta, megnevezte, hogy ki volt az elkövető, és nagy nyilvánosságot kapott az ügy. Több média beszámolt róla, és mindenki megismerhette Magyarországon magát az elkövetőt is. Ami döbbenet ebben az ügyben, hogy nem telt el egy év, az áldozatnak bíróság előtt kellett volna megjelennie. Az elkövető ellen még vádat sem emeltek. Értik?! Aki majdnem agyonvert egy hatgyermekes édesanyát, egy nagymamát, még el sem jutottunk odáig, hogy vádat emeljenek, míg a becsületsértésért… Lehet, hogy a becsületsértés úgymond kisebb bűnnek számít, mint az, hogy valakit majdnem agyonvernek. Csak értik azért ezt a visszásságot; ez nagyon nincs rendben. És én azt gondolom, hogy a törvénykezésnek nem egy-egy példa után kellene azonnal így reagálni, hanem komplexen kellene beavatkozni. Én értem ezt a törvénymódosítást, szükség is van rá, csak mindig az ember felteszi a kérdést, hogyha azt a kört nézzük, hogy a 4. pontja szerint, az egészségügyi törvény szerint kötelező pszichiátriai gyógykezelést a korábbinál szélesebb körben lehet majd kezdeményezni, ki fogja ezt elvégezni. Lesznek rá megfelelő szakemberek? Az ellátórendszer fel fog rá készülni? Mindig ezt kérdezzük, hogy amikor a törvénykezés ilyeneket előír, akkor a jelzőrendszer, az a rendszer, aminek működtetni kellene ezt az egész rendszert, fel vane rá készülve. Lesze majd annyi ember, aki ezt végre fogja hajtani? Vagy megint hozunk törvényeket, és semmi nem fog történni? Az elmúlt években több szigorítást tett a Fidesz-KDNP-kormány, ami, azt mondjuk, hogy rendben van, mert tényleg nem kellene hogy ilyen esetekkel jöjjünk ide, és következő héten majd megint módosítani kell a törvényt, mert megint fog történni egy borzalmas tragédia Magyarországon; láttuk az elmúlt időszakot. De valahogy mégsem működik, és ezt kellene valahogy megoldanunk. Valami oknál fogva nem kevesebb az eset, nem kevesebb a halálozás, nem jövünk ide majd egy hónap múlva, és mondjuk azt, hogy minden héten meghal egy nő családon belüli erőszakban, minden hónapban egy gyermek elveszíti az életét családon belüli erőszakban, és legtöbb esetben önök is tudják, ismerik a statisztikákat, milliószor beszéltünk már erről a parlamentben, mert a legtöbb esetben nagyon közeli hozzátartozó követi ezt el, mint ennél a példánál is, maga az édesapa. Akkor valami csak nem jó, valami csak nem működik. Hiába próbáljuk a törvényeket szigorítani, valahogy másképp kellene kezelnünk ezt az egész helyzetet, valami oknál fogva, amit itt is leírtak ebben a módosításban, hogy lehet visszatartó ereje, ha szigorúbb törvényeket hozunk. Nem ezt látjuk, hogy van visszatartó ereje. Talán azért, mert más esetekben meg pont az ellenkezőjét látjuk, hogy nem azt akarjuk megbüntetni, aki maga az elkövető, hanem még mindig azt akarjuk bántani, áldozathibáztatás, így nevezzük, amit látunk, hogy talán a magyar fejekből ezt nagyon nem lehet még mindig kiverni. Én nagyon remélem, hogy talán egyszer egy olyan törvény fog idekerülni, ahol nem egy-egy esetre reagálunk, és próbáljuk úgy megoldani, hanem próbáljuk majd teljesen komplexen vizsgálni ezt az egészet. Én látom, hogy Budai Gyula is rázza a fejét, meg államtitkár úr is. [[Dr. Budai Gyula: Nem erről van szó, képviselő asszony!]] Soha nem erről van szó, amikor az ellenzék kritikákat fogalmaz meg, tudjuk. Én nem is vagyok jogász, be is vallom, nem vagyok jogász, de látszik, államtitkár úr és képviselő urak, hogy az elmúlt időszakban nem tudtunk előrelépni. [[Nacsa Lőrinc: Ez nem igaz!]] Most mondtam el, képviselő úr: nincs kevesebb eset. [[Dr. Völner Pál: De!]] Sőt, most mondjuk azt el, biztos ön is olvasta, hogy a járvány ideje alatt legalább 30 százalékkal nőtt a családon belüli erőszak eseteinek száma. Legalább 30 százalékkal! Hála a jó égnek, nem arra keltünk minden reggel, hogy milyen brutális eseteket mutattak be. És akkor még a látenciát nem is tudjuk, hogy mennyi Magyarországon az az esetszám, amit nem tudunk, nem derül ki, nem látjuk. Én értem, hogy most arról beszélünk, hogy ez az ember már le volt csukva, kiengedték, és elkövette ezt a brutális bűncselekményt, és ennek szeretnénk gátat szabni: hogyha valaki ilyen brutális bűncselekményt elkövetett, nagyon nehezen jöhessen ki majd a börtönből, ha meg kijön, akkor nagyon komoly felügyeletet kapjon, és legyen olyan rendszer, amely meg tudja ezt gátolni. Értem, képviselő urak, csak azt látjuk, hogy valami oknál fogva, ha a statisztikákat nézzük, nem tudunk jobb eredményekről beszámolni. És ez lenne a cél, hogy próbáljuk meg, hogy ne kelljen egyetlenegy ártatlan embernek sem meghalnia csak azért, mert valaki úgy jött ki a börtönből, hogy az az első útja, hogy a saját családját kivégzi. Én remélem, hogy egyszer majd úgy fogunk itt ülni a parlamentben, hogy nagyon nagy sikerekről tudunk beszámolni, és azt fogjuk tudni mondani, hogy hány emberéletet tudtunk megmenteni, mert ennyivel javultak a statisztikai adatok. Én remélem, hogy egyszer ez a pillanat is el fog jönni, és akkor azt fogjuk mondani, hogy tényleg elvégeztük a munkánkat. Köszönöm szépen, elnök úr. [[19.40]]
Köszönjük. Megadom a szót Sebián-Petrovszki Lászlónak, a DK képviselőcsoportja vezérszónokának. Parancsoljon!
Köszönöm szépen, elnök úr. Tisztelt Ház! Egy olyan törvény van itt előttünk, amelyiknek a lényege, hogy hogyan próbálhatjuk megvédeni azokat az áldozatokat, akiket a hozzátartozó bántalmaz tulajdonképpen. Azon kivételes helyzet van, hogy ez egy olyan téma, amely abszolút időszerű, aktuális; aktuális, hogy a tisztelt Ház ezzel foglalkozzon és beszéljen erről. Azért mondom, hogy azon kivételes helyzet, mert azért itt az elmúlt hónapokban tárgyaltunk ingatlan és támogatás adása a Fidesz-közeli alapítványoknak című törvényeket, hogyan adjunk át egyetemeket magánalapítványokba, és ezzel együtt a vagyont is hogyan tüntessük el. Tehát sok-sok-sok olyan dolog történt bizony ám, ami sem a járványhoz, sem egyéb fontos társadalmi kérdéshez nem kapcsolódott. Most végre itt van egy ilyen ügy, egy ilyen törvényjavaslat, amely ilyen, amely fontos, amiről beszélnünk kell, ami aktuális téma sajnos. Ahogy az előttem szólók is elmondták, majdnem minden hónapban van egy-egy nagy port kavaró családon belül erőszak esete, amely mindannyiunkat felkavar, és a társadalomban is felveti annak kérdését, fel is vetette, hogy mi ilyenkor a teendő, mit lehet tenni, járjon el az állam valahogy máshogy, hogy ne legyenek ezek a dolgok. Ezért, amikor tavaly decemberben a minisztérium azt jelentette be, hogy egy átfogó vizsgálatot kezdeményez ebben az ügyben, akkor, bevallom őszintén, a DK azon kevés kormányzati intézkedések közé sorolta ezt, amit támogattunk és amit jónak tartottunk. Nagyon ritkán van ilyen, de ez ilyen volt. Rengeteg információ elhangzott itt a vitában, és nem is sorolnám el, hogy hány adat, milyen adatok mutatják azt, hogy bizony ám, ez egy aktuális, fontos téma. Ehhez képest itt vagyunk egy törvényecskével, egy háromoldalas kis javaslattal, amit semmiképpen nem neveznék az átfogó vizsgálat eredményének, vagy ha ez átfogó vizsgálat volt, akkor nagyon-nagyon szerényre sikerült ennek az eredménye. Ugyanis akár helyesnek tartjuk az ebben a konkrét javaslatban szereplő javaslatokat, akár nem, de abban talán megegyezhetünk, hogy ezt egy komplex csomagnak hívni semmiképpen nem lehet. Egy kettő-három pontban szereplő törvénymódosítás nem fogja megoldani ezt a társadalmi problémát, tehát a kérdésfelvetés, hogy mit és hogyan lehet tenni azzal a társadalmi jelenséggel, ami van és ami fokozódik és ami romlik, arra ez a törvényjavaslat egész biztosan nem ad választ. Hol vannak, kérdem tisztelettel a kormány képviselőit, hol vannak azok a hatásvizsgálatok, javaslatcsomagok, komplex törvényjavaslatok, ami az egész problémának a komplex kezelését szolgálná? Hol van ez, és miért arról beszélünk, hogy egy másfél-két oldalas törvényről, indoklással együtt háromoldalas törvényről gondoljuk azt, hogy megoldja ezt a problémát? Nem fogja, tisztelt uraim, ezt. És még akkor is azt gondolom, ha egyébként lehet, hogy a feltételes szabadságra bocsátás feltételeit szigorítani kell, át kellett nézni, és valóban a törvénynek vannak olyan pontjai, amelyek abszolút előremutatóak, pozitívak és támogatandóak, de önmagában hátradőlni és azt gondolni, hogy egy újabb Btk.-szigorítással megoldottuk ezt a társadalmi problémát is, nem lehet. Nagyon nagy tévedés, és mi sem bizonyítja majd ezt a jövőben, hogy ezután is lesznek bizony ám, ilyen esetek, és mindig majd meg fogjuk állapítani, hogy már megint nem jó valamilyen törvény, már megint máshogy kellene hozzányúlni a dolgokhoz. A másik problémám ezzel kapcsolatban, hogy ráterhel a büntetés-végrehajtásra, illetve egyéb alrendszerekre olyan pluszfeladatot, amiről egy szó nincs, hogy ezt hogyan tudják majd ellátni, el tudjáke látni, lesze ebből bármiféle eredménye ennek a dolognak. Értem én azt, hogy a kormány elrendelheti és majd végrehajtja ezt a törvényt valamilyen módon, de attól függetlenül bármiféle számítás, hatásvizsgálat, megint ezt mondom, javaslat nélkül csak úgy dönteni ilyen törvényjavaslatról, egy ilyen komoly törvényjavaslatról komoly témában, ezt így nem lehet. Hogy tovább soroljam a kritikáimat, a javaslat például korlátozza a bírák döntési jogkörét, szűkíti sok esetben, miközben a bírák azok, akik talán ezekben az ügyekben a legtöbb információval rendelkeznek. Nem én, nem önök meg nem e Ház falai között ülő többi képviselő van minden információ birtokában, hanem jó esetben azok a döntést hozó bírák. Pont arról kellene szólnia ennek a javaslatnak, hogy ha ők rossz döntéseket hoznak, vagy nem megfelelő információkkal rendelkeznek, akkor hogyan fog hozzájuk ez eljutni, hogyan lehet megalapozott döntéseket hozni. A javaslat foglalkozik azzal, hogy a fiatalkorúakra is vonatkoznak bizonyos ilyen szigorítások, miközben a Btk.-nak egy egészen más paragrafusa egyébként úgy fogalmaz, hogy a fiatalkorúakra kiszabott büntetéseknek vagy alkalmazott intézkedéseknek mindig az lenne a célja, hogy a fiatalokat egy helyes irányba terelje. Nem gondolom azt, hogy ha a feltételes szabadságra helyezésnek kizárjuk a lehetőségét vagy erősen korlátozzuk, akkor az a bűnelkövető fiatalok helyes irányba való terelését szolgálja. Lehet, hogy kell szigorítás, ismét mondom, lehetséges, hogy szükség van ilyen típusú megoldásokra is, de az, hogy nem lett az végiggondolva, hogy 16 éves fiatalok hogyan és miképp fognak majd ebből a történetből kijönni ennek a törvénynek a hatására, az egészen biztos. Csak megint arra futott ki a tárca javaslata, hogy szigorítsunk, szigorítsunk, mert ezt szereti a társadalom bizonyára, és ezzel akkor ki is pipáltuk a feladatot. De nem, kedves kormánypárti képviselők, nem. Nem látom a javaslatban, miközben államtitkár úr azért mondott erre félmondatot, de azért nem látom azt, hogy egyeztetve lette, illetve pontosabban valódi egyeztetés volte szakmai szervezetekkel, és azok támogatjáke ezeket, vagy voltak olyan megjegyzéseik, javaslataik, kiegészítéseik. Én egyébként más törvény kapcsán is ezt már elmondtam, hogy hasznos lenne, ha tartalmaznák az előterjesztések ezeket, mert egyfelől megspórolnánk ezt a kérdést, másrészt viszont lehet, hogy azokban lenne olyan javaslat még, aminél arról beszélhetnénk, hogy megfontolandó egyik vagy másik része. Feltételezzük. Összességében tehát a fő kritikám arra szolgál, hogy ez nem egy komplex megoldás, nem az ügyet akarja, nem társadalmi és intézményrendszerbeli változtatások sokaságát tartalmazza, ez kiragadott kettő-három olyan jogintézményt, amelyet most módosít, jellemzően szigorít, és azt gondolja, hogy akkor ezzel meg van oldva. Mondom ezt azért is szomorúan, mert egyébként, amikor az Igazságügyi bizottságban a miniszter asszonyt meghallgattuk júniusban, azt hiszem, vagy júliusban, és szóba került ez a téma, akkor még aznap a tárca volt olyan kedves átküldeni a családügyi munkacsoportnak a vonatkozó anyagát, ami egy 180 oldalas, színvonalas tényfeltáró anyag, azt kell hogy mondjam, számos olyan megállapítással vagy ha úgy tetszik, problémával, ami nem köszön vissza ebben a törvényjavaslatban. Lehet, hogy majd más törvényjavaslatokban fog, vagy hogyan fog ez hasznosulni? Mert ezek szerint valahol valakik elvégezték azt a munkát, hogy komplexen hogyan kellene ehhez a problémához hozzáállni, mégsem jelenik meg ebben a törvényben. Végezetül pedig két, mondjuk azt, hogy nemzetközi lábat raknék e mellé a kritikám mellé. Az egyik nem fognak önök meglepődni ezen az az isztambuli egyezmény kérdése. Természetesen ezt minden egyes alkalommal szóvá fogom tenni, ahol erre mód van, és a téma megkívánja, hogy az isztambuli egyezmény sok-sok-sok minden mellett például konkrétan meghatározza, hogy az abban részes országoknak milyen jogi rendelkezést kell hozni alapvetően a nők, de egyébként a családon belüli erőszak témájában, és ennek a megvalósítását egyébként egy nemzetközi szakértői csoport engedélyezi. Mi történt az isztambuli egyezmény magyarországi történetével? Az történt, hogy néhány hónappal ezelőtt konkrétan egy politikai nyilatkozatot fogadott el ennek a Háznak a fideszes többsége az isztambuli egyezmény ellen, sőt elutasításáról mondvacsinált okokból. De mondom egy másik nemzetközi vetületét. Van az Európa Tanácsnak egy nemek egyenlőségével foglalkozó bizottsága is, és ott is készítettek egy áttekintést, hogy a szervezet tagállamai a nők elleni erőszak felszámolása terén hol tartanak. Elmondom, mit mondanak Magyarországról ebben. Magyarország az Európa Tanács kilenc olyan tagállamának egyike, ahol a törvény még nem garantálja, hogy az ügyész egyébként a családon belüli erőszak minden formája esetén indíthasson büntetőeljárást. Magyarországon egyedüliként nem foglalkozik professzionális szakértők által bonyolított intervenciós program az erőszakot elkövető férfiakkal. Nincs ilyen Magyarországon. [[19.50]] Végül a Bizottság úgy találta, hogy Magyarország egyike annak a két uniós tagállamnak tehát itt is a végén vagyunk a 27-es listán , ahol a rendőrök nem kapnak külön rendszeres szakmai képzést, hogy hogyan lépjenek fel, amikor találkoznak ilyen családon belüli erőszakra utaló jelekkel, illetve ilyen panaszokkal. Egyébként ezt ez a bizonyos családügyi munkacsoport anyaga is megemlíti. Egy szó, mint száz: a téma fontos, a téma jó, kell ezzel foglalkozni, és számos pontja ennek a javaslatnak egyébként támogatandó, azonban ez így, uraim, kevés, ezzel így nem oldjuk meg a problémát. Most leszögezem, hogy egészen biztos, hogy fél év múlva, egy év múlva hasonló csomagról újra fogunk itt vitatkozni, mert tudni fogjuk, hogy ez nem nyújt megoldást arra, amire létrehozták. Köszönöm szépen a figyelmüket.
Köszönjük. Megadom a szót Hohn Krisztinának, az LMP képviselőcsoportja vezérszónokának. Parancsoljon!
Köszönöm szépen a szót. Nagyon örülök annak a mondatnak, amit az államtitkár úr mondott, hogy a kormány zéró toleranciát hirdet a családon belüli erőszakkal szemben, ezt örömmel hallom ebben a Házban. Én már sokszor felszólaltam a családon belüli erőszakkal kapcsolatban, örültem ennek a törvényjavaslatnak, és úgy gondolom, ezt a frakció is támogatni fogja, de ellenzékiként kénytelen vagyok azért mondani pár szót, ami nem biztos, hogy elnyeri az önök tetszését. Ezek pedig a következők.Képviselőtársaim már előttem elmondták azt, hogy súlyos problémákat gondolunk, látunk és tapasztalunk az ellátórendszerben. Tudom azt, hogy valódi társadalmi egyeztetés előzte meg ennek a törvényjavaslatnak az elkészültét, mert magam is ismerek olyat, aki ott volt ezen az egyeztetésen, így tehát képviselőtársamat megnyugtathatom, hogy tényleg volt ilyen. Ehhez ez is hozzátartozik, tehát az igazságot… [[Dr. Budai Gyula közbeszól.]] Ezt most nem értettem, de nem baj. Tehát az a lényeg, hogy az ellátórendszert feltétlenül meg kell erősíteni. Tudom, hogy szakemberhiány van, de azt gondolom, ez ellen lehetne tenni. Lehetne tenni úgy, hogy esetleg a szociális szférában dolgozóknak például odafigyelnénk egy kicsit jobban a bérezésére, egyébként pedig nagyon fontos lenne az, hogy érzékenyítsük a társadalmat erre a problémára. Rengetegen sajnos a szőnyeg alá söprik a családon belüli erőszakot, és tényleg csak néhány kirívó esetről szerez a közvélemény tudomást, és olyankor persze mindenki felháborodik, de tudjuk nagyon jól, hogy rengeteg eset rejtve marad a hatóságok elől. Miért marad rejtve? Magyarországon szokás az áldozathibáztatás. Rengeteget hallottam már különféle erőszakot átélő hölgyekkel vagy néha urakkal kapcsolatban, hogy bizonyára rászolgált, azért verték meg, mit csinált, hogy ennyire megverték; de igen, sajnos. Heves vitákba kezdünk ilyenkor, hiszen azt gondoljuk és az az álláspontom, hogy nem lehet olyan dolgot elkövetni, amiért ez jár cserébe, mert ha valakivel nem lehet együtt élni, akkor azt a kapcsolatot meg lehet szüntetni. Ennél sokkal súlyosabb azonban az, amiről Gyüre Csaba beszélt, a gyermekeken elkövetett abúzus. Ugyan külön törvényi tényállás a kiskorú veszélyeztetése és bántalmazása, de mégis ez is rejtve marad, hiszen erről nem szeretünk beszélni. Engem nagyon sokan megrónak akkor, amikor kimondom azt, hogy családon belüli erőszak, merthogy ez nem családon, hanem kapcsolaton belüli, de én meg úgy gondolom, hogy szülőkkel szemben is elkövetnek erőszakot, az pedig nem egy kapcsolat, hanem a család, és lehet, hogy nemcsak férj és feleség között játszódik le egy ilyen jelenet vagy egy ilyen eset, hanem más családtagok között is. Úgy gondoljuk, hogy a szakembereknek olyan fokú a leterheltsége, és mint már említettem, alacsony a bérezésük is, hogy ezek mind a rendszert gyengítik. Felül kellene vizsgálni a gyermekvédelem rendszerét, a gyámhatóság működését, a felügyelt kapcsolattartás gyakorlását. Magam is ismerek olyat, aki átesett ilyen erőszakon, illetve sajnos olyanokat is ismerek, akiknek a gyermekét bántalmazta vagy az édesanya, vagy pedig az édesapa, már ha őket lehet édesnek nevezni. Sajnos, ilyen is előfordul, és bizony azt látjuk, hogy a rendszerben rengeteg hiba van: az eljárásrendekben, a kételkedő nyomozókban, azokban, akik felveszik a jegyzőkönyvet. Persze, természetesen azt szokták mondani, hogy bárki mondhat bármit, amíg nem bizonyosodik be, hogy igazat mond, addig nem lehet megvádolni senkit, ezt mi értjük, de mégis a hozzáállásban súlyos problémákat láttunk. Nem tudom, tudjáke azt például, rendszeresen előfordul az, hogy ha a gyermekkel szemben elkövetett, mondjuk, abúzus vagy ilyen bántalmazások során a vélt elkövető férfi, akkor is sokszor férfiak vizsgálják ezeket a gyerekeket; köztudott, hogy azért nem tudnak úgy megnyílni, mivel férfi követte el azt ellenük. Ezenkívül pedig nagyon sok olyan civil szervezet van, amelyik foglalkozik hasonló dolgokkal: tanácsot ad, jogvédő munkát végez, jogalkotást segítő javaslataikkal megkeresnek bennünket is, szakemberek képzésével, a lakosság szélesebb körét célzó tájékoztató kiadványaikkal is fellépnek; szerintem nagyon fontos ezeket a szervezeteket támogatni. Már többször elmondtam, de ezzel kapcsolatban is igaz az, hogy nagyon jó lenne, ha az úgynevezett társadalmi célú hirdetések ilyesmiről is szólnának, tehát hogy van segítség, merjen a hatóságokhoz fordulni az áldozat. Sokakat akár éveken át fogva tartanak az elkövetők, nem engedik őket ki a lakásból és így tovább, tehát egészen elképesztő esetek vannak. Szerintem a fiataloknak is nagyon fontos lenne mentális egészséget, szociális felzárkóztató programokat indítani, és már az iskolában kellene ezekről a dolgokról beszélni. Úgy gondoljuk, hogy fontos lenne egy családon belüli erőszakra orientálódó kutatási programot is létrehozni. Fontos lenne tudni azt, hogy milyen okok vezettek az erőszakhoz, hiszen sok esetben az elkövető is valamikor áldozat volt, vagy elszenvedett családon belüli bántalmazást, vagy úgy nőtt föl, hogy ezt látta, és sajnos nagyon rossz mintát követ. Talán régen, még a nagyapáink vagy dédapáink idejében sokszor elfogadott magatartás volt az, hogy a férj rendszeresen bántalmazta a feleségét és a gyermekeit is, lehet, hogy még korábban. Mára már szerencsére vagyunk olyan felvilágosultak, hogy a legtöbben ezt elítéljük. Nagyon sérelmesnek tartjuk azt, hogy általában annak kell menekülnie és annak kell elhagynia az otthonát, aki a bántalmazott, és a bántalmazó továbbra is ott élhet adott esetben, illetve folytatja majd ezt a tevékenységét a következő áldozat esetén. Tehát kérem a kormánypárti képviselőtársaimat és a kormány tagjait, hogy találjanak nyitott fülekre azok a mondatok, amelyek esetleg azokra a hibákra vagy hiányosságokra próbálnak rávilágítani, amelyekről remélhetőleg a kormány, illetve a kormánypártok is tudnak, és újabb hasonló módosításokat, határozati javaslatot vagy törvényt, vagy jogszabály-módosítást, vagy valami hasonlót szeretnék majd olvasni, amely további lépéseket tesz annak érdekében, hogy amennyire csak lehet, visszaszorítsa ezt a családon belüli erőszakot. Remélem, hogy egyszer majd egy olyan országban fogok élni, ahol ritka lesz ez a cselekmény, és majd nagyon fogunk örülni annak, hogy ezt elértük. Úgyhogy kérem a kormánypártokat, fontolják meg, amiket az ellenzék mond, és ezt ne tekintsék mindig politikai játszmának, mert nem pártpolitika kérdése az, hogy elítéljük a családon belüli erőszakot. Köszönöm szépen.
Köszönjük, képviselő asszony. A vezérszónoki felszólalások végéhez értünk. Most az elsőként jelentkezett független képviselő szólhat. Megadom a szót Varga-Damm Andreának.
Köszönöm a szót, elnök úr. Tisztelt Ház! Tisztelt Képviselőtársaim! Mindenekelőtt engedjék meg, hogy köszöntsem önöket a 2020-as őszi ülésszakon, hiszen először találkozunk egymással, és ez az első ülésnap. Nagyon szomorú az, amikor egy ilyen jellegű törvénycsomagot kell beterjesztenie egy kormánynak, mert ez azt jelenti, hogy a társadalomban olyan komoly, súlyos problémák vannak, amelyekre az emberek legelőször mindig azt kívánják, hogy törvényalkotás történjék, hiszen mindig a kormánytól és a parlamenttől várják el, hogy a problémáikat megoldják, de azt kell mondanunk, bár én üdvözlöm ennek a jogszabályjavaslatnak az előterjesztését, hogy ezeket a kérdéseket törvényekkel soha az életben nem fogjuk megoldani. [[20.00]] A T/10953. számú törvényjavaslat a hozzátartozók sérelmére elkövetett bűncselekmények megelőzésére irányul, méghozzá oly módon, hogy kiterjeszti az eddig csak a legsúlyosabb bűncselekményekre vonatkozó büntetőeljárási intézkedéseket, illetőleg a feltételes szabadságra bocsátás lehetőségét szűkíti; és egy nagyon fontos intézményi kiterjesztést tesz, ez pedig a pszichiátriai vizsgálat, illetőleg a pszichiáterek fokozottabb bevonása a bűncselekményt elkövetők joghátrányainak meghatározása, valamint a gyógykezelésük érdekében. A kormány számára készült egy jelentés a hozzátartozók sérelmére elkövetett bűncselekmények megelőzése érdekében. Gondolom, ez az a 180 oldal, amelyről Sebián-Petrovszki László képviselőtársunk is beszélt. De azt kell mondanom, hogy azért ez a javaslat annak a 180 oldalas munkának körülbelül 1 százalékát teszi ki, tehát körülbelül 99 százalék van még, ami feladatokat ír elő a kormány számára. De míg élünk, remélünk, reméljük, hogy ebben a ciklusban a maradék 99 százalék javaslat is vagy a Ház elé kerül, vagy a kormány ezeket a feladatokat megoldja, hiszen azért ennek a 180 oldalnak elég kis része szól arról, hogy törvényjavaslatokkal lehetne megoldani. Picit rátérve ennek a javaslatnak a szakmai részére: a legsúlyosabb bűncselekményeknél kizárja a feltételes szabadságra bocsátást, és egyedi mérlegelést ad a bírák számára szélesebb bűncselekményi körben arra, hogy a feltételes szabadság kedvezményéből zárjanak ki olyan bűnelkövetőket, akik erőszakos bűncselekményt követtek el. Illetőleg, ha megkapta a feltételes szabadságra bocsátást, akkor pártfogó felügyelet, illetőleg távoltartás intézményét alkalmazhatják ennek az elektronikus szerkezetnek a használatával. Ha felfüggesztett büntetést kap, akkor szintén lehet távoltartás és pártfogói felügyelet. Viszont az is tény, ezt tartalmazza az indokolás, ha már felfüggesztett büntetést kap valaki, akkor nagy eséllyel nem olyan súlyos erőszakos bűncselekményt követett el hozzátartozója sérelmére. Itt azért meg kell jegyeznem, hogy nagyon könnyen mondjuk ki azt, hogy pártfogó felügyelet alá kerül valaki. Rendkívül kevés a pártfogó. Itt több ügyvédkollégám ül a teremben, akik pontosan tudják, hogy nagyon nehéz már ma is a pártfogó felügyeletet ténylegesen és hatékonyan végezni, mert rendkívül csekély a számuk. Nagyon jó lenne, ha valahogy az igazságügyi kormányzat megpróbálna kidolgozni egy olyan életpálya-lehetőséget egy olyan bérezéssel, hogy ezt a hivatást többen akarják gyakorolni, hiszen egy nagyon szép hivatásról van szó, hiszen egy megtévedt, eltévedt embert kellene visszaterelni egy teljesen normális életformába, ami, azt hiszem, tényleg nagyon szép feladat. Ami nagyon komoly újdonság, az a pszichiátriai gyógykezelés kérdése, az ügyészséget kötelezi arra, hogy szélesebb körben kell kezdeményezniük a pszichiátriai vizsgálatot, illetőleg a kötelező pszichiátriai kezelést. Ugye, ez egy nagyon komoly kérdés, nagyon sokszor van az, hogy olyan pszichés állapotban követi el a bűncselekményt valaki, akire vonatkozóan a szakemberek megállapítják, hogy nem láthatta át tettei következményét. Ezért természetesen mindjárt a büntetése csekélyebb lesz, viszont ily módon tulajdonképpen a sértetteket bünteti. És nagyon komoly rendelkezése ennek a javaslatnak az, hogy igenis a pszichiátriai gyógykezeléssel kell akkor pótolni a le nem töltendő börtönbüntetést vagy fegyházbüntetést, hiszen az nem lehetséges, hogy őt, egy ilyen személyt visszahelyezzünk változatlanul a társadalomba. Az élet ellen irányuló bűncselekmények feltételes kizárása mellett a hozzátartozók sérelmére elkövetett súlyos, legalább nyolc évvel fenyegetett esetben is kizárja a javaslat a feltételes szabadságra bocsátást. Ez egy nagyon komoly dolog, óriási előrelépés, ugyanis tényleg nem szeretnék egyetlen bírót sem megbántani, de a gyakorlatban azt látjuk, hogy nem igazán hatékony és a megelőzést szolgáló súlyos éveket adnak az ilyen bűncselekményeket elkövetőknek. Kiterjeszti a javaslat a hozzátartozói kört a polgári jogi hozzátartozói terminológiához képest. Ez nagyon helyes, hiszen családok sokkal nagyobb létszámban, sokkal változatosabban élnek együtt, mint a polgári jogi viszonyokban a hozzátartozói kör. A távoltartás nemcsak a sértettre, hanem a családtagokra is vonatkozik. Ez egy nagyon korrekt és komoly szabály. Tényleges lakóhelyet határoz meg akkor függetlenül a tulajdonviszonyoktól , amikor a távoltartást meghatározza. Ez ugyanis azért rendkívül fontos, mert nagyon sokan úgy tudtak kibújni a távoltartás végrehajtásából, hogy azt mondták, na de kérem, az az én tulajdonom, és a tulajdonával rendelkezhet, használhatja, a polgári jogi szabályok ezt megteremtik. Ahhoz, hogy őt tényleg ki lehessen zárni, valóban teljesen fel kellett adni a tulajdonviszonyok figyelembevételét, a tényleges lakóhely és a tényleges használat határozza ezt meg. A gyermek láthatása felügyelet mellett nagyon régi hiány. Valóban, ahogy Gyüre Csaba képviselőtársam elmondta a győri kettős gyilkosságnál, az anya még patronálta is a kapcsolattartást, és tulajdonképpen hiába volt egy aránylag széles körű vizsgálat arra vonatkozóan, hogy a gyermekeket és az apát engedhetike találkozni. Hogyha lett volna egy ilyen rendelkezés, teljesen mindegy lett volna, hogy az anya mit nyilatkozik, hiszen a szülő igyekszik jóhiszemű lenni és csak a gyerek kívánságát teljesíteni, holott a gyerek nem mérheti fel, hogy az apában milyen folyamatok zajlottak le, és valóban az a kapcsolattartás majd minőségi lesz és nem az a következmény, ami bekövetkezett. Ilyenkor igenis a hivatalnak kell okosabbnak lenni, és a hivatalnak kell megakadályozni az ilyen jellegű következményeket a felügyelet melletti találkozással. A feltételes döntések széles körű tájékoztatási jogot ad a bírónak szakemberek bevonása mellett. Ez, azt kell mondjam, a legjobb része ennek a javaslatnak, mert hosszú évek óta mondjuk, hogy a bíró nem elég felkészült arra, hogy a mikrotársadalmi viszonyokat felmérje olyan módon, hogy pontosan azt a büntetést és olyan mértékben szabja ki, amely az adott személyre mind a megelőzést, mind a megtorlást együttesen tudja képviselni. Kell a bírákhoz olyan szakembereket és olyan intézményrendszert adni, terelni, aki segít nekik abban, hogy ilyen szituációkban valóban jó döntést hozzanak. Ez aztán tényleg egy XXI. századi javaslat. Nagy az előrelépés egyébként ezzel a javaslattal, de azért azt kell mondanom, hogy ezek a viszonyok, amelyeket megpróbál most ez a javaslat, hogy úgy mondjam, jogkövetkezménnyel megajándékozni, ezek nagyon hosszú pszichés folyamatok. Amikor mi már látunk egy ilyen súlyos cselekményt, mint például a győri kettős gyermekgyilkosság, az egy nagyon hosszú, pszichésen terhelt folyamatnak a végső stádiuma volt. Azt kell mondani. és nagyon örültem, hogy államtitkár úr azt mondta, hogy ezzel a javaslattal nem fogják megoldani azokat a társadalmi problémákat, ami idáig juttatja a családokat. Ez abszolút korrekt és szerintem ezt mindenki tudja, ez egy próbálkozás arra, hogy ha a társadalomnak megüzenjük, hogy jóval súlyosabb következményei lesznek, hátha van egypár ember, aki visszatartja magát attól, hogy ilyen jellegű súlyos cselekményeket valósítson meg. Azt kell mondanom viszont, hogy késedelemben vagyunk. Az EU 2011-12-ben készítette el 42 ezres mintán az európai uniós felmérést arról, hogy a családon belüli erőszak miként alakult a 27 európai uniós tagállamban, és ebben Magyarország is hogy áll. Ugye, ’13-ban megismertük ezt a tanulmányt, szerintem ’13 óta picit hatékonyabban, ritmusosabban, megelőzés céljából lehetett volna az, hogy a kormány elkezdje a feladatait a törvényalkotásban és az intézményrendszer létrehozatalában elvégezni. Engedjék meg, hogy pár adatot elmondjak! Havonta legalább három nőt öl meg a párja Magyarországon. A rendőrség a statisztikai adatokban érdekes módon épp a felét írja. Minden ötödik nő olyan családban nőtt fel, ahol az apa verte az anyát; rendkívül nagy szám. A nők elleni erőszakos cselekmények 22 százalékát partnere követi el, és a nőknek több mint a felét a partnere gyilkolja meg, de 76 százalékát viszont valamely családtag. Óriási szám! Tehát az összes meggyilkolt asszonyról beszélünk, több mint 50 százalékát a partnere, 76 százalékát valamely családtagja. Óriási szám! [[20.10]] Ez azt jelenti, hogy Magyarországon a családon belüli életekben olyan komoly pszichés problématömeg van, olyan szinten terheltek a családok a problémákkal és a konfliktusokkal, hogy én egy dolog miatt örülök, hogy mától családügyi miniszterünk van: mert szerintem neki a legelső feladata az, hogy minden olyan lehetőséget megteremtsen, kitaláljon kormányzati szinten, hogy a családon belüli feszültségeket oldjuk, mert ezek borzasztó nagy számok. Ahol a nő öli meg a férjet, ott 80 százalékban a nő bántalmazott volt hosszú időn át nagyon nagy szám. A nők 23 százaléka élt már meg fizikai erőszakos kapcsolatot. Hát, a nők 23 százaléka azt jelenti, hogy 900 ezer nő már átélt fizikai erőszakot kapcsolatban, közben pedig a statisztika szerint 6 ezer ilyen bűncselekmény van egy évben. 900 ezer nő élte meg, és 6 ezerről tudunk. Micsoda látencia! Óriási látencia! Én azt szeretném, és azért nem elemzem jobban jogi szempontból ezt a javaslatot, hiszen megtették előttem többen, hanem inkább arra szeretném felhívni a figyelmet, hogy ezzel tulajdonképpen még a munka első lépéseit éljük. Azt látnunk kell, és be kell látnunk, hogy a társadalmunk frusztráltsága nem egy véletlen következmény. A politikai életből mit látnak az emberek? Arroganciát, a másik bántását, a másik megalázását, a másik leszólását és ez csak a legmagasabb szintű társadalmi csoportból a társadalom felé lesugárzó jelenség. Mit látunk alacsonyabb szinten, közigazgatásban, vállalatoknál? Lenézően bánnak az alattuk lévő, a hierarchiában alattuk lévő dolgozóval. Minden következmény nélkül be lehet szólni egymásnak a munkahelyeken úgy, hogy megalázzák egymást az emberek. Nézzük meg a rendkívül széles körben megnyilvánuló igazságtalan társadalmi kapcsolatokat! Nézzük meg azt, amikor például egy férfiember kiválóan dolgozik, előmeneteli lehetősége van a munkahelyén, és mit lát mindig? Hogy nem a legkiválóbb dolgozó kerül magasabb lépcsőre, hanem az, aki a főnökének a kedvét keresi, és hízeleg. Micsoda frusztráció ez, ugye? Ezt, amit a társadalomban megélnek az emberek, mind-mind a családba viszik haza, ott csapódik le ott csapódik le! Azt azért hadd mondjam tehát el, hogy ma Magyarországon az igazságtalan közélet, ha tetszik, ha nem, a közélet legmagasabb aktoraitól kezdődik, hogy nem az érdemelv, hanem az érdekelv, hogy nem a teljesítmény, hanem az üzlet, hogy nem a legjobb, hanem aki a legtöbbet tudja protekcióban megszerezni, megkapni; ahogy bekerülnek a gyerekek az iskolába, attól a pillanattól kezdve végig kell élniük azt, hogy nem az igazság és nem az érdem alapján zajlik az előmenetelük ezt mindenki hazaviszi a családba. Azt kell tehát mondani, hogy alkothatunk törvényeket, kiabálhatjuk azt, hogy rossz helyzetben vagyunk, és rosszak a statisztikák, és valamit csinálnunk kell akkor, hogyha azt az alapvetést, hogy egy társadalmat igazságossá próbálunk formálni, vagy hozzátesszük a magunkét, hogy az igazságos legyen, mi magunk nem végezzük el. Most is a felszínt kapargatjuk, de mindannyian tudjuk, hogy azért a probléma gyökere nagyon-nagyon mélyen van, és mi mint országgyűlési képviselők nagyon sokat tehetnénk azért, hogy a társadalomból elkezdjük kihúzni a frusztrációt, és helyébe pedig a szeretetet, a megértést és a jóérzést üzenni. Ez nagyon nagy munka, viszont hadd mondjam azt, hogy ezt sem a kormánypártok, sem az ellenzék nem tudja egyedül megcsinálni. Köszönöm a figyelmüket.
Köszönjük. Most kétperces felszólalások következnek. Megadom a szót Nacsa Lőrinc képviselő úrnak, a KDNP képviselőjének. Parancsoljon!
Köszönöm szépen a szót. Tisztelt Elnök Úr! Tisztelt Országgyűlés! Ha jól értem, akkor ebben a törvényvitában azért nagyjából a célokkal egyetértünk, ugyanakkor vannak olyan különbségek és vannak olyan dolgok, amelyeket önök itt megfogalmaztak, amelyek azért érdemesek reakcióra, hiszen közösen küzdünk nagyon sok dologért. Azt gondolom, hogy a kapcsolati erőszak megelőzése, az áldozatok segítése, egyébként a Btk. szigorítása, vagy éppen amiről most beszélünk, a feltételes szabadlábra bocsátásnak a szigorítása, az igenis közös támogatást élvezhetne vagy élvez is itt a parlamentben én ennek nagyon örülök. Azt, mondjuk, szeretném visszautasítani Varga-Damm Andrea képviselő asszonytól, aki a szeretet nevében fejezte be a mondanivalóját, hogy közben a közigazgatásban dolgozókról olyan általánosításokat mond, hogy ott állandó megalázás zajlik, hogy állandó lenézés zajlik [[Dr. Varga-Damm Andrea közbeszól.]] [[Dr. Varga-Damm Andrea közbeszól.]] , hogy a közigazgatási vezetők egyébként folyamatosan úgy bánnak a beosztottjaikkal, ahogy ön ezt megfogalmazza. Szerintem ez nincs így (Dr. Varga-Damm Andrea közbeszól.), én dolgoztam a közigazgatásban, nem tapasztaltam ezt. Bangóné Borbély Ildikó képviselő asszonynak szeretném mondani, hogy önök nem támogatták a kapcsolati erőszak Btk.-tényállását, és hogy azt szigorítsuk, és ne egy ideológiailag terhelt egyezményre hivatkozzanak, hanem a közös célokat nézzük meg, hogy igenis… Mindenki különféle statisztikákra hivatkozik itt, valaki nem hiszi el a rendőrségi statisztikát, valaki nem hisz el más statisztikát. Szerintem itt, ebben a kérdésben nem a statisztika a lényeg. Amíg ez a statisztika akár egy is, addig van teendőnk, és addig van közös feladatunk. Ne a számokkal dobálózzunk! Sebián-Petrovszki képviselő úrnak mondanám: az Európa Tanácsnak 47 tagja van, tehát ha a 25. helyen állunk, akkor az az erős középmezőny [[Sebián-Petrovszki László: Utolsó! Utolsó!]] , úgyhogy azzal nincsen gond de nem 27 tagállam van. Gyüre Csaba képviselőtársamnak meg azt szeretném mondani, hogy önök nem minden Btk.-szigorítást támogattak ám, amikor az egyenruhás bűnözés betiltása volt 2011-ben [[Dr. Gyüre Csaba közbeszól.]] vagy amikor egyébként 2013-ban a feltételes szabadlábra bocsátást szigorítottuk, hiszen a visszaeső bűnözőknél [[Az elnök csenget.]] [[Az elnök csenget.]] ha legalább két év volt a büntetési tétel, akkor nem lehetett (Az elnök csenget.), tehát már akkor is szigorítottuk; azt én álságosnak érzem, hogy ezt számonkéri rajtunk. Köszönöm szépen. [[Taps a kormánypártok soraiban.]]
Kétperces felszólalásra megadom a szót Bangóné Borbély Ildikónak, az MSZP képviselőjének. Parancsoljon!
Képviselő úr, talán nem is kellene vitatkoznunk. Nem azon vitatkozunk, senki nem azt akarja, hogy ne azért üljünk itt, hogy ezeket az eseteket meggátoljuk. Persze, ez természetes. Na de komolyan, sokszor azért nem szavazunk meg egy törvényt, mert önök úgy bújtatják el salátatörvénybe [[Sebián-Petrovszki László: Így van!]] hogy lehet, hogy két dolgot meg tudnánk belőle szavazni, meg nagyon szeretnénk, de mellette másik százat meg egyszerűen nem lehet megszavazni; ez az elmúlt időszakban elég sűrűn előfordult. [[Közbeszólás az ellenzék soraiból: Úgy van!]] De amikor a családon belüli erőszakról beszélünk nem tudom azt mondani, hogy „kapcsolati erőszak”, mert családon belüli erőszakról beszélünk [[Hohn Krisztina: Úgy van!]] nem kapcsolati erőszakról , amikor erről beszélünk, értsék már meg, és mindig ezen vitatkozunk itt, azon megy a vita az ellenzék meg a kormánypárt között, hogy ezt nem lehet egy-egy esetre levetíteni, ezt komplexen kellene nézni. Mert addig, amíg a jelzőrendszert…, és itt nemcsak arról van szó, hogy vane elég pszichológus vagy nincsen, vagy pszichiáter, hogy hogyan állnak hozzá a rendőrök, a bíróság, a szociális munkás… Bocsánat, ennél a győri esetnél nem vagyok jogász, és lehet, hogy Budai Gyula majd ki is javít ezt az embert akkor is szabadságra, feltételes szabadságra engedték volna, mert nem ölte meg a feleségét, nem ölte meg a gyerekeit, ezt az embert kiengedték volna a börtönből, és így is, úgy is az lett volna, ha ez a törvény akkor életben van, akkor is megtörtént volna ez az eset. Inkább azt kellene megnézni, hogy hogyan lehetne olyan törvényeket hozni, és ebben egyetértek Varga-Damm Andreával, hogy hozhatunk minden héten, nem fogjuk tudni megváltoztatni a társadalomnak a szemléletét. Amiről Hohn Krisztina képviselőtársam beszélt, hogy addig, amíg maguknak az embereknek az agyában éppen az van, hogy az asszony verve, a pénz számolva ugye, tudják, hogy miről beszélek? , ezt a fajta mentalitást nem fogjuk tudni megváltoztatni, vagy addig, amíg maguk a szomszédok vagy bárki bezárkózik, amit mondtam, hogy hány eset nem derül ki Magyarországon, ami csak a kerítésen belül vagy a négy fal között van; addig, amíg ebben nem jutunk előre [[Az elnök csenget.]] [[Az elnök csenget.]] hiába hozunk itt minden héten törvényeket (Az elnök csenget.), nem fogunk tudni sikereket elérni. Köszönöm szépen a türelmet, elnök úr.
Két percre megadom a szót Varga-Damm Andrea képviselő asszonynak.
Köszönöm a szót. Még van annyi idő hátra a ciklusból, hogy hátha Nacsa Lőrinc képviselőtársunk megtanul szöveget értelmezni. [[Derültség az ellenzék soraiban.]] Drukkolunk neki. Én inkább azt várnám el a gyűlölködés és az ellentmondás helyett, hogy például a férfitársadalmunk, a vezető férfi politikusok csináltassanak olyan videókat, amelyeken az van, hogy ne bántsd a gyerekedet, ne bántsd a párodat! Mindig csak arról beszélünk, hogy olyan videókat készítsünk, amelyeken azt üzenjük az áldozatoknak, hogy van segítség. Nem! Az nem elég! Oda kell mellé tenni azt a videót, amelyen férfiak, komoly, ismert, elismert férfiak azt mondják, hogy nem, ez semmire sem megoldás. [[20.20]] Ha nehézségeid vannak, ha pszichés problémád van, ha kudarcaid vannak, ha frusztrációd van, ha szexuális problémáid vannak, akkor van segítséged, és nem az erőszak a megoldás. Ne azt bántsd, aki szeret téged! Én elképzelem, a szemeim előtt megjelenik az a videó, amit lehetne csinálni, és a közszolgálati csatornákon mutatni az embereknek, hiszen rendkívül erőteljesen médiafogyasztó a társadalom. Ezekkel a szavakkal, mondatokkal, üzenetekkel óriási eredményt lehetne elérni. Nem a törvényekkel, még ha ezt természetesen meg is fogjuk szavazni, de ez úgysem lesz elég! S arról ne is beszéljünk, hogy azok a társadalmi csoportok, amelyek ilyen cselekményeket esetleg elkövetnek, nem is tudják, hogy milyen törvények vannak, nem is olvasnak újságot, nem látják, hogy a parlament ezzel a kérdéssel foglalkozott, és ott a képviselőknek mi volt az álláspontjuk. Sajnos a mi vitáinkat, a mi beszélgetéseinket, amit itt folytatunk, a társadalomnak talán 1 százaléka ismeri. Ki kell mennünk e Ház falai közül, és oda kell mennünk az emberek közé, hogy az ilyen jelenségek, az ilyen problémák megszűnhessenek. Nekünk kell kérnünk az embereket arra, hogy ezt ne tegyék. Köszönöm szépen.
Tisztelt Képviselőtársaim! Most további képviselői felszólalások következnek. Megadom a szót Dunai Mónika képviselő asszonynak, a Fidesz képviselőjének.
Köszönöm szépen a szót. Tisztelt Elnök Úr! Tisztelt Államtitkár Úr! Tisztelt Ház! Az eredeti felszólalásom előtt engedjék meg, hogy két dologra nagyon röviden reagáljak. A baloldali padsorokból többen a kapcsolati erőszak, illetve a családon belüli erőszak fogalmát említették. Én azt láttam, hogy néhányuknak elnézést kérek, de ezt kell hogy mondjam téves az ismeretük és a felfogásuk erről a két fogalomról. Ugyanis a családon belüli erőszak egy szűkebb fogalom. Nem véletlen az, hogy a magyar Országgyűlésben és a magyar törvényekben, a Btk.-ban nem családon belüli erőszak, hanem kapcsolati erőszak van megfogalmazva, hiszen sokkal több emberre volt házastársra, élettársra, akik egyébként klasszikusan ma már nem alkotnak családot vonatkozik. Én tehát azt gondolom, nagyon helyes az, hogy a Btk.-ban sem családon belüli erőszakról, hanem egy szélesebb körről, kapcsolati erőszakról beszélünk. A másik, hogy azzal, amit Varga-Damm Andrea említett, hogy nekünk kell elöl járni, nekünk kell példát mutatni, nekünk kell az emberek közé kimenni, teljesen egyetértek. De hitelese ez jó néhány parlamenti képviselőtől? kérdezem. Mert amikor az interneten keresztül vagy a televízióadásban, nem élőben, hanem a híradásokon keresztül azt látják gyermekek, felnőttek, mindenki, hogy vannak olyan képviselők, akik nem tartják be a szabályokat, akik kiabálnak a parlament ülésein, akik randalíroznak, akik megtagadják a munkát, akik kivonulnak, leteszik a munkát, akkor azt gondolom, hogy ez nem egy jó példamutatás. Én egyetértek azzal, hogy mindenki mutasson példát, és azt gondolom, hogy ez lenne a követendő mindenki részéről. Örülök, ha néha a baloldali padsorokból is hallok ilyen véleményt. Azt kérem, hogy ha ez a véleményük, akkor így is cselekedjenek, és mutassanak példát. Itt még arról volt szó, hogy miért nem terjedelmesebb ez a törvény. Szándékosan az a koncepciója, és azt gondolom, minden kormánynak és Országgyűlésnek az kell hogy a célja legyen, hogy maguk a törvények egyszerűek, világosak legyenek, és ne csak a jogászok és az ügyvédek érthessék azt, hanem megérthesse minden magyar állampolgár, még egy általános iskolai felső tagozatos is meg tudja érteni. Ez a cél. Utána pedig ott vannak a rendeletek, a részleteket a rendeletek tudják nagyon precízen, nagyon pontosan megfogalmazni. Így tud felépülni egy olyan átlátható rendszer, amely egyébként a rugalmasságot is tudja biztosítani, hiszen ha valamit módosítani kell, akkor nem kell feltétlenül végigfuttatni az Országgyűlés törvényhozási mechanizmusán, hanem egy sokkal gyorsabb társadalmi-szakmai egyeztetést követően lehet a pontosításokat végrehajtani. Ami a benyújtott törvényjavaslatot illeti: az nemcsak a szavak szintjén áll meg, hanem valójában a tettekben is, hogy a Fidesz-KDNP-frakciószövetség és a magyar kormány is kiemelten fontosnak tartja a családok, a nők és a gyermekek védelmét. Mindemellett hangsúlyozott figyelem fordul a bűncselekmények áldozataira, a jogaik érvényesülésére, az áldozatsegítési támogatások körének bővítésére, az érdekérvényesítés elősegítésére. Mindezen célkitűzések megvalósítása érdekében országszerte áldozatsegítő központokat hozunk létre, és ezzel a ténnyel, ezzel a módszerrel, ezzel az intézményhálózattal is segítjük az áldozatok vagy az áldozattá válók életét, hogy ne kerüljenek olyan helyzetbe, amikor nem tudják, hogy honnan várhatnak segítséget. Tehát az áldozatsegítési tevékenység nagyon fontos és kiemelt feladat gyakorlatilag az egész kormányon belül, az Igazságügyi Minisztérium pedig szintén kiemelt, első számú prioritásként kezeli, amennyire én látom. Emellett van egy olyan törvényhozói munka, amely az áldozatsegítést nem természetben, hanem a jogszabályok szigorításával és módosításával tudja garantálni. Amikor azt mondják baloldali képviselőtársaim, hogy ez nem elég, akkor azt kell mondani, hogy most ez itt a téma, most ennek a törvénynek van itt a módosítása. Emellett számtalan olyan párhuzamos áldozatsegítési program, felkészítés folyik, amely garantálja az áldozatok megsegítését. Az áldozatsegítő központok hálózatának fejlesztésével öt éven belül minden megyében elérhetőek lesznek ezek a szolgáltatások. Idén 600 millió forint áll rendelkezésre a budapesti, a miskolci, a szombathelyi és már a pécsi áldozatsegítő központ fenntartására és kapacitásuk növelésére. A cél az, hogy a jövőben minden megyében létrejöjjön majd egy-egy ilyen intézmény. A központok fejlesztése azért kiemelt feladat, mert erkölcsi kötelességünknek érezzük, hogy segítsük az arra rászorulókat, a segítség pedig akkor a leghatékonyabb, ha helyben történik. Ezzel egyetértett Varga-Damm Andrea is, és azt mondta a tisztelt képviselő asszony, hogy menjünk ki az emberek közé. Nem tudom, hogy most itt vane, mert a pulpitus takarja; nincs itt, jelzi államtitkár úr, akkor sajnálom, hogy már nem hallgatja meg a vita további szakaszát. Mi azért vagyunk itt az Országgyűlésben, mert embereket képviselünk. Én Rákosmentét és Kőbánya egy részét képviselem, képviselőtársaim pedig szintén a saját körzetüket. Ott vagyunk az emberek között. Ott vagyunk, ismerjük a véleményüket, és megkérdezzük a véleményüket. Személyesen is, fórumokon is, fogadóórákon is, és az utcán, a buszon is, mindenhol. S ne felejtsük el, hogy egy nagyon fontos eszköz is van, amit önök mindig szidnak, a nemzeti konzultáció. A nemzeti konzultációk alkalmával is mindig közvetlenül megkérdezzük az emberek véleményét a nagyon fontos, mindenkit érintő kérdésekről. További cél, hogy olyan rendszer működjön, amelyben a hatóság is aktív cselekvőként lép fel az áldozatok támogatásában. A hatóságokról is esett már szó. Nem igaz az az állítás, hogy a hatóságok nem kapnak képzést arra, hogy a gyermeki vagy a női áldozatokat hogyan kezeljék. Egy nagyon komoly program folyik a rendőrségen belül is, nagyon komoly program folyik a különféle társhatóságok kapcsán is. [[20.30]] Ez valóban egy szakítás a múlttal, korábban ilyen nem nagyon volt. Most az elmúlt évtizedben erre igen nagy hangsúlyt tesz a kormány. A jövőben is számítunk mi magunk is és a kormány is a civil és egyházi partnerek együttműködésére, mert a hivatali rendben működő állami segítségnyújtó rendszernél ezen szervezetek már csak a saját működésükből adódóan is sokkal rugalmasabban tudják ezt a segítségnyújtást elvégezni. A családon belüli erőszakos bűncselekményekre az államnak reagálnia kell minden esetben. Többféle segítséget kell felajánlania, hogy az áldozatok azt érezzék, hogy nincsenek egyedül, hogy számíthatnak a közösségre, számíthatnak az országra. Az állam civil és egyházi partnereivel évek óta széles eszköztárral működteti az áldozatsegítő rendszert. Az erőszakos cselekmények áldozatai egyebek mellett jogi, pszichológiai, anyagi támogatásban részesülnek, és védett szálláshelyek is állnak rendelkezésre szép számmal. Itt is fontos felhívni a figyelmet arra, hogy az országosan elérhető, ingyenesen hívható 06-80-225-225-ös segélyhívó számon és a vansegitseg.hu weboldalon mindenki tájékozódhat arról, hol kaphat lakóhelyéhez legközelebb segítséget. Mindemellett a kormányhivataloknak is mindenhol feladata és kötelessége a segítségnyújtás formáival foglalkozni. A kapcsolati erőszak elleni küzdelem és az áldozatvédelem rendszerének megerősítésében szükség van tehát a jogszabályok áttekintésére is. Ezért is kezdeményezte az Igazságügyi Minisztérium korábban a feltételes szabadságra bocsátás szabályainak szigorítását, az élet elleni bűncselekményekkel kapcsolatos ítélkezési gyakorlat felülvizsgálatát és a gyermekvédelmi jelzőrendszer szabályozásának módosítását. [[Az elnöki széket dr. Hiller István, az Országgyűlés alelnöke foglalja el.]] Tehát nem állítjuk, hogy minden jó és tökéletes. A világ változik. Egyre több probléma van a világ társadalmaiban. Nekünk azonnal reagálnunk kell ez a feladatunk minden olyan változásra, amellyel az embereket tudjuk segíteni. Ez történik most is ennek a törvénynek a benyújtásával és reményeink szerinti elfogadásával. Tisztelt Elnök Úr! Tisztelt Országgyűlés! Tisztelt Államtitkár Úr! A hozzátartozók sérelmére elkövetett, kirívóan súlyos, élet elleni, valamint más, az életet, a testi épséget súlyosan sértő vagy veszélyeztető bűncselekmények olyan kegyetlen és borzasztó tragédiák, amelyek vonatkozásában a jogalkotó mi, országgyűlési képviselők, az Országgyűlés köteles vizsgálni, hogy miként előzhetők meg és miként zárhatók ki a tragédiákhoz vezető okok. A ma már többször említett győri kettős gyermekgyilkosságot is feltehetően a feltételes szabadságra bocsátott apa követte el. Felmerül a gyanúja annak, hogy talán ez a jogintézmény nem működik megfelelően az igazságszolgáltatás rendszerén belül. Varga Judit miniszter asszony az esetet követően azonnal átfogó kormányzati vizsgálatot kezdeményezett, amelynek eredményeként megszületett egy olyan jelentés, amelyről ma már beszéltünk a vitában, amely értelmében az Igazságügyi Minisztérium feladata lett a feltételes szabadságra bocsátás szabályozásának, valamint a büntető törvénykönyv és egyéb jogszabályok esetleges szigorításának felülvizsgálata. A tárca ezen feladatának, láthatjuk, maradéktalanul eleget tett, köszönet érte Völner Pál államtitkár úrnak is. Így került benyújtásra az előttünk fekvő törvényjavaslat is. Szeretném még én is kiemelni és hangsúlyozni azt a külföldi példát, amelyet már dr. Budai Gyula, a Fidesz vezérszónoka is említett, hogy a 2019. novemberi és a 2020. februári londoni késeléses merényletek elkövetői szintén feltételes szabadlábra helyezett elítéltek voltak. Ezért a brit kormány kezdeményezte a terrorista jellegű bűncselekmények elkövetőire vonatkozó ítélkezési és végrehajtási szabályok szigorítását. Láthatjuk tehát, hogy egyáltalán nem minősül idegennek a szigorúbb büntetőpolitika irányába való elmozdulás Európában sem. A Ház asztalán fekvő törvényjavaslat olyan büntetőjogi megoldásokat vezet be, amelyek a fokozatosság elvének figyelembevételével, a veszélyeztetettség mértékétől függő, arányos válasszal zárják ki a veszélyhelyzetek kialakulását. Egy olyan helyzetet kell tehát a jogalkotónak, vagyis nekünk, az Országgyűlésnek kezelnie, amely során a már nevezett jogintézmény társadalompolitikai szerepe és a társadalmi igazságosság kérdése kerül szembe egymással. Ez most, tisztelt képviselőtársaim, a mi feladatunk, az, hogy az emberek igazságérzetének a helyreállítása mellett tegyünk közösen hitet. Magyarországon az elkövetőknek nem jutalom, hanem büntetés jár. Ennek a fényében tisztelettel ajánlom baloldali képviselőtársaimnak is, hogy majd a végszavazásnál fogadják el a benyújtott törvénymódosító javaslatot. Köszönöm a figyelmet. [[Taps a kormánypárti sorokból.]]
Nagyon szépen köszönöm. Jó estét kívánok mindenkinek! Szilágyi György képviselő úr felszólalásával folytatjuk a munkát, a Jobbik képviselője szólhat. Parancsoljon!
Köszönöm szépen a szót, elnök úr. Tisztelt Képviselőtársaim! Dunai Mónika felszólalása ihletett meg, hogy hozzászóljak én is, hiszen az a problémám, hogy ugye, abban megegyezhetünk képviselő asszonnyal, hogy a családon belüli erőszaknak több formája van: lehet fizikai, lehet pszichikai, sőt lehet gyermekek sérelmére elkövetett is. [[Dunai Mónika: Így van, benne is van.]] Én azt vártam volna képviselő asszonytól, mivel nincs két Fidesz, hogy képviselő asszony föláll, és bocsánatot kér, hiszen ön Rákosmente országgyűlési képviselője, és a legutóbbi, nagyon súlyos családon belüli erőszakos botrány egy volt képviselőtársához, Fohsz Tivadarhoz köthető, aki Rákosmente alpolgármestere volt. Ez az úriember a saját nevelt lányával szemben követett el nagyon súlyos, mondjuk ki, bűncselekményt. Jelenleg is a Fidesz tagja, önök nem zárták ki a soraikból, sőt olyan szinten jelen van a Fidesz közéletében, hogy például tagja a Rákoskerti Templom Alapítvány kuratóriumának. Gondolom, képviselő asszony fölemelhette volna a szavát azzal szemben, hogy a Makovecz Imre tervezte épület és templom felépítésénél a kuratóriumnak egy ilyen ember ne legyen a tagja. Sőt, képviselő asszony felemelhette volna a szavát azzal kapcsolatban is, hogy ez az úriember, aki, még egyszer hangsúlyozom, a Fidesz tagja jelenleg is, ne legyen a balatonkeresztúri képviselő-testület szavazása alapján a Keresztúr nevű településeken élő polgárok közötti kapcsolat erősítésével foglalkozó Keresztúriak Alapítvány kuratóriumi elnöke. Én úgy gondolom, hogy ha elítéljük a családon belüli erőszakot, annak bármilyen formáját, és ha ezt ráadásul még gyermekek sérelmére követik is el, akkor az legyen bármilyen párt tagja, bármilyen színezetű politikai beállítottságú ember, azt el kellene ítélni. Tehát én több dolgot vártam volna képviselő asszonytól. Az egyik az, hogy ennek a törvénynek a tárgyalása kapcsán ön elhatárolódik Fohsz Tivadartól, elnézést kér azért, hogy ilyen ember az önök soraiban lehet a mai napig, és még mindig nem zárták ki, és azt elmondta volna itt nekünk, mint ahogy elmondta, hogy nem maradhatnak büntetés nélkül a különböző bűncselekmények, hogy ön mindent megtesz azért, hogy Fohsz Tivadart zárják ki a Fidesz soraiból, hogy ön mindent megtesz azért, hogy egy Makovecz-templom építésének a kuratóriumából Fohsz Tivadart azonnal zárják ki, és mint Rákosmente országgyűlési képviselője, felháborítónak tartja, hogy a Keresztúriak Alapítványában is részt vegyen Fohsz Tivadar. Hiszen itt kellene kezdeni, el kellene határolódni, el kellene ítélni ezeknek az embereknek a tevékenységét, akkor talán valóban azt láthatná a közvélemény is, hogy itt mindenki, párthovatartozástól függetlenül, komolyan gondolja azt, hogy sem Kaleta Gáborok, sem Fohsz Tivadarok nem mérgezhetik Magyarország levegőjét, és nem mérgezhetik azokat a politikai közösségeket, amelyeknek a tagjai. Az ilyen embereket ki kell zárni azonnal, és nem bújtatni kell, nem védeni kell őket, nem falazni kell nekik, hanem azonnal és könyörtelenül le kell velük számolni, hiszen ezek az emberek teszik tönkre a családokat. Ez az ember, akiről beszélek, tönkretette egy fiatal lány életét, azt lehet mondani, hogy talán egész életét, hiszen azok a mély sérelmek és azok a mély nyomok, amelyeket Fohsz Tivadar okozott a nevelt lányának, soha nem fognak elmúlni nála. [[20.40]] Úgy gondolom, hogy nőként és Rákosmente országgyűlési képviselőjeként ez elvárható lenne öntől. Mint a Jobbik országgyűlési képviselője, aki szintén Rákosmentén indultam és szintén a rákosmentieket képviselem, teljes mértékben elhatárolódom ettől az embertől, és remélem, hogy el fogja nyerni méltó büntetését. Köszönöm szépen, hogy meghallgattak. [[Taps a Jobbik padsoraiból.]]
Kétperces felszólalásra kért lehetőséget Dunai Mónika képviselő asszony, Fidesz. Parancsoljon!
Köszönöm a szót. Tisztelt Elnök Úr! Tisztelt Képviselőtársam! Úgy látom, hogy ön már tudja a nyomozati szakaszban, hogy a rendőrségi nyomozásnak mi lesz a végeredménye. Ezt ma nem tudjuk, de abban, amit most ön állított, az volt, hogy ezeket a dolgokat elkövette az alpolgármester.Két nagyon fontos dolgot szeretnék mondani. Az egyik, hogy mindenki tudja, mert nem biztos, hogy mindenki követte az eseményeket, hogy a rendőrség folytatja a nyomozást, valóban ilyen vádakkal, amelyeket képviselőtársam elmondott. Tehát nincs még vádemelés ebben az ügyben. Amennyiben a hatóságok úgy fogják gondolni, ebbe beleszólásunk nincs, hogy vádat emelnek és a végén elítélik az alpolgármestert, teljesen természetes, hogy neki magának kell viselnie a következményeket, minden következményét. Jelen pillanatban nem tartunk még itt, önnel szemben, aki már most tudta, hogy ez így igaz, én azt mondom, hogy várjuk meg, hogy vádemelés lesze, illetve hogy a bíróság majd mit fog a végén mondani, elítéli avagy sem. Arra pedig, hogy ellentmondás vane szavaim között vagy nincs, azt mondom, hogy nincs, hiszen amikor azt mondtam, hogy én is és a Fidesz is azt gondoljuk, hogy minden áldozatot védeni kell és minden bűnösnek bűnhődnie kell, ebbe beletartoznak a politikusok és mindenki. Tehát amennyiben valaki bűncselekményt követ el, legyen szó országgyűlési képviselőről, alpolgármesterről vagy pékről, teljesen mindegy, egyformán kell az igazságszolgáltatás előtt állnia. Várjuk meg, hogy mi fog történni és annak függvényében fogunk elhatárolódni. Természetesen nem fogunk kiállni soha és nem is álltunk ki egy elítélt ember mellett sem. Még egyszer hangsúlyozom: mindenféle erőszak ellen vagyunk, én magam is és a Fidesz is. [[Taps a kormánypártok padsoraiból.]]
Kétperces felszólalásra kért lehetőséget Szilágyi György képviselő úr. Természetesen ezt a lehetőséget megkapja, de tisztelettel felhívom a figyelmüket, a rám bízott tisztség miatt köteles vagyok felhívni a figyelmüket, hogy nem önmagában egy konkrét esetről szól ez a vita, hanem a törvény tárgyalásáról. [[Dr. Budai Gyula közbeszól. Dr. Gyüre Csaba: Példákat lehet felhozni!]] Tehát a képviselő úrnak megadom a szót, és utána, tisztelettel kérem önöket, a beterjesztett törvényről folyjék a vita. Szilágyi képviselő úr, parancsoljon!
Köszönöm szépen a szót, elnök úr. Igen, nem konkrét esetekről szól, csak a konkrét eseteken keresztül tudjuk megmutatni, hogy vajon hogy állnak hozzá a képviselők, hogy állnak a Fidesz képviselői egy-egy eset kapcsán ahhoz, hogy itt mit mondanak el és mi van a valóságban.Képviselő asszony, úgy gondolom, ön megint nem csinált mást, mint véd egy olyan embert, akitől önnek el kellene határolódnia. Ezt csinálják egyébként ezzel az emberrel kapcsolatban évek óta. Ez az ember alpolgármester volt és utána nem véletlenül nem indult el, hiszen önök tudták, hogy nem indíthatják el az önkormányzati választáson, önök pontosan tudták, ezzel az emberrel kapcsolatban milyen vádak merültek fel, pontosan tudták azt is, hogy lefoglaltak és házkutatást tartott nála a rendőrség, és próbálták ezt az embert védeni; most is védi. Nekem az is elég, képviselő asszony, ha ön egyszer feláll és annyit mond, hogy amennyiben ezek a vádak igazak és nem az ártatlanság vélelme mögé próbálnak bújni, akkor ön teljes mértékben elítéli ezt az úriembert [[Dunai Mónika: Ezt mondtam!]] [[Dunai Mónika: Ezt mondtam!]] és mindent megtesz azért, hogy Rákosmente közéletéből az ilyen embereket eltüntessük. Nekem ez is elég lenne egyelőre (Dunai Mónika: Ezt mondtam!), és az is elég lenne, ha a Fidesz nem védené az ilyen bűnözőket. [[Nacsa Lőrinc: Nem védi!]] Azt is mondhatnám: ha nem védené az ilyen szörnyetegeket, mert itt egy szörnyeteggel állunk szemben minden valószínűség szerint, aki, remélem, megkapja a méltó büntetését azért, amit elkövetett. Köszönöm szépen. [[Dr. Gyüre Csaba tapsol.]]
Nagyon szépen köszönöm. Kíváne még valaki élni a felszólalás lehetőségével, tisztelt képviselők? [[Senki sem jelentkezik.]] Megállapítom, hogy nem. Minthogy további felszólalásra senki nem jelentkezett, az általános vitát lezárom. Megkérdezem Völner államtitkár úrtól, kíváne reflektálni. [[Dr. Völner Pál: Igen.]] Igen. Öné a szó, államtitkár úr, parancsoljon!
Köszönöm a szót, elnök úr. Több képviselőtársam támogatta a javaslatot, ezt köszönöm, és kérem, hogy a szavazás során is majd tegyék meg.Szeretnék reflektálni néhány felvetésre. Gyüre Csaba képviselőtársunk szerint nem elég szigorú a magyar büntetőjog. Elmondhatjuk, hogy Európában az egyik legszigorúbb büntető törvénykönyvünk van. Hogy nem elég eredményes? Csak egy-két statisztikai adatot mondanék, mert Bangóné Borbély Ildikó képviselőtársam is mindenféle emelkedésekről beszélt. Az emberölések száma például 2013 és ’19 között 261-ről 141 főre esett vissza. Tehát bárki, aki azt vizionálja, hogy Magyarországon nő az erőszakos bűnözés, az a statisztika szerint tévedésben van. A visszaesők száma például 2017 és 2019 között 6400-ról 3500 főre csökkent. Azt hiszem, ez is Európában egy egyedülálló adatnak minősíthető. Elhangzottak olyan kifogások, hogy miért kapcsolati erőszakról beszélünk. Bangóné Borbély Ildikó is említette Orosz Bernadett nevét. Ha nem kapcsolati erőszakról beszélnénk, akkor gyakorlatilag ebbe a büntetőjogi kategóriába nem lenne bevonható az ő esete sem, mivel ott nem állt fenn családi jogi kapcsolat. Tehát látható, hogy az eljárást szigorúbban nem lehetne kezelni, amennyiben ezt a tényállást nem alkotta volna meg ez a parlament. Különböző felvetések hangzottak el, például Sebián-Petrovszki László képviselőtársam különböző hatástanulmányokat, átfogó vizsgálatokat hiányolt, ugyanakkor pedig azt mondja, hogy elkésve érkezett a Ház elé ez a törvényjavaslat. Azt hiszem, egyrészt azt megvédhetjük, hogy mindenféle szakmai szervezet meg tudta tárgyalni. Magában az expozéban is utaltam rá, hogy akár az ügyészség, akár a bíróság részéről is véleményezésre került, de az egész témakör kapcsán egyébként létezik egy családjogi szakmai munkacsoport, amely folyamatosan működik a tematikus munkacsoportokon, az emberi jogi munkacsoporton belül, ahol az Helsinki Bizottságtól, a NANE-n keresztül a Patenten át, az Anyák a gyermekekért civil csoportig mind-mind véleményt nyilvánítottak a különböző javaslatokban, és nemcsak ebben a témakörben, hanem teljesen a prevenciótól kezdve a távolságtartás szabályaiig mindenféle kérdésben megtették a javaslataikat, és ezzel még most is foglalkozik a munkacsoport. De mondhatnám azt is, hogy a távoltartás szabályait már tavasz folyamán behoztuk a tisztelt Ház elé, mert ez egy még sürgősebb kérdéskör volt, és ott is szigorítottunk és jobban biztosítottuk az áldozatok jogait vagy a potenciális áldozatok védelmét. Tehát nincs vége, folyamatosan jönnek a Ház elé. Pont azért kell behozni, mert nem eshetünk késedelembe, tehát nem okozhatunk pont azzal most újabb bűnismétlést vagy egy olyan eset bekövetkeztét, amelyért egy késedelem esetén akár felelősnek is érezhetnénk magunkat. De ahogyan a bevezetőben is elhangzott, gyakorlatilag bármilyen jogszabályt hozunk, bármilyen törvényeket hozunk, az a pszichopatákkal szemben természetesen a jövőben sem fog bennünket megvédeni. Mindig lehetnek olyan esetek, amelyeket semmilyen jogi szabályozással nem lehet megelőzni, nem lehet kizárni, egy elborult elmeállapot bekövetkezése gyakorlatilag semmiféle prevencióval nem előzhető meg. Elhangzott pontosan, hogy a Btk. enyhült 2013-ban. Gondoljunk csak a három csapás bevezetésére. Ha ezt valaki enyhítésnek fogja fel… vagy a tényleges életfogytiglan bevezetésére, vagy a kötelező középmérték bevezetésére, ezek mind-mind szigorítás irányába mutattak, a szigorítást szolgálták gyakorlatilag. Egyébként eddig is voltak olyan elkövetői csoportok, amelyek a feltételes szabadságra bocsátásból ki voltak zárva, gyakorlatilag a többszörös visszaesők, akik fegyházi fokozatban töltötték a büntetésüket, vagy akik nem vonultak be időben a bv-be. Tehát nem igaz az az állítás, hogy ez egy ilyen korlátlanul megnyitott lehetőség volt a korábbiak során. [[20.50]] Elhangzott az a probléma pontosan Orosz Bernadett kapcsán, hogy ő egy becsületsértési ügyben hamarabb került a bíróság elé. Bangóné képviselőtársam elmondta, hogy ő nem jogász, de csak egy apróság: egy ilyen ügyben nincs előtte nyomozati szakasz, nincsen vádirat-összeállítás, hanem egyszerűen a bíróságon kezdődik el maga a bizonyítási eljárás is, tehát semmiféle előkészítő időszak nincs. A másik oldalról pedig a nyomozati szakasz és a vádirat összeállítása: ahhoz, hogy az a vád megüljön, tényleg elítéljék az elkövetőt, azt egy nagyon alapos munkának és nagyon alapos bizonyításnak kell megelőznie. Ilyenkor lehet tehát számonkérni az idő múlását, ugyanakkor lehet, hogy ez az eredményességet szolgálja. A büntetőjog egy sokkal összetettebb terület annál, hogy sommásan ítéletet mondjunk az azokban eljáró hatóságok ténykedése fölött. A másik, hogy maga ez a törvényjavaslat mennyire fontos vagy mennyire nem, kérném is képviselőtársamat, Bangónét, hogy Harangozó Tamással váltson néhány szót, mert mai nap is napirend előtt azt mondta, hogy a tisztelt Ház előtt a mai napon nincsen egyetlen fontos törvényjavaslat, itt a semmiről beszélünk, ugyan mondhatjuk, hogy ülésezik a parlament. Tehát ha egy képviselőtársa azon a véleményen van, hogy ez a törvényjavaslat nem fontos, és ennek nincs értelme, és miért ülésezünk, akkor önök nagy tévedésben vannak. Egymást világosítsák fel legalább ebben a kérdésben, vagy pedig csak üres politikai pufogtatásról beszélhetünk akár egy ilyen érdemi vita helyett. Például Szilágyi György képviselőtársam is ha azt az intellektuális küszöböt megugrotta volna, hogy a témához szól hozzá, és nem egy politikai vagdalkozásba kezd egy olyan ügyben, amely gyakorlatilag a hatóság feladata, és az alapján lehet majd kiérlelt véleményt alkotni, akkor az is sokat tett volna a vita színvonalának az emeléséhez. Az isztambuli egyezmény is elhangzott mint kifogás. Ezt többször hangoztattuk a Ház előtt. Arra, hogy többtucatnyi kreált társadalmi nemnek a privilegizált helyzetét bevezessük a magyar jogrendszerbe, ez a kormánytöbbség erre nem hajlandó, ami elősegítené egyébként a migrációs hullám erősödését is, hiszen e mögé bújva, az egyezmény alapján gyakorlatilag vizsgálat és ellenőrzés nélkül kellene tömegeket beeresztenünk Magyarországra. Egy ilyen játékban mi nem veszünk részt. Lehet, hogy a képviselő úrnak ez nem tetszik, de gyakorlatilag az összes olyan szabályozás egyébként, amely a nők védelmét szolgálja, az a magyar jogrendszerbe beépült. Mondjon egy olyat, ami nem! Az összehasonlító táblát kitettük, gyakorlatilag semmilyen szakmai érdemi kifogás azzal kapcsolatban nem érkezett a mai napig a minisztériumhoz. Ezt a mantrát el kellene engedni. Önök mást akarnak. Mi tudjuk, önök mit akarnak gyakorlatilag, és ebben nem értünk egyet. Ezt az ügyet itt lezárta a magyar parlament, amikor ebben határozatot hozott. Az áldozatokról. A miniszter asszony 2020-ra meghirdette az áldozatvédelem évét. Köszönöm képviselőtársamnak, Dunai Mónikának, aki ezt részletesen ismertette, hogy mi minden történt, és még mi mindent fogunk ebben az ügyben tenni. Ha gyakorlatilag nem a koronavírusról szólt volna ez az év, akkor az áldozatvédelem még nagyobb reflektorfényt kaphatott volna ennek köszönhetően. Összességében azt szeretném elmondani, hogy ez a törvényjavaslat jó. Azt a célt szolgálja, amiért íródott. Attól függetlenül, hogy itt milyen viták zajlottak le, kérem mindenkinek a támogatását. Köszönöm szépen. [[Taps a kormánypárti padsorokból.]]
Nagyon szépen köszönöm. Tisztelt Országgyűlés! Tájékoztatom önöket, hogy a módosító javaslatok benyújtására csütörtökön 16 óráig van lehetőség.Tisztelt Országgyűlés! Soron következik a Nemzeti Média- és Hírközlési Hatóság 2020. évi egységes költségvetéséről szóló 2019. évi XCV. törvény módosításáról szóló törvényjavaslat általános vitája a lezárásig. A Költségvetési bizottság által benyújtott előterjesztés T/12869. számon a parlamenti informatikai hálózaton elérhető. Elsőként megadom a szót Szűcs Lajos képviselő úrnak, a Költségvetési bizottság előadójának, a napirendi pont előterjesztőjének. Parancsoljon!
Köszönöm a szót, elnök úr. Tisztelt Ház! Különleges helyzetben vagyunk, mivel a Nemzeti Média- és Hírközlési Hatóság nem törvényalkotó szerepben van. Éppen ezért a házszabály alapján a mindenkori Költségvetési bizottság az, amely ebben az esetben jár el, így a Költségvetési bizottság előadójaként nyújtottuk be ezt a törvényjavaslatot T/12869. számon. Hogy miről szól a törvényjavaslat, a szikár tényeket szeretném önökkel megosztani. A Nemzeti Média- és Hírközlési Hatóság az évi költségvetését a törvényi előírásnak megfelelően, határidőben benyújtotta az elmúlt évben. Ugyanakkor az, hogy most rendhagyó módon megint tárgyalunk erről a hatóság költségvetésének módosítása ügyében, annak az az oka, hogy idén tavasszal a Magyarország 2021. évi központi költségvetésének megalapozásáról szóló 2020. évi LXXVI. törvény módosította a közszolgálati hozzájárulás médiatörvényben meghatározott összegét. Ennek értelmében már nemcsak jövőre, hanem idén is többlettámogatást kap az NMHH, így az idei évre tervezett 75 milliárd forint összegű hozzájárulás 84,7 milliárd forintra emelkedik. A növekményt, a 9,7 milliárd forint értékű növekményt az állam 2020. október 31-éig fizeti meg az alap pénzforgalmi számlájára, ezért volt indokolt a javaslat múlt heti benyújtása a Költségvetési bizottság által. A módosítást a bizottság 8 igen szavazattal, 4 nem ellenében, tartózkodás nélkül támogatta. Tehát az előkészített törvényjavaslat egyik célja az említett módosítások átvezetése az MTVA költségvetésében, a másik cél pedig a 2020. január 1-jével jogutódlással megszűnt televíziós filmmecenatúrával és televíziós filmkollégiummal összefüggő rendelkezések jogszabályi és intézményrendszeri változásoknak megfelelő hatályon kívül helyezése. Éppen emiatt, tisztelt elnök úr, tisztelt Ház, a Fidesz-KDNP-pártszövetség nevében az előterjesztést támogatólag elfogadásra ajánljuk az Országgyűlésnek. Köszönöm, elnök úr. [[Taps a kormánypárti padsorokból.]]
Köszönöm szépen. Tisztelt Országgyűlés! Tájékoztatom önöket, a kormány képviselője jelezte, hogy nem kíván álláspontot ismertetni a vita során. Most vezérszónoki felszólalásokra kerül sor. Elsőként megadom a szót Kállai Mária képviselő asszonynak, a Fidesz vezérszónokának. Parancsoljon!
Köszönöm a szót. Tisztelt Elnök Úr! Tisztelt Ház! Tisztelt Képviselőtársaim! Köszönöm a lehetőségét annak, hogy elmondhatok valóban néhány gondolatot a frakciónk nevében az NMHH 2020. évi egységes költségvetéséről szóló 2019. évi XCV. törvény módosításáról szóló törvényjavaslathoz. A Ház előtt teljesen természetesen mindenki számára tudott, hogy maga az NMHH egységes költségvetése több kisebb részből áll, én ezt most nem szeretném felsorolni.Tisztelt Ház! A jelenlegi javaslat amellett, hogy a jogszabályi és szervezeti változásokra tekintettel technikailag, ahogyan képviselőtársam beterjesztette, hatályon kívül helyezi a televíziós filmmecenatúrára vonatkozó rendelkezéseket, lényegében a Médiaszolgáltatás-támogató és Vagyonkezelő Alap önálló költségvetését javasolja módosítani. Engedjenek meg egy nagyon rövid némi magyarázatot. A közszolgálati hozzájárulás mértéke és meghatározásmódja, amióta gyakorlatilag a magyar televíziózás létezik, azonos, természetesen az infláció figyelembevételével. A médiatörvény 4. melléklete szerint gyakorlatilag a közszolgálati hozzájárulás mértéke 2012-ben 4 millió magyarországi háztartással és háztartásonként havonta 1350 forinttal számolva összesen 64 milliárd 800 millió forint volt. Ezt az összeget 2013-tól kezdve minden évben indexálni kell legalább a tárgyévet megelőző évi magyarországi fogyasztói árindexszel. Erre tekintettel, továbbá abból a célból is, hogy az MTVA részére fizetendő közszolgálati hozzájárulás az alap közszolgálati feladatai ellátásának nettó költségeire figyelemmel kerüljön meghatározásra, döntött a jogalkotó a médiatörvény ilyen jellegű módosításáról is a Magyarország 2021. évi központi költségvetésének megalapozásáról szóló 2020-as LXXVI. törvény keretében. Fontos hangsúlyozni azt is, hogy ez a módosítás az állami támogatás szabályainak a közszolgálati műsorszolgáltatásra történő alkalmazásáról szóló bizottsági közleményekben foglaltakkal teljesen összhangban van, és maga a kiegészítés emellett továbbra is biztosítja természetesen azt, hogy a közszolgálati hozzájárulás a jövőben is a médiatörvény 136. § (4) bekezdésében nevesített, a lineáris audiovizuális médiaszolgáltatások vételére alkalmas készülékeket használó háztartások számának figyelembevételén alapul, és alkalmas arra is, hogy érvényesítse az éppen szükséges technológiai fejlesztéseket vagy technológiai fejlődésből adódó műszaki szinten tartás követelményeit is. [[21.00]] Tisztelt Országgyűlés! Az elmondottakból következik, hogy ezen jogalkotói döntések tehát világos, logikus folyamattá állnak össze. Ahogyan képviselőtársam mondta, Magyarország 2020. évi költségvetése 2019. július 23-án került kihirdetésre, a közszolgálati hozzájárulás a törvényben meghatározott összegnek megfelelően került anno megtervezésre, mintegy 75 milliárd forint összegben. A Magyarország 2021. évi központi költségvetésének megalapozásáról szóló 2020. évi LXXVI. törvényben az Országgyűlés úgy döntött, a közszolgálati hozzájárulás összege 2020-ban 94 milliárd 540 millió forintra emelkedik. Gyakorlatilag a 2020. július 1. napját követő időszakra vonatkozó különbözetet, ahogyan már hallottuk, október 31-éig kell megfizetni az MTVA pénzforgalmi számlájára, így gyakorlatilag 84 milliárd 778 millió forint bevétel várható, ami, ha a matematikát hívjuk segítségül, 9 milliárd 762 millió forinttal magasabb a tervezettnél. Ezen jogszabályi változás átvezetése szükséges az NMHH költségvetésébe, ez az előterjesztés ezt tartalmazza. Gyakorlatilag közös érdekünk az, hogy ez a növekmény leginkább a járványhelyzethez igazodóan, a járványhelyzetben embereket segítő új műsorokra, kulturális műsorra, digitális oktatásra fordítódjon, hiszen egyértelmű volt az, hogy a költségvetés tervezése időszakában nem lehetett számos kiadást azonosítani, akár a műsorgyártási folyamatra gondolunk, akár más egyéb költségvetési tételeire az MTVA-nak. A fentiekből következik, tisztelt képviselőtársaim, ez a javaslat nem több, nem kevesebb, annyi, hogy egy már elfogadott és kihirdetett költségvetési törvényhez hozzáigazítani egy másikat. Tisztelt Országgyűlés! A Fidesz frakciója támogatja az előterjesztést, tisztelettel kérem minden képviselőtársamat az előterjesztés támogatására. Köszönöm szépen. [[Taps a kormánypártok soraiból.]]
Köszönöm szépen. Most a Jobbik vezérszónoka, Potocskáné Kőrösi Anita képviselő asszony következhet. Parancsoljon!
Köszönöm a szót, elnök úr. Tisztelt Ház! Tisztelt Képviselőtársaim! Szikár tények ezzel indította Szűcs Lajos képviselőtársam azt a felszólalást előterjesztőként, amelyet ez a törvényjavaslat tartalmaz. Akkor nézzük a szikár tényeket! Itt semmi másról nincsen szó, csak újabb 10 milliárd forint érkezik abba az agymosó propagandagépezetbe, amely eddig is közel 100 milliárd forintból működött. És akkor engedjenek meg egy olyan szikár tényt szintén, amely egyébként szombati napon megvalósult, ugyanis én is leültem, hogy akkor 11 óra 30 perctől megnézzem az operatív törzs tájékoztatását, mert tudtuk, hogy megindult a második évad. Leülök 11 óra 30 perckor, 25-kor, hogy hátha előbb elkezdődik, majd bejelentik, hogy majd később fog elkezdődni ez a tájékoztató. Egy órán keresztül kellett várni azt, hogy elinduljon az operatív törzs tájékoztatója. Addig mi történt? Meg kellett hallgatnunk mindenféle agymosást, amit önök előadnak a közszolgáltatás címén. Ezért fizetik az emberek a közszolgálati hozzájárulást, amire most önök hivatkoznak? Tehát eljutottunk odáig, hogy egy órán keresztül az érdemi része a napnak nem tudott elkezdődni. Vajon miért? Én közben megfejtettem ezt a rejtélyt, ugyanis az M1-et már senki nem nézi, csak azok, akik esetleg azt mondják, hogy már nem tudnak másra előfizetni, de az operatív törzs tájékoztatójára kíváncsiak, így egy órán keresztül hallgathatták azt, amit önök közszolgáltatás címén előadnak minden áldott nap. Én őszintén sajnálom azokat az embereket, különösen a kistelepüléseken élőket, akiknek nem jut más lehetőségük, hogy más hírforrásból is tájékozódjanak. Erről szól ez az egész történet. Ez a 10 milliárd forint, sokkal jobb lenne… ahogy Kállai képviselőtársam is elmondta, jó lenne, ha a járványhelyzetre lenne fordítva. 10 milliárd forintból mennyi ingyenes vakcinát lehetne biztosítani az embereknek! Az, hogy eljutunk odáig, hogy arra mondjuk, hogy ez már el lett fogadva a 2021-es központi költségvetés megalapozójában, felülírták és több lett a közszolgálati hozzájárulás?! Hát, miért nem valami másra fordítjuk? Valóban járványhelyzet van, nem hiszem, hogy most kulturális műsorokra van szükség. Arra van szükség, hogy ingyenesen be legyenek oltva, ingyenesen elvégezzék a teszteket az emberek, hiszen tudjuk nagyon jól, hogy valakinek 20 ezer, 19 500, nehogy azt mondja majd képviselőtársam, hogy nem tudom pontosan… 19 500 forintot fizessen ki. Nézzük meg ezt egy négytagú családnál, meg nézzük meg, mondjuk, kétszer kell tesztelni, hogy valaki el tudjon menni a munkahelyére, ott vagyunk, hogy már 100 ezer forintot majdnem egy négytagú család a kétszeres tesztelésre kifizetett. Önök meg 10 milliárd forintot, 9,7 milliárd forintot, hogy pontos legyek, gyakorlatilag beledöntenek megint abba a propagandába, ami itt most már tíz éve az agyakat mossa. Egész egyszerűen elképesztő, hogy idáig kellett eljutnunk, amikor tényleg lenne ennek sokkal jobb helye, és nem is értem, hogy önök hogy tudnak ehhez mosolyogva felállni, azt mondani, hogy ezek a szikár tények, hogy kell egy jogszabályt egy másik jogszabályhoz hozzáigazítani. Nem! Itt 10 milliárd forintról van szó. Én tisztelettel kérem önöket, hogy ne nézzenek már minket komplett hülyének. Erről szól ez az egész történet. És amikor az ellenzék felemeli a hangját, akkor ezért emeli fel a hangját. Hát, hova jutottunk, hova jutott ez az ország?! 10 milliárd forint, ehhez természetesen a Jobbik képviselőcsoportja nem tudja adni a nevét, hiszen semmi másról nem szól, csak arról, hogy önök és a kormányzat hirdesse azt az igét, amit látunk, hogy a kormányzat még ahhoz is gyáva, hogy idejöjjön, és egy államtitkárral legalább minősítse ezt a jogszabálytervezetet. Megértettem, hogy az előterjesztő az NMHH nevében a Költségvetési bizottság, csak urambocsá, elvárnánk azt, hogy megtudjuk, a kormányzat mit gondol arról, hogy itt 100 milliárd forint elmegy a semmibe. Köszönöm szépen.
Köszönöm szépen. Nacsa Lőrinc képviselő úr, a KDNP vezérszónoka következik. Parancsoljon!
Köszönöm szépen a szót. Tisztelt Elnök Úr! Tisztelt Országgyűlés! Tavaly is lefolytattuk ezt a vitát, amikor az NMHH költségvetéséről volt szó, ott a legnagyobb vita Varga-Damm Andrea képviselő asszony, Gréczy Zsolt képviselő úr és köztem folyt. Azért veszélyes ez a vita, mert Varga-Damm Andreát azóta kirúgták a pártjából, Gréczy Zsolt pedig lemondott a mandátumáról, úgyhogy ez egy veszélyes téma, hiszen így alakult a tavalyi vita. Ott is elhangzott ez a képtelen vád, hogy miért nem a kormány képviseli itt az NMHH-t. Képviselő asszony, az NMHH egy önálló szerv, a kormány nem gyakorol felügyeletet fölötte, a kormánynak nem alárendelt szerve, ezért az alkotmányos szokások és jog szerint nagyon helyes, hogy nincs itt ebben a vitában a kormány. Mit tegyen hozzá a kormány? Mi itt az Országgyűlésben szavazzuk meg az NMHH költségvetését, ide nyújtják be a zárszámadásukat, ide nyújtják be a költségvetési igényüket, itt dől el. Mi köze van hozzá a kormánynak? Ilyen egyszerű. Ezen már tavaly is elkezdtünk beszélgetni, csak úgy látszik, egy év alatt nem jutottunk sokkal messzebb.Képviselő asszony azt mondta, hogy ő ezt a 10 milliárd forintot vakcinára költené. Én is, csak nincsen. [[Potocskáné Kőrösi Anita: Nem így mondtam…]] Ezt tetszett mondani. Lehet, hogy félre tetszett érteni, de azt mondta, hogy vakcina. Mi is szívesen költenénk arra. Az pedig, hogyha valakinek késik a sajtótájékoztatója, akkor azért a közvetítő televízió lenne a hibás… Úgy zajlik a Jobbik sajtótájékoztatója, hogy ha önök késnek egy kicsit a sajtótájékoztatóról, ami mindenkivel előfordulhat, akkor a közvetítő televíziós csatornákat vagy újságírókat teszik felelőssé, mert önök késtek? Természetesen a közszolgálati médiának az a feladata, hogy ha az operatív törzs sajtótájékoztatót tart a legfrissebb járványügyi intézkedésekkel, a legfrissebb számokkal, akkor azt élőben közvetítse, akkor tudja elkezdeni, amikor elkezdik a sajtótájékoztatót, ezért mégse a közvetítő médiumokat tegyük felelőssé. Bár látom, hogy azért a baloldalon önöknél ez elterjedt mostanában, hogy név nélkül, szerző nélkül, helyszín, forrás, időpont nélkül valami belekerül az éterbe, valami álhírt valaki megoszt, és utána az végigfut az önök csatornáin. Az önök médiafelfogása most ott tart, benne az Alfahírrel, Zsúrpubival és a sok önökhöz köthető médiával, hogy valaki teljesen arctalanul, forrás nélkül, helyszín nélkül elmond egy álhírt, és az utána megjelenik a pártelnökük csatornáján, a párt csatornáján, és az összes baloldali párt csatornáján. Így volt ez pár nappal ezelőtt a két kórház lélegeztetőgép-hiányával is, ami persze a szocialistáknál… a Gyurcsány-párt még sajtótájékoztatót is szervezett egy álhírre. Ez önöknél a médiafelfogás. [[21.10]] Én azt gondolom, hogy ez az összes, magát függetlennek, objektívnak, szakmailag kritikusnak kikiáltott sajtóorgánum, azok a baloldali médiumok, amelyek részt vesznek az ilyen kamuhírek terjesztésében mindenfajta szégyenérzet és felelősségérzet nélkül, önök pedig ezt átveszik, és ráerősítenek, csak azért, hogy egymáson túllicitáljanak, és az ál-, kamuvideós Korózs elvtárson túltegyenek, ez nem a kritikus sajtó, a kritikus gondolkodásra nevelő sajtó. Azt gondolom, hogy ez egy felelőtlen, aljas riogatás. Egy NMHH-vitánál meg kell említeni a felelős, médiatudatosságra nevelő magatartást is. Azt kérem önöktől, mint ahogy az azonnali kérdésben is erről szó volt, hogy ezeknek a kamuhíreknek a terjesztését és riadóláncszerű megosztását fejezzék be. Ugyanakkor nagyon fontos szerepe van az NMHH-nak ha már erről beszélünk például az Internet Hotline jogsegélyszolgálat vagy az olyan gyermekvédelmet, főleg a 11-18 éves korosztályt szolgáló gyermekvédelmi programok elindításában és a médiatudatosság kialakulásában és nevelésében, amely talán mindannyiunk feladata is lehetne a fiatalabb korosztály felé. Hiszen azt gondolom, hogy médiakampányra, népszerűsítő kampányra, internetes kampányra mindenképpen szükség van. Az NMHH például az SOS Gyermekfalu Magyarországgal is partnerségben van, közös projektjeik vannak. Az Internet Hotline működése, az internetes zaklatás témaköre, az álhírek témaköre és a sérelmezett tartalmak vagy bűncselekményre utaló tartalmak elleni föllépés hatékonysága is mindenképp cél. Azt gondolom, hogy az NMHH ezekben a témákban abszolút példaértékű munkát végzett az elmúlt időszakban is, és ezt a munkát szerintem meg kell erősíteni és tovább kell folytatni. Ha önök ezzel nem értenek egyet, azon csodálkoznék. Szerintem ezek közös célok, hogy a fiatalok médiatudatosságát segítsük, és az olyan internetes tartalmak ellen, amelyek bűncselekményre utalnak vagy már ki is merítik azt, föllépjünk, és megvédjük ezt a korosztályt, akik már okoseszközökkel felszerelkezve vannak a világban, és próbálnak tájékozódni, kommunikálni, hogy megvédjük ezektől a támadásoktól meg ezektől a nehéz esetektől, ami igazából már szabályozási kérdéseket is fölvet, hiszen az internetes zaklatás időszakában, az álhírek időszakában fontos, hogy a médiatudatosságra nagyobb hangsúlyt fektessünk. Azt is látjuk, hogy a XXI. században, az innováció, a negyedik ipari forradalom korában, az infokommunikáció, a gyors hozzáférés, az 5G, mobilhálózat, köztéri wifirendszerek gyakorlatilag a mindennapjaink részévé váltak, és egyre jobban válnak a fiatalok mindennapjainak a részévé is. Éppen ezért fontos, hogy nem szabad lemaradnunk a digitalizáció, az innováció, az infokommunikáció területén, hiszen amelyik ország lemarad, az lépéshátrányba kerül a negyedik ipari forradalomban. Az NMHH és a magyar kormány is sokat tett azért, hogy Magyarország nagy hangsúlyt fektet ma az innovációs kérdésekre és a modern, mindenki számára elérhető infokommunikációs eszközök és infokommunikációs lehetőségek bővítésére. Ahogy Szűcs Lajos képviselőtársam már utalt arra, a törvényjavaslatban fontos, hogy a Televíziós Film Mecenatúra és a Televíziós Filmkollégium által ellátott támogatási feladatoknak jogutódja is legyen, ez a Nemzeti Filmintézet. Azt gondolom, hogy az elmúlt években számos filmalkotásra lehetünk nagyon büszkék. Számos magyar filmalkotás nyert el különböző nemzetközi díjakat. Azt gondolom, hogy közös érdekünk, hogy a magyar film továbbfejlődjön, és azokat a sikereket, amelyeket az elmúlt években elért, tovább tudja vinni, legyenek további ilyen alkotások. Erre a Nemzeti Filmintézet kiváló lehetőség. Ezért ezt egy kicsit alulértékelt részletnek látom, de mégiscsak fontos, hogy végre letisztázódik a filmintézet helyzete. A törvényekben is átvezetésre kerül, nincs többé már jogbizonytalanság, és ez a munka folytatódhat, ami nagy sikereket hozott Magyarországnak, és öregbítette a magyar film hírnevét. Azt gondolom, hogy ezekről a témákról érdemes egy, az NMHH-t érintő törvény közben beszélni. Természetesen tudjuk támogatni ezt a törvényjavaslatot. Arra kérem képviselőtársaimat, hogy ne olyanokon kérjenek számon például a kormányon , hogy miért nincs itt, akik nem illetékesek a témában, hanem közösen, mindenkinek a felelősségérzetétől vezérelve a médiatudatosság, az internetes álhírek és különböző álhírek elleni fellépésben közösen fogalmazzunk meg célokat. A KDNP-frakció támogatja a törvényt. Köszönöm a lehetőséget, elnök úr. [[Taps a KDNP soraiban.]]
Köszönöm szépen, képviselő úr. Bangóné Borbély Ildikó képviselő asszony, az MSZP vezérszónoka következhet. Parancsoljon!
Köszönöm szépen, elnök úr. Azzal kezdeném, hogy a Költségvetési bizottság ülése, ha jól tudom, múlt héten hétfőn volt, ahol tárgyalták ezt a módosítást. Ma jöttem dolgozni, és a Vállalkozásfejlesztési bizottság ülése 12 órakor kezdődött. Elnök úr, Z. Kárpát Dániel felhívott, hogy jövünke, ellenzéki politikusok, mert ő most tudta meg, hogy a Fidesz-KDNP képviselői, arra hivatkozva, hogy járványhelyzet van, nem jönnek el a bizottsági ülésre, és nem leszünk határozatképesek. Közlöm, hogy ennek a bizottsági ülésnek a napirendi pontjai csak ellenzéki képviselők beadványai voltak. Az előttem szólók elmondták, hogy mennyire fontos ez a módosítás, amit most tárgyalunk, járványhelyzetre is hivatkoztak. Akkor mondom, hogy milyen módosító javaslatok voltak az ellenzék részéről a járványhelyzetre hivatkozva, mondjuk, a mai bizottsági ülésen, amit önök ellehetetlenítettek. [[Nacsa Lőrinc közbeszól.]] El fogom mondani, képviselő úr, legyen már türelmes! Én is végighallgattam, pedig nem volt egyszerű. A távmunkával kapcsolatos garanciákról; a nők és férfiak közötti bérszakadék mérsékléséről; a közfoglalkoztatásról és közfoglalkoztatási bér értékének megőrzéséről és annak szükséges módosításáról; a munka törvénykönyvének módosítása, a diplomás-bérminimum bevezetése, annak szükségessége. Tudják, az ember ilyenkor mindig elkeseredik, hogy értem én, hogy nagyon fontos volt még múlt héten, mert a múlt héten még nem volt annyira erős a járványhelyzet, hogy a Költségvetési bizottság ezt a 10 milliárdos plusztámogatást megtárgyalja; csak tudja, képviselő úr, amikor ön azt mondja, hogy azért nincs itt a kormánypártokból senki értjük , mert független intézményről beszélünk és a kormánynak ehhez semmi köze, ne mondja már, hogy a 10 milliárd forinthoz. Az adófizetők pénzéhez, ha 10 millió forintról beszélnénk, akkor is köze lenne a kormánynak. Értem, hogy a törvény úgy szabályozza, hogy a Költségvetési bizottság beadja, a kormánynak nincs véleménye, tudjuk, hogy mi fog történni, meg fogják szavazni, csak azért az ön képviselőtársa elfelejtette mondani, azt hiszem, 2013-tól idézte, hogy mennyi volt a költségvetése ennek az intézménynek. 2010-ben még 20 milliárd forintról beszéltünk; 2010-ben 20 milliárd. Most, ebben az évben ezzel a módosítással elértük a 103 milliárd forintot; 103 milliárd forintot erre a szennyre, mert másnak nem lehet nevezni. Az egyik intézményt, közmédiát egy hírhamisító Papp Dániel vezeti, akinek még ráadásul papírja is van róla, hogy tett ilyet. És nem az a megdöbbentő, hanem a járványhelyzetre hivatkozva, a költségvetésre hivatkozva csak így bejövünk, és egy ilyen intézményt támogatunk 10 milliárd forinttal. 10 milliárd forint hogy válaszoljak képviselőtársnőmnek 500 ezer tesztre, ingyenes tesztre lenne elég. 500 ezer, félmillió! Talán szerintem fontosabb, most, ebben a helyzetben, mint arról beszélni, hogy a 93 milliárd forintot, ami önmagában is súlyos összeg, még megfejeljük 10 milliárd forinttal. 103 milliárd forint… mi mindenre lenne elég, fontos dologra lenne elég ez a pénz! És lehet itt mondani, hogy az internet, meg hogyan kellene védeni a fiatalokat, meg milyen magyar filmeket kellene gyártani, még a célokkal talán sokszor egyet is érthetnénk, csak amit látunk az elmúlt években és engedje meg, képviselőtársam , azért is nagyon borzasztó ezt a módosítást pont most idehozni a Ház elé, mert mondjuk, most fogják megvonni a frekvenciát a Klubrádiótól. Vagy mondjuk, most darálták be az Indexet, de hány példát hozzunk fel az elmúlt időszakból, ami történt. Vagy mondhatnánk azt, hogy Iványi Gábor egyházát meg az alapítványát hogyan lehetetlenítik el. Nem 10 milliárd forintról beszélünk. Vagy mondjuk, hogyan lehetetlenítenek el most hátrányos helyzetű gyerekekkel foglalkozó alapítványokat: Igazgyöngy Alapítvány. Képviselő úr, mond magának ez a név valamit? Lehet, hogy azt fogja mondani, hogy ez nem tartozik ide, de idetartozik, és nem 10 milliárd forintról beszéltünk az Igazgyöngy Alapítvánnyal kapcsolatban, hanem néhány millió forintról, amit fogtak, és önök megvontak tőlük, mert önöknek ezek az emberek semmit nem jelentenek, és semmit nem számítanak. [[21.20]] Tudja, mi a döbbenet, képviselő úr? Hogy itt gyerekekről beszélünk, mondjuk, az Igazgyöngy Alapítvánnyal kapcsolatban. Gyerekekről, kislányokról, kisfiúkról. De önöket ez sem érdekli, tízmilliárd forintot odadobunk a közmédiának megint. A minősíthetetlen közmédiának. Törvényre hivatkozva. Míg más szervezetektől meg azt látjuk, a járványra hivatkozva azt mondják, hogy semmi értelme, és úgy minősítették, hogy ez a szervezet, mondjuk, nem végzett semmi olyan munkát, ami hasznos lenne a társadalomnak. Döbbenet a számomra, hogy idejönnek, felállnak, felolvassák, amit leírtak, és akkor utána szépen minden rendben van. Megint kidobtunk tízmilliárd forintot az ablakon, adófizetői forintokat! Tízmilliárd forintot. Közben meg a másik oldalon azt látjuk, hogy hogyan szorongatják meg azokat a szervezeteket, önkormányzatokat, akik tényleg tenni szeretnének azért, hogy minél jobban, minél hamarabb megvédjék a saját lakosaikat, embertársaikat. Istenigazából ezt láttuk az elmúlt időszakban, és mindent arra fognak, hogy merthogy a járványhelyzet, meg hogy a költségvetés, meg ez a törvény, és közben azt látjuk, hogy azokkal a dolgokkal meg tényleg nem foglalkoznak, amivel foglalkozni kellene. Csak azért hoztam fel a saját bizottsági ülésemet, hogy ugyanez volt a szöveg. A járványhelyzetre hivatkozva, meg hogy majd ma meg fogjuk szavazni a kivételes eljárásrendet a járványra hivatkozva, hogy ellenzéki képviselők beadványai ne kerülhessenek a parlament elé, mert minél kevesebbet találkozzunk, védjük egymást és védjük a lakosságot. Ezt is el lehet fogadni. Csak akkor a múlt héten nem volt járvány, képviselő úr? A múlt héten nem kellett védeni? Ezt még gyorsan be kellett hozni bizottsági ülésre, ugye? Ma már nem lehetett bizottsági ülésen semmit sem tárgyalni, még múlt héten lehetett. Nem is arról beszélünk, hogy egy ellenzéki módosító akár bármikor átmehetett volna itt az elmúlt években. Semmi. Nagyon súlyos dolgokról beszélünk. 103 milliárd forint, ami 93-ról 103 milliárd lett. Ami így is elég brutális összeg volt ahhoz képest, hogy mit nyújtanak a magyar lakosságnak. Kiegyensúlyozott tájékoztatás? Hol van az már, képviselő úr! Kiegyensúlyozottság? Tájékoztatás? Hát, már régen nem erről beszélünk. Egy rendszer kiszolgálásáról beszélünk. És teljes mértékű kiszolgálásáról. Ez a legsúlyosabb, amit most látunk Magyarországon, hogy közben, megint ismétlem, most próbálják beszántani a Klubrádiót, néhány héttel ezelőtt az Indexet, és sorolhatnánk, hogy mit műveltek az elmúlt évek folyamán. Mert addig nem nyugszanak, míg egyetlenegy marad, mert egy sem maradhat. Közben meg dobálózunk a pénzekkel, dobálózunk a tízmilliárd forintokkal, és azt sem látjuk, hogy mi lesz ennek a következménye, és közben védekezni kellene, és védeni kellene a magyar embereket. De nem. Itt vagyunk este fél tízkor, és a közmédiának megint adunk 10 milliárd forintot. Én csak gratulálni tudok hozzá, képviselő úr!
Köszönöm szépen. Varju László képviselő úr, a DK vezérszónoka következik. Parancsoljon!
Köszönöm a szót, elnök úr. Tisztelt Országgyűlés! Valóban, a Költségvetési bizottság ülésén lefolytattunk egy vitát, amely lényegében abból a helyzetből következik, hogy a médiahatóságra vonatkozó költségvetést és annak működését egy megosztott formában az Országgyűlés több bizottságban tárgyalja, és ennek egyik része, a pénzügyi része, a költségvetése a Költségvetési bizottságra hárul.Elég furcsa helyzet, mert önmagában úgy kell megítélni a forrásfelhasználást, hogy az közvetlenül a bizottsági vitában nehezen vethető össze azzal a politikai okokra való hivatkozással a kormánypárt részéről, hogy egyébként mindezt a forrást mire használják fel. Egyrészről tehát van egy kérdés, hogy akár az alapköltségvetés, amelyet az idén már egyébként tárgyalt a parlament, és elfogadásra került, és annak most a kiegészítése, ami pluszforrást juttat a médiahatóság részére, amely a részletekből kiderülve látszik, hogy alapvetően az általam is nagyon kedvelt MTVA szervezethez kerül, ahol alapvetően dologi kiadásokra és személyi kiadásokra fordítanak több milliárd forintot, és így annak a műsorgyártáshoz kapcsolódó költségeit jelentősen növelheti. Az MTVA működéséről, látható ebben a néhány fővel zajló vitában is, hogy nagyon kritikus hangvétellel vagyunk, de azt gondolom, hogy ez nem túl nagy csoda. Az ellenzéki képviselőknek az elmúlt évtized alatt hozzá kellett szokni, hogy ezekben a tévékben, ezekben a rádiókban a műsorokban rólunk beszélnek, de mi nem mondhatjuk el a véleményünket. Azt gondolom, hogy ez kimeríti azt az esélyegyenlőtlenséget, ami miatt nyugodtan lehet mondani, hogy az a kormány, amely támogatja és előterjeszti, és önök, képviselők, mert ugye, ebben a vitában nem a kormány, hanem a képviselők bizottság útján előterjesztik, a kormánypárti többség pedig támogatja, önök a választási csalást támogatják és megteremtik. Azt az egyenlőtlen helyzetet állítják elő, hogy abban a vitában, az egyperces MTVA médiazaklatásban, amit az önök által irányított, az önök által odadelegált vezetők részéről működtetnek, ebben az egyperces MTVA médiazaklatás számának lehetőségét növelik meg. Nem tudom, mennyi jön ki így többletben belőle, de egészen biztos, hogy az a forrás, ami többletet így biztosítanak önök, az erre megy el vagy várhatóan erre fog elmenni. Mondhatjuk ezt azért, mert láthatóan közelítünk a választások felé, ezért a jövő évben már önöknek nagyon fontos, hogy minél több ilyen műsor készülhessen. Bármennyire is tiltakoznak, és ebben önök azt mondják, hogy a politikai versenyzők tiltakoznak ez ellen, de azt kell mondjam önöknek, hogy az emberek tiltakoznak az ellen az agymosás ellen, amit az MTVA az önök hátterével, az önök támogatásával végez. Igen, ez visszaélés azzal a helyzettel, sőt még azt gondolom, hogy az Alaptörvényt is sérti, hiszen önök ezzel megvalósítják a kizárólagos hatalomra való törekvést, ami ellen egyébként mindannyiunknak kötelezettsége fellépni, és ennek hallják most a hangját. Az egy nagy kár, hogy ezt nem akarják és nem hajlandók akceptálni. Az, hogy mi az, amit önök előterjesztettek, én képviselőtársaimmal némileg itt egy kicsit vitába szállok, én úgy látom, hogy ez nem is tíz-, hanem húszmilliárd forint összesen, ami pluszjuttatásban a törvény alapján részesülnek, de ezt majd akkor tisztázzuk a részletes vitában, hogy akkor igazából mennyiről is szól az az automatizmus, amit önök most itt elindítanak, és a törvény erejénél fogva majd ez megjelenik. Az egy sajátos helyzet volt, hogy amikor ezekre a kérdésekre kerestük a választ, akkor a bizottsági ülésen tájékoztatásként el kell mondanom a jelen lévő köztisztviselők elhárították a válaszadást azzal, hogy ők politikai értékítéletnek gondolják azt, amit én, mi ott elmondtunk, és ennek alapján ők nem válaszolnak rá. Oké, de felhatalmazott képviselők voltak jelen, az NMHH elnökének felhatalmazásával rendelkeztek, de válaszolni nem tudtak, nem akartak. Ezért bízom abban, hogy részben ebben a vitában, részben pedig a részletes vitában erre mégiscsak sor kerül. Visszatérek egy gondolat erejéig, de akár ennél hosszabb is lehet az, hogy önök ennek a törvénynek az előterjesztése mentén igazából mit is csinálnak. [[21.30]] De végül is ezt a gondolatot megelőzi és fontos, hogy idecitáljam az, hogy ebben az évben egyébként elfogadásra került az európai hírközléssel foglalkozó kódex is. Ez a kódex azonban, azt gondolom, hogy az önök számára sok olyan előírást vagy több olyan előírást tartalmazhat, amit önök ebben a menetben, én úgy gondolom, hogy nem tartanak be. Önmagában, amikor ezt elfogadták, őszintén szólva nagyon azt hiszem, hogy nem volt támogatható, már csak amiatt is, mert önmagában a médiahatóságnak a hatáskörét olyan irányba vitték el amikor Nacsa Lőrinc képviselőtársam említi a felelős médiatudatosságot, hát akkor az leginkább abban merülhet ki , hogy az 1., 2., 3., az 5-öst nem mondom, csatornákat nem nézik az emberek, és a médiatudatosság abban jelenik meg, hogy ezekről a csatornákról elkapcsolnak, sőt nem nézik. Az egy következő probléma, hogy csendesen belopództak olyan helyekre is, és gondolom, hogy ennek az összegéről nem mer itt senki beszélni, hogy mibe kerültek lényegében azok a tévéközvetítések, amelyek az M1-en, illetve az M4 Sporton megjelennek. Mert, ugye, azoknak a költségeit vagy annak a jogi lehetőségét az egyébként ezen a területen nyertestől kell megvásárolni. És önök igazán mesélhetnének arról, hogy hány milliárd forintba került önmagában ez, és hány milliárd forintba kerül az, hogy a sportműsorok magas nézettségét kihasználva visszaéljenek azzal a helyzettel, hogy lényegében egyperces médiagyalázatot kövessenek el azokon az embereken, akik egyébként sportszeretetükkel ott állnak a magyar sportolók mellett, figyelik ezeket a közvetítéseket, és önök médiazaklatást követnek ezzel el illetéktelen helyen. Szóval, ezen a nyomvonalon menve, én azt gondolom, hogy a részletes vitában majd ki kell térnünk arra, hogy önök az Európai Elektronikus Hírközlési Kódex keretében foglaltakat hogyan nem tartják be, és hogyan szegik azt meg éppen ezekkel a lépésekkel. De lehet, hogy ezt közvetve kell megnéznünk abban a műsorszolgáltatásban, ami annak nyomán jelenik meg, amit ez a költségvetés biztosít. És ha eddig arról beszéltem, hogy önök mit csinálnak ebből a pénzből, akkor azt is el kell mondanom, hogy ugyanúgy a választási esélyegyenlőség részét rontja, hogy ha van egy olyan médium, amely hajlandó a mondjuk úgy, hogy kiegyensúlyozottságra törekedve, részben a kormánypárti, részben pedig az ellenzéki véleményeket is bemutatni, akkor azt önök mondvacsinált okokkal bezárják. Szerintem végtelenül felháborító az, amit a Klubrádióval szemben önök megengednek maguknak. Nacsa Lőrinc képviselőtársam égnek emeli a szemét, de hát ettől még ez a helyzet, hogy önöknek akár, még akár azt is megengedem, apró adminisztratív hibákra hivatkozva, megint felhívom az előbbi direktívából következő kódexre a figyelmét, hogy önöknek nem akadályozni, hanem éppen hogy segíteni kellene az ilyen pályázókat, de nem teszik. Ehelyett mit csinálnak? Előcitálnak olyan mondvacsinált, adminisztratív hibákat, ami alapján egyébként a több százezer hallgatóval rendelkező rádiót önök bezáratják. Persze azt nem tudják megmondani, hogy műsoraival hol sértett törvényt egyébként, és a műsorszolgáltatás beszüntetésével miért kell büntetni. És éppen ezért ilyen ürüggyel önök a frekvenciaengedélyét akarják elvenni. A médiatanács törvényben foglalt kötelezettsége egyébként az, hogy fenntartsa a médiapluralizmust, a tájékoztatás sokszínűségét. Mikor akarják ezt teljesíteni? Soha az életben, mert az elmúlt tíz évben egy percig sem sikerült ezt megtenni. Folyamatos törvénysértésben vannak, és ezt úgy tehetik meg, egyébként annak következményeként tehetik meg, hogy az NMHH élén, mint ahogy az ügyészség élén is és még sorolhatnánk a szervezeteket olyan ember van, aki e fölött szemet huny, és mondhatnám, egy húszmilliárdos vérdíjért cserébe bezáratja a Klubrádiót, és megcsinálja azt, hogy önöknek olyan propagandát biztosít, ami a politikai törekvésüket ilyen értelemben kiszolgálja. A magyar rádiózásban a Klubrádió az egyetlen, amely nem az MTI propagandahíreiből szolgáltat. Ez az igazi bűne ennek a rádiónak, merthogy önöktől pénzt erre nem kapnak a száztizen-valahány milliárd forintos költségvetésből, oda műsort nem gyártanak, hanem ehelyett egyébként ők saját erőforrásból, a hallgatóiktól származó bevételekből, adományokból fenntartott műsort, műsorszórást csinálnak, a Klubrádiót, őt akarják bezáratni. Igazából, tisztelt képviselő urak, ki sérti meg itt a törvényt? Nem költői a kérdés, mert én válaszolok rá: önök. Mindent megtesznek azért, hogy ellehetetlenítsék és elhallgattassák ezt a médiumot, és most már a sokadikat egymás után. Ez persze csak azért van, mert az nem lehetséges, hogy az önökkel egyet nem értőket önök elhallgattassák. Önök egészen mást mondanak Brüsszelben, egészen mást mondanak az Európai Parlament képviselőinek, és egészen mást csinálnak idehaza. Éppen ezért ezt nem is lehet megbocsátani önöknek, hogy így viselkednek és erről beszélnek. Ezért is kárhoztatom azt, hogy ez a médiatanács a költségvetésének a lebonyolításával, pénzköltéssel és döntéseivel mindehhez hozzájárul. Én azt gondolom, hogy ilyen szemérmetlenül figyelmen kívül hagyni a magyar választópolgárok egy jelentős részének figyelmét, ez elfogadhatatlan, és éppen ezért az a költségvetés, amit önök ide benyújtottak, vagy ami a képviselőtársaim által idekerült, elfogadhatatlan. És természetesen beszélhetnénk még sokat, hogy ebben a gazdasági helyzetben, ha már Költségvetési bizottságról esik szó, mennyivel több jobb helyet tudunk felsorolni azért, hogy ne erre költsék el ezt a forrást. De önök minderre süket fülekkel reagálnak, ezt nem akarják meghallani. Ehelyett arra törekednek, amiért az előbb kárhoztattam önöket, hogy kiszolgálják azt a politikai törekvést ami szimpla hatalmi törekvés az önök részéről , hogy az azt támogató média költségvetésből, állami forrásból történő finanszírozásával mindehhez hozzájussanak. Én azt gondolom, hogy ez mindennél jobban példázza azt, hogy önök olyan diktatúrát működtetnek itt, ahol sem a sajtószabadság, a szabad véleménynyilvánítás nem tud érvényesülni, meglopják a magyar embereket, és a költségvetésben elveszik azt a lehetőséget ilyen módon, hogy minderről szabadon lehessen beszélni. Köszönöm szépen.
Köszönöm szépen. Tisztelt Képviselők! A vezérszónoki felszólalások végére értünk. Kíváne még valaki szólni, tisztelt Országgyűlés? [[Jelzésre:]] Szilágyi György képviselő úr, Jobbik, parancsoljon!
Köszönöm szépen a szót, elnök úr. Tisztelt Képviselőtársaim! Úgy gondolom, hogy amikor választópolgárok szavaznak az országgyűlési választások alkalmával, akkor azt szeretnék, hogy a képviselők, akik bekerülnek a parlamentbe, azok lehetőleg igazat mondjanak, és próbáljanak meg az igazság oldalán állni. És önök most nem állnak messze egyébként attól, hogy igazat mondjanak, és valóban igaz felszólalásokat hallhattunk önöktől; egyetlenegy dolgot kellett volna csak kicserélniük a felszólalásukban, és akkor teljes mértékben igazat mondtak volna: nem közszolgálati televízióról kellett volna beszélni, hanem a Fidesz propaganda-lakájmédiájáról, akinek most 10 milliárd forintot kívánnak újra adni, és akkor önök igazat mondtak volna. [[21.40]] A probléma itt az, hogy önök közszolgálati televízióról beszélnek. Tudják, a közszolgálati televíziózás, a közszolgálatiság azt jelentené, hogy közérdekből, közpénzből működő média, amely arra törekszik, hogy kiegyensúlyozott és tárgyilagos tájékoztatást nyújtson Magyarország polgárai számára. A közmédiából ez az egy dolog hiányzik csak, az, hogy kiegyensúlyozott és tárgyilagos tájékoztatást nyújtson. Úgy gondolom, hogy nem is működhet közszolgálatiként úgy egy televízió vagy úgy a közszolgálati média, ha nem veszi figyelembe azt, hogy Magyarországon vannak ellenzéki pártok, vannak ellenzéki politikusok, s urambocsá!, vannak ellenzéki szavazók is. A közszolgálatiság azt jelenti, hogy ki kellene szolgálnia mindenkinek a hírigényét, és minden oldalt normálisan, a tárgyilagosság jegyében meg kellene szólaltatnia. Önök beszélnek arról, hogy álhír, meg fake news, meg minden egyéb, csak egy adatot hadd mondjak önöknek! Az elvesztett helyreigazítási perek 2018-ban, erről van adatunk, a kormánypárti média 109 alkalommal vesztett pert a bíróságok előtt, az önök által ellenzéki médiának nevezett, és akkor még az Index is beletartozott ebbe a 2018-as időszakban, amit azóta már bedaráltak és átvettek, az pedig 14 elvesztett per. 109 a 14-gyel szemben akkor ki beszél itt fake newsról és álhírekről? Úgy gondolom, hogy a médiatudatosság, és az, hogy milyen műsorok jelennek meg, a médiatudatosságra nevelés nem azt jelenti, hogy ha bekapcsolja valaki, mondjuk, az M1-et, akkor ott csak a talpnyalást, az alákérdezést, a szakmai gerinctelenséget és a politikai elfogultságot láthatja. Hiszen ha önök bekapcsolják ezt a televíziót és szerintem egyébként még arról is beszélhetnénk, hogy talán a világ legdrágább televíziójáról beszélünk, ha összehasonlítjuk a ráfordított összeget és a nézettséget, akkor a világ egyik legdrágább televízióját üzemeltetik önök jelen pillanatban propagandagépezet gyanánt. Most mondhatják, hogy ezek vádak és hasonlók, nem vádak, hiszen egy… [[Nacsa Lőrinc jelzésére:]] Képviselő úr, látom, bólogat, hogy igen, ezek vádak. Nacsa Lőrinc képviselő úr, akkor nézze már meg, legyen oly kedves, hogy mondjuk, milyen bírósági ítéletek vannak az M1-gyel kapcsolatosan. Vajon egyetérte azzal, amikor az elmarasztaló bírósági ítélet azt mondja, hogy egy riportot teljes mértékben egyoldalúan, a másik fél megszólaltatása nélkül készítettek, és ebben a tudósításban még ráadásul hazudtak is? Nem én mondom, a bíróság mondja. Vagy menjen föl esetleg az oldalra, a hirado.hu-ra, és nézze meg, hogy ön szerint a közszolgálatiságba belefére az, hogy egy olyan gusztustalan propagandariport jelenjen meg, mint aminek az volt a címe, hogy végső búcsú Bogdán Lászlótól, Cserdi, 2020.07.24. címmel. Egy gusztustalan, lejárató, hazugságra épülő cikket talál majd, ha megnyitja ezeket a dolgokat. Ez nem fér bele az én véleményem szerint a közszolgálatiságba. Nem férnek bele az elveszített helyreigazítási perek sem; nem fér bele az, hogy ellenzéki politikusokat és az ellenzék véleményét nem mutatják be a közszolgálatiság jegyében; nem fér bele az, hogy egyetlenegy olyan műsoruk nincs, amelynél akár vitatkozhatnának, és a magyar társadalom megismerhetné a kormányoldal és az ellenzék érveit és véleményét. Úgy gondolom, hogy így kellene pedig működnie egy normális közszolgálati médiának, de sajnos ma Magyarországon nem így működik, és önök erre súlyos tízmilliárdokat fizetnek nap mint nap. Önök egyszerűen egy lakájmédiává, azt is mondhatnánk, hogy nagyon sokszor fake news-gyárrá minősítették le a közmédiát. Ezen változtatni kell. Úgy gondolom, hogy addig, amíg önök vannak hatalmon és önök vannak kormányon, ebben nem lesz változás. Remélem, hogy a magyar embereknek elege van már abból a propagandagépezetből és abból a stílusból, amit önök képviselnek ebben az országban, és valószínűleg változtatni is akarnak rajta, és akkor majd lehet, hogy közszolgálati televíziózásról lehet majd beszélni, és lehet, hogy kiegyensúlyozott médiáról lehet majd beszélni, ahol valóban olyan műsorok, olyan beszélgetések lesznek, amelyek Magyarország állampolgáraihoz és nem a fideszesekhez szólnak kizárólag. Azt kívánom mindannyiunknak, hogy egyszer a közszolgálatiság térjen vissza a közszolgálati televízióba, a közszolgálati médiába, hiszen ez Magyarország érdeke, az összes magyar állampolgár és az összes magyar ember érdeke, hogy a közszolgálatiságot is visszakapják. Ez is egy olyan dolog volt, amit önök elvettek ettől az országtól az elmúlt tíz évben, de vissza kell adni majd az embereknek, és reméljük, hogy ez sikerülni is fog. Köszönöm szépen, hogy meghallgattak. [[Taps a Jobbik, a DK és az MSZP soraiban.]]
Nagyon szépen köszönöm. Tisztelt Országgyűlés! Kíváne még valaki felszólalni? [[Nincs jelzés.]] Megállapítom, hogy nem. Minthogy további felszólalásra senki nem jelentkezett, az általános vitát lezárom. Megkérdezem az előterjesztőt, Szűcs Lajos képviselő urat, kíváne szólni, reflektálni. [[Jelzésre:]] Parancsoljon!
Igen, köszönöm, elnök úr. Azért volt ennek az estének természetesen értelme, megint csak megtudhattuk, hogy a törvény szövege teljesen független attól, hogy miről beszélgetünk. Azt gondolom, hogy ebből a szempontból nem hozott semmi újdonságot az őszi szezon.Képviselő asszonynak mondom, hogy a bizottsági ülést nem én hívtam össze, hanem Varju László, a bizottság elnöke, mi pedig elmentünk és megtárgyaltuk a napirendi pontokat. Még azt a furcsaságot is elmondom önnek, hogy adott esetben Varju úrnak kellene helyettem ezeket a szavakat elmondania, csak az elmúlt időszakban, az elmúlt években a Költségvetési bizottság elnöke sosem vállalta föl az NMHH… [[Varju László jelzésére:]] Ön most akart jelentkezni, így van, szavaztunk róla, látom a nagyon komoly… [[Varju László közbeszólására:]] Igen, önnek kellene, ön a Költségvetési bizottság elnöke, tehát adott esetben ön is képviselhetné ezt a napirendet, ha fölvállalná és azokat a dolgokat mondaná el, ami tényleg a törvényben van, és nem próbálna politikai lózungokat elmondani ezekről a történetekről. Képviselő asszony, majdnem sírtam, amikor elmondta ezeket a dolgokat, hogy mire lehetne használni ezt az összeget. Akkor tessék egy picit visszalépni az időben, és tessék kiszámolni azt a történetet, amikor 2007-ben PPP-módszerrel megépítették az MTVA-székházat, majd negyven évre akarták úgy, hogy a tulajdonjog nem maradt volna az államé bérbe adni az MTVA-székházat, annak az összege 155 milliárd forint lett volna. 2012-ben ez a kormány döntött arról, hogy kimenekíti a PPP-konstrukcióból az MTVA-székházat. Ezen a tranzakción mintegy 93 milliárd forintot nyert Magyarország. Tessék elszámolni ezekről az összegekről is, és ezeket mind-mind az önök időszakában a baloldalhoz köthető vállalkozások végezték el. Ennek a költségvetési módosításnak minden forintja nem pluszként, de benne van az idei költségvetésben. Ez egy átvezetés, ahogy elmondtam. Ennek megfelelően minden olyan dolog, amit önök elmondtak a médiáról, az a médiával kapcsolatos véleményük, és nem ennek a törvénymódosító javaslatnak a tartalmához kapcsolódik. Éppen ezért, elnök úr, köszönöm a megtisztelő figyelmet, és azt javaslom, hogy a parlament végezze el a feladatát, és majd szavazza meg a javaslatot. Köszönöm. [[Taps a kormánypártok soraiban.]]
Köszönöm szépen. Tisztelt Országgyűlés! Tájékoztatom önöket, hogy a módosító javaslatok benyújtására csütörtökön 16 óráig van lehetőség. [[21.50]] Tisztelt Országgyűlés! Mai napirendi pontjaink tárgyalásának végére értünk. Most a napirend utáni felszólalások következnek. Ezek sorában elsőként Varju László képviselő úr, a DK képviselője szól: „180 éves Újpest” címmel. Parancsoljon!
Elnök Úr! Köszönöm a szót. Tisztelt Ház! Igyekszem rendszeresen tájékoztatni önöket Újpest és Angyalföld északi részére vonatkozóan, az itt lévő választókerületemet érintő jelentős eseményekről, és ráirányítani a figyelmet arra, akár egy rövid ideig, hogy milyen fontos dolgok történnek ebben a választókerületben, illetve ezen a területen. Idén két, számunkra fontos évfordulót is ünnepelhetünk: kerületünk, ez a városrész ebben az évben ünnepli 180. születésnapját, továbbá, hogy egy helyi sajátosságot is eláruljak, az újpesti tűzoltóság megalakulásának 150. évfordulója is 2020-ra esik. Újpest életét egyébként, hogy egy kis történelmi visszatekintéssel kezdjem, földesúri elhatározás indította el: gróf Károlyi István, a Pesttől északra elterülő hatalmas fóti uradalom birtokosa 1831. január 1-jétől tette lehetővé, hogy a rákospalotai pusztájához tartozó Istvánhegyen a fertályokra osztott földből bárki területet, telket bérelhessen szőlőültetés céljából. Itt alakították meg a vincellérek a mai Újpest magjának tekinthető Újmegyer hegyközséget. Az első házat egyébként Mildenberger Márton építette 1832-ben. Érdekességként tudom önöknek elmondani, hogy ükunokája gyermekének visszatekintő előadását a hétvégén más vonatkozásban, de meghallgattam, nagyon izgalmas volt, érdekes volt. Kezdetben az Újmegyer gyarmatnak nevezett települést Lőwy Izsák, a majdani község első bírája nevezte el Új-Pestnek, aki 1835-ben két testvérével együtt egyébként bőrgyárat alapított itt. Az 1840-es évektől a pestiek kirándulóhelye, gróf Széchenyi István kezdeményezésére pedig már hajóállomásnak is otthont adott. 1840-ben Rákospalotától elválva alakult önálló községgé, majd 1907-ben rendezett tanácsú várossá alakult. Területe 1950-ig többször bővült, majd 1950-ben Nagy-Budapest létrejöttekor Újpestből alakult a IV. kerület, és ennek a városrésznek a határát, valamint a Rákospalotát magában foglaló XV. kerület is. Sok munkáskéznek, családnak lett itt munkahelye és egyben lakhelye is. A mai örökség egy szeleteként Déri Miklós fotós készített fotósorozatot a kerület neves, korszakokon és generációkon átívelő vállalkozásairól, mestereiről. Egy régi-új világ, Újpest öröksége mutatkozik be a képekből rendezett kiállításon, amellyel Újpest vezetése egyébként a 180 éves városrész hagyományai előtt is kíván tisztelegni. A kiállítás egy teljes hétig díszítette a városháza bejáratát, aztán több helyszínen, mondhatnám, vándorkiállításként működik, legutóbb egyébként Káposztásmegyeren volt megtekinthető ez a díjmentes kiállítás. Természetesen az ünneplés mellett a munka sem állt meg a kerületben, különösen azért, mert ilyen veszélyhelyzet által nehezített időszakban is, az októberi választás után ígéretéhez hűen az új vezetés munkához kezdett, és egy nagyon fontos tételben „Újpest plusz megbecsülés” programot, valamint „Nyárindító plusz jutalom” programot indított. Az előbbi keretei között a kerület szépkorú polgárai kaptak utalványt, amelyet egyébként választott célra költhetnek el az újpesti piacon, ezt ők döntik el, ezzel is élénkítve a helyi gazdaságot, míg utóbbi intézkedéssel a kerület bölcsődei, óvodai, szociális dolgozói félhavi pluszbértámogatást kaptak, ami átlagosan egyébként 87 ezer forintot jelentett. Annak ellenére tehát, hogy a kormány mindent elkövetett azért, hogy az önkormányzatok és különösen a főváros magára maradjon, ezekben a nehéz időkben is lehetett lépni. Az önkormányzattal együttműködve én is igyekszem minden segítséget megadni ahhoz, egyébként említsük meg, hogy Déri Tibor polgármester, Bedő Kata, dr. Trippon Norbert, Czigler László és Kanász-Nagy Máté alpolgármesterek is a képviselő-testület további tagjaival a történelmi elődökhöz méltóan végezhessék áldozatos munkájukat, és kívánom azt, hogy a sok jó gyakorlatról még többször beszámolhassak. Köszönöm szépen a türelmét, elnök úr.
Köszönöm szépen, képviselő úr. Potocskáné Kőrösi Anita képviselő asszony, a Jobbik képviselője következik: „Viszlát nyár, viszlát Balaton!” címmel. Parancsoljon!
Köszönöm a szót, elnök úr. Tisztelt Ház! Tisztelt Képviselőtársaim! „Viszlát nyár, viszlát Balaton!” ezt a címet adtam mai napirend utáni felszólalásomnak, és nem véletlenül, hiszen egy rendkívüli nyár volt a 2020-as. Nagyon sokan választották a Balatont pihenésül, és örülünk neki, hogy a déli part diadalmaskodott. Siófok rendkívül népszerű volt a családosok körében, de nemcsak a családosok körében, hanem mindenkinek, a fiataloknak is nagyon népszerű volt.Azonban sok szomorúság is megtöltötte az ott élők szívét: nem szűntek meg azok a tevékenységek, amelyekbe önök belekezdtek 2020 májusában. 2020 májusában ugyanis az állami többségű Balatoni Hajózási Zrt.-nél, azaz a Bahartnál egy olyan reorganizációs tervet fogadtak el, amely ellen az önkormányzatok egy része tiltakozott, vagy a módon tiltakozott, hogy egész egyszerűen nem vett részt a szavazásban, vagy pedig tartózkodott, vagyis nem támogatta az önök elképzeléseit. Ebben a reorganizációs tervben azt fogalmazták meg, hogy profiltisztítás címén, racionalizálás címén, veszteségpótlás címén árusítsák ki a kikötőket, adják el a Balatoni Hajózási Zrt. egyes ingatlanait, és adják üzemeltetésbe a vitorláskikötőket. Aztán elkezdődtek a tárgyalások az önkormányzatokkal, és visszahátráltak a személyforgalmú kikötők tekintetében. [[22.00]] Mégis meg tudtak egyezni négy kikötőből háromnál, hogy az önkormányzatok továbbra is biztosítsák ezeket a feladatokat. Kempingek, a szállodaépítések folyamatosak. És most eljutottunk oda, ugye, akkor is járványhelyzet volt 2020 májusában, amikor önök átnyomták ezt a reorganizációs tervet, most itt vagyunk egy újabb járványhelyzet közepén, amikor egy kicsit talán elterelődik a figyelem nyár után a Balatonról, és most megint arról beszélhetünk, hogy a vitorláskikötők üzemeltetési jogának bérbeadásától önök nem tekintenek el. 11 vitorláskikötőt kívánnak 15 év határozott időtartamra üzemeltetésbe adni egy egyfordulós pályázat keretében. Már most sejthetjük, hogy kik lesznek azok a pályázók, akik majd ringbe szállnak ezen vitorláskikötők üzemeltetéséért, amiről mindenki tudja, hogy a Balatoni Hajózási Zrt. egyik legjövedelmezőbb üzletága. Mert azt is elmondták, és benne is volt a reorganizációs tervben, hogy három tevékenység van: kompüzemeltetés, amely szintén nyereséges, vitorláskikötő-üzemeltetés, amely szintén nyereséges, és van egy veszteséges ágazat, a személyhajózás, az azért maradjon ott a Bahart tevékenységei között. Tehát eljutottunk oda, hogy 2020. október 20-áig egy egyfordulós pályázat keretében önök 15 évre 11 balatoni vitorláskikötőt bérleménybe, üzemeltetésbe fognak adni. Ezzel lapátolják ki a pénzt a Bahartból, ugyanis nagyon jól tudjuk azt, hogy milyen módon fogják önök ezt a vitorláskikötő-pályázatot lefolytatni. Mi, ellenzéki képviselők egész nyáron kiálltunk azért, hogy a Balaton mindenkié, nemcsak a vitorláskikötők, hanem a partszakasz is mindenkié. Ezután is árgus szemekkel fogjuk figyelni azt, hogy mit fognak önök tenni ezekkel a vitorláskikötőkkel. Fogjuk figyelni azt, hogy mit fognak tenni a Club Aligával, mert látjuk azt is, hogy oda is betették már a lábukat, különleges övezetté nyilvánították, kiemelt nemzetgazdasági szempontú övezetté. Ezzel megváltoztatták az építéshatósági szabályokat rendeleti úton, hogy ne tudjuk itt, a Parlament falai között elmondani, hogy mi is a baj a Club Aligával, hogy szeretnék a helyiek, hogy ezek megmaradjanak közparkoknak és közutaknak. De önök ezeknek is az útjába állnak, mert ki akarják szolgálni azokat az oligarchákat, akik önöknek oly kedvesek. Az ellenzéki képviselőtársaimmal közösen továbbra is ott leszünk minden olyan akciónál, amely azt a célt szolgálja, hogy megmentsük a Balatont. Mert ugyan mondhatják önök, hogy viszlát, nyár, viszlát, Balaton, de a magyar embereknek a Balaton a nyári emlék, a Balaton nagyon fontos, és szeretnénk, ha ez az unokáinknak, dédunokáinknak is megmaradna. Ezért fogunk mi küzdeni, úgyhogy nekünk a legfontosabb, hogy a Balatonnál élők és a Balatonnál lévők jól érezzék magukat, és valóban a Balaton mindenkié legyen. Köszönöm szépen, elnök úr.
Köszönöm szépen. Tisztelt Országgyűlés! A napirend utáni felszólalások végére értünk. Megköszönöm munkájukat. Tájékoztatom önöket, hogy az Országgyűlés reggel 9 órakor folytatja ülését. Az ülésnapot bezárom. Jó estét, jó éjszakát mindenkinek!